
A fantázia fejedelme, a mese országának szuverén ura, a képtelen 
és hihetetlen kalandok elbeszélője, a földöntúli arányokra növő 
hősök életre keltője: így él az irodalmi köztudatban az idősebb 
Alexandre Dumas képe. Csupa egzotikus tűz, csupa izzó, 
forrongó kalandorság, csupa törvénytelen szeszély a köztudatban 
Dumas irodalma. Afrika tüze ég a portréja színeiben: hatalmas 
fej, szerecsen, kondor haj, húsos ajak, sötét arcszín. A származása 
is csupa kaland, forrongás és törvénytelenség. Az apja híres 
katona volt, az első köztársaság és a nagy Napóleon generálisa, 
aki 1786-ban állott be közhuszárnak, és 1793-ban már 
divíziógenerális. De még sűrűbb, még áthatóbb illatú romantika a 
családfája második ága. A vitéz generális mulatt volt, Pailleterie 
márki és egy néger nő törvénytelen fia. Dumas Napóleon 
konzulsága alatt született, gyerekkorát a császár uralma, 
dicsősége tölti be, tizenhárom éves korában éli át Napóleon végső 
zuhanását a trónok legmagasbikáról, és már megértő érzéssel 
vonul el szeme előtt a minden korok legizgalmasabb és 
legkülönösebb kalandja: a császár száznapos uralma. Ifjúságának 
ideje a restauráció, az idők kerekének ez a nagy visszafordítása, a 
, hájfejű" XVIII. Lajos és a konok, bigott X. Károly visszatérése az 
, uzurpátor" trónjára, amely Napóleon forradalmi tirannizmusa 
helyére a terreur blanche uralmát állította. Dumas tehát 1802- 
ben született, mikor Franciaország a nagy Napóleonnal harci 
dicsősége legmagasabb ormára hágott, és 1870-ben halt meg, 
amikor a kis Napóleon a legmélyebb megalázás, a legkeserűbb 
vereség ingoványába indította el az országot. Élete magában 
foglalja szinte a század Franciaországának egész históriáját: az 


első köztársaság utolsó éveit, a nagy császárság születését, a 
visszatérő Bourbon-királyságot, a júliusi revolúciót és vele a 
polgárkirályság fölkerülését, a negyvennyolcas forradalmat s a 
második köztársaság vérben fogantatását, Louis Napóleon új 
császárságát és a nagy débácle főnixeként kikelő harmadik 
respublikát. 

Ez a történelmi háttere Dumas életének, és ez egyben a 
cáfolata annak az irodalmi babonának, hogy Dumas 
művészetében nincsen semmi realitás, hogy egészen elrúgja 
maga alól a valóságos életet, és csak a fantáziája szeszélyei 
kormányozzák. Nagy és fogékony érzésű író, akinek a füle mellett 
ennyi históriai vihar szélvésze süvített el, aki ennyi forrongás 
villámát látta lecsapni, nem is csinálhatott olyan irodalmat, 
amely gyökereivel nem akaszkodik a maga kora földjébe. Dumas 
romantikus, de temérdek realitás van a romantikájában. Ahogy 
voltaképpen a romanticizmus igen realisztikus mozgalom volt. A 
régi klasszikus és élettelenné lett sémákkal és vértelen 
sablonokkal szemben az emberi szenvedélyeket kereste, a 
klasszikus irodalom korok, népek, évezredek során nem változó 
embere helyére állította a történelmi embert, aki egy bizonyos 
korban, egy bizonyos környezetben élt. A kor, a környezet pontos 
rajzát követelte, a couleur locale lett a jelszava. A klasszikus 
ízlésű irodalom pusztán szépet ábrázoló művészetével szemben 
felfedezte a rút szépségeit. A királyok, hősök, főurak világa 
mellett meglátja az alsóbb néposztályok életét is. Brandes 
kitűnően állapítja meg, hogy ,a romantikusok újraboncolták az 
élet valóságát". A romanticizmus voltaképpen realizmust 
jelentett a klasszicizmussal szemben, és ezért van annyi 
rokonsága a későbbi naturalizmussal, amely új és teljesebb 
kritika alá vette az , élet valóságát". 


A júliusi forradalom előtti és utáni Franciaországban (és 
ennek a bélyege van legerősebben Dumas munkáin) az ,élet 
valósága" a születés, a vagyon és a hivatali pozíció háromságának 
uralma volt. A romantikusok ifjú generációja ezt a félelmetes 
háromságot boncolta kíméletlen kézzel. A születés, a vagyon, a 
pozíció társadalmával szemben ennek a társadalomnak a 
kitagadottjaihoz fordul, azokhoz, akik rosszul születtek, akik 
nincstelenek, akik nem tudtak elhelyezkedni sehol sem. 
Szerencsétlenekkel telik meg az egész irodalom, de ezek a 
szerencsétlenek legtöbbször nem nyugszanak meg a sorsukban, 
hanem küzdenek ellene. A társadalom nem nyújtja feléjük segítő 
kezét, hát ellenségei lesznek a társadalomnak. Nagy és egyetemes 
oppozíció viharfelhője sűrűsödik a hivatalos rend feje fölé. így 
születnek meg az irodalomban a keseredett szívű, szeretetet 
áhítozó fattyúk, a rokonszenves rablók, a roppant ambíciók 
szolgasorban tengődő lovagjai. Ilyen rebellisekx Dumas hősei is. 
Antony, a fattyú és talált gyerek, aki halálraváló harcot vív a 
szerelméért. Napóleon, a korzikai fiskális fia, aki maga alá gyűr 
minden ellenállást. Monte-Christo, aki az igazságtalanságot 
szenvedettek rettenetes bosszújával tör a tisztesség és jólét 
uraira. És ezek a rebellisek nincsenek egyedül ennek a kornak az 
irodalmában. Egész tábora sorakozik a nagy elégedetleneknek. 
Balzac Rastignacja, Hugo Ruy Blasa, Stendhal Julien Sorelje 
mind alulról tör felfelé a szerencse, az élvezetek, a siker 
csúcsaihoz. 

A szerencse, az élvezet, a siker — ezt csodálja Dumas, és 
regényeiben, drámáiban reszkető szívvel kíséri azoknak az 
embereknek a sorsát, akik a szerencsével az élvezetért, a sikerért 
viaskodnak. Mindig a gyönyörűségért, a sikerért való küzdelem 
az igazi témája akár a három testőr nincstelen, kalandos, hírre, 


pénzre, hatalomra törő pályáját mondja el, akár Monte-Christo 
kincskereső sorsát, akár Bonaparte Napóleon mindent merő, 
minden áhító és mindent elérő roppant üstökösútját. Nem 
eszmék, nem érzések, de karrierek mozgatják Dumas világát. A 
karrier köré fonódik minden intrika, ezért folyik nála minden 
könny, verejték és vér. Fantasztikus ötleteinek, hihetetlen 
kitalálásainak, képtelen kalandozásainak mindig igen reális 
alapépítménye van: valamely karrier megteremtése, valami 
pozíció megvédése. Mint Balzac, ő is a semmiből mindenné 
dagadó életpályákat szereti, ezekre aggatja fantáziája minden 
tüzes elképzelését. A Monte-Cristók, a Napóleonok pincéből 
aranypompájú termekbe vezető szédítő útját követi idegei 
minden izgalmával. 

A restauráció elleni általános oppozícióba és az alulról feltörő 
érvényesülés forrongásába fonódott bele az új életre kelő 
Napóleon-kultusz. A Bourbon-uralom fájt, hát visszaemlékeztek 
a Bourbon-fekély nagy irtó orvosára. Arisztokraták gőgje lebegett 
a társadalom felett, szerető emlékezés szállott hát vissza a nagy 
népcsászár felé. Kudarcok, megalázások, idegen hatalmak 
tiprásai szégyenítették Franciaországot, tüzet fogtak hát a lelkek 
a gloire napjainak az elgondolására. Elaggott tekintély és 
tehetségtelen összeköttetés telepedett meg mindenütt, az ifjúság 
rajongva tekintett hát vissza Bonapartéra, aki csak fiatal és csak 
zseniális volt. Reakció uralkodott mindenütt, a feudális 
privilégiumok új erőre kaptak, elfelejtették hát Napóleonnak, 
hogy császár volt, és csak azt látták, hogy a nagy forradalom 
örököse, végrendeletének végrehajtója, és hogy répaként vágta le 
egész Európában a feudális fejeket. Brandes írja a romantikus 
Franciaországról: , Nem szabad elfelejteni, hogy a restauráció és 

a júliusi királyság idején az irodalomban fellépő járványos 


Napóleon-rajongás nem bonapartizmust jelentett, hanem szinte 
csak annak a jele, hogy az illető az ellenzékhez tartozott. Az a 
Napóleon, akit istenítettek, nem Franciaország zsarnoka, hanem 
a királyok és a királyi hatalom megalázója volt". 

Dumas Napóleon-rajongását még családi tradíciója, az apja 
emléke is erősítette. Drámát írt 1831-ben  Napóleonról 
, Bonaparte . Napóleon, vagy Franciaország történelmének 
harminc esztendeje" címmel. Megírta aztán Napóleon életrajzát 
is, és nagy regénye, a Monte-Cristo grófja Napóleon bukásából és 
a restauráció diadalából nő ki. Egy besúgó feladása azzal vádolja 
Dumas hősét, hogy bonapartista ügynök; egy royalista tisztviselő 
intrikái miatt hosszú évekig szenved a börtönben; egy karbonári- 
összeesküvéssel gyanúsított abbé nagyszerű tudományokra 
tanítja és roppant kincs urává teszi. Kiszabadul végre, és 
rettenetes bosszúja lecsap a royalista társadalom nagyjaira. Ha 
már Napóleon nem térhetett vissza Szent Ilona szigetéről, hát 
visszatér egy híve Monte-Cristo szigetéről, és végzetes bosszúja 
alatt megsemmisülnek Napóleon ellenségei.  Elpusztulnak 
nemcsak maguk, de gyermekeik és unokáik is, és a bosszúállás 
éppen saját bűneiket és gyatraságaikat fordítja ellenük. A 
gonoszok és jók általános romantikus ellentétét szokták látni 
ebben a regényben, pedig a bonapartista igazak és a royalista 
gonosztevők ellentéte van benne. És éppen ez teszi frissé és 
maivá Dumas munkáit, Hogy a romanticizmus fantasztikus 
kalandjai mögött temérdek eleven élet lüktet, ahogy Jókai 
túlfűtött meséi is maiak még mindig, mert egyetlen magyar 
regényíró sem adott annyit a magyar élet realitásaiból, mint ő. 
Dumas literatúráján megint sikeres próbát áll annak a nagy 
irodalmi törvénynek az igazsága, hogy nagy írók csak úgy 
keletkeznek, ha korukkal megtartják a lelki kontaktust, és 


társadalmuk nagy áramlataival összekapcsolódnak, akár úgy, 
hogy beléjük merülnek, akár úgy, hogy opponálnak ellenük. 


Pogány József 

BONAPARTE NAPÓLEON 


1769. augusztus 15-én Ajaccióban egy gyermek született, aki 
szüleitől a Bonaparte, az égtől a Napóleon nevet nyerte. 

Ifjúsága első napjai ama lázas izgalmak között teltek el, 
melyek a forradalmakat követik; Korzikát, mely félszázad óta 
függetlenségről álmodozott, részben meghódították, részben 
eladták, és csak azért szabadult ki Genova szolgaságából, hogy 
Franciaország hatalmába essék. Paoli,! akit legyőztek Ponte- 
Nuovónál, testvérével és unokaöccseivel Angliában keresett 
menedéket, hol Alfieri neki ajánlotta Timoléon-ját. A levegő, 
melyet az újszülött beszívott, forró volt a polgárgyűlölettől, és a 
harang, mely keresztelőjére megkondult, még vészkongásoktól 
remegett. 

Apja, Bonaparte Károly és anyja, Laetitia Ramolino, 
mindketten patríciustörzsből és a Firenzét uraló bájos San 
Miniato falucskából származtak. Eleinte Paoli hívei voltak, de 
később elhagyták pártját, és a francia befolyáshoz csatlakoztak. 
Könnyű volt tehát megnyerniük Marboeuf támogatását, aki 
kormányzónak jött vissza a szigetre, hol tíz évvel előbb mint 
tábornok szállott partra, hogy az ifjú Napóleon bekerüljön a 
brienne-i katonai iskolába. A kérelmet teljesítették, és kevéssel az 
után Berton, az iskola aligazgatója a következőket jegyezte 
lajstromába: 


1 A korzikai szabadságmozgalom vezére. 


, Ma, 1779. április 23-án, Buonaparte2 Napóleon kilencéves, 
nyolc hónapos és ötnapos korában belépett a brienne-le-cháteau- 
i királyi katonai iskolába." 

Az újonnan jött korzikai volt, azaz oly országból való, mely 
még napjainkban is a tunyaságnak oly erejével küzd a civilizáció 
ellen, hogy karakterét függetlensége híján is megőrizte. A fiú csak 
szülőszigetének nyelvjárását beszélte; arcszíne perzselt volt, mint 
a délieké; szeme sötét és átható, mint a hegylakóké. Mindez már 
több volt a kelleténél, hogy pajtásai kíváncsiságát felizgassa és az 
ő természetes vadságát növelje, mert a gyermeki kíváncsiság 
gúnyolódó és könyörület nélküli. Egy Dupuis nevű tanár vette 
pártfogásába a szegény, elzárkózott gyermeket, és gondja volt rá, 
hogy külön francialeckét adjon neki. Három hónap múlva a 
gyermek eléggé előrehaladt a tanulásban, úgyhogy az első 
latinleckéket kapja. De már akkor jelentkezett nála az ellenszenv, 
melyet a holt nyelvek iránt érzett, míg ellenkezőleg, a 
matematikai tudományokra való készsége az első leckéktől fogva 
fejlődött. Következményük az lett, hogy — amint az oly gyakori 
szokás az iskolában -— elvégezte ama feladatok megoldását, 
melyeket barátainak kellett volna megcsinálniuk, ezek pedig 
cserébe elkészítették az ő gyakorlatait és fordításait, melyekről 
hallani sem akart. 

Ez az elzárkózottság, melyben egy ideig az ifjú Bonaparte élt, 
s mely lehetetlenné tette, hogy kifejezhesse gondolatait, olyan 
válaszfalakat emelt közte és pajtásai között, melyek sohasem 
tűntek el teljesen. Ez az első élmény bosszúhoz hasonló keserű 
emléket hagyván lelkében, megszülte benne azt a korai 
embergyűlöletet, mely miatt a csöndes mulatságokat kereste, 
amiben némelyek a születendő zseni prófétai álmait látják. 


2 Így írta nevét a család is. De csak 1796-ig. 


Különben igen sok körülmény, mely más ember életében 
észrevétlen maradt volna, bizonyos alapot ad azok beszédének, 
akik megpróbálták, hogy kivételes gyermekséget tulajdonítsanak 
e csodálatos férfiasságnak. Kettőt idézünk belőlük. 

Az ifjú Napóleon egyik legkedveltebb szórakozása az volt, 
hogy egy sövénnyel körülvett kicsiny kertecskében dolgozgatott, 
hová szünet közben rendesen visszahúzódott. Egyszer egyik fiatal 
pajtása, aki kíváncsi volt, hogy mit csinálhat így egyedül 
kertjében Napóleon, felmászott a palánkra, és látta, amint azzal 
foglalatoskodott, hogy katonai rendbe állított egy csomó kavicsot, 
melyeknek nagysága jelölte a rangjukat. A zajra, melyet a 
tolakodó ütött, Napóleon megfordult, és látva, hogy meglepték, 
rákiáltott iskolatársára: szálljon le; de ez ahelyett hogy 
engedelmeskedett volna, gúnyolódott az ifjú hadvezérrel, akinek 
kevés kedve lévén a tréfálkozásra, felkapta a legnagyobbik 
kavicsot, s a csúfolódónak egyenesen a homlokába vágta úgy, 
hogy az elég veszélyesen megsebesülve leesett. 

Huszonöt év múlva, azaz szerencséje teljében, jelentették 
Napóleonnak, hogy valaki, aki iskolatársának mondja magát, 
óhajtana vele beszélni. Miután a tolakodók nemegyszer ezzel az 
ürüggyel éltek, hogy hozzáférkőzhessenek, a volt brienne-i diák 
megparancsolta a szolgálatot végző hadsegédének, hogy kérdezze 
meg régi tanulótársa nevét; hanem neve semmiféle emléket nem 
ébresztett Napóleon lelkében. 

— Menjen vissza — mondotta -, és kérdezze meg ettől az 
embertől, hogy nem tud-e valami olyan körülményt mondani, 
ami reá emlékeztetne. 

A hadsegéd teljesítette a parancsot, és azzal jött vissza, hogy a 
kérvényező felelet helyett egy sebhelyet mutatott a homlokán. 


— Ah, most már emlékszem — mondotta a császár —-, egy 
tábornokot vágtam a fejéhez!... 

1783-1784 telén oly nagy hó esett, hogy minden szabadban 
való szórakozás megszakadt. Bonaparte akarata ellenére arra 
lévén kárhoztatva, hogy azt az időt, amit rendesen kertje 
művelésére fordított, pajtásai zajos és szokatlan mulatozásai 
között töltse, azt indítványozta, hogy menjenek ki, és lapáttal 
meg kapával építsenek hóból erődöt, melyet aztán védeni fog az 
egyik és támadni a másik fél. Indítványa sokkal rokonszenvesebb 
volt, hogysem  visszautasították volna. A terv szerzőjét 
természetesen az egyik párt vezérévé választották. Ő ostromolta a 
várost, és az ellenség hősies ellenállása után bevette. Másnap 
elolvadt a hó, de ez az új szórakozás mély nyomot hagyott a 
tanulók lelkében. Felnőve visszaemlékeztek e gyermekjátékra, és 
amikor látták, hogy annyi város elesik előtte, eszükbe jutottak 
azok a hósáncok, melyeken áttört Napóleon. 

Amint Bonaparte nőtt, azok a kezdetleges eszmék, melyeket 
valahogyan csírákban hordott magában, kifejlődtek, és jelezték, 
hogy egy napon még gyümölcsöket fognak hozni. Korzika 
meghódolása Franciaország előtt — ami az iskolában őt, a sziget 
egyedüli képviselőjét úgy tüntette fel, mint meghódoltat a 
győztesek között — gyűlöletes volt előtte. Egyszer, amikor Berton 
aligazgatónál ebédelt, a tanárok, akiknek már többször feltűnt 
tanítványuk nemzeti érzékenysége, úgy színlelték, mintha 
elítélőleg nyilatkoztak volna Paoliról. A fiatalember arca lángba 
borult, és nem tudta magát tartóztatni: 

— Paoli — mondotta — nagy ember volt, aki szerette hazáját, 
mint egy régi római; és sohasem fogom megbocsátani atyámnak, 
aki hadsegéde volt, hogy Korzika és Franciaország egyesülésében 


közreműködött. Tábornoka sorsában kellett volna osztoznia és 
buknia vele együtt. 

Eközben, öt év múltán az ifjú Napóleon a negyedik osztályba 
került, és mindazt megtanulta a matematikából, amit Patrault 
atya taníthatott neki. Olyan idős volt, hogy a brienne-i iskolából a 
párizsiba kerülhetett. Osztályzata jó volt, és Keralio, a katonai 
iskolák felügyelője ezt a jelentést küldte róla XVI. Lajos 
királynak: 

, Buonaparte (Napóleon) úr, aki 1769. augusztus 15-én 
született, négy láb, tíz hüvelyk és tíz zsinórnyi magas, a negyedik 
osztályt végezte; szervezete jó, egészsége kitűnő; engedelmes, 
becsületes, hálás jellemű; magaviselete igen rendes; mindig 
kitűnt a matematikában való képességeivel. Történelem és 
földrajzban meglehetős; elég gyönge a szépművészeti 
gyakorlatokban és a latinban, melyben csak a negyedik osztályt 
végezte. Kitűnő tengerész lesz. Megérdemli, hogy átmenjen a 
párizsi katonai iskolába." 

E jegyzék folytán megengedték, hogy az ifjú Napóleon a 
párizsi katonai iskolába léphessen; és távozása napján ezt 
jegyezték a lajstromokba: 

1784. október 17-én távozott a brienne-i katonai iskolából 
nemes Buonaparte Napóleon úr, született Ajaccióban, Korzika 
szigetén 1769. augusztus 15-én mint nemes Buonaparte Károly 
Mária, a korzikai nemesség követe, a nevezett Ajaccio város 
lakosa, s Laetitia Ramolino asszony fia (a lajstromba a 31-ik 
oldalon bevezetett okirat szerint), és felvétetett az intézetbe 1779. 
április 23-án." 

Napóleont azzal vádolták, hogy álnemességgel kérkedett és 
eltagadta a korát; ez okmányok, melyeket fentebb idézünk, 
megfelelnek e két vádra. 


Bonaparte a nogent-sur-seine-i postakocsival érkezett a 
fővárosba. 

Semmiféle különös esemény nem jelzi Bonaparténak a párizsi 
katonai iskolában való tartózkodását, hacsak nem az a napló, 
melyet régi aligazgatójának, Berton atyának küldött. Az ifjú 
törvényhozó ez iskola szervezetében oly bűnöket talált, melyeket 
ébredező adminisztratív képessége nem hagyhatott szó nélkül. 
Ezek egyike, mindannyi között a legveszedelmesebb, az a 
fényűzés volt, mellyel a növendékeket körülvették. Bonaparte 
főleg ez ellen a kényelem ellen kelt ki. 

, Ahelyett — mondotta —, hogy egy sereg szolgát tartanak a 
tanulók körül, és naponta kétszer szolgáltatnak fel nekik ebédet, 
a parádés iskolalovaglás helyett, mely oly drága, a lovaknak s a 
lovasoknak egyformán nem többet érne, ha nem szakítanák félbe 
mindannyiszor tanulmányaikat, és kényszerítenék őket, hogy 
szolgálják ki önmagukat, az egyszerű konyhát kivéve, mellyel 
nem foglalatoskodnának; komiszkenyeret vagy ennek megfelelőt 
etetni velük; hozzászoktatni őket, hogy maguk porolják ruhájukat 
és tisztítsák cipőiket és csizmáikat? Miután szegények és a 
katonai szolgálatra vannak szánva, nem az egyedüli nevelése ez, 
melyet adhatunk nekik? Egyszerű életre szoktatva, arra, hogy 
maguk gondozzák ruhájukat, erősebbek lesznek, dacolni tudnak 
az idő változásaival, bátran elviselik a háború fáradalmait, és 
tiszteletet és vak engedelmességet sugallnak a katonáknak, akik 
alájuk vannak vetve." 

Bonaparte tizenöt és fél éves volt, mikor ezt a reformot 
javasolta: húsz évvel később megalapította a fontainebleau-i 
katonai iskolát. 

1785-ben kitűnő vizsgák után  Bonapartét hadnaggyá 
nevezték ki a fére-i ezredhez, mely Dauphiné-ban állomásozott. 


Miután kevés időt töltött Grenoble-ban, hol más nyomot, mint 
egy Turenne-ről szóló apokrif megjegyzést, nem hagyott hátra, 
Valence-ba ment. Itt már megcsillant pár napsugár az ismeretlen 
fiatalember jövendőjének homályában. Bonaparte, tudjuk, 
szegény volt; de bármily szegény is volt, úgy gondolta, hogy 
segítségére kell jönnie családjának, és Franciaországba hívta 
Lajos testvérét, aki kilenc évvel fiatalabb volt nála. Mindketten 
Bon kisasszonynál laktak, a Rue Grande 4. szám alatt. 
Bonaparténak egy hálószobája volt, és e felett lakott a kis Lajos 
egy padlásszobában. Bonaparte híven iskolai szokásaihoz, 
melyekből később hadi erénye lett, reggelenként bottal kopogott 
a padlón, és úgy keltette fel testvérét, aztán számtani leckét adott 
neki. Egy napon a fiatal Lajos, aki nagyon nehezen törődött bele 
ebbe a rendszerbe, lassabban és nehezebb szívvel jött le, mint 
rendesen; Napóleon másodszor kopogott a padlón, mikor végre 
belépett. 

— Ejnye, mi van ma veled? Úgy látszik, nagyon restek 
vagyunk — mondotta Bonaparte. 

— Ó, testvérem — felelte a gyermek -—, oly szépet álmodtam! 


— No mit? 
— Azt álmodtam, hogy király vagyok. 
— Hát akkor én mi voltam... császár?... — mondá vállát 


vonogatva a fiatal hadnagy. — Munkára fel! 

És a jövendő császár leckét adott, mint rendesen — a jövendő 
királynak.3 

Bonaparte egy Marc Auréle nevű könyvkereskedő boltjával 
szemben lakott, akinek háza, azt hiszem, 1530-ból való és 
reneszánsz kori bizsu. Itt töltötte csaknem minden szabad idejét, 


3 Ez a jelenet Parementier ezredorvos jelenlétében történt, kinek 
ezredénél Bonaparte hadnagyoskodott. 


ami katonai szolgálata és testvérének adott leckéi mellett maradt. 
Ez az idő nem veszett el rá nézve, mint látni fogjuk. 

1808. október 7-én Napóleon vacsorát adott Erfurtban. 
Vendégei voltak Sándor cár, a vesztfáliai királyné, a bajor király, 
a württembergi király, a szász király, Konstantin nagyherceg, a 
hercegprímás (Dalberg), Vilmos porosz herceg, az olden burgi, a 
mecklenburg-schwerini, a weimari uralkodó hercegek és 
Talleyrand herceg. A beszélgetés az aranybullára fordult, mely a 
rajnai szövetség megalakulásáig alkotmányul és szabály gyanánt 
szolgált a császárválasztásra, a választók számára és minőségére 
vonatkozólag. A hercegprímás részletekbe bocsátkozott, és 1409- 
re tette a bulla idejét. 

— Azt hiszem, hogy ön téved — mondá mosolyogva Napóleon. 
— A bullát, melyről ön beszél, 1336-ban hirdették ki IV Károly 
császár uralkodása alatt. 

— Igaza van, sire — felelte a hercegprímás -, most már 
emlékezem; de hogyan tudja Felséged ily jól ezeket a dolgokat? ... 

— Mikor egyszerű hadnagy voltam a tüzérségnél... — 
válaszolta Napóleon. 

Erre oly élénk csodálkozás támadt a nemes vendégek között, 
hogy Napóleonnak el kellett hallgatnia. De egy pillanat múlva 
folytatta: 

— Mikor oly szerencsés voltam, hogy hadnagy lehettem a 
tüzérségnél, három évig Valence-ban voltam állomáson. Kevéssé 
kedveltem a társaságot, és igen visszavonultan éltem. Szerencsés 
véletlen folytán egy tanult és előzékeny könyvkereskedő 
szomszédságában laktam. E három év alatt át- meg átolvastam 
könyvtárát, és semmit sem felejtettem el, még olyan tárgyakból 
sem, melyek semmi összefüggésben sem voltak hivatásommal. A 
természet különben matematikai emlékezőtehetséggel áldott 


meg; igen gyakran megtörténik, hogy minisztereimnek legrégibb 
számadásaik részleteit és összegeit idézem. 

Napóleonnak nem ez volt egyedüli emléke, melyet Valence- 
ból megőrzött. 

Ama kevés egyén között, akikkel Bonaparte Valence-ban 
érintkezett, volt Tardiva Saint Ruf-i lelkész, akinek rendjét 
kevéssel azelőtt eltörölték. Nála találkozott Carolina Colombier 
kisasszonnyal, és szerelmes lett belé. E kedves teremtés családja 
Valence-tól félmérföldnyire lakott,  Bassiau-ban; a fiatal 
hadnagyot fogadta a család, és Napóleon több látogatást tett. 
Időközben jelentkezett a családnál egy Bressieux nevezetű 
dauphini nemes is, Napóleon látta hát, itt az ideje, hogy 
nyilatkozzék, ha nem akarja, hogy megelőzzék; következésképpen 
hosszú levelet írt Carolina kisasszonynak, melyben feltárta iránta 
táplált érzelmeit, és megkérte, hogy tudassa azokat szülőivel. 
Ezek abba a kényszerhelyzetbe kerülve, hogy egy jövő nélküli 
katonához vagy egy kissé vagyonos nemeshez adják lányukat, a 
nemest választották: Bonaparte kosarat kapott, és levelét 
visszajuttatták egy harmadik személy kezébe, akinek át kellett 
volna adni, amint megbízatása szólt, annak, aki írta. De 
Napóleon nem akarta visszavenni. 

— Őrizze meg — mondá -, valamikor bizonyítéka lesz a 
Carolina kisasszony iránt érzett szerelmemnek és érzéseim 
tisztaságának. 

Ez a valaki megtartotta a levelet, s a család még most is őrzi. 

Három hónap múlva Carolina kisasszony feleségül ment 
Bressieux-höz. 

1806-ban Madame Bressieux-t az udvarhoz szólították, mint 
a császárné  udvarhölgyét, testvérét  Turinba küldték 


prefektusnak, férjét pedig báróvá és az állami erdők igazgatójává 
nevezték ki. 

Montalivet és Bachasson voltak még azok, akikkel Napóleon 
Valence-ban tartózkodása alatt barátkozott, és akik közül az 
egyik belügyminiszter, a másik Párizs élelmezési felügyelője lett. 
Vasárnaponként a három fiatalember csaknem mindig együtt 
sétált a városon kívül, és megálltak néha, hogy figyeljék azt a 
szabadban rendezett bált, melyet fejenként és tánconként egy 
hatosért egyik városi szatócs rendezett, aki szabad idejében a 
zenészmesterséget gyakorolta. 

Ez a zenész kiszolgált katona volt, aki Valence-ba tért 
nyugdíjba, itt megházasodott, és kettős mesterségét folytatta; 
minthogy azonban ez is elégtelen volt, a kerületi beosztáskor a 
központi igazgatás irodájában kért és kapott kiadói alkalmazást. 
1796-ban itt találták az első önkéntes zászlóaljak, és magukkal 
vitték. 

Ez a volt katona, szatócs, zenész és kiadó lett aztán Victor 
marsall, a belluni herceg. 

Mikor Bonaparte távozott Valence-ból, három frank és tíz sou 
adósságot hagyott Coriol péknél. 

Ne csodálkozzanak olvasóink, hogy hasonló apróságokat 
keresünk; mikor egy Julius Caesar, egy Nagy Károly vagy egy 
Napóleon életrajzát írjuk, nem kell többé Diogenész lámpájával 
az embert keresnünk; az embert megtalálta az utókor, és a világ 
szemében fényesen és fenségesen jelenik meg: azt az utat kell 
követni, melyet megfutott, míg piedesztáljára érkezett, és mennél 
jelentéktelenebbek azok a nyomok, melyeket útja bizonyos 
helyein hagyott, annál ismeretlenebbek és következőleg, annál 
inkább érdeklődést keltők. 


Bonaparte ugyanakkor érkezett Párizsba, amikor Paoli. Az 
alkotmányozó gyűlés  Korzikát a  fÍrancia törvények 
kedvezményeiben részesítette;  Mirabeau kijelentette a 
szószékről, hogy itt az ideje visszahívni azokat a bujdosó 
hazafiakat, akik a sziget függetlenségét védelmezték, és Paoli 
visszajött. Bonapartét fiaként fogadta atyja régi barátja: a lelkes 
ifjú szembe találta magát hívével, akit helytartóvá és Korzika 
katonai parancsnokává neveztek ki. 

Bonaparte szabadságot kapott, és ezt arra használta fel, hogy 
Paolival menjen és viszontlássa családját, melyet hat éve 
elhagyott. A tábornokot, a hazafit tomboló lelkesedéssel fogadták 
a függetlenség hívei, és a fiatal hadnagy részt vett a híres 
száműzött diadalában; a lelkesedés olyan nagy volt, hogy 
polgártársai egyhangú akaratából Paoli egyszerre a nemzeti 
testőrség fejévé és a kerületi igazgatás elnökévé lett. Egy ideig 
tökéletes egyetértésben működött az alkotmányozó gyűléssel; de 
Charrier lelkésznek egy javaslata — melyben azt indítványozta, 
hogy Piacenzáért, mely arra volt szánva, hogy vele a pápát 
kárpótolják Avignon elvesztéséért, Korzikát adják a pármai 
grófnak cserébe — Paoli előtt annak lett bizonyítéka, hogy a 
főváros kevés jelentőséget tulajdonít hazája megőrzésének. Az 
angol kormány, mely befogadta Paolit száműzetése alatt, eközben 
tárgyalásokba bocsátkozott az új elnökkel; Paoli különben nem 
titkolta, hogy mennyire előnyösebbnek tartja az angol 
alkotmányt annál, melyet a francia törvényhozás készített. Ez 
időtől kezdődik az ifjú hadnagy és az öreg tábornok között az 
egyenetlenkedés; Bonaparte francia állampolgár maradt, Paoli 
pedig újra korzikai tábornokká lett. 

Bonapartét 1792 elején visszahívták Párizsba. Itt Bourienne- 
nel, régi iskolatársával találkozott, aki átfutva Porosz- és 


Lengyelországon, Bécsből érkezett. A két brienne-i tanuló közül 
sem egyik, sem a másik nem volt boldog: összetették 
nyomorúságukat, hogy könnyebben  elviseljék. Az egyik 
hadiszolgálatra, a másik a külügyekhez való beosztását 
kérelmezte: egyiküknek sem válaszoltak, mire kereskedelmi 
üzletekről álmodoztak, de miután tőkéjük nem volt, ez terveikben 
csaknem mindig megakadályozta őket. Egyszer az az eszméjük 
támadt, hogy kibérelnek a Montholon utcában több épülőfélben 
levő házat, hogy aztán ezeket albérletbe adják; de a tulajdonosok 
követelése oly túlzottnak látszott előttük, hogy kénytelenek 
voltak lemondani erről a spekulációról abból az okból, ami miatt 
annyi másról lemondottak. Az építésztől távozva a két spekuláns 
észrevette, hogy nemcsak nem vacsoráltak, hanem nincs is miből 
vacsorálniuk. Bonaparte úgy segített a kellemetlenségen, hogy 
zálogba tette az óráját. 

Augusztus 10-e komor bevezetéseképpen, elérkezett június 
20-a.4 A két fiatalember egy Saint-Honoré utcai vendéglősnél 
adott egymásnak ebédre találkozót; bevégezték ebédjüket, 
amikor nagy tolongás és kiabálás csalta őket az ablakhoz: , Ca ira! 
Éljen a nemzet! Éljenek a sans-culotte-ok! Le a vétóval!" Hat- 
nyolcezer emberből álló tömeg volt, Santerre és Saint-Hurugues 
márki vezette őket, a  Saint-Antoine és  Saint-Marceau 
külvárosból jöttek, és a nemzetgyűlés elé igyekeztek. 

— Kövessük ezt a söpredéket! — mondotta Napóleon. 

És a két fiatalember rögtön elindult a Tuileriák felé; 
megállottak a Szajna-part teraszán; Bonaparte egy fához 
támaszkodott, Bourrienne pedig leült egy karfára. 


4 1792. június 20-án tört be először a párizsi nép a Tuileriákba, augusztus 
10-én pedig másodszor, amikor a svájci gárdát leölték és a nemzetgyűlésnél 
menedéket kereső, királyi családot a Temple-be zárták. 


Onnan nem látták, hogy mi történik; de könnyen kitalálták, 
hogy mi történt, mikor kinyílott az egyik kertre nyíló ablak, és 
megjelent benne XVI. Lajos, vörös sapkával a fején, melyet a 
népből nyújtott át neki valaki egy dárda hegyén. 

— Coglione! Coglione!5 — mormogta vállát vonogatva korzikai 
kiejtéssel a fiatal hadnagy, aki idáig néma és mozdulatlan 
maradt. 

— Mit akarsz, mit csináljon? — kérdezte Bourrienne. 

— Ágyúval kellene elsöpörni négy-ötszázat — felelte Bonaparte 
—, és megszaladna a többi. 

Egész nap erről a jelenetről beszélt, mely a legerősebb 
benyomással volt rá mindazok között, amelyeket valaha átélt. 

Bonaparte így látta lezajlani szemei előtt a francia forradalom 
első eseményeit. Egyszerű szemlélőként jelen volt az augusztus 
10-i sortűznél és a szeptember 2-i mészárlásoknál," aztán látván, 
hogy nem osztják be szolgálatra, elhatározta, hogy újra Korzikára 
utazik. 

Paolinak az angol kormánnyal való titkos tárgyalásai 
Bonaparte távollétében annyira előrehaladtak, hogy Napóleon 
nem kételkedhetett többé tervei felől. Egy találkozásuk, melyen a 
korzikai kormányzónál együtt volt az öreg tábornok és a fiatal 
hadnagy, szakítással végződött; a két régi barát úgy vált el, hogy 
csak a harctéren látják viszont egymást. Aznap este Paoli egyik 
udvaronca rosszat akart előtte mondani Bonapartéról. 

— Csitt! — mondta a tábornok ujját ajkára téve —, ez a 
fiatalember antik módra van faragva. 

Paoli nemsokára nyíltan kitűzte a lázadás zászlaját. 1793. 
június 26-án az angol párt által a  corte-i konzulság 

5 Buta. 


6 A szeptemberi mészárlásokkor, 1792. szeptember 2-án és 6-án 2000 
politikai foglyot végeztek ki. 


generalisszimuszává és elnökévé neveztetett ki; július 17-én a 
nemzeti konvent elmozdította. Napóleon távol volt: végre 
elnyerte annyiszor kért szolgálatra való beosztását. A zsoldos 
nemzeti gárda parancsnokává neveztetvén ki, Truguet admirális 
flottájába került, és hatalmába ejtette ezalatt a Sainte-Etienne 
erődöt, melyet a győztesek nemsokára kénytelenek voltak 
kiüríteni. Amikor Bonaparte visszatért Korzikára, a szigeten már 
kiütött a lázadás. Salicetti és Lacombe Saint-Michel, a konvent 
tagjai, akik azzal bízattak meg, hogy a lázadók elleni parancsot 
végrehajtsák, kénytelenek voltak  Calviba visszavonulni: 
Napóleon hozzájuk csatlakozott, és Ajaccio ellen támadást 
kísérelt meg velük, amelyet azonban visszavertek. Ugyanazon a 
napon tűz ütött ki a városban; a Bonaparték háza égett le; rövid 
idő múlva egy rendelet örök számkivetésre ítélte a családot. A tűz 
hajléktalanokká, a száműzetés hazátlanokká tette őket. Napóleon 
felé fordultak, és Napóleon Franciaországhoz fordult. Törékeny 
járműre szállt a szegény száműzött család, amelyet a jövendő 
cézár bocsátott szélnek, és szerencséje szárnyával takargatta négy 
fivérét, akik közül három király, és három nővérét, akik közül egy 
királynő lett. 

Az egész család Marseille-ben állott meg, védelmét kérte 
annak a Franciaországnak, amelyért száműzték őket. A kormány 
meghallgatta kérésüket: Joseph és Lucien a hadi igazgatásban 
nyertek alkalmazást, Lajost altisztté nevezték ki, maga Bonaparte 
pedig mint főhadnagy, azaz  előléptetéssel a negyedik 
gyalogezredhez került; kevéssel azután, szolgálati ideje alapján, 
százados lett ugyanazon hadtest második századánál, mely 
Nizzában állomásozott. 

A véres 1793 elérkezett; Franciaország egyik fele a másik 
ellen harcolt. Nyugat és Dél lángban állott; Lyont négy hónapi 


ostrom után bevették; Marseille megnyitotta kapuit a 
konventnek; Toulon átengedte kikötőjét az angoloknak. 

Harmincezer főből álló hadsereg — olyan csapatok, amelyek 
Kellermann vezérlete alatt Lyont ostromolták, és néhány az 
alpesi és az olasz seregtől elvont ezred és a szomszédos 
kerületekből kiálló felkelők — vonult az eladott város ellen. Az 
ollioules-i szorosnál kezdődött a harc. Dutheil tábornok, akinek a 
tüzérséget kellett volna vezetnie, távol volt; helyettese, 
Dommartin tábornok az első összecsapásnál harcképtelen lett; 
jogszerűen első tisztje helyettesítette: ez a tiszt Napóleon volt. Ez 
alkalommal a zseninek segítségül jött a véletlen, feltéve hogy a 
zseninél nem előrelátás a véletlen. 

Bonaparte megkapta kinevezését, jelentkezett a vezérkarnál, 
és Cartaux tábornok, egy gőgös, tetőtől talpig aranyba bújt férfi 
elé vezették, aki megkérdezte, hogy mivel állhat szolgálatára; a 
fiatal tiszt előmutatta a parancsot, mellyel parancsnoksága alá 
rendelték a tüzérség mozdulatainak vezetésére. 

— Tüzérségre nincs szükségünk — felelte a derék tábornok -—, 
ma este szuronnyal vesszük be Toulont, és holnap felperzseljük. 

Bármilyen is volt a tábornok bizodalma, mégsem foglalhatta 
el Toulont anélkül, hogy ki ne kémlelte volna; türelemmel volt 
másnapig; hanem pitymallatkor hadsegédét és Bonaparte 
osztályparancsnokot felvette egyfogatújába, hogy megszemléljék 
az első védelmi intézkedéseket. Bonaparte figyelmeztetéseire, bár 
fájdalommal, de lemondott a szuronyokról és visszatért a 
tüzérséghez; következőleg egyenesen maga a tábornok adta ki a 
parancsokat, és az ő parancsainak teljesítését kellett ellenőrizni 
és azokat kellett siettetni. 

Alig haladtak túl azokon a magaslatokon, ahonnan meg 
lehetett pillantani a félkeleties kertje közepén nyugvó Toulont, 


amint a tengerben fürdeti lábait, a tábornok kiszállott kocsijából 
a két fiatalemberrel, és bement a szőlők közé, hol egyszerre 
néhány ágyút vett észre, melyek valami sáncféle mögött voltak 
sorba állítva. Bonaparte körülnézett, de nem találta ki, hogy mi 
történik. A tábornok egy pillanatig mulatott  bataillon- 
parancsnoka csudálkozásán, aztán a megelégedettség mosolyával 
fordult oda hadsegédéhez: 

— A mi ütegeink ezek, Dupas? 

— Igen, tábornok úr. 

— És a terepünk? 

— Négylépésnyire. 

— És ágyúgolyóink? 

— A szomszéd kunyhóban forrósítják őket. 

Bonaparte nem hitt szemének, de kénytelen volt hinni 
fülének. Gyakorlott tüzérszemmel felmérte a távolságot: másfél 
mérföld volt legalábbis a városi ütegektől. Előbb azt hitte, hogy a 
tábornok, amint hadi- és baráti nyelven mondják, ugratni akarja 
bataillon-parancsnokát; de látva azt a komolyságot, mellyel 
Cartaux rendelkezéseit folytatta, minden kétsége eloszlott. 
Megkockáztatott tehát a távolságra nézve egy ellenvetést, és 
kijelentette, hogy attól tart, az ágyúgolyók nem érnek el a városig. 

— Azt hiszed? — mondotta Cartaux. 

— Attól tartok, tábornok úr; különben megpróbálhatjuk egy 
hideg golyóval, mielőtt még a forró golyók zavart okoznának, 
hogy meggyőződjünk hordképességük felől. 

Cartaux elmésnek találta az eszmét, töltetett, és kilövetett egy 
golyót. És mialatt figyelte, hogy a város falain milyen hatása lesz 
a lövegnek, Bonaparte mintegy ezerlépésnyire mutatta neki a 
golyót, amint olajfákat zúz, barázdát vág a földbe, visszapattan és 


ugrálva elhal, alig futván meg egyharmadát annak a távolságnak, 
melyre a tábornok számított. 

A próba eredményes volt; de Cartaux nem akarta megadni 
magát, és azt hajtogatta, hogy ,azok a marseille-i arisztokraták 
rontották el a puskaport." 

Mivel azonban a puskapor, akár romlott volt, akár nem, nem 
vitt távolabb, más intézkedésekhez kellett folyamodni. 
Visszatértek a főhadiszállásra; Bonaparte elkérte Toulon 
térképét, kiterítette egy asztalra, és miután egy percig 
tanulmányozta a város és a különböző védelmi építmények 
fekvését, a Faron-hegy csúcsán épített erődtől kezdve, mely 
uralkodott a városon, egész a Lamalgue és Malbousguet 
erődökig, melyek jobbról és balról védték, a fiatal bataillon- 
parancsnok ujját egy új sáncra tette, melyet az angolok emeltek, 
és gyorsan, a zseni meggyőződésével mondta: 

— Íme itt van Toulon! 

Most már Cartaux nem értett többé semmit, szó szerint vette 
Bonaparte szavait, és Dupashoz fordulva, azt mondotta: 

— Úgy látszik, capitaine Canon7 nem erős a földrajzban. 

Ez lett Napóleon első gúnyneve; meglátjuk, hogyan jutott 
aztán a petit caporal[8- hoz. 

E pillanatban Gasparin népképviselő lépett be, Bonaparte 
úgy hallott róla beszélni, hogy nemcsak igazi, hű, derék hazafi, 
hanem igazságos érzésű és jó eszű ember is. Egyenesen hozzá 
ment. 

— Képviselő polgártárs — mondotta neki -, én a tüzérosztály 
parancsnoka vagyok. Dutheil tábornok távolléte és Dommartin 
tábornok megsebesülése folytán ez a fegyvernem az én 


7 Ágyú-százados. 
8 Kis káplár. 


parancsnokságom alatt áll. Arra kérem, senki se avatkozzék a 
dolgomba, mert különben semmiért sem felelek. 

— És ki vagy te, hogy felelhetsz valamiért? — kérdezte a 
népképviselő elcsudálkozva, hogy ez a huszonhárom esztendős 
fiatalember ilyen hangon és ilyen merészen beszél vele. 

— Ki vagyok? — válaszolt Bonaparte, Gasparint egy sarokba 
vonva és halkan beszélve hozzá. — Egy ember vagyok, aki érti a 
mesterségét, olyan emberek között, akik nem értik az övékét. 
Kérdezze meg a tábornoktól haditervét, és meglátja, hogy igazam 
van-e vagy sem. 

A fiatal tiszt olyan meggyőzően beszélt, hogy Gasparin egy 
pillanatig sem habozott. 

— Tábornok - mondotta Cartaux-hoz lépve -, a nép 
képviselői azt óhajtják, hogy három nap alatt bocsásd 
rendelkezésükre haditervedet. 

— Csak három percig várj — felelte Cartaux —, és átadom. 

A tábornok tényleg leült, tollat vett, és egy szál papírlapra írta 
azt a hírhedt haditervet, mely példaszerű lett, s amely a 
következő: 

,A tüzérség három napig fogja bombázni Toulont, aztán 
pedig három oldalról megtámadom és elfoglalom." 

Cartaux 


A haditervet elküldték Párizsba, és átadták a vezérkarnak. A 
vezérkar inkább mulatságosnak találta, mint okosnak: Cartaux-t 
visszahívták, és Dugommier-t küldték helyére. 

Megérkezvén az új tábornok, úgy látta, hogy fiatal 
osztályparancsnoka megtette az összes intézkedéseket: olyan 
ostrom volt ez, ahol az erő és a bátorság nem tehetett semmit, de 
ahol az ágyú és stratégiai tudomány mindent véghezvihetett. Egy 


sarok sem volt a hegyoldalon, ahol ne állott volna szembe 
tüzérség tüzérséggel. Mindenfelől dörgött, mint egy rettentő 
zivatar, melyben összecsapnak a villámok; dörgött a hegyek 
ormán és a falak fokán; dörgött a síkon és a tengeren: mintha 
egyszerre vihar és vulkán bömbölt volna. 

E lángtenger közepén a népképviselők valamit változtatni 
akartak egy Bonaparte által felállított ütegen: már a 
mozdulatokat is megkezdték, amikor a fiatal parancsnok 
megérkezett és mindent visszaparancsolt. A népképviselők 
megjegyzéseket akartak tenni. 

— Törődjenek képviselőségükkel — felelte Bonaparte -—, és 
hagyják, hogy én is végezzem a mesterségemet. Ez az üteg jól van 
itt, és felelek érte a fejemmel. 

Tizenhatodikán kezdődött az általános támadás. Az ostrom 
egy hosszú roham volt ezután. Tizenhetedikén reggel az 
ostromlók elfoglalták Pas-de-Leide-t és Croix-Faront; délben 
visszaszorították a szövetségeseket a Saint-André erődtől, a 
Pomets és Saint-Antoine erődítményektől; végre estefelé — 
miközben világított a zivatar és a sok ágyú — a köztársaságiak 
bevonultak az angolok sáncaiba; és itt célhoz érve, magát már a 
város urának tekintvén, Napóleon, akit combján megsebesített 
egy szurony, így szólt Dugommier tábornokhoz, aki, két golyó 
találván a térdén és a vállán, a vérvesztéstől és a fáradtságtól 
földre rogyott: 

— Pihenjen le, tábornok úr; most bevettük Toulont, és 
holnapután itt aludhatik. 

Tizennyolcadikán az Éguillette és  Balagnier erődöket 
foglalták el, és Toulon felé irányították az ütegeket. Amint több 
ház lángba borult, fütyültek a golyók, és végigszelték az utcákat, a 
szövetséges csapatok között kitört az egyenetlenkedés. Az 


ostromlók, akik beláttak a városba és a kikötőbe, észrevették, 
hogy tűz ütött ki a város több olyan pontján, amelyet nem vettek 
ostrom alá; az angolok, akik elhatározták, hogy elhagyják a 
várost, felgyújtották az arzenált, a haditengerészet raktárait és 
azokat a francia hajókat, melyeket nem tudtak magukkal vinni. A 
lángok láttára közös kiáltás tört elő: rohamot akart az egész 
sereg; de késő volt, az angolok a köztársasági ágyúk tüze alatt 
hajóra kezdtek szállni, és otthagyták azokat, akik elárulták értük 
Franciaországot, és akiket ők is elárultak. Eközben éjszaka lett. A 
több helyen felcsapó lángok nagy zsivajban elaludtak: a rabok 
törték szét bilincseiket és oltották el a tüzet, melyet az angolok 
gyújtottak. 

Másnap, tizenkilencedikén, a köztársasági hadsereg bevonult 
a városba, és este, mint ahogy megjósolta Napóleon, a fővezér 
Toulonban aludt. 

Dugommier nem feledte el a fiatal bataillonparancsnok 
szolgálatait, és Napóleon a város elfoglalása után tizenkét napra 
brigádgenerális rangot kapott. 

Ettől fogva a történelemé, és a történelem többé el sem 
hagyja. 

Most röviden átkísérjük Napóleont karrierjén, melyet 
befutott mint hadvezér, konzul, császár és száműzött, aztán ha 
megnéztük, amint visszatért, mint valami fényes üstökös, és 
tündöklött egy ideig a trónon, elkísérjük arra a szigetre, ahol 
meghalt, mint ahogy vele voltunk azon a szigeten, ahol született. 


II. 


BONAPARTE TÁBORNOK 


Bonapartét, amint mondottuk, a köztársaságnak Toulonnál tett 
szolgálatai "megjutalmazásául a nizzai sereghez tüzérségi 
tábornokká nevezték ki: itt barátkozott össze a fiatal 
Robespierre-rel, ki a seregnél a nép képviselője volt. Kevéssel 
thermidor kilencedike előtt Párizsba hívatván, a fiatal 
Robespierre mindent elkövetett, hogy az ifjú tábornokot rábírja, 
menjen vele; egyenesen bátyja támogatását ígérte. De Napóleon 
visszautasította: nem jött még el az ideje, hogy neki állást kelljen 
foglalnia. 

Talán más ok is visszatartotta; és ez alkalommal még a 
véletlen védelmezte-e a zsenit? Ha így volt, ezúttal láthatóvá vált 
a véletlen, és a nép egy fiatal és bájos képviselőjének alakját vette 
magára, aki a nizzai seregnél osztozott férje hivatásában. 
Bonaparte komoly érzelmekkel viseltetett iránta, melynek igazi 
katonás gálánssággal több jelét adta. Egyszer, amint együtt 
sétáltak a tende-i szoros környékén, a fiatal generálisnak az az 
ötlete támadt, hogy egy kis háborút rendez szép barátnője 
mulattatására, és előőrsi rohamot parancsolt: egy tucat ember 
lett a csata áldozata. És Napóleon nemegyszer vallotta be Szent 
Ilona szigetén, hogy azért a tizenkét emberért, akiket igazi ok 
nélkül és mulatságból ölt meg, nagyobb lelkiismeret-furdalást 
érzett, mint azért a hatszázezer katonáért, akik Oroszország 
hómezőin hullottak el. 


Eközben történt, hogy az olasz hadsereghez beosztott 
népképviselők a következő rendeletet adták ki: 

, Bonaparte tábornok Genovába megy, hogy a francia 
köztársaság ügyvivőjével együttesen tárgyaljon a genovai 
kormánnyal a reábízott ügyekre vonatkozólag. 

A genovai köztársaságnál lévő ügyvivőnk fogadja és 
fogadtatni fogja a genovai kormány által. 

Loano, messidor 25, a köztársaság második évében." 

E küldetés valódi célja az volt, hogy a fiatal tábornok saját 
szemével nézze meg a savonai és genovai erődítményeket, hogy 
alkalma legyen a tüzérség és más katonai ügyek felől a lehető 
felvilágosításokat megszerezni, és összegyűjtsön minden adatot 
arra vonatkozólag, hogy milyen szándékokkal viseltetik a genovai 
kormány a koalícióval szemben. 

Mialatt Bonaparte ezt a megbízatást végezte, Robespierre a 
vérpadra került, és a terror képviselőinek helyét Albitte és 
Salicetti foglalták el. Barcelonnette-be való érkezésüket a 
következő rendelet jelezte (ez volt a jutalom, mely visszatérése 
után Napóleonra várt): 

, Az alpesi és az olasz sereg mellé rendelt képviselők, úgy 
vélvén, hogy Bonaparte tábornok, az olasz sereg tüzérségi 
parancsnoka teljesen elvesztette bizalmukat igen gyanús 
viselkedésével, főleg azzal az utazásával, melyet legutóbb Getába 
tett, a következőket rendelik: 

Bonaparte  brigádgenerális, az olasz sereg tüzérségi 
parancsnoka, ideiglenes állásából felfüggesztetik; a fent nevezett 
sereg — parancsnokának gondja és felelőssége mellett 
letartóztatásba helyeztetik, és jó, biztos őrizet alatt a párizsi 
közjóléti bizottság elé állíttatik; minden irata és holmija 
lepecsételendő, róluk leltárt vesznek fel a Salicetti és Albitte 


népképviselők által a helyszínre rendelt megbízottak, és a fent 
nevezett összes iratok, melyek gyanúsaknak találtatnak, 
elküldetnek a közjóléti bizottmánynak. 

Kelt — Barcelonette-ben, az egységes, oszthatatlan és 
demokratikus francia köztársaság második évében, thermidor 19- 
én. 

Aláírva: Albitte, Salicetti, Laporte. 

A másolat hiteléül aláírva: Dumerbion, az olasz sereg 
hadvezére." 

A rendeletnek érvényt szereztek: Bonapartét a nizzai 
börtönbe vitték; ott maradt tizennégy napig, azután ugyanezen 
férfiak által aláírt rendelet folytán ideiglenesen szabadlábra 
helyezték. 

Napóleon azonban csak azért menekült meg a veszélyből, 
hogy kellemetlenségbe jusson. A thermidor eseményei változást 
idéztek elő a konvent bizottságaiban: egy Aubry nevű volt 
százados került a hadügyi bizottság élére, és új beosztást csinált a 
hadseregben: ő maga tüzérségi tábornok lett. Ami Napóleont 
illeti, neki elvett rangjáért cserébe a vendée-i gyalogsági 
tábornoki rangot adták. Napóleon igen szűknek találván a maga 
számára azt a teret, melyet részére a polgárháború Franciaország 
egyik sarkában nyújthatott, nem foglalta el állását, mire a 
közjóléti bizottmány rendeletére kitöröltetett a szolgálatban levő 
főtisztek sorából. 

Napóleon már tartotta magát annyira szükségesnek 
Franciaország számára, hogy ilyen igazságtalanság nem érintette 
mélyen. Azonban még nem érkezett el életének oly magaslatára, 
honnan teljesen lehet látni a megfutandó horizontot; voltak már 
reményei, de nem voltak bizonyosságai. Reményei szétfoszlottak; 
azt hitte, hogy jövendője és zsenije teljességében hosszú, hacsak 


nem örök tétlenségre van kárhoztatva, és éppen abban a korban, 
amikor mindenki futva beérkezett. Ideiglenesen szobát bérelt egy 
szállodában a Rue du Mailen, eladta hatezer frankért lovait és 
kocsiját, összegyűjtötte azt a kis pénzt, amivel rendelkezett, és 
elhatározta, hogy visszavonul vidékre. A túlzó fantáziák mindig 
szélsőségről szélsőségre szökellnek: a harcmezőről száműzve 
Napóleon csak a falusi életet látta: nem lehetvén Caesar, 
Cincinnatus akart lenni. 

Visszaemlékezett  Valence-ra, hol három évet töltött 
ismeretlenségben és oly boldogan. József testvére társaságában, 
aki visszatért Marseille-be, arrafelé nézett szét. Montélimart-ban 
megállott a két utas: Napóleon kedvére valónak találta a vidéket 
és a várost, és kérdezősködött, hogy nincsen-e a környéken 
valami nem nagyon drága birtok eladó. Grasson hivatalos 
megbízotthoz utasították, akinek másnapra találkozót adott: 
arról volt szó, hogy megnéznek egy Beauserret nevű kicsiny 
földbirtokot, melynek már a neve is — Széplak — elárulta, hogy 
kedves fekvésű. Napóleon és testvére megnézték a birtokot. 
Mindenben megnyerte tetszésüket; csak attól féltek, nagyságát és 
jó karban voltát látva, hogy ára nagyon drága lesz. 
Megkockáztatták a kérdést: harmincezer frankot kértek érte, 
majdnem semmit. 

Napóleon és testvére töprengve tértek vissza Montélimart-ba. 
Megkockáztathatták, hogy összegyűjtött kis vagyonukat jövendő 
birtokuk megvásárlására fordítják, és másnapra találkozót adtak. 
A birtokon akarták megkötni a vásárt, annyira megtetszett nekik 
Beauserret. Grasson újból kikísérte őket. Még részletesebben 
megszemlélték a birtokot, mint először; végre Napóleon 
csodálkozva, hogy oly olcsón adják, megkérdezte, hogy nincs-e 
valami titkos oka annak, hogy ily alacsonyra szabták az árát. 


— Van — felelte Grasson -, de annak önökre nézve nincs 
jelentősége. 

— Nem tesz semmit - felelte Napóleon -, szeretném tudni. 

— Gyilkosságot követtek el rajta. 

— És kicsoda? 

— Egy fiú gyilkolta meg az apját. 

— Apagyilkosság! — kiáltotta Napóleon, és még sápadtabb lett, 
mint rendesen. — Gyerünk, József! 

És ezzel megragadta testvére karját, kirohant a lakásból, 
kocsira ült; Montélimart-ba érve postalovakat rendelt és azonnal 
visszautazott Párizsba; József testvére pedig folytatta útját 
Marseille felé. 

Azért ment, hogy feleségül vegye egy Clary nevű gazdag 
kereskedő leányát. Ez a kereskedő aztán később Bernadotte-nak 
is apósa lett. 

Bonapartét a végzet ismét visszahajtotta Párizsba, a nagy 
események e nagy központjába. Folytatta azt a visszavonult és 
magányos életet, mely oly nyomasztólag hatott reá: és ekkor 
történt, hogy nem tudván többé elviselni  tétlenségét, 
előterjesztést tett a kormánynak, melyben kifejtette, hogy abban 
a pillanatban, amikor az orosz cárnő megújította Ausztriával való 
szövetségét, Franciaországnak érdekében áll, hogy minden tőle 
telhetőt megtegyen Törökország katonai erejének növelésére; 
következésképpen felajánlotta — a kormánynak,  — hogy 
Konstantinápolyba megy hat vagy hét különböző fegyvernembeli 
tiszttel, akik a szultánnak nagyszámú és bátor, de kevéssé 
begyakorlott seregét bevezetik a haditudományokba. 

A kormány még válaszolni sem kegyeskedett erre az 
előterjesztésre, és Bonaparte Párizsban maradt. Mi lett volna a 


világgal, ha egy miniszteri hivatalnok ráírja a kérvény sarkára, 
hogy , jóváhagyatott"? Csak az Isten tudja. 

Ezalatt 1795. augusztus 22-én elfogadták a köztársaság 
harmadik évének alkotmányát. A törvényhozók, akik kidolgozták, 
megszabták, hogy a nemzeti konventet képező tagok kétharmada 
tagja lesz az új törvényhozó testületnek is, ami az ellenzék 
reményeinek bukását jelentette, mivel az ellenzék azt remélte, 
hogy a teljes választások alkalmával elvei képviselésére új 
többséget hoz be. Az ellenzéket főleg a párizsi szekciók 
támogatták, melyek kijelentették, hogy csak akkor fogadják el az 
alkotmányt, ha a konvent kétharmadának újraválasztását 
megsemmisítik. A konvent teljes egészében fenntartotta 
határozatát. A szekciók mozgolódni kezdtek. Szeptember 25-én 
előfutárként néhány zavargás tört ki, végre október 4-én 
(vendémiaire 12) oly fenyegető lett a veszély, hogy a konvent azt 
gondolta, itt az ideje komoly intézkedéseket tenni; 
következésképpen Alexandre Dumas? tábornokhoz, az alpesi 
sereg főparancsnokához, aki éppen szabadságon volt, a következő 
levelet intézte, melynek rövidsége maga mutatja a sürgősségét: 

, Alexandre Dumas tábornok azonnal Párizsba jön, hogy 
átvegye a fegyveres erő fölött a parancsnokságot." 

A konvent rendeletét a Mirabeau hotelba vitték, hanem 
Dumas tábornok három nappal előbb elutazott Villers-Cotterets- 
be, hol tizenharmadikán reggel kapta meg a levelet. 

Ezalatt óráról órára nőtt a veszély; lehetetlen volt annak 
megérkezésére várni, akit kértek, így tehát az éjszaka folyamán 
Barras  népképviselőt nevezték ki a belső hadsereg 
főparancsnokává; neki társ kellett, így vetett szemet Napóleonra. 


9 Az Író atyja. 


A sors, mint látjuk, kitisztította útját: jövendőjének órája, 
melynek egyszer minden ember életében el kell jönni, ütött: 
vendémiaire 13-án megszólalt az ágyú a fővárosban. 

A szekciók, melyeket "megsemmisített,  , Kartács"-nak 
keresztelték el; a konvent pedig, melyet megmentett, az olasz 
sereg fővezérévé tette. 

De ez a nagy nap nemcsak Napóleon politikai életére volt 
hatással: magánélete is ettől függött és innen alakult ki. 

A szekciók lefegyverzését olyan szigorúan végezték, amint 
megkívánták a körülmények, mikor egy napon egy tíz-tizenkét 
éves gyerek jelentkezett a vezérkarnál, és könyörgött Bonaparte 
tábornoknak, hogy adja vissza kardját atyjának, aki tábornoka 
volt a köztársaságnak. Napóleont meghatotta a kérés és az a 
fiatalos báj, mellyel a gyermek elmondotta, megkerestette a 
kardot, és megtalálván, visszaadta. A gyerek az elveszettnek hitt 
szent fegyver láttára sírva csókolgatta a kard markolatát, melyet 
oly gyakran érintett az atyai kéz: a tábornokot meghatotta ez a 
fiúi szeretet, és annyi jóakaratot tanúsított a gyermek iránt, hogy 
anyja kötelességének tartotta, hogy másnap meglátogassa és 
megköszönje. 

A gyermek: Eugéne volt, anyja pedig: Josephine. 

1796. március 21-én Napóleon útra kelt az olasz sereghez. 
Kocsijában kétezer aranyat vitt magával: ez volt minden, amit 
összegyűjthetett, hozzátévén saját vagyonához és barátaiéhoz a 
Direktórium adományát. Ezzel az összeggel indult el, hogy 
meghódítsa Olaszországot: hétszerte kevesebb volt ez, mint 
amennyit Nagy Sándor vitt magával India meghódítására. 

Megérkezve Nizzába, itt fegyelmezetlen, felszerelés és ruha 
nélküli sereget kapott. Amint megérkezett a főhadiszállásra, 
minden generálisnak szétosztatott négy-négy aranyat, hogy a 


háborúra felszerelhessék "magukat; a katonákhoz pedig, 
Olaszország felé mutatva, így szólott: 

— Bajtársak! E sziklák között mindenetek hiányzik: 
pillantsatok azokra a gazdag síkságokra, melyek lábaitoknál 
terülnek el: a mieink azok, foglaljuk el őket! 

Csaknem ugyanezt a beszédet tartotta katonáihoz Hannibál, 
ezerkilencszáz esztendővel azelőtt. És ezerkilencszáz év óta csak 
egy olyan férfi volt mellettük, akit hozzája lehetett hasonlítani: 
Caesar. 

Azok a katonák, akikhez Napóleon ezt a beszédet intézte, a 
roncsai voltak annak a seregnek, mely a genovai partok 
terméketlen sziklái között nyomorúságosan tartotta magát két év 
óta védekezve, és amellyel a császárság és Piemont legjobb 
csapataiból kétszázezer ember állott szemben. Bonaparte alig 
harmincezer emberrel támadta meg ezt a tömeget, és tizenegy 
nap alatt ötször verte meg: Montenotténál, Millesimónál, Degó- 
nál, Vicónál és Mondovinál; aztán a városok kapuit nyitván meg 
egyik karjával, míg a másikkal csatákat nyer, elfoglalja a coni, 
tortonei, alexandriai és cevai erődöket; tizenegy nap alatt az 
osztrákokat elszakította a piemontiaktól, bevette Proverát, és a 
szárd király saját fővárosában volt kénytelen aláírni a 
meghódolását. Bonaparte Olaszország belsejébe nyomul előre; 
aztán az elmúlt sikerekből a jövendő sikerekre számítva, ezt írja a 
Direktóriumnak: 

, Holnap Beaulieu ellen vonulok, és kényszerítem, hogy 
átlépje a Pót; közvetlenül utána nyomulok, elfoglalom egész 
Lombardiát, és azt remélem, hogy egy hónapon belül a tiroli 
hegyeken leszek, itt találom a rajnai sereget, és vele együtt 
megkezdem a háborút Bajorország ellen." 


Beaulieu-t tényleg üldözőbe vette, hiába fordult vissza, 
nehogy a Pón át kelljen kelnie — áthaladt a folyón. Lodi falai 
mögött keresett menedéket, de Napóleon háromórai küzdelem 
után kiveri onnan; az Adda bal partján áll fel harcra, egész 
tüzérségével a hídon való átkelést akarja megakadályozni, mert 
nem volt ideje már elvágni — de a francia sereg zárt oszlopokat 
formál, megrohanja a hidat, elseper minden akadályt, szétszórja 
az osztrák sereget és üldözőbe veszi, mindenütt a nyomában. 
Pavia megadja magát, Pizzighettone és Cremona elesik, a milánói 
vár megnyitja kapuit, a szárd király aláírja a békét, a pármai és 
modenai hercegek követik példáját, Beaulieu-nek pedig csak 
annyi ideje van, hogy beveheti magát Mantuába. 

Önzetlenségéről a modenai herceggel kötött szerződése 
alkalmával tett először tanúságot Napóleon. Visszautasította azt a 
négymilliót aranyban, melyet testvére nevében az estei 
kormányzó ajánlott fel neki, és melynek elfogadására rá akarta 
venni Salicetti, akormánynak a sereg melletti megbízottja. 

E hadjáratban kapta azt a népszerű nevet, mely 1815-ben újra 
megnyitotta neki Franciaország kapuit. Íme, mily alkalomból. 
Mikor átvette a sereg vezérletét, fiatalsága csodálatot keltett az 
öreg katonákban, úgyhogy azok elhatározták: maguk ruházzák fel 
azokkal az alsó rangfokozatokkal, melyek alól, úgy látszott, a 
kormány felmentette; tehát minden ütközet után összegyűltek, 
hogy egy-egy új rangot adjanak neki, és mikor visszatért a 
csatamezőre, a legöregebb katonák fogadták, és új rangja szerint 
üdvözölték. Lodinál így kapta a káplár nevet. A kis káplár: 
elnevezés ettől fogva Napóleonon maradt. 

Bonaparte ezalatt csak egy szemvillantásnyira állott meg, s ez 
a pillanat elég volt arra, hogy irigységet támasszon. A 


10 Petit caporal. 


Direktórium, amely katonai szereplésében meglátta az államférfi 
megnyilatkozását, attól félt, hogy a győztes Napóleon Olaszország 
korlátlan ura lesz, és arra készült, hogy kirendeli Kellermannhoz. 
Bonaparte megtudta ezt, és a következőket írta: , Kellermannt és 
engem egyesíteni: mindennek a vesztét okozná. Nem 
szolgálhatok örömest egy emberrel, aki Európa legjobb 
taktikusának véli magát; különben azt hiszem, hogy egy rossz 
tábornok többet ér két jó tábornoknál. A háború, mint a 
kormányzás: a taktika kérdése." 

Aztán ünnepélyesen bevonult Milánóba, ahol — mialatt a 
Direktórium Párizsban aláírja a békeszerződést, melyet Salicetti 
közvetített a torinói udvarnak, mialatt a Pármával megkezdett 
tárgyalások befejeződnek és a Nápollyal és a Rómával valók 
megnyílnak — Felső-Olaszország meghódítására készülődik. 

Németország kulcsa Mantova volt: tehát Mantovát kellett 
elfoglalni. Százötven, a milánói vár mellett zsákmányolt ágyút 
indít a város ellen; Serrurier megszállja a külső sáncokat; az 
ostrom megkezdődik. 

A bécsi kormány megérezte a helyzet nehézségét: 
huszonötezer embert küld Beaulieu segítségére Ouosdanovics és 
harmincötezret Wurmser parancsnoksága alatt. Egy olasz kémre 
bízták a táviratokat, melyek a segítőcsapatok jöttét jelentették, és 
ez arra vállalkozik, hogy behatol a városba. 

A kémet elfogja egy éjjeli őrjárat, melyet Dermoncourt 
hadsegéd vezetett, és Dumas tábornok elé viszik. Hiába motozzák 
meg, nem találnak nála semmit. Már szabadon akarják bocsátani, 
mikor egyszerre a sors véletlenségéből Dumas tábornok kitalálja, 
hogy lenyelte a táviratot. 

A kém tagad. Dumas tábornok elrendeli, hogy lőjék agyon; a 
kém vallomást tesz; Dermoncourt hadsegéd őrizetére bízzák, 


akinek — miután a törzsorvos a kémnek hánytatót rendelt — egy 
kavicsnagyságú viaszgalacsin kerül a kezébe: Wurmser levelét 
tartalmazza, melyet sietve írt egy hollótollal. Ez a levél a 
legnagyobb részletességgel elmondja az ellenséges sereg 
hadműveleteit. A levelet elküldik Bonaparténak. Ouosdanovics és 
Wurmser kétfelé oszlottak: az egyik Brescia, a másik Mantova 
felé halad. Ugyanezért a hibáért vesztették már el Proverát és 
Argentaut. Bonaparte tízezer embert hagy a város előtt; 
huszonötezerrel Ouosdanovics elé vonul, akit miután Salónál és a 
Lonatónál megver, a tiroli szorosba szorít; aztán visszafordul 
Wurmser ellen, aki társa vereségét abból tudja meg, hogy előtte 
áll az a sereg, mely legyőzte. Napóleon franciás hevességgel 
támad, és Castiglionénál megveri. Öt nap alatt huszonötezer 
embert és ötven ágyút veszítettek az osztrákok. E győzelem alatt 
Ouosdanovicsnak ideje maradt, hogy összeszedje magát. 
Bonaparte visszafordul, és megveri San Marconál, Seravallónál 
és Rovoredónál; aztán a bassanói, rimolanói és cavalói ütközet 
után másodszor is ostrom alá veszi Mantovát, hová Wurmser 
serege romjaival bevonult. 

Mialatt ezek a hadműveletek folytak, államok keletkeznek 
körülötte és erősödnek meg a szavára. Megalapítja a cispadiai és 
transpadiai köztársaságokat, Korzikából kiűzi az angolokat, és 
egyszerűen Genovára, Velencére és a Szentszékre nehezedik, 
amelyeknek felkelését megakadályozza. Eme nagy államférfiúi 
tervezgetései közben tudja meg, hogy új császári sereg közeledik, 
melyet Alvinczy vezet; de mindezeket az embereket a végzet 
üldözte. Az elődei által elkövetett hibát Alvinczy is elköveti. Két 
hadtestté osztja seregét: az egyiknek, mely harmincezer emberből 
áll, az ő vezérlete alatt át kell haladnia Veronán és Mantovába 
kell jutnia; a másiknak, mely tizenötezer főnyi, az a feladata, 


hogy Davidovics parancsnoksága alatt az Ets felé nyomuljon. 
Bonaparte Alvinczy ellen indul és Arcolénál utoléri. Három napig 
harcol vele szemtől szemben, és a harcot csak akkor hagyja félbe, 
amikor alig ötszáz osztrák maradt a csatatéren, nyolcezer foglyot 
ejtett és harminc ágyút zsákmányolt. Aztán Arcoléból elsietve a 
Tirolból jövő Davidovics és a Mantovából kivonuló Wurmser 
közé ékeli magát. Az egyiket visszaszorítja a hegyek közé, a 
másikat a városba. A harctéren megtudja, hogy Alvinczy és 
Provera egyesülni akarnak. Erre  Alvinczyt  Rivolinál 
megfutamítja, Proverát pedig a sangiorgiói és a la favoritai 
ütközetek után arra kényszeríti, hogy tegye le a fegyvert; végre 
megszabadulva minden  ellenfelétől, visszatér Mantovába, 
körülveszi, szorongatja, elzárja és kényszeríti, hogy megadja 
magát, amikor a rajnai tartalékcsapatokból egy ötödik sereg 
közeledik egy főherceg! vezérlete alatt. 

Ausztria semmilyen meggyalázást nem kerülhet el: a 
tábornokok veresége egész a trónig hatol. 1797. március 10-én 
Károly főherceget megverték a tagliamentói átkelésnél: ez az 
ütközet megnyitotta a franciáknak Velencét és a tiroli szorosokat. 
A franciák rohamlépésben sietnek előre a megnyitott úton, 
győznek Lavisnál, Trasmisnál és  Clausennél, bevonulnak 
Triesztbe, elfoglalják Tarvist, Gradiscát és Villachot, a főherceg 
után vetik magukat, akit csak azért hagynak el, hogy elfoglalják 
az — Ausztria fővárosába vezető utakat, és  — végre 
harmincmérföldnyire vannak Bécstől. 

Itt megpihent Bonaparte, hogy a békeközvetítőket megvárja. 
Egy éve, hogy elhagyta Nizzát, és egy év alatt szétvert hat 
hadsereget, elfoglalta Alexandriát, Torinót, Milánót, Mantovát, 
és a francia trikolórt kitűzte a piemonti, az olasz és a tiroli 


1 Károly főherceg. 


Alpokra. Körülötte Masséna, Augereau, Joubert, Marmont, 
Berthier neve kezdett tündökölni. Kialakul a plejád, a bolygók 
forognak a csillagjuk körül, a császárság egét beragyogják. 

Bonaparte nem csalatkozott: megérkeztek a békeközvetítők. 
Léobent jelölték ki a tárgyalások színhelyéül. Bonaparténak 
többé nincs szüksége a Direktórium teljhatalmára. Ő csinálta a 
háborút, ő csinálja a békét. 

, A helyzetet látván — írja — a tárgyalások, még a császárnak 
is, katonai műveletekké váltak." 

Ez a művelet mégis elhúzódik; ránehezedik a diplomácia 
minden fortélya, és késlelteti. De végre eljön a napja, amikor 
hálóba akarják keríteni az oroszlánt. A vitatkozás közepette 
felemelkedik, felvesz egy nagyszerű porcelántálcát, darabokra 
töri és lábaival tiporja. Aztán visszafordul az álmélkodó 
teljhatalmú megbízottak felé: 

— Így morzsolom össze önöket — mondja nekik —, ha akarják. 
A diplomaták békülékenyebbekké válnak; felolvassák a 
szerződést. Az első pontban a császár kijelenti, hogy elismeri a 
francia köztársaságot. 

— Töröljék e paragrafust! — kiáltja Napóleon. — A francia 
köztársaság olyan, mint a nap a láthatáron: vakok azok, akiket 
ragyogása meg nem kapott.2 

Huszonhét esztendős korában így tartotta Napóleon egyik 
kezével kardját, mellyel országokat bontott szét, a másikkal pedig 
a mérleget, melyen királyokat mért. A Direktórium hiába jelöli ki 
az útját, a saját feje után halad: ha még nem is parancsol, de már 
nem engedelmeskedik. A Direktórium hiába figyelmezteti, hogy 
Wurmser emigráns; Wurmser Napóleon kezei közé kerül, és 
Napóleon tekintettel lesz balsorsára és öreg korára; a 


12 Ez nem történeti valóság; regényes Napóleon-legenda. 


Direktórium sértő formákat alkalmaz a pápával szemben: 
Bonaparte mindig tiszteletteljesen ír neki és Szentatyának nevezi; 
a Direktórium számkivetésbe küldi a papokat és proskribálja 
őket: Napóleon megparancsolja, hogy seregében úgy tekintsék 
őket, mint testvéreket, és úgy tiszteljék, mint az Isten szolgáit; a 
Direktórium megpróbálja, hogy az arisztokráciának kiirtsa még a 
nyomát is; Napóleon levelet írt a genovai demokratáknak, hogy 
megfeddje őket a nemesekkel szemben véghezvitt túlzásaikért és 
hogy tudtukra adja: ha meg akarják őrizni becsülését, tisztelniük 
kell Dória szabályait. 

A köztársaság hatodik évének vendémaire 15-én aláírták a 
campo-formiói szerződést, és Ausztria, amelynek meghagyták 
Velencét, lemondott Belgiumhoz való jogairól és Olaszországra 
irányuló törekvéseiről. Bonaparte elhagyja Olaszországot, hogy 
visszatérjen Franciaországba; és ugyanezen év fÍrimaire 15-én 
(1797. december 5-én) megérkezik Párizsba. 

Két évig volt távol Napóleon, és ez alatt a két esztendő alatt 
százötvenezer foglyot ejtett, százhetven zászlót, ötszázötven 
ágyút, hatszáz tábori tarackot, öt hidász ekvipázst, kilenc 
hatvannégy ágyús hajót, egy tucat harminckét ágyús fÍregattot, 
tizenkét korvettet és tizennyolc gályát zsákmányolt; és mi több — 
láttuk, hogy kétezer aranyat hozott el Franciaországból —, több 
ízben küldött haza körülbelül ötvenmilliót: minden régi és 
modern hagyomány ellenére a hadsereg táplálta a hazát. 

A békével Bonaparte katonai karrierjének végét látta. Nem 
tudván nyugalomban maradni, a távozó két direktor egyikének 
helyére vágyott. Szerencsétlenségére csak huszonnyolc esztendős 
volt: kinevezése oly nagy és világos megsértése lett volna a 
köztársaság harmadik évében hozott alkotmánynak, hogy még a 
javaslatot sem merték előterjeszteni. Chantereine utcai kicsiny 


házába vonult tehát vissza, előre küzdve jövőbe látó zsenijével a 
feledés ellen, mely rettenetesebb ellenség mindazoknál, 
amelyeket legyőzött. 

— Párizsban semminek sem őrzik meg az emlékét -— 
mondotta. — Elvesztem, ha sokáig csöndben maradok. E nagy 
Babilonban a megszerzett hírnevet felváltja egy másik; ha már 
háromszor nem látnak a színen, nem figyelnek reám többé. 

Ezért történt, hogy jobb híján, a várakozási idő alatt, 
kineveztette magát az akadémia tagjává. 

Végre 1789. január 29-én így szólt a titkárához: 

— Bourrienne, én nem maradok itt, nincs semmi 
keresnivalóm; ezek semmiről nem akarnak hallani. Látom, hogy 
hamarosan végem van, ha itt maradok. Minden megkopik itt: 
már nincs meg többé a dicsőségem. Nem nyújt eleget ez a 
vakondtúrásnyi kis Európa: csak Keleten lehettek nagy 
birodalmak és nagy forradalmak, hol hatszázmillió ember él. 
Keletre kell menni, minden nagy hírnév onnan jön. 

Így tehát minden nagy hírességet túl akart szárnyalni. Már 
többet tett, mint Hannibál, többet fog tenni, mint Nagy Sándor és 
Caesar; és neve még hiányzott a piramisokról, ahová fel van írva 
ez a két név. 

1798. április 12-én Bonapartét kinevezték a keleti sereg 
főhadvezérévé. 

Mint látjuk, már csak kérnie kellett, hogy kaphasson; 
Toulonba érkezve arról tett tanúságot, csak parancsolnia kell, 
hogy engedelmeskedjenek neki. 

Megérkezése előtt egy nappal, a városban főbe lőttek egy 
nyolcvanesztendős aggastyánt. 1798. május 16-án, a fructidor 19- 
i törvényre hivatkozva, a következő levelet írta a kilencedik 
hadosztály katonai bizottságának: 


, Bonaparte, a nemzeti akadémia tagja. 

A legnagyobb fájdalommal értesültem róla, polgártársak, 
hogy hetven-nyolcvan éves aggastyánokat, áldott állapotban lévő 
vagy kicsiny gyermekes nyomorúságos asszonyokat lövettetek 
agyon, amiért emigrálással vádoltatnak. 

A szabadság katonái hóhérokká lettek tehát? 

A szánalom, melyet a csata tüzében is megőriztek, meghalt 
volna szíveikben? 

A fructidor 19-i törvény közjóléti rendszabály volt. Célja, hogy 
az összeesküvőket sújtsa, nem pedig a nyomorult asszonyokat és 
nem a roskatag aggastyánokat. 

Figyelmeztetlek tehát, polgártársak, hogy ahányszor 
hatvanesztendősnél vénebbeket vagy asszonyokat állít a törvény 
ítélőszéketek elé, jelentsétek ki, hogy ti a csatákban tiszteltétek az 
öregeket és ellenségeitek asszonyait. 

Gyáva az a katona, aki fegyverképtelen személy ellen ír alá 
ítéletet. 

Bonaparte." 


E levél mentette meg életét nem egy igen szerencsétlen 
vádlottnak. Bonaparte három nap múlva hajóra ült, 
Franciaországnak mondott utolsó búcsúja így egy királyi jog, a 
kegyelem gyakorlása volt. 

Máltát már előbb megvásárolták: Bonaparte sebtében átvette, 
és 1798. július elsején partra szállt Egyiptomban, a marabui 
erősség közelében, nem messze Alexandriától. 

Amint Murád bej megtudta, hogy mint az oroszlánt, a 
barlangjában keresték fel, összehívta mamelukjait, a Níluson 
hadifelszereléssel  djermekből, kanzsokból és  saluppokból 


flottillát bocsátott le, és hajóit a folyó partjain egy tizenkét- 
tizenötezer lovasból álló sereg követte, mellyel Desaix, a francia 
sereg előőrsének parancsnoka, tizennegyedikén Minich-Salam 
falunál találkozott. A keresztes háborúk óta először történt, hogy 
Kelet és Nyugat egymással szemtől szemben állott. 

Rettentő volt az összecsapás. Ez az arannyal takart, 
szélgyorsaságú, lángként lobogó katonaság hadoszlopainkra 
vetette magát, és damaszkuszi acél kardjaival a franciák 
puskacsöveit csapkodta; amikor aztán előtört a tűz a 
hadoszlopokból, mint egy vulkán: szétrepült, mint valami arany 
és selyemfelhő, galoppban száguldott el a vassarkok előtt, melyek 
mind szembetüzelték, és amikor semerre sem látott rést, 
menekült hosszú sorban, mint egy megriadt madárcsapat, és a 
francia bataillonok előtt megcsonkított emberekből és lovakból 
egy még mozgó gyűrűt hagyott. És távolabb újra összeverődött, 
hogy visszajöjjön, és megpróbáljon egy újabb, hiábavaló, 
éppolyan gyilkos rohamot, mint a másik volt. 

Dél felé utoljára gyülekeztek. De ahelyett, hogy 
visszafordultak volna a franciákra, a sivatag felé vették útjukat, és 
egy porfelhőben eltűntek a láthatáron. 

Murád Gízában hallotta meg a sebrahiti vereséget.13 Még 
aznap hírnökök mentek szét Saidba, Fayumba és a sivatagba. 
Bejek, sejkek, mamelukok — mindenki a közös ellenség ellen 
indult; jött mindegyik a lovával és fegyvereivel; Murád körül 
három nap alatt hatezer lovas volt. 

Az egész sereg vezére harci lármájára futván össze, 
rendetlenül a Nílus partján, Kairóval és a piramisokkal szemben, 
Embabeh falu — merre jobb szárnya nyomult - és Djizeh, Murád 

13 Július 13-án csak könnyű összetűzése volt a két seregnek. Murád seregei 


vereség nélkül visszahúzódtak. Napóleon és Murád között július 21-én történt 
a komoly ütközet a piramisoknál. 


kedvenc tartózkodási helye között táborozott, mely felé bal 
szárnya törekedett. Murád sátort egy óriási szederfa alatt ütött, 
melynek ötven lovast takart be árnyéka. Miután egy kis rendet 
tett felkelő seregében, ily helyzetben várta a francia sereget, mely 
a Nílus mentén haladt előre. 

Huszonharmadikán4 napkeltekor Desaix, aki folyton az 
előőrsökkel haladt, ötszáz felderítő szolgálatra — küldött 
mameluknak látta meg egy részét, akik éppen visszatérőben 
voltak, de nem tűntek el szem elől. Reggel négy órakor Murád 
nagy ujjongást hallott: az egész francia sereg üdvözölte a 
piramisokat. 

Hat órakor szemtől szemben állottak a franciák és a 
mamelukok. 

Képzeljék el a harcteret: ugyanaz volt, melyet Cambyses 
választott ki, aki szintén a világ másik végéről jött hódító volt, 
hogy leverje az egyiptomiakat. Kétezer-négyszáz év telt el: a Nílus 
és a piramisok még mindig ott voltak, de a gránitszfinxnek, 
melynek arcát a perzsák megcsonkították, csak óriás feje volt kint 
a homokból; azt a kolosszust, melyről Hérodotosz beszél, 
eltakarta a homok, Memphis eltűnt, Kairó keletkezett. Mind egy- 
egy emlék, mely világosan és élénken ott volt a francia vezérek 
lelkében, ott röpködött határozatlanul a katonák feje fölött, mint 
azok az ismeretlen madarak, amelyek a csatamezők felett 
röpködtek egykor és a győzelmet hirdették. 

A színtér széles homoksivatag volt, mint amilyen a lovasság 
mozdulataihoz szükséges; középen egy Behir nevű falu 
emelkedett; valamivel Gíza előtt egy kicsiny patak vágta 
keresztül. Murád és egész lovassága háttal fordultak a Nílusnak, 
Kairó volt mögöttük. 


14 A történelem megállapítása szerint július huszonnegyedikén. 


Bonaparte észrevette, hogy a terep és ellenségei ilyen 
elhelyeződése folytán nemcsak legyőzheti a mamelukokat, hanem 
teljesen megsemmisítheti őket. Félkörben fejlesztette ki seregét, 
minden hadosztály egy-egy óriási négyszöget képezett, melynek 
közepén a tüzérséget helyezték el. Desaix — aki ahhoz volt szokva, 
hogy elöl haladjon — vezette az első négyszöget, mely Embabeh és 
Gíza között feküdt; aztán jött Régnier, aztán Kléber hadosztálya, 
amelyet nem vezére vezetett — mert megsebesült Alexandriában 
-, hanem Dugua; aztán jött Menou hadosztálya Vial vezérlete 
alatt; végre a jobb szélen a Nílushoz támaszkodva, Embabehhez 
legközelebb Bon tábornok divíziója. 

Minden négyszögnek egyszerre kellett mozgásba jönni, 
haladni Embabeh felé, és a falut, lovakat, mamelukokat, védelmi 
állásokat mind beszorítani a Nílusba. 

Hanem Murád sem valamely homokdomb mögül várta az 
ellenséget. Alig foglalták el állásaikat a négyszögek, a mamelukok 
azonnal elhagyták védelmi állásaikat, és túlnyomó többségben, 
válogatás, habozás nélkül rohanták meg a négyszögeket, ahol 
legközelebb érték: Desaix és Régnier hadosztályai voltak ezek. 

Mikor puskalövésnyire voltak, két oszloppá bomlottak a 
támadók: az egyik vágtatva Régnier divíziója bal sarkának 
rohant, a másik Desaix divíziója jobb sarkának. Tízlépésnyire 
engedték közeledni őket: akkor tüzeltek; a lovakat és lovasokat 
lángfal állította meg; a mamelukok két első sora úgy elhullott, 
mintha a föld nyelte volna el; az oszlop többi része a roham 
hevében — megállította e vas- és tűzsánc — se nem tudván, se 
nem akarván visszafordulni, Régnier négyszögével szemközt 
rohant el hosszában — nem tudván, hogy az ott van és ennek 
tüzelése visszaverte őket Desaix hadosztályához. Ez pedig e két 
rázúduló ember- és lóforgatag között találván magát, az első 


sorok szuronyerdejével fogadta őket; a másik két sor tüzelt, a 
sarkok pedig megnyíltak, és golyót szórtak az ágyúk, melyek 
türelmetlenkedtek, amiért nem  avatkozhattak e véres 
ünnepségbe. 

Egy pillanatig mind a két hadosztály teljesen körül volt véve, 
és minden eszközt felhasználtak, hogy megnyissák e mozdulatlan 
és halált szóró négyszögeket. A mamelukok tízlépésnyiről 
támadtak; puska, és ágyútűz fogadta őket; ekkor visszafordították 
lovaikat, melyek megrettentek a szuronyok láttára, és háttal 
kényszerítették őket előremenni; a lovak ágaskodtak, és 
lovasaikkal együtt zuhantak le; ezalatt a földre zuhant lovasok 
térden csúsztak előre, kúsztak, mint a kígyók, és katonáink inát 
akarták elvágni. Háromnegyed óra hosszáig folyt ez a rettenetes 
kavarodás. A harcmodorból katonáink nem ismerték fel az 
embert; mintha szellemekkel, kísértetekkel, ördögökkel lett volna 
dolguk. — Végre: elkeseredett mamelukok,  emberkiáltás, 
lóhorkanás, láng és füst, minden eltűnt, mintha örvény nyelte 
volna el: a két hadosztály között csak egy véres, fegyverektől és 
zászlóktól kavargó, halottakkal fedett csatatér maradt, hol 
jajgattak a haldoklók, és felfelemelkedtek, mint egy még le nem 
csillapodott hullám. 

E pillanatban minden négyszög, rendes lépésben, mintha 
díszszemlére mentek volna, előrenyomult és vasgyűrűjébe zárta 
Embabeht. A bej felőli oldal hirtelen fellángolt: harminchét darab 
ágyú okádta végig a síkon bronzgolyóit. A flottillát úgy megrázta 
a bombázás, hogy ugrált a Níluson, Murád pedig háromezer 
lovasa élén elindult, hogy lássa: vajon nem marcangolhatja-e szét 
e pokoli négyszögeket; az elébb visszavonult oszlop, melynek 
ideje volt, hogy összeszedje magát, rátalált, és visszafordult első 
és halálos ellenségei felé. 


A sasnak, mely a csatatér felett keringett, csodálatos lehetett 
látni, amint a világnak ez a hatezer első lovasa, olyan lovakon, 
melyeknek lába nem hagy nyomot a homokban, forgott, mint egy 
kopófalka a mozdulatlan és tüzelő  négyszögek előtt, 
körülgyűrűzte és ellepte őket, meg akarta fullasztani, mikor nem 
tudta megnyitni őket, szétszóródott, egyesült, hogy újra 
szétszóródjék, folyton változott, mint a partot verdeső hullámok; 
aztán egy sorba tért vissza, és olyan volt, mint egy óriáskígyó, és 
feje, a fáradhatatlan Murád vezérlete alatt, néha egész a 
négyszögek fölé ágaskodott. Egyszerre a védelmi állás ütegei 
tüzérekét változtattak, saját ágyúikat hallották megszólalni a 
mamelukok, és saját golyóik seperték őket el, flottillájuk tüzet 
fogott, a levegőbe repült. Mialatt Murád karmait és fogait akarta 
négyszögeinkbe vágni, a három támadó oszlop elfoglalta a 
védősáncokat, és Marmont, aki a síkság ura lett, az embabehi 
magaslatról ágyúzni kezdte az ellenünk acsarkodó mamelukokat. 

Ekkor Bonaparte egy új mozdulatot parancsolt, és ezzel 
mindennek vége lett: a négyszögek megnyíltak, kifejlődtek, 
egyesültek és összeszorultak, mint a láncszemek; Murád és 
mamelukjai a francia harcvonal és saját védősáncaik között 
találták "magukat. Murád látta, hogy a csata elveszett; 
összegyűjtötte megmaradt embereit, és e kettős tűz között 
szélvészgyorsan átvágtatott azon a nyíláson, melyet Desaix 
hadosztálya hagyott közte és a Nílus között, mint az örvény 
rohant el katonáink utolsó golyói alatt, eltűnt Gízában, és egy 
pillanat múlva megjelent túl a falun, amint visszahúzódott két- 
háromszáz lovasával, hatalma maradványaival, Felső-Egyiptom 
felé. 

Háromezer embert, negyven ágyút, negyven megrakott tevét, 
sátrait, lovait, rabszolgáit hagyta a csatatéren. Az arannyal, 


kasmírral, selyemmel teli csatateret a győztes katonáknak 
engedték át, akik rettentő zsákmányt szereztek; mert minden 
mameluk legszebb fegyverét vette magához, és magukon hordták, 
ami ékszerük, aranyuk, ezüstjük volt. 

Bonaparte még aznap este Gízában aludt, és másnap 
diadalkapun vonult be Kairóba. 

Alig volt Kairóban, nemcsak a meghódított ország 
gyarmatosításáról álmodozott, hanem Indiának az Eufráteszen át 
való meghódításáról. Jegyzéket készít a  Direktóriumnak, 
melyben segédcsapatokat, fegyvert, hadifelszerelést, orvosokat, 
gyógyszerészeket, sebészeket, öntőket, szeszfőzőket, színészeket, 
kertészeket és babaárusokat kér a nép számára, és vagy ötven 
francia nőt. Typpo-Saebhez:5 pedig futárt küld, hogy az angolok 
elleni szövetségnek megnyerje. Aztán e kettős reménységben 
ringatózva Ibrahim üldözésére veti magát, aki Murád után a 
legbefolyásosabb bej volt. Saheleyihnél szétveri; és mialatt e 
győzelméért üdvözlik, egy hírnök egész flottája pusztulását 
jelenti. Nelson megsemmisítette Brueyst: a flotta úgy eltűnt, 
mintha vihar nyelte volna el. Nincs többé összeköttetése 
Franciaországgal, nincs többé reménysége India meghódítására. 
Egyiptomban kell maradnia, vagy úgy távoznia onnan, mint a 
régi hősöknek. 

Bonaparte visszajön Kairóba, megüli Mohamed születésének 
és a köztársaság alapításának évfordulóját. Ez ünnepségek alatt 
Kairó fellázad, és mialatt Napóleon a mokattami magaslatról 
ágyúzza, segítségére jön az Isten, és vihart hoz. Négy nap alatt 
minden lecsendesedik. Bonaparte Szuezba indul. A Vörös-tengert 
akarja látni, és Ázsiába akarja tenni lábát, mikor még olyan fiatal, 


15 Indiai fejedelem. 


mint Nagy Sándor volt. Csaknem úgy vész el, mint egy fáraó: egy 
vezető menti meg. 

Most Szíria felé fordul figyelme. Az Egyiptomban való 
partraszállás idejét az ellenség elmulasztotta, és arra csak a jövő 
július havában kerülhet sor; hanem félni lehet egy Gházán és 
Arichon át jövő expedíciótól, mert Djezzar pasa — amint 
nevezték: a , mészáros" — elfoglalta az utóbbi várost. El kell tehát 
pusztítani az ottomán porta előőrsét, feldúlni a jaffai és acrei 
sáncokat, kifosztani az országot, elpusztítani minden 
segédcsapatot, hogy lehetetlenné tegyék egy hadsereg átkelését a 
sivatagon. Ez a nyílt terv; de vajon nem rejlik-e mögötte egyike 
ama óriási  hadjáratoknak, melyeket Bonaparte mindig 
gondolatai mélyén őriz? Majd meglátjuk. 

Tízezer ember élén indul el; négy hadtestre osztja a 
gyalogságot, melyet Bon,  Kléber, Lannes és  Régnier 
parancsnoksága alá rendel, a lovasságot Murat, a tüzérséget 
Dammartin, a műszaki csapatokat pedig Cafarelli-Dufalga alá 
rendeli. El-Arichet megtámadják és elfoglalják ventőse elsején;16 
hetedikén elfoglalják ellenállás nélkül Gházát; tizenhetedikén 
rohammal beveszik Jaffát, melynek őrségét, ötezer embert, 
kardélre hányják. Aztán folytatódik a diadalút. Elérik Saint- 
Jeanne-D"Acre-ot (Akka), és még e hónap harmincadikán szabad 
az út. Itt fordult meg a kocka. 

Egy francia ember volt a parancsnok, Napóleon régi bajtársa; 
együtt vizsgáztak a katonai iskolában, és ugyanazon a napon 
küldték őket ki hadtestükhöz. Phelippeau a royalista párthoz 
tartozott és Sydney-Smitht megszöktette a tempele-i börtönéből, 
követte Angliába és Szíriában megelőzte. Inkább az ő zsenijébe, 
mint az acre-i erődítményekbe ütközik itt Napóleon. Első 


16 1799. február 20-án. 


szempillantásra látja, hogy a védelmet egy kiválóbb ember vezeti. 
Rendes ostrom lehetetlen; szét kell rombolni a várost. Három 
rohamot vezet egymás után eredmény nélkül. Egyik roham 
közben bomba esik Napóleon lábaihoz. Két gránátos Napóleonra 
veti magát, maguk közé veszik, feje fölé emelik karjukat és 
mindenfelől eltakarják: a bomba felrobban, és csodálatosképpen 
— szilánkjai tisztelték az önfeláldozást —, senki sem sebesült meg. 
Az egyik gránátost Daumesnilnek hívták. 1809-ben tábornok lett, 
1812-ben Moszkvánál elvesztette egyik lábát, és 1814-ben 
Vincennes-nél ő parancsnokolt. 

Ezalatt Djessarba mindenfelől jöttek a segédcsapatok. A 
szíriai pasák összegyűjtötték seregeiket és Acre felé vonultak. 
Sydney-Smith odasiet az angol flottával. Végre a pestis, ez a 
minden másnál rettentőbb segítség jött segélyére a szíriai 
hóhérnak. Először a damaszkuszi sereget kellett leráznia 
magáról. Bonaparte ahelyett, hogy megvárta volna, vagy 
visszahúzódott volna, közeledtére elébe megy, eléri, és szétszórja 
a Tábor-hegy melletti síkon, aztán megkísérel még öt rohamot, 
melyek éppoly hiábavalók, mint az előbbiek. Saint-Jeanne- 
D/Acre átkozott egy város; azt nem fogja bevenni. 

Mindenki csodálkozik, hogy miért köti magát ehhez a 
viskóhoz, miért kockáztatja naponta életét, miért veszíti el 
legjobb tisztjeit és legbátrabb katonáit; mindenki elítéli ezért a 
cél nélkülinek látszó erőlködésért. De íme a célja; ő maga 
magyarázza meg az egyik eredménytelen roham után, melyben 
Duroc megsebesült. Mert kell, hogy olyan nagy szív, mint az övé, 
tudja, hogy nem űz esztelen játékot. 

— Igen — mondotta -, látom, hogy ez a nyomorult viskó igen 
sok emberembe került és sok időmet elrabolta. Hanem a dolgok 
annyira előrehaladtak, hogy még egy új erőfeszítésre vagyok 


képes. Ha sikerül a dolog, a városban találom a pasa kincseit és 
háromszázezer embernek való fegyvert;  fellázítom és 
felfegyverzem Szíriát, mely annyit panaszkodott Djezzar 
kegyetlenkedései miatt, akinek bukását minden rohamnál 
Istentől kéri a nép. Bevonulok Damaszkuszba és Aleppóba; amint 
előrehaladok az országban, az összes elégedetlenkedőkből 
megnövelem a seregem; kijelentem a népnek a szolgaság és a 
pasák zsarnoki uralmának eltörlését. Felfegyverzett tömeggel 
érkezem Konstantinápolyba, felborítom a török birodalmat, és 
Keleten egy új nagy birodalmat alapítok, mely kijelöli helyemet 
az utókor számára, és Párizsba Adrianopolon és Bécsen át 
megyek vissza, — miután — az osztrák uralkodóházat 
megsemmisítettem. 

Aztán egyet sóhajtva folytatta: 

— Ha nem sikerül az utolsó roham, melyet meg akarok 
kísérelni, azonnal továbbmegyek. Kairóban nem leszek június 
első fele előtt; kedvező szelek lesznek, hogy Észak-Egyiptomba 
menjünk: Konstantinápoly csapatokat fog küldeni Alexandriába 
és Rosette-be; ott kell hogy legyek. Ami azt a sereget illeti, mely 
később jön a szárazföldön, attól nem félek ebben az esztendőben. 
Mindent el fogok pusztítani egész a sivatag kapujáig. 
Lehetetlenné teszem, hogy két éven belül sereg jöhessen erre: 
nem lehet élni romok között. 

Az utóbbit kellett választania. A sereg visszahúzódik Jaffába. 
Bonaparte itt látogatja meg a kórházban a pestises betegeket. Ez 
Gros festő legszebb kompozíciója. Akit el lehetett vinni, azt mind 
átszállították a tengeren Damiette-be, szárazföldön Gázába és 
Jerikóba: valami hatvanan maradtak, akiknek csak egy napjuk 
volt hátra, de akik egy óra múlva a törökök kezére jutnak. Az a 
vasszívű szükségszerűség követeli ezt, mely a jaffai őrséget 


felkoncoltatta. R... gyógyszerész, mondják, orvosságot osztatott 
szét a haldoklóknak: a kínzások helyett, melyeket a törökök 
tartogattak számukra, legalább édes haldoklásuk volt. 

Végre prairial huszonhetedikén, hosszú és fárasztó menetelés 
után, a sereg bevonult Kairóba. Ideje volt. Murád bej kisiklott 
Desaix kezei közül, és Alsó-Egyiptomot fenyegette, másodszor 
találkozott a franciákkal a piramisok lábánál: Bonaparte mindent 
elrendelt a harcra; ez alkalommal ő foglalta el a mamelukok 
állásait, és háttal fordult a folyónak. De másnap reggelre Murád 
bej eltűnt. Bonaparte csodálkozott. De még aznap kiderült 
minden. A flotta, mint ahogy megjósolta, kikötött Abukirban, 
éppen abban az időben, amikorra gondolta. Murád rejtett utakon 
elvonult, hogy a török táborral egyesüljön. 

Mikor megérkezett, a pasát gőgösen, reménykedve találta: 
amint megjelent, az ütközetre túl gyönge francia hadosztályok 
visszavonultak, hogy egyesüljenek. 

— Lásd — mondotta Musztafa pasa a mamelukok bejének -, 
ezek a félelmetes franciák, akiknek nem tudtad eltűrni jelenlétét, 
amint megmutattam nekik magam, rögtön megszaladtak. 

— Pasa — felelte Murád bej -—, adj hálát a Prófétának, hogy a 
franciáknak úgy tetszett, hogy visszavonuljanak. Mert ha 
visszafordulnak, el fogsz tűnni előlük, mint a por a vihar elől. 

A sivatag fia megjósolta a jövendőt: pár nap múlva Napóleon 
megérkezett; háromórai harc után a törökök hátráltak és 
megfutottak. Musztafa pasa vérző szívvel adta át kardját 
Muratnak. Kétszáz ember adta meg vele együtt magát, kétezer 
maradt a csatatéren, tízezer a vízbe fúlt; húsz ágyú, sátrak, 
felszerelések kerültek a kezünkre. Az  abukiri erődöt 
visszafoglaltuk. A mamelukok visszahúzódtak a sivatagba, az 
angolok és törökök pedig hajóikon kerestek oltalmat. 


Bonaparte békeközvetítőt küldött az admirális hajójára. A 
foglyok visszaadásában akart megállapodni, akiket lehetetlen volt 
őriznie, és hiábavaló lett volna lemészárolni, mint Jaffában; 
cserébe bort, gyümölcsöt és az 1799. június tizedike óta megjelent 
Frankfurter Zeitungokat kérte az admirálistól. 

1798. június havától, azaz több mint egy éve Napóleon hír 
nélkül volt Franciaországról. Egy pillantást vet az újságra, 
gyorsan átfutja, és felállott: 

— Előérzetem nem csalt! Utaznom kell! Olaszország elveszett! 

A franciák végre elérkeztek oda, ahol ő óhajtotta őket látni — 
eléggé sajnálva ugyan, hogy megtörtént -, nem mint 
nagyravágyó, hanem mint megmentő. 

Gantheaume, akit magához rendelt, azonnal megérkezik. 
Bonaparte parancsot ad, hogy készítsen elő két fÍregattot, a 
Muiron-t és a Carrére-t, és két kis hajót, a Revanche-ot és a 
Fortune-t, négy-ötszáz ember számára, két hónapra való 
eleséggel. Augusztus 22-én ezt írja a seregnek: 

, Az Európából kapott hírekre elhatároztam, hogy visszatérek 
Franciaországba; a parancsnokságot Kléber generálisnak adom 
át: a hadsereg nemsokára hírt hall felőlem. Ennél többet nem 
mondhatok. Nehezemre esik elhagynom azokat a katonákat, 
akikkel leginkább összeforrtam; de ez csak ideiglenesen történik. 
Az a tábornok, akit itt hagyok, bírja a hadsereg s az én 
bizalmamat." 

Másnap felszállt a Murion-ra. Gantheaume a nyílt tengerre 
akart menni. Napóleon ellenezte: 

— Azt akarom — mondotta -, hogy ameddig lehetséges, az 
afrikai partok mellett haladjunk. Egész Szardínia déli részéig 
követjük ezt az utat. Erős öklöm van; van egy kis tüzérségem; ha 
feltűnnek az angolok, a homokon partra szállok. Szárazföldön 


elérem Oránt, Tuniszt vagy egy másik kikötőt, és ott módot 
találok rá, hogy újra hajóra szálljak. 

Huszonegy napon keresztül a nyugati és az északnyugati 
szelek visszaűzték Bonapartét a kikötőbe, ahonnan kiindult. 
Végre első szellőit érezték a keleti szélnek, Gantheaume kibontja 
összes vitorláit: rövid idő alatt elhaladnak ott, hol egykor 
Karthágó állott, megkerülik Szardíniát, melynek nyugati 
partjainál hajóznak el. Október elsején beérkeznek az ajacciói 
kikötőbe, hol tizenhétezer frankra beváltják a török seguineket — 
ez minden, amit Egyiptomból hozott Napóleon, végre ugyanezen 
hónap hetedikén elhagyják Korzikát, és Franciaország felé 
vitorláznak, melytől már nincsenek csak hetvenmérföldnyire. 
Ekkor nyolcadikán este egy tizennégy hajóból álló hajórajt 
jeleznek. Gantheaume azt indítványozza, hogy forduljanak meg, 
és térjenek vissza Korzikába. 

— Nem! — kiáltotta Bonaparte parancsolóan — Haladjunk 
teljes erővel; mindenki a helyén marad. Észak-nyugatnak! Észak- 
nyugatnak! Előre! 

Nyugtalanság között múlik el az egész éjszaka; Bonaparte 
nem hagyja el a parancsnoki hidat; egy nagy naszádot készíttet 
elő, tizenkét matrózt tesz bele, titkárával kiválogattatja 
legfontosabb okmányait, magához vesz húsz embert, hogy velük 
Korzika partjain kiszálljon. Reggelre minden  elővigyázati 
intézkedés hiábavaló lett; elmúlt a rémület, a flotta északkeletre 
vitorlázott. Október nyolcadikán, hajnalhasadáskor, észreveszik 
Fréjus-t. Nyolc órakor a kikötőbe érnek. Azonnal híre terjed, 
hogy az egyik fregatt Napóleont hozza. Csónakkal lesz teli a 
tenger. A nép minden egészségügyi intézkedést elfeledett. Hiába 
figyelmeztetik a tömeget a fenyegető veszedelemre. 

— Jobban szeretjük a pestist — kiáltják —, mint az osztrákokat! 


Bonapartét kísérik, vállukra kapják, magukkal viszik, 
ünneplés ez, tüntetés, diadal. Végre lelkesedés, ujjongás, 
őrjöngés között e földre lép Caesar, hol nincs többé Brutus. 

Hat hét múlva Franciaországnak nincsenek többé 
kormányzói; három konzulja van. És e három konzul közül az 
egyik: — mint Sieyés mondotta — mindent tud, mindent tesz és 
mindenre képes. 

Elérkeztünk brumaire 18-ikához.8 


17 Napóleont tíz évre első konzullá nevezték ki. Mellette két általa 
kinevezett konzul állott. 
18 November 9. 


III. 


BONAPARTE, AZ ELSŐ KONZUL 


Bonaparténak, legfőbb méltóságába jutván egy államnak, mely 
még a polgár- és külső háborúktól vérzik, és melyet kimerítettek 
saját győzelmei, első gondja volt, hogy megpróbálja szilárd 
alapokra fektetni a békét; következésképpen a köztársaság 
nyolcadik évének nivőse ötödikén félretéve minden diplomáciai 
formát, amelyek mögé az uralkodók gondolataikat rejtik, 
egyenesen, saját kezűleg levelet írt III. György királynak, hogy 
felajánlja neki Francia- és Angolország között a szövetséget. A 
király néma maradt. Pitt vállalta magára a feleletet: azaz a 
szövetséget visszautasították. 

Bonaparte, miután III. György visszautasította, I. Pálhoz 
fordult. Ismervén e fejedelem lovagias jellemét, azt hitte, hogy 
vele szemben lovagiasan kell bánni; összegyűjtötte a Francia- 
országban, Hollandiában és Svájcban fogságba esett oroszokat; új 
ruhába öltöztette és visszaküldötte őket hazájukba anélkül, hogy 
váltságdíjat vagy viszontszolgálatot kért volna. Bonaparte nem 
csalódott, amikor arra számított, hogy ezzel az eljárásával 
lefegyverzi I. Pált. Ez meghallván az első konzul udvariasságát, 
visszavonta a még Németországban lévő csapatait, és kijelentette, 
hogy többé nem részese a koalíciónak. 

Franciaország és Poroszország jó egyetértésben voltak, és 
Frigyes Vilmos király lelkiismeretesen betartotta az 1795. évi 
szerződés feltételeit. Bonaparte Durocot küldötte el hozzá hogy 
rábírja: csapatai zárvonalát terjessze ki egész az Alsó-Rajnáig, 


hogy kevésbé terjedelmes vonalat kelljen védelmeznie. A porosz 
király beleegyezett, és megígérte, hogy közbe fog lépni 
Szászországnál, Dániánál és Svédországnál is, hogy azok is 
megtartsák a semlegességet. 

Tehát Anglia, Ausztria és Bajorország maradt hátra. Hanem 
ez a három hatalom messze volt attól, hogy az 
ellenségeskedéseket újrakezdje. Bonaparténak tehát ideje maradt 
— anélkül hogy őket szem elől tévesztette volna —, hogy az ország 
belügyeire fordítsa figyelmét. 

Az új kormány a Tuileriákban székelt. Bonaparte a királyok 
palotájában lakott, és lassanként a régi udvari szokások 
visszatértek e helyiségekbe, honnan kiűzték a konventtagok; 
különben, meg kell adni, az első királyi kiváltság, melyet 
megkövetelt Napóleon, a kegyelmezési jog volt. Defeu, Tirolban 
elfogott Írancia emigránst  Grenoble-ban halálra ítélték. 
Bonaparte megtudta a hírt, és titkárának egy szelet papírra 
ráíratta: ,Az első konzul elrendeli, hogy Defeu-n az ítélet 
végrehajtását felfüggesszék." Aláírta e rövid parancsot, 
kézbesítette Férino tábornoknak, és Defeu megmenekült. 

Aztán jelentkezik nála az a nagy szenvedélye, mely a háború 
mellett az első helyet foglalja el: építkezési szenvedélye. Előbb 
megelégszik azzal, hogy elseperteti azokat a bódékat, melyek 
ellepik a Tuileriák udvarát. Nemsokára pedig, amint kinézett az 
egyik ablakon, bosszankodott, hogy a Szajna, amely minden télen 
kiöntött, a Ouai dOrsay-t a Faubourg Saint Germaintől elvágja, a 
közlekedést megakasztja, és ezeket írta: , Az École de Natationnál 
a Szajna-part a jövő évben készen legyen". E néhány sort elküldte 
a belügyminiszternek, aki sietett engedelmeskedni. A Louvre és a 
Ouatre Nations között naponta összetorlódtak az emberek, amint 
csónakon mentek át a Szajnán. Erre a helyre híd kellett. Az első 


konzul hívatja Percier-t és Fontaine-t, és a Pont des Arts 
nemsokára átíveli a két partot, mint valami bűvös építmény. A 
Place Vendome XIV. Lajos szobrától meg volt fosztva: az 
osztrákoktól egy három hónapos hadjáratban elszedetett 
ágyúkból öntött oszlop kerül helyére. A leégett gabonacsarnokot 
vasból újjáépítik. A főváros egyik végétől a másikig mérföldekre 
nyúló partfalak tartják ágyában a Szajna vizét. A börze számára 
palotát épít. Az invalidusok templomát visszaadja eredeti 
rendeltetésének, ragyogóan, mint amikor először csillogott a 
napfényben XIV Lajos alatt; Párizs négy főpontjára négy temetőt 
állít, melyek a kairói nekropoliszra emlékeztetnek; végül, ha 
Isten időt ad neki és hatalmat, egy utcát vágat, mely Saint- 
Germain-VAuxerrois-tól elér a trón korlátjáig; száz lépés széles 
lesz; fákkal lesz szegélyezve, mint a boulevard-ok, és árkádokkal 
lesz körülvéve, mint a Rue de Rivoli. Hanem erre az utcára még 
várni kell, mert ezt az utcát Rue Imperialnak fogják hívni. 19 

Ezalatt a XIX. század első esztendejében hadi csodák 
készülődtek. A  hadkötelezettségi törvényt végrehajtották 
lelkesen, új katonaanyag szerveződött, a népfelkelés, amennyire 
lehetséges volt, végbement a genovai partoktól az Alsó-Rajnáig. A 
dijoni síkon tartaléksereg gyűlt egybe, és javarészt a holland 
seregből állott, mely meghódította a Vendée-t. 

Az ellenség a maga részéről a készülődésekre hasonló 
fegyverkezésekkel válaszolt. Ausztria sürgette a felkelők 
szervezését, Anglia tizenhétezer bajort fogadott zsoldjába, és az 
egyik legügyesebb ügynöke Souabe-ban, Frankóniában és 
Odenvalban toborzott számára. Végre hatezer württembergi, a 
svájci ezredek és emigránsok nemes testülete Condé herceg 
parancsnoksága alatt I. Pál szolgálatából átment III. György 


19 Császár utca. 


zsoldjába. Mindezek a csapatok arra voltak szánva, hogy a 
Rajnán működjenek: Ausztria Olaszországba küldötte legjobb 
katonáit, mert a szövetségesek itt akarták megkezdeni a 
hadjáratot. 

1800. március 17-én, miközben a Talleyrand által alapított 
diplomáciai iskolák szervezésén dolgoztak, Bonaparte hirtelen 
visszafordult titkárához, és látható jókedvvel kérdezte: 

— Mit gondol, hol fogom megverni Mélast? 

— Nem sejtem -— válaszolta csodálkozva a titkára. 

— Menjen és göngyölje ki dolgozószobámban Olaszország 
nagy térképét, és megmutatom. 

A titkár sietve engedelmeskedett: Bonaparte ellátta magát 
vörös és fekete viaszfejű gombostűkkel, ráfeküdt a nagy térképre, 
felszurkálta haditervét; minden pontra, hol az ellenséget várta, a 
fekete fejű gombostűket szúrta; oda pedig, ahová csapatait 
remélte elhelyezni, vörös fejűeket szúrt; aztán visszafordult 
titkárához, aki csöndben figyelte. 

— Nos? — kérdezte. 

— Nos, most sem tudok többet - felelte a titkára. 

— Ostoba! Figyeljen egy kicsit. Mélas Alexandriában van, ott a 
főhadiszállása; ott marad addig, míg meg nem adja magát 
Genova. Alexandriában vannak raktárai, kórházai, tüzérsége, 
tartaléka. — A Szent Bernátra mutatott. — Itt megyek át az 
Alpokon,  hátvédjére csapok, — mielőtt sejtené, — hogy 
Olaszországban vagyok, elvágom Ausztriától, utolérem a Scriria 
melletti síkon, és — itt egy vörös fejű gombostűt szúrt San- 
Giulianóra — itt megverem. 

Az első konzul a marengói csatateret vázolta. Négy hónap 
múlva minden pontjában véghezvitte; áthágott az Alpokon, San- 
Giuliano lett a főhadiszállás, Mélast elvágta Ausztriától, nem 


maradt más hátra, mint megverekedni. Bonaparte Hannibál és 
Nagy Károly mellé írta fel a nevét. 

Az első konzul igazat mondott. Úgy jött lefelé az Alpokon, 
mint a förgeteg: június másodikán Milánó előtt volt, hová 
ellenállás nélkül hatolt be, és erősségét azonnal megszállotta. 
Murat-t még aznap elküldötte  Plaisance-ba,  Lannes-t 
Montebellóba: az egyik egy királyságért, a másik egy hercegségért 
harcolt, anélkül hogy tudta volna. 

A Bonaparténak Milánóba való bevonulását követő napon egy 
kém jelentkezett, aki az első olasz hadjáratok idejében szolgált. A 
tábornok első szempillantásra felismerte: az osztrákok 
szolgálatában állott, és Mélas küldötte, hogy kémlelje ki a francia 
sereget. De ez szakítani akart veszélyes mesterségével, és ezer 
aranyat kért, hogy elárulja Mélast; azonkívül még valami pontos 
értesülést is kell vinni tábornokának. 

— Ez nem fontos — mondotta Napóleon. — Nem számít, ha 
ismerik erőmet és állásomat, ha én is ismerem az ellenség erejét 
és állását. Mondj valamit, ami megéri a fáradságot, és tied az ezer 
arany. 

A kém erre felsorolta a  hadtesteket, a haderőt, 
elhelyezkedését, a tábornokok nevét, értékét és jellemző 
tulajdonságait, míg Napóleon a térképen követte szavait, és 
gombostűket tűzögetett. Megtudta, hogy Alexandria nincs ellátva 
élelemmel, Mélas távolról sem sejti az ostromot, sok betege van 
és kevés az orvossága. Viszonzásul Berthier átadott a kémnek a 
francia sereg állásáról egy csaknem pontos jegyzéket. Az első 
konzul tisztán látta Mélas helyzetét, mintha csak a háború 
szelleme a scririai sík felé emelte volna magával. 

Június nyolcadikán éjjel futár érkezett Plaisance-ból. Murat 
küldte. Egy elfogott levelet hozott. Mélas jelentése volt, a bécsi 


udvari tanácsnak szólott. Genova meghódolását jelentette, mely 
június negyedikén történt: miután a lószerszámokig mindent 
megevett, Masséna kénytelen volt megadni magát. 

Bonapartét éjszaka idején felkeltették — parancsa szerint: 
, Hagyjatok aludni, ha jó újságok jönnek, keltsetek fel a 
rosszakra." 

— Ej! Nem tud németül — mondotta a titkárának. 

Aztán mikor kénytelen volt elismerni, hogy titkára igazat 
mondott, felkelt, az éjszaka hátralévő részén parancsokat adott, 
futárokat küldött szét, és reggel nyolc órára minden kész volt, 
hogy e váratlan esemény valószínű következményeit elhárítsa. 

Ugyanaznap a főhadiszállást átvitték Stradellába, ahol egész 
tizenkettedikéig maradt, és ahol tizenegyedikén csatlakozott 
hozzá Desaix. Tizenharmadikán Scririának nyomulva az első 
konzul áthalad a montebellói csatamezőn, és még halottakkal és 
sebesültekkel teli találja atemplomokat. 

— Az ördögbe — mondotta Napóleon Lannes-nak, aki vezette 
—, úgy látszik, kemény volt a küzdelem. 

— Elhiszem -— válaszolt Lannes -, az én divíziómban úgy 
ropogtak a csontok, mint mikor a jég veri az ablakot. 

Végre tizenharmadikán este Torte-di-Golifolóba érkezett az 
első konzul. Bár késő volt, és össze volt törve a fáradtságtól, nem 
akart addig lefeküdni, míg meg nem győződött róla, hogy az 
osztrákoknak van-e hídjuk a Bormidán. Hajnali egy órakor 
visszajött az a tiszt, akit ezzel a feladattal megbíztak, és jelentette, 
hogy nincsen híd. Erre a hírre megnyugodott Napóleon; még egy 
jelentést tétetett magának a csapatok állásáról, majd lefeküdt, 
nem gondolván, hogy másnap csata lesz. 

A mi csapataink a következő állást foglalták el: 


Gardanne és Chamberliac divíziója Victor tábornok hadtestét 
képezte és a pedrabuonai tanyánál táborozott, Marengo előtt, a 
várostól és a folyótól egyenlő távolságra. 

Lannes tábornok hadteste San-Giuliano falu előtt állott, 
jobbra a tortonei országúitól, alig hatszáz ölnyire Marengótól. 

A konzulgárda Lannes tábornok csapatai mögött állott 
tartaléknak, körülbelül ötszáz ölnyi távolságra. 

A lovasbrigád Kellermann tábornok parancsnoksága alatt, 
aztán néhány huszár- és vadászsvadron képezte a balszárnyat, és 
az első harcvonalban kitöltötte Gardanne és Chamberliac 
divízóinak közeit. 

Egy másik lovasbrigád, Champeaux tábornok vezérlete alatt 
képezte a jobbszárnyat, és a második harcvonalban betöltötte 
Lannes tábornok gyalogsága közeit. 

Végre a 12-es huszárezred és a 21-es vadászezred, Murat-tól 
elválasztva, Rivaud tábornok vezérlete alatt a salei szorost 
foglalta el (Sale falu a főhadállás szélső jobbján feküdt). 

Mindezek a hadtestek, egymással összefüggve, ferdén, 
balszárnyukkal előre, valójában tizennyolc-tizenkilencezer főből 
álló gyalogságból, hétezer-ötszáz lovasból állottak, melyhez hozzá 
kellett még számítani másnap Mounier és Bondet divízióját, 
amelyek  — Desaix tábornok parancsára hátrább, alig 
tízmérföldnyire Marengótól Acgui és Castel-Nuovo falvakat 
szállották meg. 

Tizenharmadikán Mélas tábornok is összegyűjtötte Haddik, 
Kaim és Ott tábornokok csapatait. Még aznap átkelt a Tanaron, 
és Alexandria előtt ütött tábort  harminchatezer főnyi 
gyalogsággal, hétezernyi lovassággal és tekintélyes, jól betanult 
és jó lovakkal ellátott tüzérséggel. 

Öt órakor ágyúdörgésre ébredt fel Napóleon. 


E pillanatban, amint öltözködését befejezte, érkezett vágtatva 
Lannes tábornok hadsegéde, és jelentette, hogy az ellenség átkelt 
a Bormidán, feltűnt a síkon, és a csata megkezdődött. 

A vezérkari tiszt nem ment eléggé messze: híd volt a folyón. 

Bonaparte azonnal felkészült, és ott termett gyorsan, hol a 
harc megkezdődött. 

Látta, hogy az ellenség három oszlopot formált: az egyik, a 
bal oldali, a lovasságból és könnyűgyalogságból állott, és Castel- 
Ceriolo felé igyekezett a salei úton, míg a középső és a jobb oldali 
oszlop egymást támogatva, Haddik, Kaim és OReilly tábornok 
gyaloghadtesteivel és Ott tábornok parancsnoksága alatt álló 
gránátostartalékkal a tortonei és a fragardói úton a Bormidán át 
nyomult előre. 

Ez a két oszlop az első lépésre beleütközött Gardanne 
tábornok csapataiba, amelyek, mint mondottuk, a pedrabuonai 
tanyánál, a hegyszorosnál állottak. Az előttük haladó nagyszámú 
tüzérség zaja — hátuk mögött fejlődtek ki az ellenségnél számra 
nézve háromszorta nagyobb bataillonok -— ébresztette fel 
Napóleont, ez csalta az oroszlánt a harctérre. 

Abban a pillanatban érkezett, mikor Gardanne divíziója 
letörve kezdett visszavonulni, és Victor tábornok segítségére 
küldte  Chamberliac  divízióját. Ezzel a  hadmozdulattal 
megvédelmezve, Gardanne csapatai szép rendben végezték a 
visszavonulást, és bevonultak Marengóba. 

Erre az osztrák csapatok felhagytak az oszlopban való 
előnyomulással, és felhasználva a terepet, mely kiszélesedett 
előttük, párhuzamos sorokba bomlottak szét; számban sokkal 
hatalmasabbak voltak Gardanne és Chamberliac csapatainál. Az 
első sort Haddik tábornok vezényelte, a másodikat Mélas 


személyesen, míg a gránátosok hadteste Ott tábornok alatt kissé 
hátrább Castel-Ceriolótól jobbra formálódott. 

Marengo körül félkörben, mintha sánc volna, van egy 
hegytorkolat. Victor tábornok itt rendbe szedi Gardanne és 
Chamberliac divízióját, melyeket másodszor is megtámadnak. 
Alig állottak hadirendbe, Bonaparte parancsot adott, hogy 
Marengót védelmezzék, amíg csak lehet; a fővezér megértette, 
hogy a csatát erről a faluról fogják elnevezni. 

Egy pillanat múlva újra megkezdődik a támadás az arcvonal 
ellen; a csatárok a hegyszoros mindkét oldaláról tüzelnek, 
bömböl az ágyú, és pisztolylövésnyiről szórja a kartácsot. E 
rettentő tüzérség védelme alatt a számban nagyobb ellenségnek 
csak ki kell fejlődni, hogy túlszárnyaljon minket. Rivaud 
tábornok, aki Gardanne brigádjának jobb szélét vezényli, 
előrenyomul, a falun kívül, az ellenség leghevesebb tüzében a sík 
mezőn állít fel egy bataillont, és azt a parancsot adja, hogy inkább 
haljanak meg, de egy lépést se hátráljanak: ez lesz a céltáblája az 
osztrák tüzérségnek, melynek minden lövése talál. Ezalatt Rivaud 
tábornok oszlopokba állítja lovasságát, megkerüli a védelmül 
szolgáló  bataillont, rácsap háromezer  osztrákra, akik 
szuronyrohamban közelednek, azokat visszaveri, és bár őt magát 
is lövés érte, összezavarván soraikat, kényszeríti őket, hogy a 
harcvonal mögött szedjék rendbe magukat. Aztán harcba áll a 
bataillon jobbszárnyán, mely szilárd maradt, mint a fal. 

E pillanatban Gardanne tábornok divízióját, melyre reggel 
óta ontotta a tüzet az ellenség, visszaszorították Marengóba, hová 
az osztrákok első rajvonala is követte, míg a második vonal 
Chamberliac divízióját és Rivaud brigádját akadályozta meg 
abban, hogy segítségül siessen; különben őket magukat is 
visszaszorították, és nemsokára kénytelenek voltak a falu minden 


sarkából harcolva visszavonulni. A falu mögött egyesültek. Victor 
tábornok rendbe szedi őket, és figyelmezteti katonáit arra, hogy 
az első konzul mily jelentőséget tulajdonít Marengónak, majd 
élükre áll, behatol az utcákba, melyeket az osztrákok még nem 
értek rá eltorlaszolni, visszafoglalja a falut, elveszíti és még 
egyszer visszafoglalja; aztán végül leveri a túlnyomó erő, és 
utoljára is kénytelen elhagyni. Lannes két  divíziójára 
támaszkodva, amely segítségére siet, harcvonalát az ellenséggel 
párhuzamosan. átalakítja, kitör Marengóból, és rettentő nagy 
harcvonalba kifejlődik. Lannes látván, hogy Victor tábornok két 
divíziója egyesült, és kész újból felvenni a harcot, jobbra húzódik, 
abban a pillanatban, amikor az osztrákok éppen felül akartak 
kerekedni. Ezzel a hadmozdulattal szembekerül Kaim tábornok 
csapataival, melyek bevették Marengót; a két sereg — az egyik 
kezdődő győzelmi mámorában, a másik frissen, pihenten — 
dühösen rohan egymásra, és a harc, melyet egy pillanatra 
megszakított a két hadsereg kettős mozdulata, újrakezdődik 
minden vonalon, elkeseredettebben, mint valaha. 

Egyórai küzdelem után, melyben ember ember ellen, szurony 
szurony ellen harcolt, Kaim tábornok hadteste hátrál és 
visszahúzódik;  Champeaux tábornok az 1. és a 8-ik 
dragonyosezred élén megtámadja és növeli a zavart; Wartin 
tábornok a 6. könnyű, a 22. és 40. nehéz lovasezreddel 
üldözésükre indul, és visszaszorítja őket a Barbotta folyón túl 
ezerölnyire. Hanem ez a hadmozdulat elvágta saját hadtestétől, 
győzelme folytán Victor tábornok divíziói veszélybe kerültek, és 
kénytelen volt visszajönni, hogy elfoglalja azt az állást, melyet egy 
pillanatra nyitva hagyott. 

E pillanatban Kellermann azt csinálta a balszárnyon, amit 
Wartin megcsinált a jobbon; két lovasrohamja áttört az ellenség 


vonalán, hanem az első hadvonal után ott találta a másodikat, és 
nem mervén harcba bocsátkozni az ellenség túlnyomó száma 
miatt, elvesztette e pillanatnyi győzelem gyümölcsét. 

Délben ez a harcvonal, mely úgy hullámzott egymérföld-nyi 
hosszban, mint valami lángkígyó, visszahúzódott centruma felé, 
miután elkövetett mindent, amit emberileg meg lehet tenni; 
visszavonult; nem volt legyőzve, de összetörte a tüzérség 
ágyútüze és nyomta a tömeg. Amint kezdett visszavonulni a 
hadtest, szabadon hagyta szárnyait: szárnyainak is követni kellett 
a centrum visszavonuló mozdulatát, és egyik oldalt Wartin 
tábornok, a másikon Kellermann tábornok parancsot adtak 
divízióiknak a visszavonulásra. 

A visszavonulás azonnal megkezdődött — rendben, mint a 
sakktáblán -, az osztrák bataillonok előtt haladó nyolcvan ágyú 
tüze alatt. Kétmérföldnyit húzódott így vissza a hadsereg — 
ágyúgolyók barázdákat vágtak benne, kartácsok megtizedelték, 
gránátok szétszedték — anélkül, hogy egyetlenegy ember is 
elhagyta volna helyét azért, hogy megfusson; végezte az első 
konzul által parancsolt mozdulatokat szabályosan, hidegvérrel, 
mint egy díszszemlén. E pillanatban megjelent az első osztrák 
hadoszlop, mely, mint mondottuk, Castel-Ceriolo felé indult, és 
még nem vett részt a harcban, és visszaszorította 
jobbszárnyunkat. Ez nagy támadás volt, és Bonaparte 
elhatározta, hogy felhasználja a konzuli gárdát, amelyet két 
gránátosezreddel tartalékban tartott. Előnyomultatta őket a 
szélső jobbtól háromszáz ölnyire, parancsot adott, hogy 
négyszöget alkossanak, és Elsnitzet és hadoszlopát tartóztassák 
fel, mint egy gránitsánc. 

Elsnitz tábornok elkövette azt a hibát, melybe remélte 
Bonaparte, hogy beleesik. Ahelyett, hogy figyelembe se vette 


volna ezt a kilencszáz embert, akiktől egy győztes hadsereg 
hátvédjén nem lehetett félni, és elhaladt volna mellettük, hogy 
Mélas és Kaim tábornok segítségére siessen, e néhány bátor 
katonára vetette magát, akik összes töltéseiket csaknem egész 
közelről használták fel anélkül, hogy megsebesültek volna, és 
amikor nem volt több golyójuk, szuronnyal fogadták az 
ellenséget. 

Azonban ez a maroknyi ember nem sokáig tarthatta így, és 
Bonaparte ki akarta nekik adni a parancsot, hogy kövessék a 
hadsereg többi részének visszavonulási mozdulatait, amikor 
Desaix egyik hadosztálya, a Mounier tábornoké, megjelent a 
francia hadsor háta mögött. Bonaparte megremegett az örömtől; 
félennyit várt. Azonnal pár szót vált Dupont tábornokkal, a 
vezérkar főnökével; Dupont tábornok előrevágtat, hogy átvegye a 
vezérletet, egy pillanatra Elsnitz tábornok lovassága közé kerül, 
áthalad soraikon, rettentő támadást intéz Kaim divíziója ellen, 
aki kezdte szorongatni Lannes tábornokot, az ellenséget 
visszaszorítja Castel-Ceriolóig, ide állítja egyik brigádját Carra 
Saint-Cyr tábornoksága alatt — aki a váratlan támadástól 
meglepett tiroli vadászokat és farkasvadászokat szétszórja és az 
első konzul nevében megparancsolja neki, hogy inkább haljon 
meg minden emberével, mintsem hogy meghátráljon. Aztán 
szabaddá téve a visszavonulásra az utat, a konzuli gárda 
bataillonjával és a két gránátosezreddel — amelyek az egész sereg 
színe előtt oly szép védekezést tanúsítottak — csatlakozik a 
visszavonuló sereg hadmozdulatához, mely ugyanolyan rendben 
és ugyanolyan pontossággal folyik. 

Délután három óra volt. A tizenkilencezer emberből, akik 
reggel öt órakor kezdték a csatát, alig maradt két mérföldön belül 
nyolcezernyi gyalogság, ezer lovas és hat tüzelésre képes ágyú; a 


sereg negyedrésze harcképtelen lett, több mint negyedrésze pedig 
kocsik híján azzal volt elfoglalva, hogy elszállítsa a sebesülteket, 
akiket Bonaparte parancsára nem volt szabad elhagyniok. Carra 
Saint-Cyr tábornok kivételével - aki  Castel-Ceriolónál 
elszigetelve már több mint egymérföldnyire volt a seregtől — 
mindenki visszavonult; mindenki előtt világos volt, hogy még egy 
félóra, és a visszavonulás vereséggé változik. Ekkor Desaix 
divíziójának, amelyen ez órában nemcsak a nap becsülete, hanem 
Franciaország sorsa nyugodott, megérkezett vágtatva egy 
előreküldött hadsegéde azzal a jelentéssel, hogy  Desaix 
hadoszlopai feltűntek a san-giulianói magaslaton. Bonaparte 
visszafordul, észreveszi a porfelhőt, mely Desaix jöttét jelenti, egy 
utolsó szempillantást vet a seregre, és azt kiáltja: 

— Állj! 

Villamos áramként futott végig e szó a harctéren: megállott 
minden. 

E pillanatban megérkezett Desaix, aki megelőzte egy 
negyedórával  divízióját, Bonaparte megmutatja neki a 
halottakkal fedett csatateret, és megkérdezi, hogy mi a véleménye 
a csatáról. 

— Azt hiszem — mondotta Desaix -—, hogy elveszett. 

Aztán elővette óráját. 

— De még csak három óra — folytatta -, s van időnk, hogy 
megnyerjünk egy másikat. 

— Ez az én véleményem is -— felelte röviden Napóleon -, azért 
rendeztem a visszavonulást. 

Valójában most kezdődött a nap második felvonása, vagy 
inkább a második marengói csata, amint Desaix nevezte. 

Bonaparte a harcél elé lovagol, mely hátrafordult, és amely 
most San-Giulianótól Castel-Ceriolóig nyúlik. 


— Bajtársak! — kiáltotta a golyózápor között, mely lova lába 
alatt verte fel a földet. — Igen sokat jöttünk hátra. Itt a pillanat, 
hogy előremenjünk. Ne feledjétek, hogy én a csatamezőn 
szoktam aludni! 

— Éljen Bonaparte! Éljen Napóleon! — kiáltások hangzottak 
mindenfelől, és elvesztek a rohamot verő dobok zajában. 

A különböző hadtestek a következő sorrendben jöttek egymás 
után: 

Carra Saint-Cyr tábornok, bár az ellenség minden erejét 
megfeszítette, hogy visszafoglalja, még mindig Castel-Ceriolót, a 
sereg tengelyét tartotta megszállva. 

Utána jött Mouiner divíziójának második brigádja, a 
gránátosok, a konzuli gárda, amelyek két órán át egyedül állottak 
ellen Elsnitz tábornok egész seregének. 

Aztán Lannes két divíziója. 

Aztán Boudet divíziója, amely még a harcban nem vett részt, 
és amelynek feje Desaix tábornok volt, aki nevetve mondotta, 
hogy szerencsétlenség esett vele: két év múltán, mióta 
Egyiptomban volt, nem ismerik többé az osztrák golyók. 

Végre Gardanne és Chamberliac két divíziója, amelyek 
legrosszabbul jártak egész nap, és alig maradt ezerötszáz ember 
belőlük. 

Mindezek a divíziók diagonálisan állottak egymás mögött. 

A lovasság a második harcvonalban állott, arra készen, hogy a 
hadtestek között nyíló hézagokon előretörjön; Chamneaux 
tábornok brigádja a tortonnei útra támaszkodott, Kellermann 
tábornoké a középen volt, Lannes hadteste és Boudet divíziója 
között. 

Az osztrákok, akik nem látták, hogy mi milyen segítséget 
kaptunk, és akik azt hitték, hogy a mai nap az övék, folytatták 


szép rendben az előnyomulást. Zach tábornok vezénylete alatt 
ötezer gránátosból álló hadoszlop tűnt fel az országúton, és 
rohamléptekben Boudet divíziója felé haladt, amely San- 
Giulianót védi. Bonaparte a most érkezett ágyúk közül, melyeket 
Boudet divíziója eltakart, felállíttat tizenöt ágyúból egy üteget; 
aztán egy egész mérföldön át visszhangzó kiáltással parancsot ad 
az egész seregnek: 

— Előre! 

Ez az általános parancs; íme a különlegesek: 

Carra Saint-Cyr elhagyja Castel-Ceriolót, áttör azon, aki ellen 
akar állani neki, és elfoglalja a Bormidán a hidakat, hogy az 
osztrákok visszavonulását elvágja. Marmont tábornok felfedi a 
tüzérséget, mikor csak pisztolylövésnyire lesznek az ellenségtől. 
Kellermann nehézlovasságával a szemben álló hadsorokon üt 
nyílást, amint azt oly jól tudja csinálni; Desaia Íriss csapataival 
megsemmisíti Zach tábornok gránátosainak hadoszlopát. Végre 
Champeaux könnyűlovasságával azonnal támadni fog, amint 
hátrálni kezd a magát győztesnek hitt sereg. 

Az adott parancsokat azonnal végrehajtják: csapataink 
egyetlen mozdulattal újra támadásba mennek át. Puskák 
tüzelnek, ágyúk dörögnek; felhangzik az a rettentő roham, 
melyhez a taktust a Marseillaise adja; amint egy-egy vezér 
megérkezik a szoros torkához, kész, hogy a síkra nyomuljon. A 
Marmont által felfedett tüzérség okádja a tüzet; Kellermann 
előrohan vérteseivel, és áttör két hadsoron; Desaix átugrik a 
sáncokon, áttör a sövényeken, egy kis magaslatra érkezik, és 
éppen abban a pillanatban esik el, amikor hátranéz, hogy vajon 
követi-e divíziója. Halála ahelyett, hogy csökkentette volna a 
katonák harci kedvét, még megkettőzi. Boudet tábornok veszi át 
helyét, a gránátosok hadoszlopára rohan, mely szuronyokkal 


fogadja. E pillanatban Kellermann, aki mint mondottuk, már 
áttört két harcvonalon, visszafordul, és látja, hogy Boudet 
divíziója összecsapott azzal a megmozdíthatatlan tömeggel, 
melyet nem tud visszaszorítani; oldalba támadja, közéje hatol, 
felszakítja, szétdarabolja, összetöri; egy félórába sem telt, az 
ötezer gránátost leverte, szétszórta, elseperte; eltűntek, mint a 
füst, összetörve, megsemmisítve. Zach tábornok és vezérkara 
foglyul esett: ennyi maradt belőlük. 

Erre az ellenség is előnyomult túlerőben lévő lovasságával, de 
a muskétások folytonos tüze, a pusztító kartácsok, a rettenetes 
bajonett gyorsan megállították. Murat két könnyű ágyúval és egy 
haubiccal oldalt támad, és ezek már futva küldik őket a halálba. E 
pillanatban felrobban az osztrákok soraiban egy lőszerszekér és 
növeli a zavart; erre várt Champeaux tábornok a lovasságával; 
előrevágtat, ügyes mozdulattal elfedi csapata kicsiny voltát, és az 
ellenség mélyére hatol. Gardanne és Chamberliac divíziói, 
melyeknek a visszavonulás egész nap nyomta a szívét, a 
bosszúvágytól égve csapnak rájuk. Lannes élére áll két 
hadtestének, és viszi őket előre: 

— Montebello! Montebello! — kiáltja. 

Bonaparte mindenütt ott van. 

Aztán az egész sereg megtörik, az egész felbomlik, 
visszahúzódik: az osztrák tábornokok hiába akarják szabályosan 
végezni a visszavonulást, a visszavonulás futássá válik, a francia 
hadoszlopok egy fél óra alatt áttörnek azon a síkon, melyet ember 
ember ellen négy órán át védelmeztek. Az ellenség csak 
Marengóban áll meg, hol a csatárok tüzelése alatt, akiket Carra 
Saint-Cyr tábornok Castel-Ceriolótól a Barbotta-patakig szórt 
szét, rendbe szedik magukat. Hanem Boudet divíziója, Gardanne 
és Chamberliac hadosztályai utcáról utcára, térről térre, házról 


házra üldözik őket: Marengót elfoglalják. Az osztrákok 
pedrabuonai állásukba vonulnak vissza, hol egyik oldalról az 
ellenük elkeseredett három hadosztály, másik felől Carra Saint- 
Cyr fél brigádja támadja meg őket. Este kilenc órakor Pedra- 
buonát elfoglalták:  Gardanne és  Chamberliac  divíziói 
visszaszerezték reggeli állásukat. Az ellenség a hidak felé 
törekszik, hogy átkeljen a Bormidán; itt találja Carra Saint-Cyrt, 
aki megelőzte. Erre gázlókat keresnek, és seregünk golyózápora 
között haladnak át a patakon. A tüzelés csak este tíz órakor 
szűnik meg. Az osztrák sereg romjai elérik alexandriatáborukat. 
A francia sereg pedig a hídfőnél lévő sáncoknál táboroz. 

Az osztrákoknak  négyezer-ötszáz  halottba, nyolcezer 
sebesültbe, hatezer fogolyba, tizenkét zászlóba és harminc 
ágyúba került ez a nap. 

A szerencse talán sohasem mutatott egy nap alatt ennyire 
különböző két arcot: délután két órakor vereségre állott, és 
rettenetesek lehettek volna következményei; öt órára megjött az 
arcole-i és lodi zászlóhoz hű győzelem. Tíz órára egy csapásra 
vissza volt hódítva Olaszország, és Napóleon előtt a francia trón 
tűnt fel a messziségben. 

Másnap reggel Liechtenstein herceg megjelent az 
előőrsöknél: Mélas tábornok feltételeit hozta az első konzulnak. 
Bonaparténak nem tetszettek; diktálta az övéit, melyeket a 
herceg cserébe visszavitt. Mélas tábornok hadserege szabadon, 
hadi tisztességgel távozik Alexandriából, de olyan feltételek 
mellett, melyeket mindenki ismer, és amelyek Olaszországot 
teljesen visszaadják a francia uralom alá. 

Liechtenstein herceg estére visszajött; a feltételeket 
szigorúaknak találta Mélas, aki három órakor már győzelmesnek 
gondolva a napot, további megveretésünket tábornokaira bízta, 


és visszatért pihenni Alexandriába. Hanem Bonaparte első 
megjegyzéseire félbeszakította a herceget. 

—Uram - mondotta -, megmondtam önnek utolsó 
kívánságomat. — Vigye el tábornokának, mert  — azok 
visszavonhatatlanok. Gondolják meg, éppen oly jól ismerem a 
helyzetüket, mint saját maguk. Tegnap óta nem harcoltam. Önök 
be vannak zárva Alexandriába, sok a betegük és sebesültjük, 
nincs  élelmiszerük és  orvosságuk, összes  hátvédjeiket 
elfoglaltam, seregük java része megsebesült vagy elesett. Többet 
is követelhetnék, felhatalmaz rá a helyzetem. De mérséklem 
kívánalmaimat tábornokának a fehér hajára való tekintettel. 

— Szigorúak, uram, e feltételek -— felelte a herceg. — 
Különösen az hogy átadjuk Genovát is, amely alig tizenöt napja, 
hogy oly hosszú ostrom után megadta magát. 

- Ez ne nyugtalanítsa önöket - folytatta Napóleon, 
megmutatván a hercegnek az elfogott levelet — császárjuk nem 
tud Genova bevételéről, és nincs más hátra: nem kell neki 
megmondani. 

Az első konzul által kínált feltételeket még aznap este 
elfogadták, és Bonaparte ezt írta konzultársainak: 

, Konzul polgártársak, a marengói csata után következő 
napon, Mélas tábornok azt kérte előőrseinktől, hogy elküldhesse 
hozzánk Skal tábornokot: aznap megállapíttatott az az egyezség, 
melyet mellékelve itt találtok. Éjszaka folyamán írták alá Berthier 
és Mélas tábornokok. Azt hiszem, hogy a francia nép meg lesz 
elégedve hadseregével. 

Bonaparte." 


Így teljesedett be az a jövendölés, melyet az első konzul négy 
hónap előtt a Tuilleriákban tett titkárának. 


Bonaparte visszajött Milánóba, hol kivilágított város és a 
legnagyobb lelkesedés fogadta. Itt várta Masséna, aki nem látta 
az egyiptomi hadjárat óta; Genua szép védelméért jutalmul az 
olaszországi sereg vezérletét kapta. 

Az első konzul a nép éljenzése között tért vissza Párizsba. A 
fővárosba való bevonulása este történt, de másnap, amikor a 
párizsiak megtudták, hogy megérkezett, tömegben vonultak a 
Tuilleriákhoz, olyan zajjal és olyan lelkesedéssel, hogy az ifjú 
marengói győztesnek meg kellett magát mutatnia az ablakban. 

Néhány nap múlva rettentő hír verte le az általános 
lelkesedést. Kléber elesett Kairóban Soliman-el-Alebi tőrétől, épp 
azon a napon, amikor Desaix elesett a marengói síkon az osztrák 
golyók alatt. 

Az a szerződés, melyet a csatát követő éjszakán Berthier és 
Mélas tábornokok aláírtak, július 5-ig bezárólag fegyverszünetet 
hozott, melyet szeptember 5-én megszakítottak és megújítottak a 
hohenlindeni győzelem után. 

Ezalatt folytak a összeesküvések. Ceracchit, Arénát, Topino- 
Lebrunt és Demerville-t letartóztatták az Operában, ahol az első 
konzul közelébe férkőztek, hogy meggyilkolják. A Saint-Nicaise 
utcában pokolgép robbant föl, huszonöt lépésre a kocsija mögött, 
és XVIII. Lajos levelet levél után írt Bonaparténak, hogy adja 
vissza trónját.20 


20 Az első levél, mely 1800. február 20-áról van keltezve, így szól: , Az olyan 
férfiak, uram, mint ön, bármilyen is legyen látszólagos viselkedésük, sohasem keltenek 
bizalmatlanságot. Ön elfogadott egy kiváló állást, köszönettel tartozom érte. Ön 
mindenkinél jobban tudja, hogy erő és hatalom kell ahhoz, hogy boldoggá tegyünk egy 
nagy nemzetet. Mentse meg Franciaországot saját dühétől, és szívem szerint 
cselekedett; adja vissza királyát és a jövő nemzedék áldani fogja emlékét. Önre mindig 
nagyobb szüksége lesz az államnak, mintsem hogy én jelentős állásokkal ki tudnám 
fejezni ősöm háláját és saját magamét. Lajos." 

Ez a levél válasz nélkül maradt, mire ez a másik követte: 


Végre 1801. február 9-én aláírták a lunevillei szerződést; ez 

megerősítette . a  campo-formiói béke feltételeit, — újból 
Franciaországnak engedte a Rajna bal partján fekvő összes 
államokat, Adigeot jelölte meg az osztrák birtokok határául, 
kényszerítette az osztrák császárt, hogy ismerje el a cisalpinai, a 


Folytatás az előző oldalról: 

, Régóta tudnia kell, tábornok, hogy megszerezte becsülésemet. Ha kételkednék 
abban, hogy hálás tudok lenni, szabja meg állását és jelölje meg barátaiét. Ami elveimet 
illeti: francia vagyok. Szelíd vagyok jellemem szerint és szelíd leszek okosságból. Nem, 
a lodi, a castiglione-i, az arcole-i győző, Olaszország és Egyiptom meghódítója, nem 
helyezheti előbbre a dicsőségnél az üres hírességet. Ezalatt veszti a drága időt. Mi 
biztosítani tudjuk Franciaország dicsőségét. Azt mondom -— mi, mert erre nézve nekem 
szükségem van Bonapartéra, ő pedig nem teheti meg nélkülem. Tábornok, Európa önre 
figyel, a dicsőség önt várja, és én türelmetlen vagyok, hogy visszaadhassam népemnek 
a békét. Lajos." 

Bonaparte szeptember 24-én a következőket válaszolta: , Megkaptam, uram, a 
levelét. Köszönettel vagyok mindazon figyelmességért, amit benne mond. Önnek nem 
kell Franciaországba való visszatérését óhajtania: százezer holttesten kellene 
átgázolnia. Áldozza fel érdekeit Franciaország nyugalmáért és boldogságáért. A 
történelem számon fogja tartani. Nem vagyok érzéketlen családja szerencsétlensége 
iránt, és örömmel hallanám, hogy körül van véve mindazzal, amire visszavonultsága 
csöndjében szüksége van. Bonaparte!" 

Hogy e tárgyalások történetét kiegészítsük, emlékezhetünk arra a híres levélre, 
melyben három évvel később, XVIII. Lajos fenntartotta követeléseit a francia trónra. 

,Bonaparte urat nem tévesztem össze elődjeivel, becsülöm értékét, katonai 
tehetségét; hálás vagyok neki több adminisztrácionális intézkedésért, mert mindig 
drága lesz nekem, ami jót tesz a népemmel. De csalódik, ha azt hiszi, hogy engem 
rávehet a jogaimról való lemondásra; ellenkezőleg, ő fogja az én jogaimat, ha ugyan 
azok vitathatók volnának, megerősíteni azzal az eljárásával, ahogy most viselkedik. 
Nem tudom, mily céljai vannak velem és nemzetségemmel Istennek, de ismerem 
azokat a kötelességeket, melyeket reám rótt azzal a ranggal, melyben úgy tetszett, hogy 
szülessem. Mint keresztény, be fogom tölteni e kötelességeimet utolsó leheletemig. 
Mint Szent Lajos fia, példámmal tiszteletet keltek bilincsek között is. Mint I. Ferencz 
örököse, legalábbis azt akarom, hogy elmondhassam vele: Mindent elvesztettünk — a 
becsületen kívül." 


batáviai és helvét köztársaságot, és végül Toscanát átengedte 
Franciaországnak. 

A köztársaság az egész világgal békében volt, kivéve régi és 
örök ellenségét, Angolországot. Bonaparte elhatározta, hogy egy 
nagy tüntetéssel megfélemlíti. Kétszázezer embert gyűjtött össze 
Boulogne-ban és a hadsereg álszállítására Franciaország összes 
északi kikötőiben rettentő sok tengeri járművet. Angolország 
megrémült, és 1802. március 25-én aláírták az amiens-i békét. 
Ezalatt az első konzul haladt láthatatlanul a trón felé; 
Bonapartéból apránként Napóleon lett. 1801. július 15-én 
konkordátumot kötött a pápával; 1802. január 21-én el-fogadta a 
cisalpinai köztársaság elnöki címét; augusztus 2-án örökös 
konzullá nevezték ki; 1804. március 21-én a vincennes-i 
sáncokban agyonlövette az enghieni herceget. 


Ez után a forradalomnak adott utolsó áldozat után az a nagy 
kérdés vettetett fel Franciaországban: 

A franciák császára legyen-e Bonaparte Napóleon? 

Ötmillió polgár beleegyezőleg válaszolt, és Napóleon XVI. 
Lajos trónjára lépett. 

Csak három ember tiltakozott az irodalom, eme örök köztár- 
saság nevében, mely nem ismeri el a  Caesarokat és 
Napóleonokat. Ez a három ember Lemercier, Ducis és 
Chateaubriand volt. 


[V. 


NAPÓLEON CSÁSZÁR 


Napóleon a konzulság utolsó pillanatait arra használta fel, hogy 
büntetésekkel vagy kegyekkel kitisztítsa a trónhoz vezető utat. 
Amint a császári trónra lépett, a birodalom újjászervezéséhez 
látott. 

A feudális nemesség eltűnt: Napóleon teremtett egy népies 
nemességet. A különféle lovagrendek elvesztették jelentőségüket; 
Napóleon megalapította a Légion dhonneur-t. Tizenkét év óta a 
legmagasabb katonai méltóság a generálisság volt; Napóleon 
tizenkét marsallságot szervezett. 

A tizenkét marsall fáradalmainak osztályosa volt: a kegynek 
és születésnek nem sok szerepe volt kinevezésükben. Apja 
mindnyájuknak a bátorság, anyja pedig a győzelem volt. A 
tizenkét kiválasztott: Berthier, Murat, Moncey, Jourdan, 
Masséna, Augereau, Bernadotte, Soult, Brune, Lannes, Mortier, 
Ney, Davoust, Bessiéres, Kellermann, Lefévre, Pérignon és 
Serrurier voltak.21 

Harminckilenc év múltán még hárman élnek közülük, akik 
látták felkelni a köztársaság napját és lehanyatlani a császárság 
csillagát. Az egyik, mikor e sorokat írjuk, az invalidusok 


21 Dumas a tizenkét marsall helyett tizennyolcat sorol fel. Először 
tizennégy marsaik neveztek ki; két  marsallságot kiváló szolgálatok 
megjutalmazására adtak. Az utolsóknak felsorolt négy öreg tábornok a 
tiszteletbeli marsallságot kapta. 


kormányzója,22 a másik miniszterelnök23 és a harmadik24 
Svédország királya: mint a császári plejád első és utolsó romjai, 
az első kettő megmaradt méltóságának magaslatán, a harmadik 
még megnőtt. 

1804. december 2-án a Notre-Dame templomban történt a 
megszentelés. VII. Pius pápa egyenesen azért jött Rómából, hogy 
az új császár fejére tegye a koronát. Testőrségétől kísérve, nyolc 
lóval vont kocsin, oldalán Josephine-nel vonul a templomba 
Napóleon. A pápa, a bíbornokok, az érsekek, püspökök és az 
összes nagy állami testületek a templomban várták, melynek 
küszöbén megállott egy pillanatra, meghallgatott egy 
üdvözlőbeszédet és válaszolt reá. Aztán belépett a templomba, és 
koronával fején, kezében a jogar, felment a számára emelt trónra. 

A szertartás szerint előírt pillanatban egy bíbornok, a grand 
aumonier és egy érsek érte jött és az oltár elé vezették; erre 
közelébe jött a pápa, és miközben fejére és két kezére a hármas 
kenetet feladta, fennhangon a következő szavakat mondotta: 

— Mindenható Isten, aki teremtetted Hazaelt, hogy Szíriát 
kormányozza, aki Jehut Izrael királyává tevéd, Éliás próféta 
szájával adván néktek tudtul akaratodat, te, aki a királyok szent 
kenetét öntötted Saul és Dávid fejére Sámuel próféta kezei által, 
kegyeid és áldásod kincseit áraszd az én kezem által a te 
szolgádra, Napóleonra, akit személyes méltatlanságunk dacára, 
ma a te nevedben királlyá szentelünk. 

A pápa aztán lassan és méltóságteljesen felment trónjára. Az 
új császár elé vitték a szent evangéliumot, kezét ráfektette, és 
letette az új alkotmány által előírt esküt. Amint az eskünek vége 
volt, az első fegyveres herold erős hangon kikiáltotta: 

22 Moncey. 


23 Soult. 
24 Bernadotte. 


— A franciák igen dicsőséges és igen magasztos császára 
megkoronáztatott és trónra ült. Éljen a császár! 

A templomban a kiáltás azonnal visszhangzott, az ágyúk 
torka felelt rá, és a pápa belekezdett a Te Deumba. 

E perctől kezdve vége volt a köztársaságnak: a forradalom 
megteremtette a maga emberét. 

De ez nem elégedett meg egy koronával: azt hihették, hogy az 
óriásnak, akinek száz karja volt, mint Géryonnak, három feje is 
volt. 1805. március 17-én Melzi úr, a cisalpinai köztársaság 
államtanácsának alelnöke azt ajánlotta, hogy az olasz királyságot 
a francia császársággal egyesítsék. És május 26-án Milánóban, 
abban a dómban, melynek Galeas Visconti tette le alapkövét, és 
akinek saját magának kellett faragnia az utolsó levéldíszeket, 
elfogadta a régi lombard királyok vaskoronáját, melyet Nagy 
Károly hordott, és fejére tette a következőket mondva: 

— Isten adta nekem, jaj annak, aki hozzányúl! 

Milánóból, ahol Jenőt hagyta alkirálynak, Genovába megy 
Napóleon, mely kétségbe vonja szuverenitását és melynek a 
birodalommal egyesített területe a genovai, montenottei és 
apennini département-t alkotta. A lukkai köztársaságból, mely e 
részbe beékelődött, a piombói hercegség lett. Napóleon alkirályt 
csinál mostohafiából, húgából hercegnőt, és arra készül, hogy 
királyokká teszi testvéreit. 

E rombolások rendbeszedése közben tudja meg Napóleon, 
hogy Angolország meg akarván akadályozni azt a betörést, mely 
fenyegette, Ausztriát újból rávette, hogy háborút indítson 
Franciaország ellen. 

De ez még nem minden. Első Pált, lovagias szövetségesünket 
meggyilkolták. Sándor örökölte a kettős, főpapi és császári 
koronát. Egyik első uralkodói cselekedete az volt, hogy 1805. 


április 11-én szövetséget kötött a brit kormánnyal. E szerződés 
miatt kél fel Európa egy harmadik koalícióra, melyhez Ausztria 
augusztus 9-én hozzájárult. 

Ez alkalommal is a szövetséges uralkodók kényszerítik a 
császárt, hogy letegye a jogart és mint tábornok felvegye a kardot. 
Napóleon szeptember 23-án megjelenik a szenátusban, 
nyolcvanezer embert kap, másnap elindul, október 1-jén átkel a 
Rajnán, 06-án bevonul Bajorországba, 12-én felszabadítja 
Münchent, 20-án beveszi Ulmot, 29-én csatlakozik az olasz 
sereghez, és december 2-án, koronázása évfordulóján az 
austerlitzi síkon szemben áll az oroszokkal és az osztrákokkal. 

Napóleon már előző este észrevette, hogy milyen hibát 
követett el az ellenség azzal, hogy minden erejét Austerlitz falura 
összpontosította, hogy megkerülje a franciák balszárnyát. Dél felé 
Soult, Bernadotte és Bessiéres tábornokokkal lóra ült, és átfutván 
a gyalogság és a lovasgárda sorait, amelyek a schlapanitzi síkon 
állottak fegyverben, egész Murat lovasságának csatárvonaláig 
haladt előre, amely néhány karabélygolyót váltott az ellenséggel. 
Itt a golyózáporban figyelte meg a különböző hadoszlopok 
mozdulatait; és egy olyan hirtelen jött ötlettel, mely zsenijének 
egyik tulajdonsága volt, kitalálta Kutuzov egész haditervét. E 
pillanatban Kutuzovot már megverte gondolatban, és amint 
visszatért sátorába, melyet testőrsége között a csatateret uraló 
fennsíkon vertek, visszafordulva és egy utolsó pillantást vetve az 
ellenségre, így szólott: 

— Holnap estig ez az egész sereg az enyém lesz. 

Délután öt órakor a következő napiparancsot adták ki a 
seregnek: 

, Katonák, 


az orosz sereg van előttetek, hogy bosszút álljon az ulmi 
osztrák  seregért: a  bataillonok ugyanazok, amelyeket 
megvertetek Hollabrünnél és amelyeket azóta egész idáig 
követtetek. Hadállásuk rettentő nagy; és mialatt jobbszárnyamat 
akarják megkerülni, szabadon hagyják oldalaikat. 

Katonák, én magam fogom vezetni a bataillonokat. Távol 
maradok a tűztől, ha szokott bátorságotokkal megzavarjátok és 
megfélemlítitek az ellenség sorait. De ha egy pillanatra is kétes 
lenne a győzelem, császárotokat ott fogjátok látni az első 
sorokban. Mert a győzelem nem lehet kétes éppen a mai napon, 
amikor a francia gyalogság becsületéről van szó, ami az egész 
nemzet becsülete. 

Az alatt az ürügy alatt, hogy a sebesülteket viszik el, senki se 
hagyja el sorait, és legyen mindenki áthatva attól a gondolattól, 
hogy le kell győzni Angliának ezeket a zsoldosait, akik annyira 
hevülnek a franciák elleni gyűlölettől. 

Ezzel a győzelemmel vége lesz a háborúnak, és 
visszatérhetünk téli szállásainkra, hol csatlakozni fognak hozzánk 
a Franciaországban alakuló többi seregek, és a béke, melyet 
kötök, méltó lesz népemhez, hozzátok és énhozzám." 

Adjuk most át a szót Napóleonnak: hallgassuk, hogy beszél 
Cézár Pharsalusról. 

, Harmincadikán az ellenség Hogiedvitznél táborozott. E 
napot azzal töltöttem, hogy lovon bejártam a környéket. 
Észrevettem, hogy csak tőlem függ, hogy jól megerősítsem a 
jobbszárnyamat és kijátsszam tervüket: elfoglaljam Santontól 
Kresnowitzig a pratzeni magaslatot és feltartóztassam frontjukat. 
De ennek csak az lett volna eredménye, hogy egyenlő erővel 
csapunk össze, én pedig ennél jobbat akartam. A szövetséges 
seregek szándéka, hogy megtámadják  jobbszárnyamat, 


nyilvánvaló volt. Úgy gondoltam, akkor támadhatom meg őket 
sikerrel, ha engedem, hogy szabadon mozogva fejlesszék ki 
balszárnyukat, és ha a pratzeni magaslatra csak egy lovas- 
detachement-t helyezek. 

December elsején az ellenség feltűnt Austerlitznél, és tényleg 
velünk szemben helyezkedett el a pratzeni hadállásban, 
balszárnyával Anjest felé nyúlva. Bernadotte, aki Csehországból 
jött meg, a harcvonalban állott, Davoust egyik divíziójával elérte 
a raigerni apátságot, Gudin pedig Nikolsburgban táborozott. 

Azok a jelentések, melyeket az ellenséges hadoszlopok 
mozdulatairól mindenfelől kaptam, megerősítettek 
feltevéseimben. Este kilenc órakor végigjártam sorainkat, részint, 
hogy az ellenség tüzeinek irányáról meggyőződjem, részint hogy 
lelkesítsem csapatainkat. Felolvastattam egy napiparancsot: 
nemcsak a győzelmet ígértem, hanem még a mozdulatokat is 
megmagyaráztam, amelyeket tennünk kellett. Kétségtelenül 
először történt, hogy egy tábornok egész hadseregére bízta 
haditervét, mellyel a győzelmet remélte: nem féltem, hogy 
tudomására jut az ellenségnek: nem hitt volna benne. Ez a 
szemle életem egyik legmeghatóbb jelenete volt. Amint a sereg 
éle előtt megjelentem, villamos áram futott végig a katonákon és 
villámgyorsan ért el az utolsó sorokig. Egyszerre az összes 
gyalogsági divíziók égő szalmacsomókat emeltek hosszú villákon 
a levegőbe, és olyan tűzijátékot rendeztek nekem, hogy e különös 
és felemelő látványban volt valami fenséges: koronázásom első 
évfordulója volt. 

E tűzre eszembe jutottak azok a venyigenyalábok, amelyekkel 
Hannibál szedte rá a rómaiakat, és a liegnitzi tábori tüzek, 
melyek félrevezetvén Daubot és Laudont, megmentették Nagy 
Frigyes seregét. Amint az egyes ezredek előtt elhaladtam, 


felhangzott a kiáltás: sÉljen a császáric melyet, amint 
közeledtem, már messziről ismételt minden hadtest, úgyhogy 
bizonyítékául szolgálhattak az ellenség táborában annak a 
lelkesedésnek, mely katonáimat áthatotta. Hadi jelenetben nem 
volt még ennyi ünnepélyes pompa, és minden katona osztozott 
abban a bizalomban, melyet e ragaszkodásnak kellett kelteni 
bennem. 

A harcvonal, melyet éjfélig jártam, Koblitztól Santonig 
terjedt: Soult hadteste képezte a jobbszárnyat; Sokolnitz és 
Puntowitz között lévén elhelyezve, éppen szembekerült az 
ellenség centrumával; Bernadotte Girskowitz mögött táborozott, 
Murat e falutól balra, Lannes pedig a brünni út két oldalán; 
tartalékom Soult és Bernadotte mögött állott. 

Azáltal, hogy jobbszárnyamat Soult vezénylete alatt az 
ellenség centrumával szemben helyeztem el, világos volt, hogy a 
csata legnagyobb súllyal reá nehezedik. De hogy mozdulata az 
általam remélt sikert elérje, meg kellett kezdeni a Blasowitz felé 
és az austerlitzi úton felbukkant ellenséges csapatok eltávolítását; 
valószínű volt, hogy ott van a főhadiszállás és ott vannak a 
császárok, és itt kellett mindenekelőtt támadni, hogy aztán egy 
frontváltoztatással balszárnyuk ellen fordulhassunk. Ez volt 
különben a módja annak, hogy e balszárnyat elvágjuk az olmützi 
úttól. 

Elhatároztam tehát, hogy gárdistáimmal és a gránátosok 
tartalékával előbb Bernadotte hadtestét segítem Blasowitz felé 
való mozdulatában, hogy visszaszorítsam az ellenség jobbját, 
aztán a balszárny ellen fordulok, amely annál inkább 
veszedelemben lesz, mennél jobban előrenyomult Telnitz felé. 

Tervemet már előző este megállapítottam, hiszen tudtára 
adtam katonáimnak: a fő dolog az volt, hogy megragadjuk a 


kedvező pillanatot. Az éjszakát a táborban töltöttem; a marsallok 
körém gyűltek, hogy átvegyék utolsó parancsaimat. 

Reggel négy órakor lóra ültem: a hold lement, hideg és elég 
homályos volt az éjszaka, bár derültnek látszott az idő. Fontos 
volt, hogy tudjam: vajon az ellenség nem tett-e éjszaka valami 
olyan mozdulatot, mely megzavarná terveimet. Az őrök jelentése 
megerősítette, hogy az ellenség jobbszárnyáról jön a zaj; úgy 
látszott, a tüzek továbbvonultak Anjest felé. Napfeljöttekor 
könnyű köd borította kissé a láthatárt, különösen lent, 
alacsonyan. A köd hirtelen eltűnik, a nap sugarai kezdik 
bearanyozni a hegycsúcsokat, míg a völgyeket párás levegő 
takarja. Egész tisztán látjuk a pratzeni magaslatokat; nemrég 
még csapatok fedték, most elhagyta az ellenség balszárnya. 
Világos, hogy folytatta tervét, és továbbfejlődött Telnitz felé. 
Ezalatt ugyancsak könnyen észreveszek egy másik mozdulatot is, 
mely a centrumból halad a jobbszárny felé Holibitz irányába. 
Most már bizonyos volt, hogy az ellenség saját maga ajánlja fel 
védtelenül hagyott centrumát azokra a támadásokra, melyeket 
kedvem volt ellene intézni. Reggel nyolc óra. Soult csapatai két 
bataillonsorba állanak fel támadó oszlopokban Puntowitz 
mélyén. Megkérdem a marsalltól, hogy mennyi idő alatt éri el a 
pratzeni magaslatokat; azt ígéri, hogy legkevesebb húsz perc 
alatt. 

— Várjunk még! — felelem. — Ha rossz mozdulatot tesz az 
ellenség, tartózkodjunk attól, hogy félbeszakítsuk. 

A tüzelés nemsokára élénkebbé válik Sokelnitz és Telnitz 
felől. Egy hadsegéd azt jelenti, hogy fenyegető erővel bukkant fel 
az ellenség. Erre vártam. Megadom a jelet: Murat, Lannes, 
Bernadotte, Soult azonnal elvágtatnak. Én is lóra ülök, hogy a 


sereg zöméhez menjek. A csapatok előtt elvonulva, újra 
lelkesítem őket. 

— Az ellenség — mondottam -, ügyetlenül kiszolgáltatta 
magát támadásainknak. Úgy végződjék a csata, mint egy 
mennydörgés! 

Az sÉljen a császár!x kiáltások azt bizonyították, hogy 
megértettek, és valóságos  csatakiáltássá váltak. Mielőtt 
továbbmennénk, nézzük, mi történt a szövetségesek seregében. 

Ha lehet hinni a Weyrother által kidolgozott tervnek, az volt a 
szándékuk, hogy azt a csatatervet, amely szerint előbb stratégiai 
mozdulatokat végeztek, taktikailag is keresztülvigyék, azaz 
megerősített  balszárnyukkal megtámadják jobbszárnyamat, 
elvágjanak a bécsi úttól, megverjenek, és Brünn felé 
visszaszorítsanak. Bár sorsom nem fűződött ehhez az úthoz — 
mivel, mint mondottam, elibe helyeztem a csehországi utat —, 
bizonyos, hogy e tervből mégis előnyök származhattak volna a 
szövetségesekre; de hogy ez sikerüljön, nem lett volna szabad 
magára hagyni a támadó balszárnyat; ellenkezőleg, fontos volt, 
hogy egymás után kövesse a sereg zöme és jobbszárnya, 
melyeknek ugyanazon irányban kellett volna  húzódniok. 
Weyrother tehát úgy, mint Rivolinál, a két szárnnyal végzett 
mozdulatokat; vagy legalábbis, ha nem ez volt a célja, úgy tett, 
hogy ezt kellett hinni. 

A balszárny, Buxhöwden alatt, Kienmayer  előőrsége, 
Doctoroff, Langeron és Pribicsevszky három orosz divíziója, 
harmincezer emberből állott. A pratzeni magaslatoknál három 
oszlopban Anjesten át Telnitz és Sokelnitz felé kellett 
előnyomulnia, át kellett kelnie a patakon, amely baloldalt két 
tavat képez, és Turasnak támadnia. 


A negyedik oszlop, Kolowrath vezénylete alatt, mellyel a 
főhadiszállás haladt, képezte a sereg zömét. Ennek Pratzenen át 
Kobelnitz felé kellett előnyomulni, valamivel a harmadik oszlop 
mögött. Tizenkét orosz bataillonból állott  Miloradovics 
vezénylete alatt és tizenöt osztrák bataillonból, mely az új 
népfölkelőkből alakult. 

Az ötödiknek, mely Liechtenstein János herceg vezénylete 
alatt nyolcvan svadronból állott, el kellett hagyni a centrumot, 
mely mögött az éjszakát töltötte, és segítenie kellett a brünni út 
felé haladó jobbszárnyat. 

A hatodik, a szélső jobbon, Bagration előőrsége, tizenkét 
bataillonból, negyven svadronból állott, és az volt rendeltetése, 
hogy a brünni országúton a santoni és bosenitzi magaslatokat 
támadja meg. 

A hetedik, mely Konstantin nagyherceg alatt a gárdistákból 
állott, a jobbszárny tartalékát képezte a brünni úton. 

Látnivaló, hogy az ellenség jobbszárnyamon akart áttörni, 
melyről azt hitte, hogy Melnitzig húzódik, jóllehet az én seregem 
Schlapanitz és a brünni út között tömörült, minden eshetőségre 
készen. 

Ilyen körülmények között Buxhöwden, aki már előbbre jött, 
mint a hadsereg többi része, megindította még a többi oszlopokat 
is; ezeken kívül Liechtenstein lovassága is visszaindult a 
centrumtól a jobbszárny felé, olyformán, hogy a pratzeni 
magaslatok, az egész hadtest kulcsa, védelem nélkül maradt. 

Abban a pillanatban, amint jelt adtam, összes hadoszlopaim 
megmozdultak. Bernadotte áthatolt a girskowitzi szoroson, és a 
balszárnyon Murat által támogatva Blasowitz felé nyomult előre. 
Lannes ugyanebben a vonalban a brünni út két oldalán haladt; az 
én gárdám és tartalékom bizonyos távolságban követték 


Bernadotte hadtestét, készen arra, hogy a centrum ellen 
nyomuljanak, ha az ellenség azt újra meg akarná erősíteni. 

Soult, mint a villám, úgy megy át Levasseur brigádjától 
támogatva a Saint-Hilaire és Vandamme divíziója élén a 
kobelnitzi és puntowitzi szoroson. Legrand divíziójának két 
brigádja csatárláncban maradt vissza, hogy a telnitzi és sokelnitzi 
szorost elrejtse és megvédje Buxhöwdentől. Minthogy világos 
volt, hogy ezeket megtámadja, Davoust marsall azonnal 
parancsot kapott, hogy Friant divíziójával és Bourcier tábornok 
dragonyosaival induljon el  Raigernből, hogy az orosz 
hadoszlopok elejét kösse le addig, míg mi nem látjuk 
alkalmasnak, hogy komolyabban megtámadjuk. 

Alig ért Soult a pratzeni magaslatra, váratlanul megtámadja 
Kolowrath oszlopát (a negyedik oszlop), mely a harmadik mögött 
haladt középen, és azt hívén, hogy védve van az előbbi által, 
menetelő szakaszokban haladt. Sándor cár, Kutuzov és a vezérkar 
velük voltak. Bármi történjék váratlanul a főhadiszálláson, 
meglepő és zavaró. Miloradovicsnak, aki az élén haladt, alig volt 
annyi ideje, hogy hadsorokba állítva harcba vezényelje a 
bataillonokat; visszaszorították, és hasonló sors érte az őt követő 
osztrákokat is. Sándor cár megőrizte hidegvérét, és veszélynek is 
kitette magát, hogy összegyűjtse a csapatokat; hanem hála 
Weyrorther nevetséges rendelkezéseinek, nem volt a keze alatt 
egyetlenegy tartalékul használható divízió sem: a szövetséges 
csapatokat —— visszaszorítottuk  Hostiradekig. Kaminszky 
brigádjának, mely a harmadik oszlophoz tartozott s amelyet így 
jobb oldalán megtámadtak, sikerült erejét a  Kutuzovéval 
egyesíteni, és egy pillanatra helyrehozta a dolgot: hanem ez a 
segédcsapat nem képes Saint-Hilaire, Vandamme és Levasseur 
kombinált csapatainak ellenállni. Kolowrath hadsora, melyet az a 


veszély fenyegetett, hogy beszorítják a birnbaumi mocsaras 
völgybe, előírás szerint visszahúzódik Waschau felé: az oszlop 
egész tüzérsége beleragadt a félig fagyott agyagba és a miénk lett; 
az ágyúktól és lovasságtól megfosztott gyalogság semmire sem 
mehetett a győzelmes Soulttal szemben. 

E pillanatban, amint a döntő támadás megtörtént 
Buxhöwden jobbszárnyának oszlopai keresztezték egymást, és 
körülfogták őket Sokelnitznél, ahonnan Legrand divíziója 
erőfeszítései dacára is kitörtek. Maga Buxhöwden szintén 
kiszabadult Telnitz-ből: négy bataillon egymagában nem tudta 
feltartóztatni. 

Ekkor érkezett meg Davoust Raigernből, és Friant divíziója 
visszaszorította Telnitzbe az ellenség előőrseit. Az ütközet 
komolyabb fordulatot vesz Sokelnitz felé, Davoust csak Bourcier 
dragonyosait hagyja Telnitzben, és Friant divíziójával újra 
átmegy a patakon Sokelnitzig. E ponton fejlődik ki a legforróbb 
küzdelem. Sokelnitz, melyet elfoglalnak és visszafoglalnak, egy 
pillanatra az oroszoké marad. Langeron és Pribicsevszky éppen a 
marxdorfi  magaslatoknál bukkannak ki. Félhold alakúan 
elhelyezett csapataink többször sikeresen oldalba támadják őket. 
Ez az elég véres küzdelem különben jelentéktelen: elég volt 
visszatartani az ellenséget, anélkül hogy visszaszorították volna; 
az is megtörténhetett volna, hogy kissé jobban lekötik. 

Mialatt jobbszárnyunkon igen kedvező fordulatot vettek a 
dolgok, nem kevesebb sikert értünk el a centrumnál és a 
balszárnyon: itt az orosz testőrségnél a nagyherceggel történt az, 
ami a negyedik hadoszlopnál a vezérkarral: tartaléknak kellett 
volna lenniük, és őket támadták meg először. 

Bagration Dwarosena felé fejlődött ki jobbszárnyával, hogy 
körülvegye és megtámadja Santon állását. Liechtenstein 


lovassága, melyet visszahívtak segítségül a centrumba, az úton 
keresztezte a többi hadoszlopokat úgy, hogy a nagyherceg és 
testőrsége előtte értek Krugba, és az arcélben állottak ama 
pillanatban, amikor Bernadotte a brünni út két oldalán Blasowitz 
és Lannes felé nyomult. Azonnal heves csata kezdődött. 

Liechtenstein herceg, aki végre hosszú séta után a nagyherceg 
jobbszárnyára ért, éppen kezdett felvonulni, amikor az orosz 
ulánus testőrség, amelyet sokszor csalt elő a harcikedv, hogy 
elérje  Kellermann  könnyűlovasságát, mely visszahúzódott 
előttük, Bernadotte és Lannes divíziói közé került. 

Áldozatul estek e  hevességüknek: Murat  tartalékja 
megtámadta, visszaverte, és gyalogságunk félig földön fekvő két 
harcvonalának tüzébe kergette őket. 

Eközben a Pratzen felől elért sikereink arra kényszerítették 
Kutuzovot, hogy Liechtensteint visszahívja a centrum védelmére. 
A herceg, akit jobbról-balról fenyegettek, nem tudta, hogy kire 
hallgasson, és merre segítsen: négy ezredet küldött sietve, 
amelyek arra érkeztek, hogy tanúi lehessenek Kolowrath 
vereségének. 

Uvarov tábornok harminc svadronnal Bagration és a 
nagyherceg között állott fel; a lovasság többi része a balszárnyon 
helyezkedett el. 

A nagyherceg, látván, hogy a francia gyalogság hadoszlopai 
behatolnak Blasowitzba és onnan előbukkannak, elhatározta, 
hogy letér a magaslatról, hogy nekik a fele utat megkímélje. Saját 
biztonságára éppen oly szükségesnek látta ezt a mozdulatot, mint 
azért, hogy kiszabadítsa a centrumot, mely miatt nyugtalankodni 
kezdtek. 

Mialatt heves gyalogsági harc keletkezett az orosz testőrség és 
Erlon divíziója között, a nagyherceg azt a parancsot adta a lovas 


testőrségnek, hogy támadják oldalt Erlon jobbját, a negyedik 
ezredet, melyet Vandamme divíziójából a támadó hiányok 
pótlására vontak el. Az orosz vértesek rávetik magukat erre az 
ezredre, szétvernek egy bataillont, de legbátrabbjaik életével 
fizetik meg azt a dicsőséget, hogy elragadták e bataillon zászlaját. 
Nem volt veszedelmes ez a csetepaté, mégis, nem tudván, hogy az 
ellenség  folytatja-e, szükségesnek láttam, hogy  Bessiéres 
marsallal ide irányítsam gárdám lovasságát. Végezni kellett, 
parancsot adtam a támadásra. Az orosz harcvonal, a 
legbecsületesebb védelem után, kénytelen volt engedni 
Bernadotte és Bessiéres egyesült erejének. A gyalogos testőrség, 
nem tudván tovább ellenállni, visszavonul Krzenowitz felé. A 
lovas testőrség, mely e pillanatban érkezik meg Austerlitzből, 
hiába iparkodik helyrehozni a dolgot. Ez az elsőrangú ezred nem 
volt már képes semmire. Lovas gránátosaim, akiket Rapp 
vezénylete alatt odaröpítek, szétverik, és az egész centrum 
Austerlitz felé veszi útját. 

Eközben Murat és Lannes sikerrel támadták meg Bagration 
hadtestét és Uvarov segítségül siető lovasságát. Vérteseink 
áttörték a szárny bal oldalát, melyet Suchet és Caffarelli divíziója 
szorongatott: mindenfelé győzelem koronázta számításaimat. 

Bizonyos lévén afelől, hogy Bernadotte, Lannes és Murat 
bőven elég lesz, hogy ezen az oldalon végezzen az ellenséggel, 
jobbra fordultam testőreimmel és Oudinot tartalékával, hogy 
Soultnak segítsek megsemmisíteni a balszárnyat, mely 
visszafordult és a tavak között veszedelmes helyzetbe jutott. Két 
óra volt, amikor Soult közeledtünktől nekitüzesedve összevonja 
Saint-Hilaire és Legrand két divízióját, hogy Sokolnitzet hátulról 
támadja meg, és míg Davoust csapatai a frontnak fordulnak, 


Vandamme Aujestre csap. Testőrségem és gránátosaim követik, 
hogy segítségére legyenek támadásaiban. 

Pribicsevszkynek Sokolnitzban körülvett divíziója leteszi a 
fegyvert. Csak néhány menekülő visz hírt erről a vereségről. 
Langeron sem szerencsésebb, őt szintén szorongatják, és csak 
csapata felével sikerült elérni Buxhöwdent. Ez a Ternitz felé való 
csetepatéban Doctorov hadoszlopával öt-hat órát vesztett, és 
ahelyett, hogy tíz óra után Sokolnitz felé fordulna, végre azt hiszi, 
itt az ideje, hogy magára is gondoljon: két vagy három óra felé 
visszaindul Aujest felé, és ki akar szabadulni abból a csapdából, 
melybe amint lent a tavak és a hegyek között előrenyomult, 
beleesett. Amint hadoszlopa kibukkan a faluból, Vandamme 
hevesen oldalt támadja, behatol Aujestbe és kettévágja 
hadoszlopát. Buxhöwden képtelen lévén követni, két első 
bataillonjával folytatja útját, hogy Kutuzovhoz csatlakozzék, 
hanem Doctorov és Langeron a megmaradt huszonnyolc 
bataillonnal beszorul a hegyszorosba a tavak és a Saint-Hilaire, 
Vandamme és az én tartalékom által meghódított magaslat közé. 
Az Aujest felőli oszlop eleje, mely a tüzérséget kísérte, a tó 
lecsapolásával hátramaradt csatornákon át akar menekülni, de a 
híd leszakad az ágyúk súlya alatt. A derék katonák erre a 
befagyott tó szélén akarnak átkelni, hogy megmentsék ágyúikat. 
De a tó, melyet ágyúgolyóink összehasogattak, beszakad e tömeg 
lábai alatt, és elnyeli az embereket és az ágyúkat: több mint 
kétezer ember vízbe fúlt. Doctorovnak nem maradt más 
választása, mint hogy golyózápor között haladjon végig a 
tóparton Telnitzig és így érjen el a gátig, mely a melnitzi tavat 
Melnitztől elválasztja. Rettenetes veszteség árán sikerült neki 
eljutni  Satschannig;  Kienmayer lovassága födözte, mely 
dicséretre méltó erőfeszítést végzett. Együtt vágtak neki a 


hegyeken át a ceitschi útnak; a mieink hevesen üldözőbe vették 
őket. Azt a kevés tüzérséget, melyet az ellenség a centrumban és a 
balszárnyon megmentett, elvesztették a visszavonulásban, melyet 
rettenetes utakon végeztek, melyeket az előző napi eső és az 
olvadás járhatatlanokká tettek. 

Az ellenség helyzete kétségbeejtő volt: állását elfoglaltam a 
wichaui úton, amerre úgysem mehetett volna, mivel már teljesen 
szétvertük, és balszárnyának romjai nem voltak többé olyan 
állapotban, hogy követhették volna: tehát kénytelen volt 
Magyarország felé visszavonulni. Hanem Davoust, akinek egy 
divíziója Nikolsburgba érkezett, egy oldalmeneteléssel megelőzte 
Gadingban, mi pedig hátulról szorongattuk erősen. A szövetséges 
sereg, melyből huszonötezer ember elesett, megsebesült vagy 
foglyul esett, mely nyolcvan darab ágyút, azonkívül egy sereg 
széthúzódó menekültet vesztett, a legnagyobb rendetlenségben 
volt." 

Ez magának Napóleonnak elbeszélése: világos, egyszerű és 
komoly, amint ilyen dologhoz illik. Feltevéseiben egy pillanatra 
sem csalatkozott: a csata úgy folyt le, mint egy sakkjátszma, és 
amint mondotta, villámcsapásként seperte el a harmadik 
koalíciót. 

Harmadnap az osztrák császár személyesen jött, hogy kérje a 
békét, melyet ő szegett meg. A két császár találkozása egy malom 
közelében történt, az országút mellett, a szabadban. 

— Síre — mondotta Napóleon, I. Ferenc elé menve -, e 
palotában fogadom, hol két hónap óta lakom. 

— Oly haszna van e lakásból — válaszolta a császár —, hogy e 
lakás bizonyára tetszik önnek. 

E találkozón  fegyverszünetben egyeztek meg, és 
megállapították a béke fő feltételeit. Az oroszok, akik az utolsó 


emberig meghaltak volna, Ferenc császár kérésére és Sándor cár 
egy szavára, hogy kiüríti Németországot, osztrák és porosz 
Lengyelországot, csatlakoztak a fegyverszünethez. A megegyezés 
létrejött, és pár napi pihenés után a cár visszavonult. 

Az austerlitzi diadal az lett a császárságra nézve, ami a 
marengói győzelem a konzulságnak volt: a múlt szentesítése és 
hatalom a jövendőre. Ferdinánd nápolyi királyt, mivel az utolsó 
háborúban megszegte a Franciaországgal kötött békét, a két 
Szicília felett való jogától megfosztották és József kapta helyét. A 
királysággá emelt batáviai köztársaságot Napóleon Lajosnak 
adta; Murat kapta a bergi nagyhercegséget; Berthier marsall 
neuchateli herceg lett, Talleyrand pedig beneventi herceg, 
Dalmácia, Isztria, Frioul, Cadore, Conegliano, Belluno, Treviso, 
Feltre, Bassano, Vicenza, Padova és Rovigno hercegségek lettek. 
És a nagy birodalom, függő királyságaival, hűbéreseivel, a rajnai 
szövetséggel25 és a svájci mediációval, két éven belül elérte Nagy 
Károly birodalma nagyságát. 

Napóleon többé nem királyi pálcát, hanem földgömböt tartott 
a kezében. 

A pozsonyi béke körülbelül egy évig tartott. Ez alatt az év 
alatt Napóleon megalapította a császári egyetemet és kihirdette a 
Code  civil-t Adminisztratív munkásságában Poroszország 
ellenséges viselkedése folytán, melynek az utóbbi háborúk alatt 
tanúsított semlegessége érintetlenül hagyta erőit, 
megzavartatván, nemsokára egy negyedik koalícióval volt 
kénytelen szembeszállni. Lujza királynő eszébe juttatta Sándor 
cárnak, hogy Nagy Frigyes sírján Franciaország ellen 
szétbonthatatlan szövetséget esküdtek, Sándor cár elfelejtette 
második esküjét, hogy hű maradjon az elsőhöz. És Napóleonnak 


25 A rajnai szövetséget Napóleon alatt, 1806-ban kötötték. 


háború terhe alatt megparancsolják, hogy vonja vissza a Rajnán 
katonáit. 

Napóleon hívatta  Berthier-t és megmutatta neki 
Poroszország ultimátumát. 

— Lovagias találkozót adtak nekünk -—- mondotta. — Egy 
francia ezt el nem mulasztja. És miután egy szép királynő akar a 
csata szemtanúja lenni, legyünk udvariasak, ne várakoztassuk 
meg, és menjünk megállás nélkül Szászországig. 

És ez alkalommal udvariasságból megismétli és túlhaladja az 
austerlitzi háború gyorsaságát. 1806. október 7-ikén kezdték 
Murat, Bernadotte és Davoust hadtestei, a következő napokon 
folytatódott az austaedi, schelitzi és saalfeldi ütközettel, és 
befejeződött tizennegyedikén a jénai csatával. Tizenhatodikán 
tizennégyezer . porosz teszi le  Erfurtnál a fegyvert, 
huszonötödikén a francia sereg bevonul Berlinbe. Hét nap alatt 
Nagy Frigyes monarchiája e nagy, trónokat emelő és trónokat 
döntő császár kezére jutott, aki királyt adott Bajorországnak, 
Württembergnek és Hollandiának, aki elkergette Nápolyból a 
Bourbonokat, Olaszországból és Németországból pedig a 
Lotharingiai uralkodóházat. 

Huszonhetedikén a potsdami főhadiszálláson Napóleon a 
katonákhoz a következő napiparancsot intézte, mely az egész 
hadjárat történetét egybefoglalja: 

, Katonák, 

beigazoltátok várakozásomat és méltóan megfeleltetek a 
francia nép bizalmára. Éppen oly bátorsággal viseltétek el a 
nélkülözéseket és fáradalmakat, mint amilyen 
rettenthetetlenséget és hidegvért tanúsítottatok a csatákban. 
Méltó védelmezői vagytok koronám becsületének és a nagy 
nemzet dicsőségének: amíg ez a lelkesedés hajt, semmi sem 


állhat nektek ellen. A lovasság vetélkedett a gyalogsággal és a 
tüzérséggel: igazán nem tudom, melyik fegyvernemnek adjam az 
elsőséget: mindnyájan jó katonák vagytok. Íme munkánk 
eredménye: Európa egyik első hatalmassága, mely egykor 
szégyenteljes meghódolást ajánlott nekünk, megsemmisült. 
Frankónia, a Saale, az Elba erdőin és szorosain, melyeken 
atyáink hét év alatt nem tudtak áthatolni, áttörtünk hét nap alatt 
és közben vívtunk négy csatát és egy nagy ütközetet. Potsdamban 
és Berlinben betetőztük győzelmeinket. Hatvanezer foglyot 
ejtettünk, elvettünk hatvanöt zászlót, közöttük a porosz király 
testőrségéét is, hatszáz ágyút, bevettünk három erődöt és 
elfogtunk több mint húsz tábornokot. És több mint fele részetek 
sajnálja, hogy még a puskáját sem lőtte ki. A porosz monarchia 
tartományai egész az Oderáig hatalmunkban vannak. Katonák, az 
oroszok azzal dicsekednek, hogy mielénk jöttek; eléjük megyünk, 
hogy megtakarítsák a fele utat. Austerlitzet Poroszország közepén 
is megtalálják. Az a nemzet, mely azonnal elfeledte azt a 
nemeslelkűséget, mellyel vele szemben viselkedtünk azon ütközet 
után, ahol cárja, udvara, serege romjai csak annak a 
meghódolásnak köszönhetik megmenekülésüket, melyet tőlük 
elfogadtunk, az a nemzet nem küzdhet sikerrel ellenünk. Mialatt 
az oroszok elé sietünk, a birodalom bensejében alakuló új seregek 
veszik át helyünket, hogy megőrizzék hódításainkat. Arra a 
szégyenteljes ajánlatra, melyet  őrültségükben a porosz 
miniszterek terjesztettek elénk, egész népem felkelt. Útjaink és 
határszéli városaink tele vannak újoncokkal, akik égnek a 
vágytól, hogy utánatok indulhassanak. Nem leszünk többé egy 
áruló béke játékszerei, és addig nem tesszük le a fegyvert, míg 
nem köteleztük az angolokat, nemzetünk örök ellenségeit, arra, 
hogy mondjanak le arról a tervről, hogy megzavarják a 


kontinenst és bitorolják a tengerek királyságát. Katonák, nem 
tudom előttetek jobban kifejezni érzéseimet, mintha azt 
mondom, hogy szívembe zártam azt a szeretetet, melyet 
irányomban naponként tanúsíttok." 

Mialatt a november 16-án aláírt fegyverszünet értelmében a 
porosz király kiszolgáltatta minden megmaradt hadállását a 
franciáknak, Napóleon megáll, és Angolország ellen fordul, 
melyet más fegyver híján dekrétummal sújt. Nagy-Britanniát 
vesztegzár alatt lévőnek nyilvánította. A Britt-szigetekkel minden 
kereskedelmet és minden levelezést megtiltott. Semmilyen angol 
nyelvű levelet nem továbbított a posta. Franciaországban, vagy 
csapataink vagy szövetségeseink csapatai által megszállott 
országokban György király minden alattvalója, állására és 
körülményeire tekintet nélkül, fogoly. Az angolok üzlete, 
vagyona, áruja zsákmánynak  nyilváníttatott. Angolország 
kereskedelmi áruit, és azokat, amelyek gyáraiból vagy 
gyarmataiból valók voltak, kitiltotta. Végül semmiféle 
Angolországból vagy angol gyarmatokról jövő hajót nem fogadtak 
be semmilyen kikötőbe. Mikor aztán így, mint valami politikai 
pápa tilalommal sújtott egy egész királyságot, Hullin tábornokot 
kinevezi Berlin kormányzójává, Hatzfeld hercegnek meghagyja a 
polgári kormányzóságot, és az oroszok elé indul, akik, mint 
Austerlitznél, szövetségeseik segítségére sietnek, és akik, mint 
Austerlitznél, akkor érkeznek, amikor őket már 
megsemmisítették.2é Napóleon csak annyi időt szakít, hogy 
elküldje Párizsba — hol a Hotel des Invalides-ben helyezik el — 
Nagy Frigyes kardját, Fekete Sasrend-szalagját, tábornoki övét és 
azokat a zászlókat, melyek alatt gárdája a híres hétéves háború 


26 Austerlitznél az egyesült osztrák és orosz hadsereget verték meg. 


alatt harcolt. És november 25-én elhagyván Berlint, az ellenség 
elé indul. 

Murat, Davoust és Lannes Varsó előtt találkoznak az 
oroszokkal. Bennigsen könnyű ütközet után kiüríti Lengyelország 
fővárosát és a franciák bevonulnak. A lengyel nép felkel a 
franciák mellett, vagyonát, vérét, életét ajánlja fel, és cserébe csak 
függetlenségét akarja. Napóleon Posenben tudja meg ezt az első 
sikert, hol azért állott meg, hogy királlyá tegyen valakit: az öreg 
szász választófejedelmet, akinek megerősítette királyságát.27 

Az 1806. esztendő a pulstuski és golymini csatával végződött, 
az 1807-i pedig az eylaui ütközettel kezdődött meg. Különös és 
eredménytelen harc volt ez, melyben nyolcezer embert 
veszítettek el az oroszok, a Lanciák pedig tízezret, mind a két fél 
magának tulajdonította a győzelmet, és a cár a Te Deum-ot 
énekeltette el, amiért tizenötezer foglyot, negyven darab ágyút és 
hét zászlót hagyott a kezeink között. Hanem először történt, hogy 
igazi küzdelem volt közte és Napóleon között. A cár ellenállott, 
azt hitte hát, hogy ő a győztes. 

Kevés ideig tartott ez a gőg. Május 26-án bevették Gdansk-ot; 
néhány nap múlva Spadennél, Domittennél, Altkirchennél, 
Wolfesdorffnál, Gutstadtnál és Heilsbergnél verték meg az 
oroszokat. Végül június 13-án este Friedland előtt bocsátkozott 
ütközetbe a két sereg. Másnap reggel megszólalnak az ágyúk, és 
Napóleon ezzel a kiáltással támadja meg az ellenséget: 

— Ma szerencsés napunk van: Marengo évfordulója! 

Az ütközet, mint Marengónál, igazán végzetes volt és döntő. 
Az oroszokat szétverték: Sándor cár hatvanezer embert hagyott a 
csatatéren, az Albe-ba fúlva és fogolyképpen. Százhúsz darab 
ágyú és huszonöt zászló lett a győzelem tropheuma; és a legyőzött 


27 Az 56 éves Frigyes Ágost. 


sereg romja, nem remélvén, hogy Napóleonnak ellenállhat, 
megfutott, átkelt a Pregelen, szétrombolta a hidakat, hogy 
biztonságba helyezze magát. 

A franciák tizenhatodikán ez óvatosság dacára is átkeltek a 
folyón, és azonnal felfelé vonultak a Nyeman partján. Ez volt az 
utolsó akadály, melyet még át kellett törni Napóleonnak, hogy a 
háborút az orosz cár saját birodalmába tegye át. A cár 
megrémült, a brit csábítások varázsa elszállt. Éppen olyan 
helyzetben volt, mint Austerlitz után, nem volt reménye, hogy 
segítséget kapjon. Elhatározta, hogy másodszor is megalázkodik. 
Azt a békét, melyet oly konokul visszautasított, s amelynek ő 
diktálhatta volna pontjait, most ő maga kérte és ő fogadta el a 
győztes feltételeit. Június 21-én aláírták a fegyverszünetet, és 22- 
én a következő napiparancsot kapta a sereg: 

, Katonák, 

június 5-én kvártélyainkon támadott meg az orosz sereg: az 
ellenség tévedésben volt tétlenségünk okai felől; túl későre vette 
észre, hogy nyugalmunk az oroszlán nyugalma; már megbánta, 
hogy elfeledte. 

A gutstadti, a heilsbergi napokban, az örökké emlékezetes 
friedlandi ütközetben, aztán a tíznapos hadjárat alatt, százhúsz 
ágyút, hetven zászlót vettünk el, levágtunk, megsebesítettünk 
vagy foglyul ejtettünk hatvanezer oroszt, az ellenségnek 
elfoglaltuk összes raktárait, kórházait, betegápolóit, a königsbergi 
erősségét, a kikötőben lévő összes hajóit, melyeken mindenféle 
hadifelszerelés és százhatvanezer puska volt, amit Anglia küldött 
ellenségeink felfegyverezésére. 

A Visztula partjáról a Nyemanére értünk sassebességgel. 
Austerlitznél koronázásom évfordulóját ünnepeltétek meg. Ez 
évben méltóan megültétek Marengo évfordulóját, amikor a 


második koalíciós háborúnak vetettünk véget. Franciák, méltók 
vagytok hozzám és magatokhoz. Babérkoszorúzottan tértek 
vissza Franciaországba, miután oly békét értünk el, mely 
magában hordja a tartósság biztosítékát: itt az ideje, hogy hazánk 
Angolország gonosz befolyásától megvédve békében éljen. 
Jótéteményeim bizonyítják előttetek hálámat és irántatok érzett 
teljes szeretetemet." 

Június 24-én La Riboissiére tüzértábornok kompot veretett a 
Nyemanre, és a kompon sátort állítottak fel a két császár 
találkozására: ide kellett jönni mindegyiknek a maga partjáról, 
amelyet elfoglalva tartott. 

Huszonötödikén déli egy órakor hagyta el Napóleon Berthier 
és Bessiéres marsallal, Duroc tábornokkal és Caulincourt 
főlovászmesterrel a folyó bal partját, hogy az előkészített sátorba 
menjen. Sándor cár Konstantin nagyherceg, Bennigsen fővezér, 
Labanov herceg, Uvarov tábornok és gróf Liéven főhadsegéd 
kíséretében ugyanekkor hagyta el a jobb partot. 

Egyszerre érkezett meg a két hajó. Amint a kompra lépett, 
megölelte egymást a két császár. 

Ez az összeölelkezés előjele volt a tilsitti békének, melyet 
1807. július 9-én írtak alá. 

Poroszország fizette a háború költségeit: a szász és a 
wesztfáliai királyságot rendelték ki, mint két erősséget, hogy 
ellenőrizze. Sándor cár és Frigyes Vilmos ünnepélyesen 
megkoronázott testvéreiknek ismerték el Józsefet, Lajost és 
Jeromost. Bonaparte, az első konzul, köztársaságokat teremtett, 
Napóleon, a császár, hűbéres országokká változtatta őket. Mint 
annak a három dinasztiának örököse, amely Franciaországon 
uralkodott, még növelni akarta Nagy Károly örökét. És Európa 
kénytelen volt tűrni, hogy cselekedjék. 


Ugyanezen év július 27-én, miután egy kegyelmi vonással 
befejezte e tüneményes hadjáratot, Napóleon visszatért Párizsba. 
Nem maradt több ellensége, csak Anglia, mely ugyan vérzett 
szövetségesei veszteségeitől és meg volt sebezve, de még mindig 
talpon volt a kontinens két szélén, Svédországban és 
Portugáliában. 

A kontinentális vesztegzárt kimondó berlini dekrétum 
Angliát Európában megfosztotta jogaitól. Az Északi-tengeren 
Oroszország és Dánia, az óceánon és a Földközi-tengeren 
Franciaország, Hollandia és Spanyolország bezárták előtte 
kikötőiket, és ünnepélyesen kötelezték magukat, hogy semmiféle 
kereskedést nem folytatnak vele. Tehát, amint mondottuk, csak 
Svédország és Portugália maradtak. Napóleon Portugáliát 
vállalta magára, Sándor cár pedig Svédországot. Napóleon 1807. 
október 21-én kelt rendeletével kimondotta, hogy a Braganzai- 
ház nem uralkodik többé, és 1808. szeptember 27-én Sándor cár 
kötelezte magát, hogy IV Gusztáv ellen indul. 

Egy hónap múlva a franciák Lisszabonban voltak. 

Portugália megszállása csak út volt Spanyolország 
meghódítására, hol két ellentétes hatalom, a kegyenc Godoy és 
Ferdinánd asztúriai herceg kereszttüzében, IV Károly uralkodott. 
Bosszankodva Godoynak a porosz háború pillanatában végzett 
ügyetlen fegyverkezése miatt, Napóleon csak egy pillantást vetett 
Spanyolországra, egy rövid és észre sem vehető pillantást, és ez 
elég volt, hogy meglássa: újra elvehet egy trónt. És alig foglalta el 
Portugáliát, csapatai már behatoltak a félszigetre; tengeri háború 
és vesztegzár ürügye alatt előbb a partokat foglalták el, aztán a 
főbb erősségeket, végre gyűrűt formáltak Madrid körül, melyet 
csak össze kellett szorítniok, hogy három nap alatt urai legyenek 
a fővárosnak. Eközben lázadás tört ki a minisztérium ellen, az 


asztúriai herceget atyja helyére királlyá proklamálták VII. 
Ferdinánd néven: csak ezt várta Napóleon. 

A franciák azonnal bevonultak Madridba. A császár Bayonne- 
ban termett, magához hívatta a spanyol hercegeket. VII. 
Ferdinándot kényszeríti, hogy adja át atyjának a koronát, és 
fogolyként Valencayba küldi. Az öreg IV. Károly nemsokára 
lemond Napóleon javára és visszavonul Compiégne-be. V. Károly 
koronáját a castille-i tanács és Madrid városa Józsefnek28 ajánlja 
fel. A nápolyi trón e csere folytán megüresedik. Napóleon Murat- 
t29 teszi ide. Öt korona van a családjában, az övét nem is 
számítva. 

Hanem hatalmát kiterjesztvén, küzdelme terét is kibővítette 
Napóleon. Hollandia érdekeit veszélyeztette a vesztegzár. 
Ausztriát megalázta a bajor és a württembergi királyság 
felállítása. Róma csalódott reményében, hogy a szentszék vissza 
fogja kapni azokat a tartományokat, melyeket a Direktórium a 
cisalpinai köztársasághoz csatolt. Végül Spanyolországot és 
Portugáliát nemzeti érzésükben bántották meg. Ezekről a 
helyekről mind visszhang jött Anglia folytonos háborús 
biztatgatásaira. Nagy reakció szerveződött már ekkor mindenfelé, 
bár különböző időben tört ki. 

Róma adott példát. Április 3-án a pápai követ elhagyta 
Rómát. Miollis tábornok azonnal parancsot kapott, hogy 
katonailag szállja meg Rómát. A pápa kiközösítéssel fenyegette 
csapatainkat, és csapataink azzal feleltek, hogy elfoglalták 
Anconát, Urbint, Maceratát és Camerinót. 

Aztán jött Spanyolország: Sevilla egy tartományi juntában 
VII. Ferdinándot elismerte királyul, és fegyverbe szólította az 


28 Napóleon legidősebb testvére. 
29 Napóleon sógora. 


összes el nem foglalt provinciákat. A provinciák felkeltek, Dupont 
tábornok letette a fegyvert, és József kénytelen volt elhagyni 
Madridot. 

Aztán jött Portugália: június 16-án a portugálok fellázadtak 
Oportóban. Junot-nak nem lévén elég serege arra, hogy 
megtartsa hódításait, a cintrai egyezmény értelmében kénytelen 
volt az országot kiüríteni. Utána Wellington foglalta el 
huszonötezer emberrel. 

Napóleon elég komolynak tartotta a dolgot arra, hogy szükség 
legyen jelenlétére. Tudta jól, hogy Ausztria titokban fegyverkezik, 
de nem lehet kész egy év előtt. Tudta jól, hogy Hollandia fájlalja 
kereskedelme romlását, hanem elhatározta, hogy ameddig csak 
panaszkodik, addig nem törődik vele. Tehát több ideje maradt, 
mint amennyire szüksége volt, hogy visszaszerezze Portugáliát és 
Spanyolországot. 

Napóleon a navarrai és biscayai határon jelent meg 
nyolcvanezer Németországból megjött katonával. Burgos 
bevétele jelezte érkezését. Ezt követte a tudelai győzelem; aztán a 
somma-sierrai hadállásokat foglalta el szuronyrohammal. És 
december negyedikén Napóleon ünnepélyes bevonulását tartotta 
Madridba hol a következő proklamáció előzte meg: 

, Spanyolok, 

nem úgy jelenek meg előttetek, mint hódító, hanem mint 
szabadító.  Eltöröltem az inkvizíciós törvényszéket, amit 
századunk és Európa követelt: legyenek a papok a lelkiismeret 
vezetői, de a polgárok felett ne gyakoroljanak semmiféle külső és 
testi igazságszolgáltatást. Eltöröltem a feudális törvényeket, és 
mindenki nyithat korcsmát, pékműhelyt, malmot, tonhalfogót, 
űzhet halászatot és szabadon űzhet ipart: egy kicsiny csoport 
ember önzése, gazdagsága és jóléte nem fogja többé tönkretenni 


gazdagságotokat, mint a kánikulai nap. Miként egy az Isten: egy 
államban csak egyféle igazság lehet. Minden különleges igazságot 
csak bitoroltak és ezzel ellenszegültek a nemzet jogainak: én 
leromboltam őket. A jelen nemzedék különbözőféleképpen 
gondolkozhatik — túl sok szenvedéllyel jött harcba -, de 
utódaitok úgy fognak tisztelni engem, mint a haza újjáteremtőjét; 
s emlékezetes napjaik sorába iktatják azt a napot, amikor 
köztetek megjelentem, és ettől fogják számítani Spanyolország 
virágzását." 

A meghódított Spanyolország néma maradt, de az inkvizíció a 
katekizmussal válaszolt: 

, Gyermekem, mondd, ki vagy? 

— Isten kegyelméből: spanyol. 

— Mit akarsz ezzel mondani? 

— Becsületes ember. 

— Ki a mi boldogságunk ellensége? 

— A francia császár. 

— Hányféle természete van? 

— Kétféle: emberi és ördögi természete. 

— Hány császára van a franciáknak? 

— Egy igazi, három megtévesztő személyben. 

— Hogy hívják őket? 

— Napóleon, Murat és Manuel Godoy. 

— Melyik a leggonoszabbik? 

— Mind a három egyforma. 

— Miből származik Napóleon? 

— A bűnből. 

— Murat? 

— Napóleontól. 

— És Godoy? 


— A kettő kereszteződéséből. 

— Az elsőnek mi van a lelkében? 

— Gőg és zsarnokság. 

— A másodiknak? 

— Rablás és kegyetlenkedés. 

— A harmadiknak? 

— Kapzsiság, árulás és tudatlanság. 

— Mik a franciák? 

— Eretnekekké lett régi keresztények. 

— Bűn-e meggyilkolni egy franciát? 

— Nem, atyám: aki egy ilyen eretnek kutyát megöl, 
mennyországba jut. 

— Milyen büntetést érdemel az a spanyol, aki elmulasztja e 
kötelességeit? 

— Az árulók halálát és gyalázatát. 

— Ki fog megszabadítani ellenségeinktől? 

— Az önmagunkban való bizodalom és a fegyverek." 

Ezalatt Spanyolország, bár láthatólag meghódolt, csaknem 
egészen új királyának engedelmeskedett: Napóleont Ausztria 
ellenséges készülődései Párizsba szólították. 1809. január 23-án 
visszaérkezett, és azonnal magyarázatot kért az osztrák 
nagykövettől, és pár nap múlva miután visszautasította azokat, 
mivel nem elégítették ki, megtudta, hogy Ferenc császár serege 
átlépte az Innt és elfoglalta Bajorországot. Ezúttal Ausztria 
előzött meg bennünket, és előbb felkészült, mint Franciaország. 
Napóleon a szenátushoz fordult. 

Tizennegyedikén a szenátus egy törvénnyel válaszolt, 
melyben negyvenezer ember felkelését rendelte el, 17-én 
Napóleon Donauwörtben volt katonái között; 20-án megnyerte a 


thanni ütközetet, 21-én az abensbergit, 22-én az eckmühlit, 23- 
án a regensburgit, és 24-én a következő hadiparancsot adta ki: 

, Katonák, 

igazoltátok várakozásomat. Szaporítottátok vitéz tetteiteket. 
Dicsőségesen megmutattátok, hogy milyen különbség van Caesar 
légiói és Xerxész felfegyverzett kohorsai között. Négy nap alatt a 
thanni, abensbergi, eckmühli ütközetben és a peyssingi, 
landshutti és regensburgi csatában győztünk. Száz ágyú, negyven 
zászló, ötvenezer fogoly: ez gyorsaságotok és bátorságotok 
eredménye. Az ellenség, melyet egy hitszegő kormány 
megrészegített, úgy látszott, hogy nem emlékszik reánk. Még 
rettentőbben jelentetek meg előtte, mint valaha. Előbb átjött az 
Innen, és elárasztotta szövetségeseink birtokát. Ma megverve, 
megfélemlítve rendetlenül fut; előőrseim már átlépték az Inn-t; 
egy hónapon belül Bécsben leszünk." 

Az osztrákok huszonhetedikén kiürítették Bajorországot és 
Pfalzot, május 3-án elveszítették az  ebersbergi csatát; 
kilencedikén Napóleon Bécs falai alatt volt; tizenegyedikén a 
város — megnyitotta kapuit;  tizenharmadikán Napóleon 
ünnepélyesen bevonult. 

A jövendölések ideje még tartott. 

Károly herceg parancsnoksága alatt százezer ember 
visszahúzódott a Duna bal partján: Napóleon üldözőbe vette 
őket, és huszonegyedikén utolérte Esslingnél, hol Masséna 
hercegi címét fejedelmire változtatta. A csata alatt egy hirtelen 
jött áradás elvitte a Duna hídjait: tizenöt nap alatt Bertrand 
három új hidat veret. Az egyik hatvaníves és három szekér fér el 
rajta egymás mellett, a másik cölöpökön áll és nyolclábnyi széles, 
a harmadik pedig hajóhíd. És a július 3-áról Bécsből kelt 


napiparancs azt jelenti, hogy a Duna nincs többé, mint ahogy 
XIV. Lajos jelentette, hogy nincsenek többé a Pireneusok. 

Végre július 4-én áthaladtak a Dunán; ötödikén megnyerték 
az engersdorffi ütközetet; végül hetedikén az osztrákok négyezer 
halottat és kilencezer sebesültet hagytak a wagrami csatatéren és 
húszezer fogoly, tíz zászló, negyven ágyú került a győztesek 
kezére. 

Tizenegyedikén — Liechtenstein herceg megjelent az 
előőrsöknél, hogy fegyverszünetet kérjen. Régi ismerős volt: 
Marengo . után már hasonló kérelemmel jelentkezett. 
Tizenkettedikén a fegyverszünetet megkötötték Znaimban. 
Azonnal megkezdődtek a tanácskozások: három hónapig 
tartottak, mialatt Napóleon  Schönbrunnban lakott, hol 
csodálatosképpen menekült meg Staps tőrétől. Végre október 14- 
én aláírták a békét. 

Ausztria Franciaországnak engedte át a Száva bal partján 
fekvő összes államokat, a görzi kerületet, Montefeltro, Trieszt, 
Krajna területét és a villachi kerületet; elismerte az illír 
tartományoknak a francia birodalommal való egyesülését, 
valamint mindazokat a bekebelezéseket, melyeket a hódítás vagy 
a diplomáciai számítások eredményezhetnek úgy 
Olaszországban, mint Portugáliában és Spanyolországban. Aztán 
visszavonhatatlanul lemondott az  Angolországgal való 
szövetségről, és elfogadta a kontinentális zárat minden 
szigorúságával. 

Ekkor már minden megmozdult Napóleon ellen, de még 
semmi sem tudott vele szemben megállani: Portugália az 
angolokkal tárgyalt, erre Napóleon megszállotta Portugáliát. 
Godoy ügyetlen, de talán ártalmatlan  fegyverkezésével 
megmutatta ellenséges indulatát. Napóleon lemondásra 


kényszerítette IV. Károlyt. A pápa Rómát Anglia ügynökeinek 
találkozóhelyévé tette, Napóleon úgy bánt el a pápával, mint egy 
időleges uralkodóval, és letette. A természet nem adott 
gyermeket Joséphine-nak, Napóleon elvette Mária Lujzát, és fia 
született. Hollandia ígéretei dacára az angol árucikkek raktárává 
vált, Napóleon megfosztotta Lajost királyságától, és Hollandiát 
Franciaországba kebelezte. 

A birodalomnak százharminc tartománya volt. A breton 
óceántól a görög tengerig, a Tajótól az Elbáig terjedt, és 
százhúszmillió ember engedelmeskedett egy akaratnak, volt 
alávetve egyetlen hatalomnak, haladt ugyanazon az úton, és 
százhúszmillió ember nyolc különböző nyelven kiáltotta: 

— Éljen Napóleon! 

A katona: dicsősége tetőpontján volt, a császár: szerencséje 
teljében. Idáig, amint láttuk, folyton emelkedett. Sikerei csúcsán 
egy esztendeig megáll. Lélegzetet kell vennie, hogy aztán újra 
leszálljon. 

1810. április 1-jén Napóleon feleségül vette Mária Lujza 
osztrák főhercegnőt: tizenegy hónap múlva százegy ágyúlövés 
jelentette a világnak a trónörökös születését. 

Annak a szövetségnek, melyet Napóleon a Lotharingiai- 
házzal kötött, első következménye az volt, hogy elhidegülés állott 
be közte és az orosz cár között, aki, ha hinni lehet OMéara 
doktornak, felajánlotta neki húgát, Anna nagyhercegnőt. 1810-től 
kezdve a cár, aki látta, hogy Napóleon birodalma úgy közeledik az 
övéhez, mint a dagályban lévő tenger, szaporította seregét és 
megújította Nagy-Britanniával való szövetségét. Egész 1811 
hiábavaló tanácskozásokkal telt el, amelyek mennél kevesebb 
eredménnyel jártak, annyival inkább valószínűbbé tették a közeli 
háborút. A maga részéről mindegyik fél megkezdte előkészületeit, 


mielőtt még a háborút proklamálták volna. Poroszország a 
február 24-én kötött szerződés szerint húszezer, Ausztria pedig a 
március 14-i szerződés szerint harmincezer embert szolgáltatott 
Napóleonnak. Olaszország és a rajnai konföderáció a maguk 
részéről az egyik huszonötezer, a másik nyolcvanezer harcossal 
járult hozzá e nagy vállalkozáshoz. Végre a senatus-consultus 
három osztályra osztotta benső szolgálatra a nemzetőrséget: ezek 
közül az első korosztálytól, mely az aktív szolgálatra volt 
rendelve, az óriási seregen kívül, mely a Nyeman felé vonult, 
száz,  ezer-ezer emberből álló kohors állott a császár 
rendelkezésére. 

Március 9-én Napóleon elindult Párizsból, és azt rendelte 
Bassano hercegnek, hogy Kurakin herceget, a cár követét a lehető 
legtovább várakoztassa meg útlevelével; e rendelkezésnek, mely 
első pillanatra békés színezetűnek látszott, valójában nem volt 
más célja, mint hogy Sándor cárt bizonytalanságban hagyja az 
ellenség valódi elhatározása felől, hogy meglepje és váratlanul 
csapjon rá seregére. Napóleonnak ez volt a szokott taktikája és 
mint mindig, ezúttal is sikerült. A Moniteur is megelégedett azzal 
a jelentéssel, hogy a császár elhagyta Párizst a Visztula mellett 
egyesült nagy hadsereg meglátogatása végett, és a császárné 
Drezdáig kísérte, hogy lássa kitűnő családját. 

Itt maradt tizenöt napig, és Párizsban tett ígérete szerint 
Talmával és Mars kisasszonnyal királyokból álló nézőtér előtt 
rendezett előadást, aztán elhagyta Drezdát, és június 2-án 
Thornba érkezett. Huszonkettedikén a következő, wilkowszki 
főhadiszállásáról — keltezett  hadiparancsban jelentette be 
Lengyelországba való visszatérését: 

, Katonák, 


Oroszország örök szövetséget esküdött Franciaországnak és 
háborút Angliának. Ma megszegte esküjét. Nem akarja más 
magyarázatát adni különös viselkedésének, mint hogy a francia 
zászlókkal nem vonultunk vissza a Rajnán, hogy hagyják 
szövetségeseinket kényükre. Azt hiszi, hogy elgyengültünk? Nem 
leszünk többé az austerlitzi katonák? A megaláztatás és a háború 
között kell választanunk, és nem lehet kétes a választás. Menjünk 
előre, keljünk át a Nyemanen, tegyük át orosz területre a háború 
színhelyét: dicsőséges lesz ez a francia seregre. A béke, melyet 
kötni fogunk, véget fog vetni annak a gyászos befolyásnak, melyet 
Európa ügyeire a moszkvai kabinet ötven év óta gyakorol." 

Az a hadsereg, melyhez Napóleon e szavakat intézte, a 
legszebb, a legnagyobb és a leghatalmasabb volt, amely felett 
valaha parancsolt. Tizenöt hadtestre oszlott: mindegyiket egy-egy 
herceg, királyi herceg vagy király vezette; négyszázezer embernyi 
gyalogságból, hetvenezer főnyi lovasságból és ezer ágyúból állott. 

Három nap kellett, hogy átkeljenek a Nyemanen. Június 23., 
24. és 25-ét szánták erre a műveletre. 

Napóleon egy pillanatra gondolkozva és mozdulatlanul állott 
meg a folyó bal partján, ahol három év előtt Sándor cár örök 
barátságot esküdött neki. Aztán áthaladt ő is a folyón. 

— A végzet űzi az oroszokat — mondotta. — Teljesedjék be a 
végzet! 

Első lépései, mint rendesen, olyanok voltak, mint egy óriásé: 
két napig tartó ügyes menetelés után, a rajtakapott orosz sereget 
megverte, és egy egész hadtestet vágott el tőle. Erre Sándor cár, 
aki gyors, rettenetes és elhatározó lépéseiről ráismert 
Napóleonra, megüzentette neki, hogy ha kiüríti a megszállott 
területeket és visszavonul a Niemenen, kész békét kötni. 


Napóleon oly különösnek találta ezt az eljárást, hogy csak akkor 
válaszolt rá, mikor másnap bevonult Vilnába. 

Húsz napig maradt ott, ideiglenes kormányt alakított, és 
diétát hívott egybe Varsóba, hogy Lengyelország helyreállításáról 
tárgyaljanak. Aztán újra hozzáfogott az orosz sereg üldözéséhez. 

A menetelés második napján kezdett megrettenni a Sándor 
cár által követett védelmi rendszertől. A visszavonuló oroszok 
mindent elpusztítottak: vetéseket, kastélyokat, kunyhókat. 
Ötszázezer ember haladt előre a pusztaságon, mely egykor XII. 
Károlyt és húszezernyi svédjét sem tudta táplálni. A Nyeman- tól 
a Vilnáig felgyújtott városokon, holttesteken és romokon át 
haladtak. Július vége felé Vitepszkbe már úgy érkezett a sereg, 
hogy elámult ettől a háborútól, mely nem hasonlított egyetlen 
máshoz sem; amelyben nem találkoztak az ellenséggel és látszott, 
a pusztulás szellemével van. 

Napóleon maga is megdöbbent e haditervre, melyre nem 
számíthatott készülődéseiben. Csak a végtelen pusztaságot látta 
maga előtt, melynek egy év alatt juthatna végére, és amelyben 
minden lépés, amit tesz, távolabb viszi Franciaországtól, 
szövetségeseitől és minden segítségtől. Amint Vitepszkbe ért, 
fáradtan dobta magát egy karosszékbe. Aztán gróf Darut hívatta. 

— Itt maradok-mondotta. — Tájékozni akarom magamat, 
össze akarom szedni és pihentetni seregemet. Szervezem 
Lengyelországot. Az 1812-i hadjáratnak vége van. Hátravan az 
1813-i. Gondoljon arra, uram, hogy élelemmel lásson el minket, 
nehogy megtörténjék velünk az az őrültség, ami XII. Károllyal. 

— Tűzzük itt ki zászlóinkat. 1813-ban Moszkvában leszünk. 
1814-ben Szentpéterváron: háromesztendős az orosz háború. 

Igazában úgy látszott, hogy erre határozta el magát. Hanem 
Sándor cár, aki már irtózott ettől a tétlenségtől, megmutatta 


végre neki az oroszokat, akik idáig úgy eltűntek előle, mint a 
szellemek. Mint a játékos az arany csengésére, úgy riadt fel 
Napóleon; nem tudta magát tartóztatni és üldözésükre sietett. 
Augusztus 14-én utoléri és megveri őket Krasznojnál, 18-án kiűzi 
őket Szmolenszkből, amelyet lángokban hagynak hátra, és 30-án 
elfoglalja Viazmát, hol elpusztítva talál minden boltot. Mióta 
orosz területre tette a lábát, a nagy nemzeti háborúnak minden 
jele megnyilvánult. 

Napóleon végre itt megtudta, hogy az orosz sereg vezért 
változtatott, és kész ütközetbe ereszkedni egy gyorsan elsáncolt 
hadállásban. Sándor cár engedett a közhangulatnak, mely a 
háború  pusztulásait rosszul megválasztott tábornokainak 
tulajdonította, és a fővezérletet átengedte Kutozov tábornoknak, 
a törökök legyőzőjének. Ha lehet hinni a mendemondának, a 
porosz Pfuhl volt oka a háború első szerencsétlenségeinek és az 
idegen Barclay de Tolly örökös visszavonulási rendszerével, 
amely gyanúsnak tetszett a valódi moszkvaiaknak, folytatta őket. 
Egy nemzeti háborúban orosznak kell megmenteni a hazát, és 
abban, a cártól kezdve az utolsó jobbágyig mindnyájan 
megegyeztek, hogy egyedül a rusztcsuki győző és a bukaresti 
diktátor képes megmenteni Oroszországot. Az új tábornok azt 
hitte, hogy ha megakarja őrizni a hadsereg és a nemzet előtt 
népszerűségét, ütközetbe kell bocsátkoznia velünk, mielőtt még 
engedné, hogy Moszkvába érjünk. És elhatározta, hogy abban az 
állásban, melyet Borogyino mellett elfoglalt és ahol szeptember 
4-én tízezer főnyi alig szervezett moszkvai milícia csatlakozott 
hozzá, felveszi a harcot. 

Murat még aznap eléri Gjatszk és Borogyino között 
Konovitzin tábornokot, akit azzal bízott meg Kutuzov, hogy egy 
szétterülő magaslatot foglaljon el, melyet egy hegyszoros védett. 


Konovitzin szigorúan az adott parancshoz tartotta magát, egész 
odáig, míg az övénél kétszerte nagyobb tömeg vissza nem 
nyomja, vagy jobban mondva hátra nem sepri: a franciák az 
elsáncolt kolosztkói  kolostorig követték véres nyomait. 
Konovitzin itt még megpróbálja egy pillanatig tartani magát. De 
elözönlötték mindenfelől, és kénytelen volt visszavonulásra 
szánni magát Golovinon át, amelyen csak keresztül kellett 
haladnia. Amint ebből a faluból előbukkannak előőrseink, 
csaknem összekeverednek az orosz hátvéddel. Egy pillanat múlva 
már Napóleon megjelent lóháton, és a magaslatról, hová 
érkezett, áttekintette az egész síkságot. Feldúlt községek, legázolt 
gabonák, a kozákokkal megrakott erdők jelentették, hogy 
Kutuzov az előtte elterülő síkságot választotta csatatérnek. Az 
első harcvonal mögött egymérföldnyire három falu van. Közöttük 
a hegyszorosok, vágások emberektől nyüzsögnek. Itt az egész 
sereg vár, aminek bizonyítéka, hogy Svardino falu mellett a 
balszárny előtt egy sáncot emelt. 

Napóleonnak elég egy pillantás, hogy átlássa a helyzetet. Pár 
mérföldnyire követi Kaluga partjait. Tudja, hogy Borogyinónál 
balra kanyarodót csinál a folyó, és ha nem is láthatja a hegyeket, 
melyek miatt a folyónak ezt a fordulatot kell tennie, kitalálja és 
megérti, hogy ott van az orosz sereg főhadállása. De ha a folyó 
védi az ellenség szélső jobbszárnyát, szabadon hagyja centrumát 
és balszárnyát: tehát csakis itt sebezhető meg. Itt kell tehát 
megtámadni. 

Hanem az a fontos, hogy előbb kipiszkálják a sáncok közül, 
melyek úgy védik balszárnyát, mint egy előretolt erősség. Onnan 
még jobban felismerhetni állását. Compans tábornok kap reá 
parancsot, hogy a sáncot elfoglalja. Háromszor beveszi, 


háromszor visszaűzik. Végre negyedikszer bevonul és birtokába 
veszi. 

Napóleon innen végre kétmérföldnyire beláthatja a 
csatateret, hol majd harcolnia kell. 

Ötödike hátralévő részét arra használják fel, hogy 
kölcsönösen megfigyeléseket tegyenek: mind a két oldalról döntő 
ütközetre készülnek. Az oroszok egészen bemerülnek görög-keleti 
istentiszteleteikbe, és énekeikben a kegyes szent Nievszky 
mindenható segítségét kérik. A franciák, akik a Te Deum-hoz 
voltak szokva és nem könyörgésekhez, összevonják szétszórt 
embereiket, sorakoznak, fegyvereiket rendezik és terepeiket 
készítik elő. Az erők számra nézve a két részről kiegyenlítődnek: 
az oroszoknak  százharmincezer emberük van, nekünk 
százhuszonötezer. 

A császár az olaszországi sereg mögött, az országúttól balra 
táborozik. Régi testőrsége négyszöget formál sátra körül, a tüzek 
kigyúlnak: az oroszoknál széles, szabályos félkört alkotnak, a 
franciák tüze rendetlen, gyönge, egyenlőtlen. Még nincs kijelölve 
az egyes hadtestek helye és hiányzik a fa. Egész éjszaka finom, 
hideg eső esik: jelentkezik az ősz. Napóleon tizenegyszer keltette 
fel a neuchateli herceget, hogy parancsokat adjon neki, és 
minden alkalommal megkérdezte tőle, hogy az ellenség tartja-e 
még magát. Többször felugrott álmából, mert attól félt, hogy az 
oroszok elillannak: azt hitte, hogy az indulás zaját hallja. 
Csalódott: a napvilágon elhomályosodott az ellenség táborának 
fénye. 

Napóleon hajnali három órakor lóra ült. Eltévedt a 
félhomályban, és gyönge kísérettel fél ágyúlövésnyire húzódott el 
az ellenség harcvonala előtt. 


Az oroszok megszállták az összes csúcsokat. Ott vannak a 
Moszkva felé vezető út oldalán, és a gorbai szorosnál, melynek 
mélyén egy kis patak folyik, és a régi szmolenszki és moszkvai út 
közé zárkóznak. Barclay de Tolly három hadtest gyalogsággal és 
egy lovassággal, a nagy sánctól Moszkváig alkotja a jobbszárnyat. 
Bagration a hetedik és nyolcadik hadtesttel képezi a balszárnyat, 
az országúttól a Szemenofszko és UStica között elterülő vágott 
erdőig. 

Bármilyen erős is volt ez a hadállás, mégis veszedelmes 
lehetett. Bennigsen tábornokban volt a hiba, aki a hadsereg 
vezérkari főnökségét töltötte be, és minden figyelmét a 
jobbszárnyra fordította, mely természetszerűleg védve volt, és 
nem törődött a balszárnnyal, pedig ez volt a gyönge. Igaz, hogy 
három sánc védte, de ezek és a régi moszkvai út között ötszáz 
láncnyi köz volt, melyen csak néhány vadászt helyeztek el. 

Íme, mit csinál Napóleon: 

Szélső jobbjával, melyet Poniatovszky vezetett, elfoglalja a 
moszkvai utat, kettévágja a sereget, és mialatt Ney, Davoust és 
Jenő öccse a balszárnyat kötik le, ő az egész centrumot és 
jobbszárnyat visszaszorítja a Moszkva folyóba. Ugyanaz az állás, 
mint Friedlandnál. Csakhogy míg Friedlandnál a folyó az ellenség 
hátánál volt, és elvágta menekülésének minden útját, addig itt a 
Moszkva az ellenség jobbszárnyánál folyik el, és mögötte kedvező 
a terület, ha vissza akar vonulni. 

Napközben változást szenvedett a haditerv: nem Bernadotte, 
hanem Jenő fogja megtámadni a centrumot. Poniatovszky egész 
lovasságával a vágás és az országút közé furakodik, és 
megtámadja a balszárny szélét ugyanakkor, amikor Davoust és 
Ney szembetámadják. Poniatovszky különben lovassága mellett 
még Davoust hadtestének két divízióját is kapta. Csapatai egy 


részének ez az elvonása méregbe hozta a marsallt, aki olyan 
haditervet javasolt, melyet kétségbevonhatatlannak tartott s 
amelyet visszautasítottak. Ez a terv abban állott, hogy fordítsák 
meg a hadállást, mielőtt megtámadnák a sáncokat, és 
merőlegesen az ellenség szélső szárnyaira nyomuljanak. A 
mozdulat jó volt, de kockázatos, annyiban, hogy ha az oroszok 
azon a ponton érzik magukat, hogy őket kétfelé vágjuk és félnek a 
vereségtől, az éjszaka folyamán a mosaiszki úton át felszedhetik a 
tábort, és másnapra csak üres csatateret és üres sáncokat 
hagynak nekünk. Napóleon pedig ettől éppen úgy félt, mint a 
vereségtől. 

Napóleon három órakor újra lóra ült, hogy meggyőződjék: 
semmi sem változott. Elér a borogyinói magaslatokra, és 
távcsővel a kezében újrakezdi megfigyeléseit. Bár kevesen kísérik, 
felismerik. Egy ágyúgolyó — egész nap ezt az egyetlent lőtték ki — 
indul az orosz sorokból, és a golyó a császártól pár lépésnyire 
pattan el. 

Fél ötkor a császár visszajön táborába. Itt találja Beausset-t, 
aki Mária Lujza leveleit hozza és Gérard-nak a római királyról 
készített arcképét. A portrét kitették a sátor elé, és körülötte 
összegyűlt egy csomó marsall, tábornok és tiszt. 

— Tegyék el az arcképet — mondotta Napóleon. — Még igen 
korán van, hogy csatateret mutassunk neki. 

Visszatérve sátorába, a következő parancsot diktálta 
Napóleon: 

, Az éjszaka folyamán két sáncot készítünk azokkal szemben, 
melyeket az ellenség emelt és amelyeket felderítettünk a nap 
folyamán. 

A bal oldali sáncot negyvenkét, a jobb oldalit pedig hetvenkét 
ágyúval látjuk el. 


FREE Ld 


Pitymallatkor a jobbszárnyon lévő sánc tüzelni kezd. Amint a 
jobb oldali lövéseket hallja, hozzákezd a bal oldali is. 

Az alkirály nagyon sok csatárt küld a síkra, akik kiadós 
tüzelést kezdenek. 

A harmadik és a nyolcadik hadtest is előreküld néhány 
csatárt Ney marsall vezénylete alatt. 

Ekmiühbl herceg helyén marad. 

Poniatovszky herceg az ötödik hadtesttel hajnal előtt útnak 
indul, hogy reggeli hat óra előtt megtámadja az ellenség 
balszárnyát. 

Amint a harc megkezdődik, a császár parancsokat fog adni a 
helyzethez képest." 

Amint a haditervet megállapította, Napóleon olyképpen 
helyezi el csapatait, nehogy felkeltse az ellenség figyelmét. 
Mindegyik megkapja rendelkezéseit, sáncok emelődnek, a 
tüzérség elfoglalja helyét. Pitymallatkor százhúsz tüzes torok 
fogja a golyókat és kartácsokat okádni a sáncokra, melyeket a 
jobbszárnynak lesz kötelessége elfoglalni. 

Napóleon alig aludhatott egy órát: minden pillanatban 
megkérdezte, hogy ott van-e az ellenség, mely olyan 
mozdulatokat tett, hogy kétszer vagy háromszor azt lehetett 
hinni, hogy visszavonul. Ebből nem lett semmi, csak azt a hibát 
igyekezett kijavítani, amelyre Napóleon egész haditervét építette, 
amennyiben balszárnyára vonta át Tuckov egész hadtestét, mely 
az összes gyönge állásokat védte. 

Amikor négy órakor Rapp belépett a császár sátrába, 
Napóleont fejét két karjára támasztva találta. Feltekintett. 

— Nos, Rapp? — kérdezte. 

— Még mindig itt vannak, sire! 

— Rettenetes ütközet lesz! Rapp, hisz-e a győzelemben? 


— Hiszek, sire, de véres győzelem lesz. 

— Tudom -— felelte Napóleon. — Nyolcvanezer emberem van. 
El fogok veszíteni húszezret, de hatvanezerrel bevonulok 
Moszkvába. 

Úgy látszik, harcosai közé sem testőrségét, sem lovasságát 
nem számítja be. Ettől kezdve az volt az elhatározása, hogy náluk 
nélkül nyeri meg a csatát. Ágyúharc lesz. 

E pillanatban felharsant az éljenzés; az , Éljen a császár! 
kiáltás futott végig a sorokon. Hajnalhasadáskor felolvasták a 
katonáknak a következő hadiparancsot, mely egyike a 
legszebbeknek, legőszintébbeknek és a  legtömörebbeknek 
Napóleon parancsai közül. 

, Katonák, 

íme itt az az ütközet, amelyet annyira óhajtottatok. Ezúttal a 
győzelem csak tőletek függ. Szükségünk van rá! Meg fog 
szabadítani a szűkölködésektől, jó téli szálláshoz juttat, és 
biztosítja a hazánkba való visszatérést. Legyetek az austerlitzi, 
friedlandi, vitepszki és szmolenszki férfiak, a késői utókor úgy 
beszéljen rólatok: sOtt volt a Moszkva alatti nagy ütközetben. c" 

Alig csillapodott le az éljenzés, Ney, aki mindig türelmetlen 
volt, engedelmet kért a támadás megkezdésére. Azonnal fegyvert 
fog mindenki: arra a nagy jelenetre készülődik, mely el fogja 
dönteni Európa sorsát. A hadsegédek nyílként repülnek szét 
minden irányban. 

Compains, aki előző napon oly szépen mutatkozott be, a 
vágás mentén fog előrelopózni, azzal kezdi, hogy elfoglalja azt a 
sáncot, mely az oroszok szélső balját védi, és Davoust, aki szintén 
a vágásban rejtőzködik, segítségére lesz. Friant  divíziója 
tartaléknak marad. Amint Davoust a sánc ura lesz, Ney 
harántvonalban fog előrenyomulni, hogy elfoglalja 


Szemenovszkőt. Divíziói sokat szenvedtek Valutinában, alig van 
tizenötezer harcosa; tízezer  vesztfáliaival kellett őket 
megerősíteni és velük megcsinálni a második harcvonalat. Az új 
és a régi gárda alkotja a harmadikat és a negyediket. Murat 
kettéosztja lovasságát. Neytől balra az ellenség zömével szemben 
Montbrun hadteste fog állani. Nansuti és Latour-Maubourg úgy 
helyezkednek el, hogy jobbszárnyunk mozdulatait kövessék. 
Végre Grouchy az alkirálynak fog segíteni, aki a Davousttól elvett 
Morand- és Gérard-divíziókkal megerősödve, Borogyinót kezdi 
majd támadni, ott hagyja Delzons divízióját, átkel a másik 
hárommal a Kalugán a reggel vert három hídon, megtámadja a 
jobb parton az ellenség centrumának nagy sáncát. Egy félóra elég 
volt, hogy szétvigyék ezeket a parancsokat. Reggel fél hat. A jobb 
oldali sánc tüzelni kezd, a bal oldali válaszol, minden megremeg, 
indul, halad előre.30 

Az ütközetben különben az oroszok részéről 110 000, a 
franciák részéről pedig körülbelül 125 000 ember vett részt. 

Davoust támad két divíziójával: Jenő balszárnyát, mely 
Plausonne brigádjából állott, s amelynek Borogyino elfoglalására 
szorítkozva várakozó állásban kellett volna maradnia, elragadja a 


30 Maga Napóleon kritizálta meg ezt a tervet a következőkben: , Ez az első 
intézkedés nagy hiba volt — mondotta -, és ez volt oka annak a kevéssé döntő 
fordulatnak, melyet az ütközet vett. Davoustot négy divíziójával a bal oldali 
sánc és az usticai erdő között kellett volna előreküldeni a cserjében. Utána 
kellett volna mennie a lovasságával Murat-nak, Neynek és a vesztfáliainak 
pedig Szemenovszkő felé tartva kellett volna támogatniok. Ez alatt az új 
testőrség rézsútosan a két roham közé indult volna, Poniatovszky pedig 
Davousttal egyesülve Tuckov jobbszárnyát támadta volna meg az usticai 
erdőben. Nekünk már kezdettől fogva ellenállhatatlan tömeggel kellett volna 
megfordítani és szorongatni az ellenség balszárnyát, frontváltoztatást csikarni 
ki a moszkvai és a moszkovai országúttal párhuzamosan, hogy ez az út legyen 
az ellenség háta mögött; csak négy gyönge vadászezred volt ebben a 
cserjésben, a vágásban elég távol, úgyhogy a siker nem lett volna kétséges." 
(Jomini: , Napóleon politikai és katonai élete.") 


hév, és tábornoka kiáltásai dacára túlmegy a sáncon és a gorkyi 
magaslatoknak rohan, hol elsepri az oroszok szemből és oldalról 
jövő tüzelése. Erre maga a 92-es ezred siet a 106-os segítségére, 
összegyűjti maradványait és visszahozza őket, de már akkor fele 
részük elpusztult és elvesztették tábornokukat. 

E pillanatban Napóleon azt gondolva, hogy Poniatovszkynak 
már ideje volt véghezvinni mozdulatát, Davousttal az első 
sáncokat támadtatja meg: Compains és Desaix divíziói követik 
őket és harminc ágyút tolnak maguk előtt; az egész ellenséges 
hadsor tüzet fog, mint egy lőporraktár. 

A gyalogság tüzelés nélkül vonul előre, siet, hogy az ellenség 
tűzvonalába kerülhessen és elseperhesse: Compains megsebesül, 
Rapp  odasiet, hogy helyettesítse; futólépésben — jön 
szuronyszegezve. Abban a pillanatban, amint a sánchoz ér, golyó 
találja és elesik: ez a huszonkettedik sebesülése. Desaix 
helyettesíti; ő is megsebesül. Davoust lovát leveri egy ágyúgolyó. 
Ekmühl herceg a sárba kerül, azt hiszik, hogy megölték; felkel, 
újra lóra ül, összezúzza magát, de megmenekül. 

Rapp megjelenik a császár előtt. 

— Nos Rapp - kérdi Napóleon -, újra megsebesült? 

— Mindig, sire, felséged tudja, hogy ez már szokásom. 

— Mi történik odafenn? 

— Csodák történnek, de a gárdára lenne szükségünk, hogy 
végezzünk. 

— A gárdát magamnál fogom tartani — folytatta Napóleon, egy 
olyan mozdulattal, mintha megijedt volna. — Nem akarom 
elveszíteni őket. Nélkülök is megnyerem a csatát! 

Ekkor Ney három divíziójával a síkságra nyomul, rézsútosan 
előrehalad, és Ledru divíziójának élén megtámadja azt a végzetes 
sáncot, amely Compains divízióját már három tábornokától 


fosztotta meg. Bal oldalról támad, míg azok a bátor katonák, akik 
a rohamot kezdték, jobb oldalról kezdenek előrenyomulni. 

Ney és Murat Razout divízióját a két másik sánc ellen 
indítják: már azon a ponton állanak, hogy elfoglalják, amikor 
megtámadják őket az orosz dragonyosok.  Egypercnyi 
bizonytalanság támad, a gyalogság megáll, de nem hátrál meg. 
Bruyére lovassága jön segítségére; az orosz gyalogosokat 
visszaverik; Murat és Razout támadnak, és elfoglalják a sáncokat. 

Két óra hosszáig tartott ez a támadás: Napóleon csodálkozott, 
hogy nem hallja Poniatovszky ágyúját és nem lát olyan 
mozdulatot, amely az ellenség zavarát jelentené. Ezalatt Kutuzov, 
aki könnyen észrevehette azokat a nagy tömegeket, melyek 
balszárnyára akartak támadni, kifejlesztette Bagavut hadtestét; 
egy divíziója Usticának indul, a másik az erdő vágásába veti 
magát. Poniatovszky, miután nem volt képes az erdőn átjárást 
találni, e pillanatban visszajön. Napóleon Davoust szélső 
jobbszárnyára küldi. 

— Ezalatt az orosz sereg balszárnyát visszaverik és szabad lesz 
a síkság: a három sánc Neyé, Murat-é és Davousté. Hanem 
Bagration tovább is fenyegető állást foglal el és segítséget kap 
segítség után. Sietni kell, hogy a szemenovszkői szorosból 
kiszorítsák, különben újra támadóállásba képes visszamenni. 
Hogy a tüzérséget bevontassák a sáncokba, arra minden elő van 
készítve, és az ágyúk fogják támogatni mozdulataikat. Ney 
tizenöt-húszezer emberrel előrevonul. 

Bagration, aki attól félt, hogy elsepri ez a roham, ahelyett 
hogy várt volna, serege élére áll, és szuronyszegezve az 
ellenségnek rohan. A két sereg találkozik, összevegyül, ember 
ember ellen támad: negyvenezer ember között folyik párbaj. 
Bagration súlyosan megsebesül, az orosz csapatok, amelyek egy 


pillanatra vezetőjüket vesztették, megzavarodnak és csaknem 
futásnak erednek. Konovnitzin veszi át a vezényletet, és lassan 
visszahúzódik a szemenovszkői szoros mögé. Jól elhelyezett 
tüzérsége védi és megállítja hadoszlopainkat. Murat és Ney 
kimerültek, emberfeletti erőfeszítést végzett mind a kettő. 
Segítségért küldenek Napóleonhoz. 

A császár fiatal gárdájának parancsot ad az indulásra, és a 
gárda megmozdul. De egyszerre, amint Borogyino felé néz, és 
látja, hogy Jenő seregének néhány ezredét visszaszorítja Uvaroff 
lovassága, azt hiszi, hogy az alkirály egész hadteste hátrálóban 
van, és a fiatal gárdának parancsot ad a megállásra. Ehelyett az 
egész tartalék tüzérséget küldi Ney és Murat segélyére: száz ágyú 
indul el galoppban, hogy  elhelyezkedjék az elfoglalt 
magaslatokon. 

Jenő alkirálynál íme ez történt: 

Miután csaknem egy óra hosszán át feltartóztatta a 
Plausonne brigádjával való csetepaté, az alkirály átkel a Kalugán, 
négy kicsi hídon, amelyet a hidászok vertek. Alig ért a túlsó 
partra, sietve jobbra fordult, hogy elfoglalja a Borogyino és 
Szemenovszkő közötti nagy sáncot, mely az ellenség centrumát 
takarta. Morand divíziója bukkan ki elsőnek a magaslaton; a 30. 
ezreddel megtámadja a sáncokat, és hosszú oszlopokban 
előrenyomul, hogy neki segítsen. Ezek mind öreg katonák, 
hidegvérűek az ütközetben, mintha parádén lennének. 
Szuronyszegezve nyomulnak előre, és anélkül, hogy egy 
puskalövés esnék, Pasevics első hadsorának rettentő golyózápora 
alatt behatolnak a sáncok közé. De ez előre látta az eseményeket. 
Második hadsorával oldalról támadja meg a hadoszlopokat, 
Jermolov pedig egy testőrbrigáddal siet segítségére. Amint az 
érkező segítséget látja, az első hadsor gyors kanyarulatot tesz 


jobbra. Morad divíziója három tűz közé kerül. Meghátrál, és a 
sáncok között hagyja Bonami tábornokot és a 30. ezredet. 
Bonami elesik, és a 30. ezred fele elhull körülötte. Ekkor látta 
Napóleon, hogy a Kalugán néhány ezred visszajön; azt hitte, hogy 
visszavonuló serege van veszedelemben, és a fiatal gárdával 
akarta a sereget visszatartani. 

Ezalatt Kutuzov felhasználta azt a pillanatot, amíg Ney és 
Murat haboztak; és mialatt ők  hadállásukat igyekeztek 
megtartani, az ellenség tábornoka segítségül hívta balszárnyáról 
az egész tartalékot, még az orosz gárdát is. Konovnitzin, aki a 
megsebesült Bagration helyére állott, e segélycsapatokkal rendbe 
szedi seregét. Jobbszárnya az országút felé nyomul, melyet Jenő 
alkirály támadott, balszárnya pedig az erdőkig ér. Ötvenezer 
ember van együtt egy tömegben, és megindul, hogy 
hátraszorítson bennünket. Agyúik megszólalnak, puskagolyóik 
sivítanak, golyózápor töri át sorainkat. Friant katonái, akik az 
első vonalban állottak, meginogtak és megbomlottak, amint 
rájuk csapott a kartácszápor. Egy ezredes megriad és 
visszavonulást parancsol, de Murat, aki mindenütt ott van, 
mögötte terem, megállítja, galléron ragadja, élesen szemébe néz, 
és rárivall: 

— Mit csinál? 

— Hiszen láthatja, hogy nem tarthatjuk magunkat -— felelte az 
ezredes, és rámutatott az emberekkel borított földre. 

— Az ördögbe, én itt maradok - felelte Murat. 

— Helyes — válaszolta az ezredes. — Katonák, jobbra át, 
vágassuk le magunkat! 

És ezredével elfoglalja helyét a kartácstűzben. 


E pillanatban lángba borulnak a mi sáncaink, 80 új ágyú 
torka okádja egyszerre a tüzet: a segítség, amire Murat és Ney 
vártak, megérkezett, de más alakban és sokkal borzalmasabban. 

Mindazonáltal az ellenség tömör és zárt sorai, amelyek 
megmozdultak, folytatják útjukat, és látni lehet, amint 
ágyúgolyóink széles árkot vájnak soraikban; de nem tesz semmit, 
csak folytatják útjukat. De az ágyúgolyókat kartács követi. Amint 
ez a golyózuhatag szétveri, az ellenség igyekszik újra sorokba 
tömörülni; de a halálos zápor még dúsabb lesz. Erre megállnak, 
nem mernek többé előrenyomulni, de nem is akarnak 
meghátrálni. Vagy nem hallják többé tábornokaik kommandótit, 
vagy fejüket vesztik tábornokaik, akik nem elég ügyesek, hogy ily 
nagy hadtesteket vezényeljenek. Bármiképp is legyen, 40 000 
ember hagyja magát két órán át ágyúztatni; borzalmas gyilkolás 
ez, végtelen mészárlás: Neynek és Muratnak azt jelentik, hogy 
fogytán a lőpor. A győztesek fáradnak bele előbb a csatába. 

Ney újra előrenyomul, jobbszárnyát kibontja, hogy az 
ellenség balszárnyát megkerülje. Murat és Davoust segítik e 
mozdulatban; bajonett és puskatűz pusztítják el azokat, akik az 
ágyúk torkából megmenekültek. Az orosz sereg balszárnya 
megsemmisült. A győztesek, akik a gárda után kiáltoztak, 
visszafordulnak a centrum felé, és Jenő alkirálynak sietnek 
segítségére. Mindenki a nagy sánc megtámadására készül. 

Montbrun, akinek hadteste éppen szembekerült az ellenség 
centrumával, rohamlépésben támadt; alig tette meg az út 
negyedrészét, amikor kettészeli egy ágyúgolyó. Caulaincourt 
foglalja el helyét, az ötös dragonyosok élére áll, megtámadja a 
sáncot, mialatt Morand, Gerard és Bourcier divíziói, melyeket a 
visztulai légiók fedeztek, egyszerre három oldalról támadnak. 
Amint a sáncok közé hatol, halálosan megsebesül és elesik. 


Ugyanekkor bátor ezrede, amely tönkrement Ostermann 
gyalogsága és az orosz gárda tüze alatt — ezek a védősáncok 
mögött voltak elhelyezve -, kénytelen visszahúzódni és 
hadoszlopaink fedezete alatt szedi rendbe magát. De e 
pillanatban három divízió élén Jenő is előtör, a sáncot beveszi, és 
fogságba ejti Lichatsev tábornokot. Amint itt elhelyezkedik, 
Grouchy hadtestét Doktorov bataillonja romjainak üldözésére 
küldi: a lovas gárdisták és az orosz gárda a mieink előtt érkeznek, 
és Grouchy kénytelen visszavonuló mozdulatot tenni. De ezalatt 
Belliard-nak ideje van arra, hogy 30 ágyút összehozzon, amelyek 
már ütegekben állottak a sáncokon. 

A oroszok újra összeszedik magukat makacsul, amint már 
tették; tábornokaik visszavezetik őket, zárt sorokban közelednek, 
hogy visszafoglalják azt a sáncot, melyet oly drágán fizettünk 
meg. Jenő alkirály lő távolra engedi közeledni őket, ekkor felfedi 
harminc ágyúját, és ezek egyszerre okádnak tüzet: az oroszok 
megzavarodnak egy pillanatra, és még egyszer rendbe állanak. És 
ekkor egész az ágyú torkáig közelednek, ezek megdördülnek, és 
elsöprik őket. Jenő, Murat és Ney futárt futár után küldenek 
Napóleonhoz: hevesen követelik a gárdát. Az egész ellenséges 
sereget megsemmisítik, ha Napóleon átengedi nekik a gárdát. 
Belliard, Daru, Berthier sürgetik. 

— És ha holnap egy másik ütközet lesz, mit viszek harcba? — 
felelte Napóleon. 

A győzelem és a csatatér a miénk, de nem tudjuk üldözni az 
ellenséget, mely visszavonul a mi tüzelésünk alatt, anélkül 
azonban, hogy megszakítaná az övét; nemsokára megáll, és újabb 
pozícióba veszi be magát. 

Ekkor Napóleon lóra ül. Szemenovszkő felé siet, megszemléli 
a csatateret, ahova még néha-néha lecsap egy-egy eltévedt golyó. 


Végre Mortiert hívatja, és megparancsolja, hogy vonuljon előre a 
fiatal gárdával, de ne menjen túl az új sáncon, mely elválasztja az 
ellenségtől. Aztán visszatér sátorába. 

Murat, aki reggel 6 óra óta harcban áll, este tíz órakor sietve 
jelenti, hogy az ellenség rendetlenül vonul át a Moszkva folyón, 
és újból elillan előle. Újra kéri a gárdát, amelyet Napóleon nem 
engedett át nappal, és mellyel hiszi, hogy beéri az oroszokat és 
teljesen szétveri őket. Hanem Napóleon, mint az előbb, most is 
visszautasítja ezt a kérést, és hagyja, hogy ez a sereg, melyet oly 
sietve támadott meg, újra kisikoljék keze közül. Másnap az 
ellenség teljesen eltűnt, és Napóleon ura maradt a 
legborzalmasabb  csatatérnek. 60 o00 ember feküdt a 
csatamezőn, egyharmada a mienk volt. 9 tábornokot vesztettünk, 
34 tábornokunk pedig megsebesült. A veszteségünk rettentő volt, 
megfelelő eredmény nélkül. 

Szeptember 14-én seregünk bevonult Moszkvába. 

Minden komor volt ebben a háborúban, még a győzelmek is. 
Katonáink ahhoz voltak szokva, hogy fővárosokba vonuljanak és 
nem nekropoüszokba. Moszkva olyan volt, mint egy óriási sír, 
elhagyott és csöndes mindenfelé. Napóleon a Kremlbe költözött, 
a hadsereg szétszóródott a városban. Eljött az éjszaka. 

Az éjszaka folyamán Napóleont tűzilárma verte föl; az ágyáig 
világított a lobogó fény. Ablakához futott. Moszkva lángokban 
állt; mint nemes Hérosztratész — Rostopsin halhatatlanná tette 
nevét és ugyanekkor megmentette hazáját. 

Futni kellett ebből a lángtengerből, amely úgy nőtt, mint a 
dagály. 16-án romok és lángtenger között Napóleon kénytelen 
volt elhagyni a Kremlt, és visszavonult a petrovszkói kastélyba. 
Itt kezdődik a harc tábornokaival, akik azt tanácsolják, hogy 
forduljon vissza, míg van idő, és hagyja el ezt a végzetszerű 


meghódított földet. E különös és szokatlan beszédre ingadozni 
kezd, és kérdőleg tekinget Párizs és Szentpétervár felé. Csak 150 
mérföld választja el az egyiktől, míg a másiktól 800. Ha 
Szentpétervár felé vonul, ez a győzelem jele, ha Párizs felé vonul 
vissza, bevallja vereségét. 

Ezalatt megjött a tél, amelyik már nem tanácsokat adott 
többé, hanem parancsolt. Október 15., 16., 17. és 18-án a 
betegeket elszállítják Mozsajszk és Szmolenszk felé, 22-én 
Napóleon kivonul Moszkvából. 23-án felrobban a Kreml. 
Tizenegy napon keresztül folyik a visszavonulás minden nagyobb 
csapás nélkül, amikor egyszerre csak 7-én a hőmérő 5 fokról 
leszáll 18-ra zéró alatt, és a 14-ről kelt 29-ik jelentés Párizsba 
hozza azoknak az ismeretlen borzalmaknak hírét, melyekben 
nem hinnének a franciák, ha nem maga a császáruk mondaná el. 
Ettől a naptól kezdődik az a pusztulás, mely legnagyobb 
győzelmenket is elhomályosítja: ez az amonni homokba 
besüllyedt Kambyses története, Xerxészé, aki egy bárkán jött 
vissza a Hellészpontoszon, Varróé, aki a cannae-i sereg romjaival 
tért vissza Rómába. Abból a 70 000 lovasból, akik átkeltek a 
Nyemanan, alig lehet négy, 150 emberből álló századot formálni, 
hogy kíséretül szolgáljon Napóleonnak. Ez egy szent bataillon. A 
tisztek foglalják el az egyszerű katonák sorait, az ezredesek 
altisztek lesznek, kapitányok a tábornokok. Az ezredesük egy 
marsall volt, a tábornokuk egy király. A rájuk bízott kincs, a 
megőrzendő palládium, egy császár. 

Akarják-e tudni, mi lett a hadsereg többi részével, azokkal, 
akik a mérhetetlen hósivatagban, fejükre hulló hótenger alatt, 
lábuk alatt beszakadó befagyott tavakon át vándoroltak? 

Hallgassák meg! 


, Tábornokok, tisztek, katonák egyforma öltözetben egy 
csomóban meneteltek; a nyomor megszüntetett minden 
különbséget; lovasság, tüzérség, gyalogság mind együtt volt. 

Nagy részüknek liszttel teli zsák volt a hátán oldalukon 
kötéllel felkötözött fazék; mások kötőféken vezették lovaikat, 
melyeknek csak az árnyéka volt meg. Ezekre kötözték fel az 
edényeiket és szegényes ételkészletüket. 

Maguk a lovak is eleséget képeztek, annál is inkább, mert 
nem voltak kénytelenek őket továbbvinni, és amikor elhullottak, 
táplálékul szolgáltak uraiknak. Nem is várták meg, míg kilehelik 
párájukat, azonnal feldarabolták őket; mikor elhullottak, rájuk 
vetették magukat, hogy a húsos részeket leszedjék róluk. 

A sereg hadtesteinek nagy része feloszlott. Romjaikból egész 
csomó kicsiny csapat állott elő, nyolc-tíz személy, akik 
összecsoportosultak, hogy együtt haladjanak, és akik kölcsönösen 
segítették egymást. 

A legtöbb ilyen csapatnak volt egy ilyen lova, amely 
poggyászukat, konyhafelszerelésüket és élelmiszerüket vitte. 
Vagy pedig az egyes tagoknak volt arra való hátizsákja. E kis 
közösségeknek, melyek teljesen elváltak a nagy tömegtől, 
elszigetelt életmódjuk volt és kizártak magukból mindenkit, aki 
nem közülük való volt. Az ilyen családias csoportnak minden 
tagja szorosan egymás mellé simulva marsolt; nagy gondot 
fordítottak arra, hogy szét ne szóródjanak a tömeg közé. Jaj volt 
annak, aki elvesztette társait: senkit sem kapott, aki vele törődött 
volna, vagy aki a legcsekélyebb segítséget nyújtotta volna. 
Mindenütt bántalmazták és mindenünnen durván elűzték: 
kegyetlenül elkergették mindenfelől, ahol menedéket akart 
keresni. És addig nem volt vége a bántalmazásoknak, míg 
feltalálta csoportját. Napóleon saját szemeivel látta ezt a 


menekülő fegyelmezetlen emberekből álló valóban hihetetlen 
tömeget. 

Képzeljenek el, ha tudnak, 100 000 szerencsétlent; zsák a 
hátukon, hosszú botokra támaszkodva, a legfurcsább rongyokba 
burkolózva, férgek hemzsegtek rajtuk; ki voltak szolgáltatva az 
éhség minden borzalmának. E legborzalmasabb nyomorúságot 
takaró öltözet mellé képzeljék el az annyi baj súlya alatt megtört 
arcokat, képzeljék el e sápadt, a tábor sarától bepiszkított, füsttől 
kormozott embereket, mélyen ülő, megtört fényű szemüket, 
rendetlen hajukat, hosszú, utálatos szakállukat. Csak halvány 
fogalmuk lesz, milyen volt ez a hadsereg. 

Fáradságosan vonszoltuk magunkat, magunkra hagyatva a 
hósivatagban, alig látható utakon, nagy síkságokon, rettentő 
fenyőerdőkön át. 

Emitt összeestek nyomorúság súlya alatt a szerencsétlenek, 
akiket hosszú idő óta kínozott a betegség: éhség és kínok között, 
zsákmányul dobva a legrettentőbb reménytelenségnek lehelték ki 
lelküket. Mások őrjöngve vetették magukat arra, akinél eleséget 
gyanítottak, és elrabolták tőle makacs ellenállása és borzalmas 
átkozódása dacára. 

Emitt hallani lehetett, mily zajt csapnak a lovak, amint 
átgázolnak a szétdarabolt holttestek között, és amint 
szétmorzsolják azokat a kocsik kerekei. Másutt hallani lehetett az 
áldozatok jajgatását és hörgését, akik erejük fogytán az utakon 
hevertek, és a legrettentőbb halálkínok között vergődtek. Tízszer 
is meghaltak, míg elérte őket a halál. 

Távolabb egy ló tetemre körül gyűlt össze egy csoport, és 
összeverekedtek egymással a húsfoszlányok fölött. Míg egyesek 
kívülről vágták a húsos darabokat, mások bevájták magukat a 
belek közé, hogy kitépjék a májat és a szívet. 


Mindenfelé szomorú, borzalmas, fagyástól megcsonkított 
alakok; egyszóval mindenfelé a rémület, a fájdalom, az éhség, a 
halál! 

Hogy e rettentő csapásokat elviseljük, amelyek fejünkre 
nehezedtek, erős lélekkel és törhetetlen bátorsággal megáldott 
léleknek kellett lenni. Elengedhetetlen volt, hogy növekedjék 
erkölcsi erőnk, amint veszélyesebbé válnak a körülmények. Ha 
valakit ellágyítottak azok a siralmas jelenetek, amelyeknek tanúja 
volt, saját maga felett mondta ki a halálos ítéletet. Az embernek 
minden szánalomérzés elől el kellett zárnia szívét. Azok, akik elég 
boldogok voltak, hogy saját magukban találhattak ennyi bajjal 
szemben ellenálló erőt, a leghidegebb érzéketlenségbe és 
megzavarhatatlan zárkózottságba burkolóztak. 

E borzalmak között, melyek körülöttük történtek, hidegek 
voltak és kérlelhetetlenek, hogy  elviselhessenek "minden 
változást, bátran átvágjanak minden veszélyen, és amellett, hogy 
maguk előtt látták legiszonyúbb formáiban a halált, hozzá kellett 
szokniok — hogy azt mondjuk -, elképzeljék félelem nélkül. 
Süketek voltak a fájdalomnak ama kiáltásaira, melyek 
mindenfelől fülükbe hangzottak, és ha egy-egy szerencsétlen 
összeesett előttük, hidegen elfordították a fejüket és a legkisebb 
megindulás nélkül folytatták útjukat tovább. 

Így maradtak a szerencsétlen áldozatok a hósivatagban, 
erőlködve, míg erejük bírta, aztán visszaestek érzéketlenül, 
anélkül hogy bárki egyetlen vigasztaló szót mondott volna, 
anélkül hogy bárki kötelességének tartotta volna a 
legcsekélyebbel segítségükre lenni. Hosszúkat lépve haladtunk 
folyton, szótlanul, lehorgasztott fejjel, és csak akkor állottunk 
meg, ha jött az éjszaka. 


A fáradtság és a nélkülözés kifárasztottak, és emellett 
mindnyájunknak azon kellett buzgólkodnunk, hogy ha lakást 
nem, legalábbis menedéket találjunk a kegyetlen tél ellen. 
Behatoltak a házakba, csűrökbe, minden épületbe, amit találtak. 
Néhány perc múlva már úgy összezsúfolódtak, hogy nem lehetett 
mozdulni se be, se ki. Akik nem férkőzhettek be, azok a falakon 
kívül és a közelben telepedtek le. Első gondjuk az volt, hogy fát 
vagy szalmát szerezzenek, a táborukba: evégett bejárták a 
körülfekvő házakat, és előbb leszedték a tetőket; aztán, mikor az 
nem volt elég, letépték a padlásgerendákat, szétszedték a falakat, 
s végül az egész házat földig lerombolták azok tiltakozása 
ellenére, akik belé menekültek, és akik magukat mindenképpen 
védelmezték. Ha ki nem űzték őket ilyen módon azokból a 
kunyhókból, hol menedéket kerestek, ki voltak téve annak a 
veszedelemnek, hogy fölperzselik őket a lángok; mert igen 
gyakran, ha nem tudtak behatolni a házakba, felgyújtották, hogy 
kikergessék azokat, akik bent voltak. 

Tehát táborozni kellett. Ahelyett, hogy a házakba költöztek 
volna be, az a szokásuk támadt, hogy földig lerombolták azokat, 
részeiket szétszórták a mezőn, hogy maguknak kunyhókat 
emeljenek. Amint ezzel megvoltak, amennyire a hely 
megengedte, tüzet raktak, és a csoport minden tagja hozzá 
kezdett az ebédkészítéshez. 

Míg egyesek pépet főztek, mások tésztát gyúrtak, amit 
megsütöttek a hamu alatt. Mindegyik kiszedte iszákjából a 
lóhúsdarabokat, melyeket megőrzött, és a szénre dobták, hogy 
megsüssék. 

A pép volt a legrendesebb ételük. Íme, miből állott a pép! 
Mivel lehetetlen volt vizet szerezni, mivel minden forrás és 
minden pocsolya befagyott, nagy csomó havat öntöttek egy 


fazékba, hogy a szükséges vízmennyiség meglegyen. Ezt a vizet 
aztán, mely fekete és salakos volt, feleresztették egy adag 
durvaliszttel, már amennyit kaptak, és addig sűrítettek a 
keveréket, míg össze nem állott a pép. Azután megsózták, vagy ha 
a só hiányzott, bedobtak két-három töltést, hogy puskaporíze 
legyen. Ez legalább elvette átható szagát. Sötét lett az étel, 
hasonlatos a spártaiak fekete leveséhez. 

Míg a leves készült, a szenet telirakták felszeletelt lóhússal, 
melyet szintén puskaporral hintettek be. Amint az egésszel 
végeztek, a fáradtság úgy megtörte, a csapások annyira 
megviselték őket, hogy nemsokára mindenki aludt. És másnap 
újrakezdték ugyanezt az életet. 

Amint virradt, anélkül hogy valami katonai trombitaszó 
megadta volna az indulásra a jelt, önként felszedte táborát az 
egész tömeg, és megindult..."31 

Húsz nap telt el így. E húsz nap alatt kétszázezer embert, 
ötszáz darab ágyút szórt el útján a sereg. Aztán úgy érkezett 
Beresinába, mint örvényhez a hegyi patak. 

December 5-én, míg a seregmaradvány Vilnában agonizált, a 
nápolyi király, az olasz alkirály és főtisztjei sürgetésére Napóleon 
Smorgoniból szánon elindult Franciaországba. A hideg 27 foknyi 
volt zéró alatt. 

Tizennyolcadikán este egy rossz kocsin érkezett meg a 
Tuileriák kapujához, melyet előbb ki sem akartak nyitni neki. 
Mindenki azt hitte, hogy még Vilnában van. 

Két nap múlva a nagy állami testületek üdvözölték 
visszaérkezéséért. 


31 René Bourgeois elbeszélése. 


1813. — január 12-én a szenátus határozata a 
hadügyminiszter rendelkezésére bocsátott háromszázötvenezer 
újoncot. 

Március tizedikén megtudták Poroszország elpártolását. 

Négy hónap alatt egész Franciaország felfegyverkezett. 

Április 15-én egészen új légió élén Napóleon újra elhagyta 
Párizst. Május elsején Lützenben volt, arra készen, hogy 
kétszázötvenezer emberrel — melyből kétszázezer Franciaországé 
volt, ötvenezer pedig szász, bajor, vesztfáliai, württembergi és a 
bergi nagyhercegségből való — megtámadja a kombinált orosz- 
porosz sereget. Az óriás, akiről azt hitték, hogy leverték, felkelt 
azonnal: Antheus megérintette a földet. 

Mint rendesen, az első összecsapások rettenetesek voltak. A 
kombinált seregek tizenötezer halottat és sebesültet hagytak a 
lutzeni csatatéren, és a győztesek kezén kétezer foglyot. 

A fiatal újoncok egy csapásra az öreg csapatok színvonalára 
emelkedtek. Napóleon úgy kockáztatta életét, mint egy altiszt. 

Másnap a következő hadiparancsot intézte seregéhez: 

, Katonák, 

meg vagyok veletek elégedve. Betöltöttétek várakozásomat. A 
lützeni ütközetet az austerlitzi, jénai, friedlandi és moszkvai 
csaták fölé fogjuk helyezni. Egy nap alatt kijátszottátok az 
ellenség minden átkozott összesküvését. Vissza fogjuk űzni a 
tatárokat borzalmas éghajlatuk alá, melyet nem szabad 
elhagyniok: maradjanak  jégsivatagjaikban, szolgaságban, 
barbárságban és romlottságban, ahol az ember barommá 
aljasodik. Ti jól megérdemeltétek a civilizált Európát. Katonák, 
hálát ad nektek Olaszország, Franciaország, Németország!" 

A lützeni győzelem újra megnyitja Drezda kapuit a szász 
királynak. Május 8-án a francia sereg megelőzi itt. Kilencedikén a 


császár hidat veret az Elbán, mely mögé visszahúzódott az 
ellenség. Huszadikán eléri és a bautzeni elsáncolt hadállásban 
megveri. Huszonegyedikén folytatja előző napi győzelmét, és két 
nap alatt, miközben a legokosabb stratégiai mozdulatokat fejti ki, 
az oroszok és a poroszok tizennyolcezer embert veszítenek 
halottakban és sebesültekben, azonkívül háromezer foglyot. 

Másnap egy rosszul sikerült hátvéd összecsapásnál Bruyére 
tábornok elveszti két lábát, Kiregner és Duroc lovassági 
tábornokokat pedig ugyanúgy ágyúgolyó öli meg. 

A kombinált sereg teljesen visszavonulóban van. Átkelt a 
Niessén, az Oueissén, a Boberén. Még a sprotteau-i csatában is 
végigvertek rajtuk: Sebastiani huszonkét ágyút, nyolcvan 
társzekeret és ötszáz embert szedett el tőlük. Napóleon 
mindenütt a nyomukban van, nem hagy nekik egypercnyi 
pihenést: előző napi táboraik másnap a mi pihenőink. 

Huszonkilencedikén Suvalov gróf, az orosz cár hadsegéde és 
Kleist porosz tábornok megjelennek az  előőrsön, és 
fegyverszünetet kérnek. 

Harmincadikán újabb tanácskozás volt a liegnitzi kastélyban, 
de eredmény nélkül. 

Ausztria szövetségváltoztatáson törte a fejét. Ahelyett, hogy 
lehető legtovább semleges maradt volna, közvetítőképpen 
ajánlkozott és elfogadták: a tervezgetések vége a június 4-én 
megkötött fegyverszünet lett. 

Azonnal összeült egy kongresszus Prágában, hogy a békét 
megkössék. De a béke lehetetlen volt. A konföderált hatalmak azt 
kívánták, hogy a birodalom határa szoruljon vissza a Rajnáig, az 
Alpesekig és a Meuséig. Napóleon sértésnek vette ezeket a 
követeléseket: minden tárgyalás megszakadt, Ausztria a 


koalícióhoz pártolt, és újrakezdődött a háború, csak harc 
dönthette el ezt a nagy pert. 

Az ellenfelek újra megjelentek a csatamezőn. A franciák 
háromszázezer emberrel, melyből negyvenezer főnyi lovasság 
volt, Szászország szívét foglalták el, az Elba jobb partján. A 
szövetséges uralkodók ötszázezer emberrel, melyben ezer főnyi 
lovasság volt, három irányból, Berlin, Szilézia és Csehország felől 
fenyegették. Napóleon, anélkül, hogy e rettenetes számbeli 
különbséget fontolóra vette volna, szokott gyorsaságával újra 
támadásba megy át. Három részre osztja seregét, az egyiket 
Berlin felé indítja el, hol a poroszok és a svédek ellen kell 
harcolnia, a másikat Drezdában hagyja, hogy megfigyelje a 
csehországi orosz sereget, és végül a harmadikkal ő maga Blücher 
ellen indul; tartalékot hagy hátra Littawban. 

Blüchert eléri és visszaveri. De üldözés közben, amint 
ellenségét űzi, megtudja Napóleon, hogy azt a hatvanezer 
franciát, akiket Drezdában hagyott,  száznyolcanezernyi 
szövetséges támadta meg. Hadtestétől elválaszt harmincötezer 
embert: és míg azt hiszik, hogy Blüchert üldözi, gyorsan, mint a 
villám, halált osztogatóan, mint a mennykő, megérkezik. 
Augusztus 29-én a szövetségesek újból megtámadják Drezdát, de 
visszaverik őket. Másnap teljes haderejükkel térnek vissza az 
ostromra; seregük megbomlik, széttörik, megsemmisül. Az egész 
sereget, mely Sándor cár szemei előtt harcol, egy pillanatra a 
teljes megsemmisülés fenyegeti, és csak úgy sikerült 
megmenteni, hogy negyvenezer embert hagytak a csatatéren. 

Ebben a csatában vitte el Moreau két lábát a császári gárda 
egyik legelső ágyúgolyója, melyet maga Napóleon irányított. 
Beállott a szokásos visszahatás: e rettentő mészárlást követő nap 
Ausztriának egy megbízottja állított be Drezdába barátságos 


üzenettel. De mialatt belekezdenek a tárgyalásokba, megtudják, 
hogy a sziléziai sereg, melyet Blücher üldözésére hagyott hátra 
Napóleon, huszonötezer embert vesztett; a Berlin felé haladó 
sereget megverte Bernadotte; és végül, Vandamme tábornoknak 
csaknem egész hadtestét, mely az oroszokat és az osztrákokat az 
övéknél  egynegyeddel kisebb sereggel üldözőbe vette, 
visszaszorította ez a tömeg, mely egy pillanatra megállt a 
futásban, és észrevette az ellenség gyöngébb voltát. 

Az a híres 1814-es háború tehát, amelyben Napóleon 
mindenütt győz, ahol ott van és mindenütt legyőzik, ahol nincs 
jelen, 1813-ban kezdődött. 

E hírekre a tárgyalások megszakadtak. 

Napóleon alig épült fel egy rosszullétből, melyről azt hiszik, 
hogy mérgezés volt, azonnal Magdeburgnak indul. Terve az, hogy 
kitér Berlin felé, Wittenbergnél átkel az Elbán és Berlint 
elfoglalja. Több hadtest már meg is érkezett Wittenbergbe, 
amikor a württembergi király levele azt jelenti, hogy Bajorország 
pártot változtatott, és hadiüzenés és előzetes értesítés nélkül az 
Inn partján táborozó két sereg, a bajor és az osztrák egyesült; 
Vréde tábornok parancsnoksága alatt nyolcvanezer ember útban 
van a Rajna felé, és Württemberg, mely mindig hű volt szívében a 
szövetséghez, ilyen nagy seregnek engedve, szintén hozzájuk 
csatlakozott a seregével. Tizenöt nap alatt százezer ember fogja 
körülfogni Mayence-ot. 

Ausztria adott példát az elpártolásra és példáját követték. 

Napóleon terve, melyen két hónapig dolgozott és amelyre 
minden, erődítés és felszerelés elő volt készítve, megváltozott egy 
óra alatt. Ahelyett, hogy a torgaui, wittenbergi, magdeburgi és 
hamburgi sáncok és hadikészletek oltalma alatt az Elba és a Saale 
közé szorította volna szövetségeseket, ahelyett hogy az Elba és az 


Odera között kezdett volna ütközetet, ahol a francia seregé volt 
Claugau, Custrin és Stettin, Napóleon elhatározta, hogy 
visszahúzódik a Rajnán. De előbb meg kell vernie a 
szövetségeseket, mert el akarta kerülni a lehetőségét annak, hogy 
visszavonulásában kövessék. Ellenük vonul tehát, ahelyett, hogy 
futnak előttük és október 16-án Lipcsénél találkozik velük. A 
franciák és a szövetségesek szembekerülnek: a franciák 
százötvenhétezer harcossal és hatszáz ágyúval, a szövetségesek 
háromszázötvenezer emberrel és a mienknél kétszerte nagyobb 
tüzérséggel. 

Még aznap nyolc órán keresztül harcolnak: a francia sereg 
győz, de egy hadtest, melyet Drezdából várnak, hogy az ellenség 
veresége teljes legyen, nem érkezik meg. De azért a csatatéren 
aludtak. 

Tizenhetedikén az orosz és osztrák sereg segédcsapatokat 
kap. Tizennyolcadikán támad. 

Négy órán keresztül tartjuk magunkat, hanem egyszerre 
harmincezer szász, akik az egyik legfontosabb állást foglalják el, 
átpártolnak az ellenséghez, és ellenünk fordítják hatvan ágyújuk 
csövét. Úgy látszik, minden elveszett, annyira helyrehozhatatlan 
ez az árulás és annyira rettentő a változás. 

Napóleon elősiet fele gárdájával, megtámadja a szászokat, 
maga előtt űzi, ágyúik egy részét visszafoglalja, és a saját maguk 
által töltött ágyúkkal löveti őket. A szövetségesek hátrálni 
kezdenek: két nap alatt legjobb csapataikból százötvenezer 
embert veszítettek. Még ez éjjel is a csatatéren aludtunk. 

Ha az ágyúk nem is állították helyre teljesen az egyensúlyt, 
mégis eltüntették a nagy aránytalanságot, és kedvező eséllyel 
kecsegtetne egy harmadik ütközet, mikor azt jelentik 
Napóleonnak, hogy csak tizenhatezer töltés maradt a 


raktárakban. Kétszázhúszezret ellőttek az utóbbi ütközetek alatt: 
a visszavonulásra kell gondolni. A két győzelem eredménye 
elveszett; hiába áldoztak fel ötvenezer embert. 

Hajnali két órakor megkezdődik a visszavonulás Lipcse felé: a 
sereg az Elster mögé húzódik vissza, hogy összeköttetésben 
lehessen Erfurttal, honnan a hiányzó felszereléseket várja. De 
visszavonulása nem mehetett végbe olyan titokban, hogy a 
szövetséges sereg fel ne ébredt volna a zajra: azt hitte előbb, hogy 
meg akarják támadni, és előőrseihez fordult. De hamar megtudta 
az igazságot: a győztes franciák visszavonulnak. Az ellenség nem 
tudja miért, de helyezetüket ki akarja használni. Hajnalban a 
szövetségesek megtámadják a hátvédet, és benyomulnak 
Lipcsébe. Katonáink visszafordulnak, szembehelyezkednek az 
ellenséggel, ember ember ellen küzd, a seregnek időt akarnak 
hagyni, hogy átkeljen az Elster egyetlen hídján, melyen a 
visszavonulás folyik. Hirtelen rettentő robbanás hallatszik: 
nyugtalankodnak, kérdezősködnek, és megtudják, hogy egy 
káplár, anélkül hogy feljebbvalóitól parancsot kapott volna, 
felrobbantotta a hidat. Negyvenezer franciát, akiket kétszázezer 
orosz és osztrák üldözött, az örvénylő folyóval elvágtak a seregtől: 
vagy meg kell adniok magukat, vagy meg kell halniok. Egy részük 
vízbe fúl, a másikat pedig a ranstandti külváros omladékai 
temetik el. 

Húszadikán a francia sereg Weissenfelsbe érkezik, és kezdi 
számbaszedni magát. Poniatovszky herceg, Vial, Dumoutier és 
Rochambeau tábornokok vízbe fúltak vagy elestek; a moszkvai 
herceg, a raguzai herceg, Souham, Compans, Latour-Maubourg 
és Friedrichs tábornokok megsebesültek. Emil darmstadti 
herceg,  Hochberg gróf,  Lauriston,  Delmas,  Rozniecky. 
Kraszinsky, Valory, Bertrand, Dorsenne, dEEtzko, Colomy, 


Bronikovsky, Sivovic, Malakovsky, Rautenstrauch és Stockhorn 
tábornokok fogságba estek. Az Elsterben és külvárosokban 
tízezer halottat, tizenötezer foglyot, százötven darab ágyút és 
ötszáz társzekeret vesztettünk. 

Ami még a konföderált csapatokból maradt, azok Lipcsétől 
Valenciennes-ig elszéledtek. 

Erfurtban, hová huszonharmadikán érkezett a francia csapat, 
saját maga erejére, alig nyolcvanezer emberre olvadt le. 

Huszonnyolcadikán, amint  Schluchternbe ért, biztos 
értesüléseket kapott Napóleon az  osztrák-bajor sereg 
mozdulatairól: megfeszített menetelésben a Majnához érkezett. 

Harmincadikán a francia sereg csatarendbe állva találja az 
ellenséget Hanau előtt, amint elállja a frankfurti utat. Napóleon 
közéjük csap, megöl hatezer embert, és november 5., 6. és 7-én 
átkel a Rajnán. 

Kilencedikén Napóleon útban van Párizs felé. 

Itt folytatódnak az árulások. Kívülről az ország belsejébe is 
átterjednek. Oroszország után Németország, Németország után 
Itália, Itália után Franciaország. 

A hanaui ütközet után új tanácskozások kezdődtek. Saint- 
Aignau báró, Metternich herceg. Nesselrode gróf és Aberdeen 
lord gyűltek össze Frankfurtban. Napóleon békét kap, ha 
átengedi a rajnai konföderációt, lemond Lengyelországról és az 
elbai tartományokról; Franciaország természetes határa az Alpok 
és a Rajna között marad; Olaszországban majd megállapítják a 
határt, mely bennünket elválaszt az osztrák uralkodóháztól. 

Napóleon aláírta e pontokat, és a szenátus és a törvényhozó 
testület elé terjesztette a tárgyalásokra vonatkozó okmányokat, 
kijelentvén, hogy hajlandó a kért áldozatot meghozni. A 
törvényhozó testület elégedetlenkedvén, amiért Napóleon a 


jelöltek bemutatása nélkül, elnököt erőszakolt rájuk, egy öttagú 
bizottságot küldött ki, hogy az aktákat átvizsgálja. Az öt bizottsági 
tag Lainé, Gallois, Flaugergues, Raynouard és Maine de Biran 
lettek, akik mindnyájan ismert ellenzéke voltak a császári 
rendszernek. Olyan jelentést csináltak, amelyben tizenegy évi 
feledés után, újra megjelent az a szó, hogy , szabadság". Napóleon 
széttépte a jelentést és feloszlatta a törvényhozó testületet. 
Ezalatt a szövetséges uralkodók igazi célja e csalfa jegyzőkönyvek 
dacára is kiderült. Mint Prágában, most is csak időt akartak 
nyerni. Újból megszakították a tanácskozásokat, és a közeli 
kongresszus helyéül Chatillon-sur-Seine-t jelölték ki. Ez kihívás 
és egyszersmind sértés volt, Napóleon elfogadta az egyiket, és 
készült, hogy meg fogja bosszulni a másikat. 1814. január 25-ikén 
elutazott Párizsból; feleségét és fiát a nemzetőrség tisztjeinek 
védelme alatt hagyta. 

A birodalmat mindenfelől megtámadták. Az osztrákok 
előrenyomultak Itáliában, az angolok átkeltek a Bidassoán, és 
megjelentek a Pireneusok csúcsain. A százötvenezer főnyi nagy, 
erős sereggel Schwartzenberg Svájcban bukkant fel; Blücher 
százharmincezer porosszal Frankfurton át tört be; Bernadotte 
tízezer svéddel és szásszal elözönlötte Hollandiát és behatolt 
Belgiumba. Hétszázezer ember — akik bár vereségük árán, de a 
napóleoni háborúk iskolájában nőttek fel — haladt Franciaország 
szíve felé; nem törődtek az erősségekkel, ez az egy kiáltás tartotta 
őket össze: 

— Párizs! Párizs! 

Napóleon egyedül maradt az egész világ ellen. Alig tud 
százötvenezer emberrel ellenállni e rettentő tömegnek. De ha 
hitét nem is, legalább feltalálta fiatal éveinek zsenijét: az 1814. 
hadjárat stratégiai mesterműve lett. 


Egy szempillantással mindent meglátott, mindent átfogott, és 
amennyire egy embertől kitelik, mindenre elkészült. Maisont 
megbízta, hogy Bernadotte-ot Belgiumban tartóztassa fel; 
Augerrau az osztrákok elé megy Lyonba; Soult az angolokat a 
Loire mögött fogja tartani; ő maga Blüchert és Schwartzenberget 
vállalja magára. 

Hatvanezer emberrel közéjük dobja magát, egyik seregtől a 
másikhoz fut, Blüchert Champaubert-nél,  Montmirailnál, 
Chateau-Thierrynél és Montereau-nál megsemmisíti. Tíz nap 
alatt öt győzelmet aratott; a szövetségesek kilencvenezer embert 
veszítettek. 

Erre új tárgyalások kezdődnek Chatillon-sur-Seine-ben, 
hanem a szövetséges uralkodók mindinkább követelőzőbbekké 
válnak, és elfogadhatatlan feltételekkel állnak elő. Többé nem 
arról van szó, hogy hódításait adja át Napóleon, hanem a 
köztársaság határait akarják a régi monarchia határaival 
kicserélni. 

Napóleon, amint már nála megszokott, az oroszlán 
mozdulatával válaszolt.  — Mery-sur-Seinből Craonne-ban, 
Craonne-ból Reimsben, Reimsből Saint-Dizier-ben termett. Ahol 
ellenséget talált, mindenünnen kiűzi, legyőzi, elsepri. De utána 
újra rendbe szedi magát az ellenség, és ha le is győzi, halad előre 
tovább. 

Mindez azért történik, mert ahol hiányzik Napóleon, onnan 
hiányzik a szerencséje is. Az angolok bevonulnak Bordeaux-ba; 
az osztrákok elfoglalják Lyont; a belgiumi sereg egyesül Blücher 
seregének romjaival, és megjelenik Napóleon  hátvédjén. 
Tábornokai lágyak, restek, fáradtak. Érdemrendek ékesítik, 
kitüntetések elhalmozzák őket, arannyal vannak telitömve; nem 
akarnak harcolni. A poroszok, akikről azt hiszi, hogy kénye-kedve 


szerint bánhatik el velük, háromszor siklanak ki kezei közül. 
Először a Marne bal partján, ahol egy hirtelen jött fagyás 
megkeményítette a sarat, melyben el kellett volna vesznök. 
Másodszor az Aisne-nél, hol Soissons megadta magát, utat 
nyitott nekik előre, amikor csak hátrahúzódhattak; végül 
Craonne-ban a raguzai herceg hanyagsága folytán, akit egy 
éjszaka "meglepnek, és felszerelése egy részét elszedik. 
Mindezeket az előjeleket megérti Napóleon, és érzi, hogy 
Franciaország erőfeszítései dacára is kisiklik keze közül. Arra 
nincs reménye, hogy megtarthassa trónját, legalább egy sírt akar 
hát az országában, és Arcis-sur-Aube-nál és Saint-Dizier-nél 
mindent elkövet, hogy megölesse magát. De hiába! Az ágyúk és a 
puskagolyók megkímélték. 

Március 29-én Troyes-ban, hová Wintzingerod-et üldözte, 
kapja a hírt, hogy a poroszok és oroszok zárt oszlopokban 
haladnak Párizs felé. 

Azonnal elindul. Április 1-jén érkezik Fontainebleau-ba, és 
megtudja, hogy előző nap délután öt órakor Marmont megadta 
magát, és reggel óta a szövetségesek foglalták el a fővárost. 

Háromféleképpen határozhatott. 

Ötvenezer katona volt még alatta, a világ legbátrabb és 
leghűbb katonái. Hogy biztos legyen bennük, csak az öreg 
tábornokokat, akiknek csak vesztenivalójuk volt, kellett volna 
fiatal ezredesekkel kicserélni, akiknek csak  nyernivalójuk 
lehetett. Hatalmas szavára még felkelhetett volna a nép. De 
Párizs áldozat lett volna. A visszavonuló szövetségesek 
felégetnék. Csak olyan népet lehet így megmenteni, mint az 
OTOSZ. 

A második lehetőség volt: elérni Itáliába, és egyesíteni 
Augerau huszonötezer, Grenier tábornok tizennyolcezer és Soult 


marsall negyvenezer emberét. De ez nem járna semmiféle 
eredménnyel: Franciaországot továbbra is megszállva tartaná az 
ellenség, és ebből a legnagyobb szerencsétlenség származhatnék 
reá. 

Maradt a harmadik, hogy hátravonuljon a Loire mögé, és 
háborút kezdjen, mint gerilla. 

A szövetségesek határozatot hoztak, melyben kijelentették, 
hogy Napóleon császár az általános béke egyetlen akadálya. 

E határozat után csak két menekvés maradt számára: 
itthagyni az életet mint Hannibál, vagy leszállni a trónról, mint 
Sulla. 

Azt mondják, az elsőt megkísérlette: Cabanis mérge 
hatástalan maradt. 

Erre elhatározta, hogy a másik módhoz folyamodik. És egy 
ma már elveszett papírdarabra írta ezeket a sorokat, melyek a 
legjelentősebbek, amiket talán valamikor halandó kéz leírt: 

,Miután a szövetséges hatalmak azt proklamálták, hogy 
Napóleon császár az egyedüli akadálya az európai béke 
helyreállításának, Napóleon császár esküjéhez híven kijelenti, 
hogy lemond a maga és utódai számára a francia és az olasz 
trónról, mivel nincs olyan személyes áldozat, akár élete is, melyet 
kész ne volna meghozni Franciaországért." 

Mintha egy év alatt kiürült volna a világ. 


V. 


NAPOLEON ELBA SZIGETÉN 


Napóleon Elba szigetének királya volt. 

Világbirodalmat veszített el, és csak szerencsétlenségét akarta 
megőrizni. 

— Minden napra egy kis pénz meg egy ló — mondotta — csak 
ez, amire szükségem van. 

És bár környezete könyörgött, amikor Itáliát, Toscanát, 
Korzikát választhatta volna, szemét a földnek e kis szakára 
vetette, ahol találjuk. 

De míg saját érdekeit elhanyagolta, sokáig küzdött azok 
jogáért, akik elkísérték. Ezek között volt Bertrand és Drouot 
tábornok, az egyik udvari főmarsallja, a másik hadsegédje, aztán 
Cambronne tábornok, az első testőrvadászezred őrnagya, báró 
Jermanovszky, a lengyel dzsidások őrnagya, Malet lovag, Cornuel 
és Raoul tüzérkapitány Loubers, Lamourette, Hureau és 
tüzérkapitány,  Loubers,  Lamourette, Hureau és  Combi 
gyalogsági százados, végül Balinszky és Schultz lengyel dzsidás 
kapitány. 

E tisztek parancsnoksága alatt négyszáz ember állott, akiket a 
gránátosok és a régi gárda gyalogos vadászai közül választottak 
ki, és akik engedélyt kaptak, hogy volt császárjukat a 
számkivetésbe kísérjék. Napóleon kikötötte számukra, hogy 
polgárjogukat megtarthatják. 

1814. május 3-án este hat órakor vetett horgonyt az Unda- 
unted fregatt a porto-ferrajói kikötőben. 


Dalesme tábornok, aki Franciaország részéről még a sziget 
kormányzója volt, azonnal a hajóra sietett, hogy Napóleonnak 
tiszteletteljes hódolatát bemutassa. 

Drouot gróf, a sziget kinevezett új kormányzója pedig 
szárazföldre szállt, hogy e minőségében bemutatkozzék, és 
átvegye a portó-ferrajói erődöket. Báró Jermanovszky, akit 
várőr-parancsnoknak neveztek ki, és Baillon lovag udvari 
szállásmes-ter elkísérték, hogy előkészítsék őfelsége lakását. 

Aznap este az összes hatóságok, a papság és az előkelőségek, 
önszántukból küldöttségileg jelentek meg a fregatt fedélzetén; a 
császár elé bocsátották őket. 

Másnap, 4-én reggel, egy szakasz katonaság végighordta a 
városban az új zászlót, melyet a császár elfogadott. A zászló a 
szigeté volt: ezüst-fehér, balról jobbra haladó vörös sávval és a 
sávban három arany méhhel. A zászlót üdvágyúlövések közben 
rögtön kitűzték az Etoile erődre. Az angol fregatt és a kikötőben 
lévő többi hajók üdvözölték. 

Két óra felé Napóleon egész kíséretével szárazföldre szállott. 
Abban a pillanatban, mikor lábát a sziget földjére tette, az erődök 
száz ágyúlövéssel üdvözölték, mire az angol fregat huszonnégy 
lövéssel felelt, és legénysége éljent kiáltott. 

A császár lovas vadászgárda-ezredesi uniformist viselt. 
Kalapján a háromszínű kokárdát a sziget piros-fehér színeivel 
cserélte fel. 

Mielőtt bevonult a városba, a polgármesterrel élükön, aki 
ezüsttálcán átnyújtotta Porto-Ferrajo kulcsait, a hivatalnokok, a 
papság és a notabilitások fogadták. A helyőrség csapatai 
fegyverben sorfalat állottak: mögöttük szorongott az egész 
lakosság; nemcsak a fővárosból, hanem a többi városokból és 
falvakból, a sziget minden sarkából eljöttek. Nem akarták hinni, 


hogy nekik, szegény halászoknak, lesz királyuk az az ember, 
akinek hatalma, neve és tettei az egész világot betöltötték. 
Napóleon nyugodt, barátságos és csaknem vidám volt. 

Válaszolt a polgármesternek, aztán kíséretével a templomba 
ment, ahol tedeumot énekeltek; a templomból a városházára, 
melyet ideiglenesen lakásul rendeztek be. Este a lakomán a 
várost és a kikötőt őszinte lelkesedésből kivilágították. 

Dalesme tábornok még aznap kihirdette Napóleon következő 
proklamációját: 

— , Elba sziget lakosai, 

az emberi viszontagságok közétek hozták Napóleon császárt. 
Saját választásából lett uralkodótok. Mielőtt falaitok közé lépne, 
a következő szavakat intézte hozzám. Sietek tudomásotokra 
hozni, mivel jövendő boldogságotok zálogát képezik. 

,Tábornok — mondta a császár — lemondtam jogaimról a 
haza érdekében, de fenntartottam magamnak Elba-sziget felett 
az uralkodást és a tulajdonjogot. Ebbe az összes nagyhatalmak 
beleegyeztek. Amikor megismerteti a lakossággal ezt a helyzetet, 
mondja meg nekik, hogy azért választottam tartózkodásom 
helyéül e szigetet, mivel figyelemmel voltam lakosai jó 
erkölcseire és a sziget enyhe éghajlatára. Biztosítsa őket, hogy 
állandóan a legélénkebb érdeklődéssel fogok viseltetni irántuk. x 

Elbaiak, nem szükséges e szavakat magyarázni; ez a 
jövendőtök. Jól ítélt meg titeket a császár: tartozom ezzel az 
igazsággal, amit ki is jelentek. 

Elbaiak, én nemsokára eltávozom. Nehéz a válás, de enyhíti 
távozásom keserűségét az a tudat, hogy boldogok vagytok. 

Bárhol legyek, mindenkor meg fogom őrizni az elbaiak 
erényének emlékét. Dalesme." 


A 400 gránátos május huszonhatodikán megérkezett; 
huszonnyolcadikán Dalesme tábornok a régi helyőrséggel 
elutazott. A szigetet teljesen átadták új uralkodójának. 

Napóleon nem tudott soká tétlen maradni; az első napokat az 
elhelyezkedés elmaradhatatlan dolgainak szentelte, május 18-án 
aztán lóra ült, és bejárta az egész szigetet. Saját szemével akart 
meggyőződni, milyen állapotban van a földművelés, melyek a 
sziget lehető biztos termékei, milyen a kereskedelme, halászata, 
márvány- és fémtermelése; különös figyelemmel szemlélte meg a 
kőfejtőket és a bányákat, melyek a sziget főgazdaságát képezték. 

Amint visszatért Porto-Ferrajóba, miután az utolsó falucskát 
is látta, és a lakosságnak mindenfelé bizonyságot szolgáltatott 
arról, hogy gondoskodni akar róluk, udvarát kezdte szervezni és a 
legsürgősebb szükségletekre felhasználta a közjövedelmeket. 
Ezek a következőkből állottak: vasbányákból, melyek évenként 
egymilliót hajtottak; tonhalhalászatból, melyet négy-ötszázezer 
frankért adtak bérbe; sóbányákból, melyeknek kiaknázását egy 
részvénytársaságra bízták, s amelyek körülbelül ugyanennyit 
jövedelmeztek; végül a földadóból és néhány vám jogából. Ha 
mind e jövedelmekhez hozzáadjuk azt a kétmilliót, melyet 
fönntartott magának, Napóleonnak körülbelül négy és fél 
milliónyira mehetett a jövedelme. 

Gyakran mondotta, hogy sohasem volt ilyen gazdag. 

A városházáról csinos polgári házba költözött át, amelyet 
kérkedve városi palotájának nevezett. Egy sziklán épült a Flacone 
és az Etoile erőd közt, az úgynevezett Moulin bástyán; két 
szárnya volt, közepén a főépülettel, mely összekötötte a két 
szárnyat. Ablakai a kikötőre és városra néztek, úgyhogy semmi új 
dolog nem kerülhette el Napóleon figyelmét; a kikötő és a város a 
lábainál hevert. 


Vidéki kastélya San-Martinóban épült. Mielőtt a szigetre jött 
volna Napóleon, egy kis kunyhó volt ez, melyet aztán a császár 
átépített és ízlésesen berendezett. Különben sohasem hált ott, 
csak éppen kisétált, egyébre nem használta. Jó magas hegy 
tövében állott, mellette vízesés, körülötte a mező és előtte az 
amfiteátrumként elterülő város, ennek lábainál a kikötő és a 
párás tengeren túl a toszkánai partok. 

Hat hét múlva megérkezett Elba szigetére Napóleon anyja, 
néhány nap múlva pedig Paulina hercegnő, aki a császárt 
Frejusig kísérte volt, és hajóra is akart szállani vele, de olyan 
rosszul volt, hogy orvosa nem engedte. Az angol kapitány 
kötelezte magát, hogy egy meghatározott napon visszajön a 
hercegnőért. Ez a nap elmúlt, a fregatt nem jelent meg, a 
hercegnő tehát felhasználta a kínálkozó alkalmat és átjött egy 
nápolyi hajóval. Ez első utazásakor csak két napig maradt a 
szigeten, és visszatért Nápolyba; de november 1-jén az 
Inconstant brigg újra visszahozta; és többé el sem hagyta a 
császárt. 

Érthető, hogy amint nagy tevékenységéből teljes nyugalomba 
jutott Napóleon, szükségét érezte, hogy rendes elfoglaltságot 
teremtsen magának. Betöltötte minden óráját. Hajnalban kelt, 
bezárkózott könyvtárszobájába és katonai emlékiratain dolgozott 
reggel nyolc óráig; ekkor kiment, hogy felügyeljen a munkásokra, 
közben meg-megállott és kérdezősködött tőlük: csaknem mind 
gárdájának katonái voltak. Tizenegy óra tájban igen 
mértékletesen megreggelizett; a nagy melegekben, ha sokat járt 
vagy sokat dolgozott, reggeli után elaludt egy-két órát, és csak 
három óra felé távozott ismét a palotából. Néha lóháton, néha 
nyitott kis kocsiban; főmarsallja, Bertrand és Drouot tábornok 
mindig elkísérték ezekre a kirándulásokra. Útközben 


meghallgatott minden kérést és panaszt, amivel csak hozzá 
fordulhattak és mindenkit kielégített. Este hét órakor tért vissza 
a nővérével, aki városi palotája első emeletén lakott, 
megvacsorált. Asztalánál vendégül látta hol Balbianit, a sziget 
felügyelőjét, hol  Vantini  kamarást, hol  Porto-Ferrajo 
polgármesterét, hol a nemzetőrség ezredesét és végül olykor a 
porto-longone-i és riói polgármestert. Esténként felmentek az 
első emeletre Paulina hercegnőhöz. 

Napóleon édesanyja külön házban lakott, melyet Vantini 
kamarás engedett át neki. Ezalatt Elba szigete az európai 
kíváncsiak találkozóhelyévé vált. És nemsokára úgy csődültek 
oda az idegenek, hogy intézkedéseket kellett tenni, hogy 
elkerüljék azokat az elmaradhatatlan zavarokat, melyeket annyi 
összegyűlt ismeretlen ember okozott; jó részük szerencsevadász 
kalandorokból állott. A sziget terményei hamar elégtelenek 
lettek, és a szárazföldről kellett beszerezni a szükségeseket. 
Porto-Ferrajo kereskedelme fellendült, ami javított az általános 
helyzeten. Napóleon így, még száműzetésében is, a jólét forrása 
volt országának. A társadalom legalacsonyabb osztályát is 
figyelemmel kísérte; új légkör borult a szigetre. 

Az idegenek között legtöbben voltak az angolok; úgy látszott, 
ők tulajdonítottak legnagyobb jelentőséget annak, hogy lássák és 
hallják Napóleont. Napóleon jóakarattal fogadta őket. Lord 
Bentik, lord Douglas és a magas arisztokráciának több előkelő 
ember, értékes emlékül vitték magukkal Angolországba, hogy mi 
módon fogadta őket Napóleon. 

A császár által fogadott látogatók között a legkellemesebbek 
azok az idegen nemzetbeli tisztek voltak, akik sokan jöttek Olasz- 
, Francia, Lengyel- és Németországból azért, hogy felajánlják 


szolgálataikat. Napóleon azzal válaszolt, hogy sem helyet, sem 
rangot nem adhat nekik. 

— Hát jó — felelték a tisztek —, akkor közkatonákként fogunk 
szolgálni! 

Rendesen gránátosai közé sorozta be őket. Nevének ez a 
varázsa hízelgett neki legjobban. 

Elérkezett augusztus 15-e: a császár neve napja. Olyan 
lelkesedéssel ünnepelték meg, hogy nehéz leírni. Napóleon 
hozzászokhatott és hozzá is szokott a hivatalos nagy 
ünnepeltetésekhez; ez mégis egészen új látványosság volt 
számára. A város bált rendezett a császár és testőrsége 
tiszteletére; díszesen felékített, tágas sátort emeltek a főtéren, és 
Napóleon elrendelte, hogy minden oldalról nyitva hagyják, hogy 
ünnepén az egész nép részt vehessen. 

Szinte hihetetlen, mennyi munkába fogtak a városban és a 
szigeten. Két olasz építész: a római Bargini és a toszkánai 
Bettarini rajzolták a megrendelt építési terveket, de a császár 
rendesen saját kedve szerint változtatta meg őket; mindennek ő 
lett egyedüli teremtője, igazi építésze. így több megkezdett út 
vonalát megváltoztatta; kutat keresett, melynek vize jobban 
tetszett neki, mint amelyet Porto-Ferrajóban ittak, és ennek vizét 
a városig vezette. 

Bár sasszemeivel bizonyára követte az európai eseményeket, 
Napóleon látszólag teljesen megadta magát sorsának. Mindenki 
azt hihette, hogy idővel meg fogja szokni ezt az új életet, hol 
mindazok szeretettel vették körül, akik közelében voltak. Hanem 
a szövetséges uralkodók maguk vállalkoztak arra, hogy felkeltik 
az oroszlánt, mely valószínűleg nem is aludt. 

Már néhány hónapja lakott Napóleon kis birodalmában — 
azzal foglalkozott, hogy szépítgetett mindenképpen, amint tüzes 


és találékony zsenije sugallta -, amikor titokban arra 
figyelmeztették, — hogy eltávolítása felett tanácskoznak. 
Franciaország a bécsi kongresszuson Talleyrand útján erősen 
követelte ezt az intézkedést saját biztonsága érdekében. Azt 
hangoztatta: milyen veszedelmes az uralkodó dinasztiára, hogy 
Napóleon oly közel tartózkodik Itália és Provence partjaihoz. 
Mindenekelőtt arra hívta fel a kongresszus figyelmét, hogy ha 
Napóleon megunja száműzetését, a híres száműzött négy nap 
alatt átkelhet Nápolyba, és innen Murat, sógora segítségével, aki 
még mindig uralkodott, egy sereg élén behatol Felső-Olaszország 
tartományaiba, melyek máris elégedetlenek, első szavára 
felkelnének, és így megújítaná azt a halálos küzdelmet, mely alig 
fejeződött be. 

Hogy a fontainebleau-i szerződésnek ily megsértését 
valamivel — megokolják,  következtetéseket kezdtek vonni 
Excermans tábornoknak a nápolyi királlyal való levelezéséből, 
melyet elfogtak. Ebből nyilvánvaló összesküvésre gyanakodtak, 
melynek központja Elba szigete, szálai pedig szétágaztak volna 
Itáliába és Franciarországba. Erre a gyanúra csakhamar alapot 
szolgáltatott egy másik összesküvés, melyet Milánóban fedeztek 
fel; ebbe a régi olasz hadsereg több tisztje és tábornoka volt 
belekeverve. 

Ausztria már nem nézte nyugodt szemmel e veszedelmes 
szomszédságot. Hivatalos lapja, az Augsburger Zeitung 
különben nyílt kijelentéseket tett ebben az irányban; szóról szóra 
a következőket írta: 

, Bármily nyugtalanítók is legyenek a milánói események, 
meg kell nyugodnunk arra a gondolatra, hogy hozzásegíthetnek 
egy ember lehető közeli eltávolításához, aki Elba-sziget szikláján, 
aranyával kezében tartja a felfedezett összesküvés szálait, és aki 


akármeddig marad is Itália partja közelében, nem engedi, hogy 
ezen országok uralkodói nyugodtan élvezzék birtokaikat." 

A kongresszus az általános meggyőződés dacára mégse mert 
ily gyönge bizonyítékokra támaszkodva állást foglalni, mert ez 
feltűnő ellentétben állott volna mérsékelt politikájának azokkal 
az elveivel, melyeket oly fennhéjázóan jelentettek ki a szövetséges 
uralkodók. A kongresszus tehát, nehogy olyan látszata legyen, 
mintha megsértené a meglévő szerződéseket, elhatározta, hogy 
ajánlatot tesz Napóleonnak, és igyekezni fog arra az 
elhatározásra bírni, hogy önként hagyja el Elba szigetét, és 
erőszakot csak azon esetben alkalmazna, ha Napóleon ezt 
megtagadná. Tehát rögtön új székhelyet akartak számára 
választani. Máltát jelölték ki, de Angolország ebben 
összeférhetetlenséget látott: a fogoly Napóleon nagy úrrá 
válhatna ott. 

És Szent Ilona szigetét ajánlotta.32 

Napóleon első gondolata az volt, hogy ezeket a mende- 
mondákat maguk az ellenségei terjesztik, hogy valami 
kétségbeesett cselekedetre bírják, amely aztán megengedhetővé 
tenné, hogy megszegjék a neki tett ígéretüket. Ennek 
következtében azonnal Bécsbe küldte egy bizalmas, ügyes és 
hűséges emberét azzal a megbízatással, hogy járjon utána, 
mennyire bízhat ezekben az  értesítésekben. — Emberét 
Beauharnais Jenő herceghez ajánlotta, aki akkor Bécsben 
tartózkodott és Sándor cár bizalmasa volt, tudhatta tehát, mik 
történnek a kongesszuson. Ez a küldönc hamar megszerzett 
minden szükséges értesülést, amelyeket aztán a császárhoz 
juttatott. Azonkívül tevékeny és megbízható levelezést kezdett, 


32 A hivatalos jegyzőkönyvekben erről szó sincsen. 


melynek révén aztán Napóleon tudomást szerzett mindenről, ami 
történt. 

Bécsi levelezésein kívül Napóleon Párizzsal is fenntartotta az 
összeköttetést, és minden hír, mely hozzá érkezett, hatalmas 
reakcióról számolt be a Bourbonok ellen. 

Így történt aztán, hogy e helyzetében megszülettek első 
eszméi annak az óriási tervnek, melyet nemsokára végrehajtott. 

Napóleon úgy tett Franciaországgal is, mint Béccsel. Titkos 
utasításokkal követeket küldött szét, hogy bizonyosabban 
meggyőződjenek a valóságról, és ha lehet, megállapodásokra 
jussanak azokkal a barátaival, akik még hűek maradtak hozzá és 
a hadseregnek azokkal a főbb tisztjeivel, akikkel a legrosszabbul 
bántak, és akiknek leginkább elégedetlennek kellett lenniük. 
Amikor követei visszatértek, megerősítették, hogy igazak azok a 
hírek, amelyekben Napóleon nem mert hinni. Biztosították arról, 
hogy a nép és a hadsereg között titkos forrongás uralkodik, és 
rettentő azoknak a száma, akik elégedetlenek, és akik feléje 
fordulva visszatérését áhítozzák. És végül igazak voltak azok a 
hírek, hogy a lázadás kikerülhetetlen, és hogy a Bourbonoknak 
lehetetlen többé küzdeni ama ellenszenv ellen, melyet 
kormányuk tapasztalatlansága és előre nem látása idézett elő. 

Többé nem volt kétség: egyik felől ott állott a veszedelem, a 
másik felől a remény; örökös fogság az óceán közepén egy 
sziklán, vagy a világ uralma. Napóleon az ő szokásos 
gyorsaságával határozott. Nyolc nap alatt gondolatban mindenre 
elszánta magát. Már csak arról volt szó, hogy megtegye az 
előkészületeket erre a vállalkozásra anélkül, hogy gyanút keltsen 
az angol megbízottban, aki időnként ellátogatott Elba szigetére, 
és közvetett felügyeletében, mely alatt minden cselekedete állott. 


Campbell ezredes volt az angol biztos, aki idejövetelekor 
elkísérte a császárt. Egy angol fregatt állott rendelkezésére, 
mellyel Porto-Ferrajóból Genovába, Genovából Livornóba és 
Livornóból Porto-Ferrajóba hajózott szakadatlanul. Az utóbbi 
kikötőben rendesen vagy húsz napig tartózkodott; ezalatt partra 
szállt és látszólag kedveskedett Napóleonnak. 

A titkos ügynököket is félre kellett vezetni, akik a szigeten 
lehettek, és el kellett fordítani a lakosság ösztönös és éles 
figyelmét is; szóval teljesen más látszatot kellett adni 
szándékainak. 

Ezért Napóleon tevékenyen folytatta a megkezdett 
munkálatokat: több új utat jelölt ki, melyet a szigeten át és a 
sziget körül akart vezetni, megjavíttatta és használhatóvá tette 
azt, amely Porto-Ferrajóból Porto-Longonéba vezetett, és mivel a 
szigeten ritka volt a fa, sok szederfát hozatott a szárazföldről, 
melyeket az út két oldalára ültetett. Aztán sant-martinói kis 
házának befejezésével foglalatoskodott, melynek lassan folytak 
munkálatai. Itáliából szobrokat és vázákat rendelt, narancsfákat 
és ritka növényeket vásárolt; úgy tett, mintha minden gondja az 
volna, hogy rendbe szedje azt a házat, melyben hosszú ideig kell 
laknia. 

Porto-Ferrajóban lebontatta a palotája és a katonatisztek 
lakásául szolgáló hosszú épület között az omladékokat; teraszt 
formált és megszélesítette olyformán, hogy gyakorlótér lett belőle 
úgy, hogy két bataillon vonulhatott fel szemlére. Egy régi 
elhagyott templomot átengedett a lakosoknak, hogy színházat 
építsenek belőle, hová Olaszország legjobb színészeit akarta 
elhozni. Minden utcát rendbe hoztak. A Terre-kapun csak 
öszvérek járhattak át: kiszélesítették, feltöltötték úgy, hogy az út 
könnyen járhatóvá lett mindenfajta szekérnek. 


Ezalatt, hogy tervei megvalósítását "megkönnyítse, az 
Inconstant briggel, amelyet megtartott saját tulajdonául és az 
Etoile nevű háromárbocos hajóval, gyakori utakat tétetett 
Genovába, Livornóba, Nápolyba, az afrikai partokra, sőt 
Franciaországba is, hogy megszokják őket az angol és francia 
hajók. Végül ezek a hajók egymás után, minden irányban több 
ízben  elsiklottak az elbai lobogóval a Földközi-tenger 
partvidékein, anélkül hogy a legkisebb nyugtalanságot keltették 
volna. Csak ezt akarta Napóleon. 

Ekkor . már  — komolyan foglalkozott távozásának 
előkészületeivel. Éjjel, nagy titokban az Inconstant hajóra 
fegyvereket és hadi felszereléseket hordatott fel; megújította 
testőrsége uniformisát, fehérneműjét és lábbelijét; elhívatta a 
lengyeleket, akik szét voltak szórva Porto-Longonéban és a kis 
Pianosa szigetén, ahol az erődöket őrizték: meggyorsította a 
vadászzászlóalj szervezését és oktatását, amely csupán korzikai és 
olasz újoncokból állott. Végre február első napjaiban kész volt 
minden, hogy az első kedvező alkalmat felhasználják, amelyről 
hírt adnak a Franciaországból várt értesülések. 

Megérkeztek végre ezek a hírek is: a régi hadsereg egy 
ezredese hozta őket, aki azonnal visszautazott Nápolyba. 

Szerencsétlenségükre Campbell ezredes és fregattja ez időben 
épp a kikötőben tartózkodott. Várni kellett anélkül, hogy a 
legcsekélyebb türelmetlenségnek jelét adták volna; szokásos 
módon kellett vele szemben viselkedni, míg rendes ott- 
tartózkodása letelik. Végre február 24-én délután engedélyt kért, 
hogy tiszteletét tehesse a császárnál; búcsúzni jött, és kérte a 
császártói livornói megbízásait. Napóleon kikísérte az ajtóig, és 
akik szolgálatot teljesítettek, hallhatták hozzá intézett utolsó 
szavait: 


— Isten önnel, ezredes úr, jó utat kívánok! A viszontlátásra! 

Alig távozott az ezredes, Napóleon hívatta főmarsallját; a nap 
és az éjszaka egy részét vele elzárkózva töltötte; reggel három 
órakor feküdt le, és hajnalban már talpon volt. 

Első pillantásra, melyet a kikötő felé vetett, meglátta, hogy az 
angol fregatt útra készülődik. Ettől fogva mintha delejes erő 
tartotta volna tekintetét a hajón: nem tudta szemét levenni róla. 
Látta, amint egyenként szétbontja vitorláit, felszedi horgonyát, 
megindul és jó déli szélben elhagyja a kikötőt Livorno felé. 

Ekkor kilépett a teraszra, és távcsövön egyre a hajót nézte, 
mely távolodott. Dél felé a fregatt már kis fehér pontnak látszott 
a tengeren; és egy órakor teljesen eltűnt. 

Napóleon azonnal parancsokat adott; egyik főrendelkezése az 
volt, hogy háromnapos vesztegzárt rendelt el a kikötőben lévő 
minden hajóra, a legkisebbeket se véve ki a rendelet alól, melyet 
azonnal életbe léptettek. 

Aztán, mivel az Inconstant brigg és a háromárbocos Etoile 
nem volt elég az útra, alkuba léptek három-négy kereskedelmi 
hajó tulajdonosával, melyeket a legjobb vitorlások közül 
kiválasztottak. Még aznap este megkötötték a vásárt, és a hajók 
rendelkezésére állottak a császárnak. 

A 25-ről 26-ára virradó éjjelen, vagyis szombatról 
vasárnapra, — Napóleon összehívta a sziget lakosainak 
tekintélyesebb és főbb embereit, akikkel fejedelmitanács-félét 
tartott. Aztán Lapit, a nemzetőrség ezredesét kinevezte a sziget 
kormányzójává; az ország védelmét a lakosokra bízta, és 
oltalmukba ajánlotta édesanyját és nővérét. Végre anélkül, hogy 
pontosan megjelölte volna utazása célját, melyre indult, előre 
biztosította a sikerről azokat, akikhez fordult. Megígérte, hogy 
háború esetére segítséget fog küldeni a sziget védelmére és 


szívükre kötötte, hogy semmi más hatalomnak át ne engedjék 
magukat, csak ha tőle parancsot kapnak. 

Reggel még házára vonatkozólag adott néhány utasítást, 
aztán elbúcsúzott családjától, és parancsot adott a hajóra 
szállásra. 

Délben riadót veretett. 

Két órakor aztán gyülekezőt. Ekkor Napóleon maga hirdette 
ki öreg bajtársainak, hogy milyen új vállalkozásra szólította őket. 
Amint Franciaország nevét említette, s arra a reményre, hogy 
visszatérhetnek hazájukba, lelkes kiáltásokba törtek ki a katonák, 
könnyeik megeredtek; kiléptek a sorból, egymásra borultak, 
futkostak, mint a bolondok, és Napóleon előtt térdre borultak, 
mint egy isten előtt. 

A palota ablakából édesanyja és Paulina hercegnő sírva 
nézték ezt a jelenetet. 

Hét órakor készen voltak a berakodással. 

Nyolc órakor Napóleon elindult egy kis csónakon a kikötőből; 
pár perc múlva az Inconstant fedélzetén volt. Abban a 
pillanatban, mikor a hajóra lépett, ágyúlövés hallatszott: ez volt a 
jel az indulásra.A kis flotta hamar felszedte a horgonyt és a déli 
és délkeleti friss szél, mely a part felől, majd az öbölből jött, 
északkelet felé hajtotta. Az olasz partok hosszában haladtak egy 
bizonyos távolságban. Abban a pillanatban, amint Napóleon 
vitorlát bontott, titkos követei elindultak Nápolyba és Milánóba. 
Egy magasabb rangú tiszt pedig Korzikának vette útját, hogy 
felkelést szítson, hogy legyen menedéke a császárnak, ha 
vállalkozása Franciaországban nem sikerülne. 

Huszonhetedikén hajnalban mindnyájan a fedélzetre siettek, 
hogy lássák, mennyi utat tettek meg az éjszaka folyamán. Nagy és 
kegyetlen volt a megdöbbenésük, amikor észrevették, hogy alig 


hatmérföldnyit haladtak. Alig kerülték meg a Saint-André-fokot, 
a szél elült, és kétségbeejtő nyugalom támadt. 

Midőn a nap megvilágította a látóhatárt, nyugat felé a 
korzikai partokon két francia fregattot vettek észre: a Fleur-de- 
Lis-t és a Melpoméne-t. 

Erre riadalom támadt minden hajón, de legjobban 
megdöbbentek az Inconstant-on, mely a császárt vitte. Annyira 
válságosnak látszott a helyzet, és oly közelinek a veszély, hogy 
már a Porto-Ferrajóba való visszatérésről kezdtek beszélni. Ott 
akarták megvárni a kedvező szelet. De a császár egy pillanat alatt 
véget vetett a  tanakodásnak és  határozatlanságnak. 
Megparancsolta, hogy folytassák az utat, és azzal biztatott, hogy 
el fog múlni a szélcsend. És csakugyan, mintha a szélnek is 
parancsolt volna, tizenegy óra felé szél kerekedett, és négy órakor 
Livorno magasságában voltak Capraja és Gorgone között. 

De ekkor újabb, az előbbinél sokkal komolyabb riadalom 
támadt az egész flottán: egyszerre északon, mintegy 
ötmérföldnyire, egy szélnek eresztett vitorlákkal közeledő 
fregattot vettek észre. Ugyanakkor a korzikai partokon is 
felbukkant egy másik; végül a távolban egy hadihajó tűnt fel, 
mely hátsó széllel egyenesen a kis flottának tartott. 

Vége volt a  habozásnak; egyszerre dönteni kellett. 
Alkonyodott, és a sötétség leple alatt el lehetett illanni a fregattok 
elől. De a hadihajó egyre közeledett és nemsokára felismerték, 
hogy francia hajó. Első gondolata mindenkinek az volt, hogy 
vállalkozásukat felfedezték vagy elárulták, és hatalmas erővel 
fognak szembekerülni. Egyedül a császár ragaszkodott hozzá, 
hogy véletlenségből került össze a három hajó, és ebben a 
fenyegető helyzetben egymástól teljesen idegenek. Az bizonyos 
volt, hogy e vállalkozást, melyet annyira titokban csinálták, nem 


vehették észre elég korán arra, hogy egész hajórajt küldjenek az 
üldözésére. 

Ennek dacára Napóleon parancsot adott, hogy fedjék fel a 
lőréseket, és elhatározta, hogy támadás esetén egyenesen a 
hajónak fordul, mert bizonyos volt benne, hogy öreg katonáiból 
álló legénységével rohammal be tudja venni, és akkor nyugodtan 
mehet tovább, ha az üldöző fregattok elől az éjszaka leple alatt 
kisiklik egy ügyes csellel. De folyton abban reménykedett, hogy 
egyedül a véletlen hozta össze a három hajót, amelyeket 
megláttak, és megparancsolta katonáinak, és mindenkinek, aki 
gyanút kelthetett volna, hogy menjenek le a fedélzetről. Aztán 
jelekkel ugyanezt a parancsot adta a többi hajónak. 
Végrehajtották e rendelkezéseket, és várták, hogy mi fog történni. 

Este hat órakor egymáshoz, hangtávolnyira ért a két hajó; bár 
erősen sötétedett az éjszaka, felismerték, hogy a Zephir francia 
brigg volt Andrieux kapitány parancsnoksága alatt. Különben 
könnyű volt meglátni, hogy teljesen békés szándékkal közeledik. 
A császár föltevése beigazolódott. 

Amint a két hajó felismerte és a szokásos módon üdvözölte 
egymást, elhaladtak egymás mellett és pár szót váltottak. A két 
kapitány kölcsönösen megkérdezte, hová mennek. Andrieux 
kapitány azt felelte, hogy Livornóba; az Inconstant pedig, hogy 
Genovába megy, és szívesen elfogad megbízást. Andrieux 
kapitány megköszönte, és megkérdezte, hogy van a császár. Erre 
Napóleon nem tudta megállani, hogy bele ne szóljon az őt 
érdeklő társalgásba, Chotard kapitány kezéből kivette a 
szócsövet, és azt felelte: 

— A merveille!33 


33 Kitűnően 


A kölcsönös udvariaskodás után, a két hajó folytatta útját és 
éjszaka mind a ketten elvesztették egymást szem elől. 

Összes vitorláikat kibontották; így haladtak friss szélben, 
úgyhogy másnap, huszonnyolcadikán már megkerülték a korzikai 
fokot. Még aznap észrevettek a sík tengeren egy hetvennégy 
ágyús hadihajót, mely Bastia felé haladt; de ez már nem okozott 
nyugtalanságot. Első pillanatra észrevették, hogy nincs rossz 
szándéka. 

Mielőtt Elba szigetét elhagyta volna, Napóleon két 
proklamációt írt, de amikor le akarta tisztázni, senki, még ő maga 
sem tudta kibetűzni. Erre bedobta őket a tengerbe, és azonnal 
lediktált másik kettőt; az egyiket a hadsereghez intézte, a másikat 
a francia néphez. Mindenki, aki írni tudott, íródeákká vált, 
dobokból, padokból, csákókból íróasztal lett, és mindenki 
dologhoz látott. Munka közben pillantották meg Antibes partjait, 
és lelkes kiáltásokkal üdvözölték. 


A száz nap 


Március elsején három órakor a Golf Juanban vetett horgonyt a 
flottila. Öt órakor Napóleon már a szárazföldön volt; egy 
olajfaerdőben ütöttek tanyát, hol még ma is mutogatják azt a fát, 
melynek lábánál ült a császár. Huszonöt gránátost és egy 
gárdatisztet azonnal Antibes-be menesztettek, hogy csatlakozásra 
bírják a helyőrséget. De a katonákat annyira elfogta a lelkesedés, 
hogy ezzel a kiáltással vonultak be a városba: 

— Éljen a császár! 

Ott nem tudták, hogy Napóleon partra szállott, és azt hitték, 
hogy a katonáknak meghibbant az esze. A parancsnok felvonatta 
a hidat, és huszonöt hős foglyul esett. Az eset valósággal kudarc 


volt, és néhány tiszt azt tanácsolta Napóleonnak, hogy vonuljon a 
város ellen, és foglalja el erőszakkal, hogy eloszlassa azt a rossz 
hatást, amelyet a vár ellenállása a nagyközönségre gyakorolhat. 
Napóleon azt válaszolta, hogy Párizs és nem Antibes ellen kell 
vonulnia; szavait tett követte, és holdkeltekor felszedték a tábort. 

A kis sereg éjfélre Cannes-be ért, reggel hatkor áthaladt 
Grasse-on, és megpihent egy magas dombtetőn, mely a várost 
uralta. Alighogy elhelyezkedett Napóleon, körülvette a környék 
népsége, melyhez eljutott csodálatos partraszállásának híre. A 
császár úgy fogadta őket, mint a Tuileriákban tette volna: 
meghallgatta a panaszukat, átvette kérvényeiket, megígérte, hogy 
igazságot fog szolgáltatni. Azt hitte, hogy Grasse-ban egy utat fog 
találni, amelyet 1813-ban rendelt el, de ezt az utat nem csinálták 
meg; rá kellett tehát szánnia magát, hogy kocsiját és azt a négy 
kis ágyút, melyet Elba szigetéről hozott, a városban fogja hagyni. 
A hegyi ösvényeken indultak el, amelyek még hóval voltak 
borítva, és este, miután húsz mérföldet tettek meg, Cérénon 
községben megháltak. Március harmadikán Bareme-be érkeztek; 
negyedikén Digne-be; ötödikén Gap-ba: ebben a városban 
megállapodtak, annyi időre, amíg elkészültek a proklamációk 
nyomtatásával, amelyeket másnap ezrével szórtak szét útközben. 

Mindazonáltal a császár nem volt nyugodt. Ez ideig csak a 
néppel volt dolga, és ennek lelkesedése nem volt kétséges; de 
egyetlen katona sem jelentkezett, egyetlen szervezett csapat sem 
csatlakozott kis hadához; és főképpen azt kívánta Napóleon, hogy 
az ellene küldött ezredekre legyen jelenléte hatásos. 

Az óhajtott és rettegett pillanat Mure és Vizille között végre 
elérkezett: negyven gránátosból álló előőrsével Cambronne 
tábornok egy bataillonnal találkozott, amelyet Grenoble-ből 


küldöttek eléjük, hogy útjukat állja. A csapat vezetője nem akarta 
elismerni Cambronne tábornokot, aki értesítette erről a császárt. 

Napóleon egy rossz kocsiban haladt az úton, melyet Gap-ban 
szereztek, midőn ennek híre hozzá érkezett: azonnal lóra kapott 
és előrevágtatott, amíg körülbelül száz lépésre nem jutott a 
sorfalat álló katonáktól; egy kiáltás, egy tetszésnyilvánítás nem 
hangzott. 

A bukás vagy a győzelem pillanata volt ez. A terep helyzete 
kizárta a hátrálást: balra az úttól egy hegycsúcs, jobbról egy 
kicsiny rét, alig harminclépésnyi, oldalán mélység; szemben a 
mélységtől a hegyig a fegyveres batallion. 

Napóleon megállott egy kis dombon, tízlépésnyire egy 
pataktól, mely átfolyt a réten; aztán visszafordult Bertrand 
tábornokhoz, és kezei közé dobva lova kantárát, azt mondotta: 

— Megcsaltak, de most már mindegy, csak előre! 

Erre lepattant lováról, átlépett a patakon, egyenesen a 
batailonnak tartott, mely mozdulatlanul maradt; húszlépésnyire 
megállott a hadsor előtt, éppen abban a pillanatban, midőn 
Marchand tábornok hadsegéde kivont karddal tüzet vezényelt. 

— Nos, barátaim — mondotta a császár —, hát reám sem 
ismertek? A császárotok vagyok. Ha a katonák között van egy is, 
aki meg akarja ölni tábornokát, megteheti: itt vagyok. 

Alig mondotta ki ezeket, , Éljen a császár!" kiáltás szállt fel 
minden torokból. A hadsegéd másodjára tüzet vezényelt, de 
szava elfulladt az üdvkiáltásokban, erre négy dzsidás lengyel 
üldözőbe vette. A katonák pedig kiléptek a sorból, előretörtettek, 
körülvették Napóleont, lábaihoz estek, csókolták kezeit, 
csákójából kiszakították a fehér kokárdát és trikolórt tűztek 
helyébe; mindezt hangosan kiabálva,  éljenezve, olyan 
örömmámorban tették, hogy hajdani tábornokuk szeme könnybe 


lábadt. De csakhamar eszébe jutott, hogy nincsen egy pillanatnyi 
veszteni való perce sem, a csapat élére állott, hátraarcot 
vezényelt, és Cambronne tábornokkal és negyven gránátosával az 
élen, követve az útja elzárására kirendelt bataillontól, felért a 
Vizille-hegy csúcsára. Onnan látta, hogy egy félmérföldnyivel 
lejjebb a hadsegédet még egyre üldözi a négy lengyel dzsidás, 
akiken friss lovával mindig előnyt nyert; aztán látta őket eltűnni a 
város falai közt és felbukkanni újra a város túlsó végén, míg végre 
az üldözött egy keresztúton, ahol üldözőinek fáradt lovai 
összeestek, elmenekült. 

És ez az egy ember, aki menekült és a négy, aki villámként 
kergette Vizille város utcáin, puszta jelenlétükkel mindent 
elmondottak a lakosoknak. Reggel látták, amint a hadsegéd 
bataillonja élén elhaladt, és most egyedül üldözve menekül; tehát 
igaz, amit híresztelnek, Napóleon a nép és katonaság szeretetétől 
körülvéve, — előrenyomul.  — Mindenki kijön a házából, 
kérdezősködik, izgul; egyszerre csak észreveszik a sereget a 
császárral, amint jön feléjük a Mure partján; férfiak, asszonyok, 
gyermekek mind felé sietnek, az egész város körülveszi, még 
mielőtt a kapuhoz érne, a parasztok eljönnek a hegyekről, 
ugrándoznak mint a kecskék, és szikláról sziklára kiáltozzák: 
, Ében a császár!" 

Napóleon megállapodott Vizille-ben.  Vizille a francia 
szabadság bölcsője; 1814 nem tagadta meg 1789-et:34 a császárt 
az örömtől mámoros nép fogadta. De Vizille egy falak, kapuk 
nélküli város, amelynek nincsen katonasága. Grenoble felé kell 
haladni; a lakosság egy része lekíséri Napóleont. 


34 1788-ban Vizille-ben gyűltek össze a Daupluné képviselői, s a 
forradalom innen indult ki. 


Egymérföldnyire Vizille-től, megpillantanak az úton egy 
gyalogostisztet, aki sietve, portól borítva, mint a marathoni 
görög, csaknem összeesett a fáradtságtól: nagy újságot hozott. 

Délután két óra felé a 7. gyalogezred Labédoyére ezredes 
vezénylete alatt elindult Grenoble-ból a császár ellen. De egy 
félmérföldnyire a várostól az ezredes, aki seregének élén lovagolt, 
hirtelen szembefordult katonáival és megállította őket. Ekkor az 
egyik dobos odalépett az ezredeshez, átnyújtotta neki a táskáját, 
amelyből egy zászlót vett elő az ezredes, és felemelkedett 
nyergében, hogy mindenki láthassa. 

— Katonák! — kiáltotta. — Itt a győzelem dicső jelvénye, mely 
halhatatlan napjainkon benneteket vezetett. Az jön felénk, aki oly 
gyakran győzelemre vitt, hogy megbosszulja megaláztatásunkat, 
elnyomásunkat. Ideje, hogy zászlója alá siessünk, amely sohasem 
szűnt meg a mienk lenni. Utánam, aki szeret! Éljen a császár! 

Az egész sereg követte. 

Ez a tiszt akart első lenni, hogy a császárnak meghozza a hírt, 
és futott előre; de követte az egész sereg. 

Napóleon megsarkantyúzza a lovát és előresiet, egész serege 
futva, üdvrivalgással követi. Egy dombtetőre érve megpillantja 
Labédoyére seregét, mely rohamlépésben közeledik. Amint 
észrevették, felhangzott: ,Éljen a császár!, és e kiáltást 
meghallották az elbai hősök és visszafeleltek. Többé senki nem 
állott sorban, rendben, mindenki előrefutott, tolongott, Napóleon 
az érkezett csapat közé vetette magát. Labédoyére leugrott a 
lováról, hogy átölelje a császár térdeit. Napóleon a karjaiba zárta, 
mellére szorította. 

— Ezredes, — mondotta, — ön helyez vissza a trónra. 


Labédoyére majd eszét veszti az örömtől. Életébe fog kerülni 
ez az ölelés, de mit tesz ez? Akik ilyen szavakat hallottak, azok 
egy századot éltek. 

Azonnal folytatják  utjukat, mert nincsen nyugta 
Napóleonnak, amíg Grenoble-ba nem érnek. Olyan őrség 
Grenoble, amelyről azt szokták mondani: be kell venni. A 
katonák hiába állanak jót társaikért a császár előtt; bár úgy 
látszik, szintén bízik bennük, megparancsolja, hogy induljanak a 
város felé. 

Este nyolc órakor érkezik Grenoble falai elé. 


Az erősséget a 3. műszaki ezred katonasága védi, mely 
kétezer régi katonából áll; aztán a 4. tüzérezred, amelyben 
Napóleon szolgált; és az 5. gyalogezred két bataillona és a 4-es 
huszárok. A császár oly gyorsan közeledett seregével, hogy már 
idő sem volt az óvintézkedésekre; a hidakat már nem vonhatták 
fel; de a kapukat becsukták, és a parancsnok nem akarta 
kinyittatni őket. 

Napóleon megérti, hogy pillanatnyi habozása elveszítené. Az 
éjszaka megfosztja attól, hogy jelenléte varázslatos legyen, 
bizonyára őt keresi minden szem, de senki sem látja. 
Labédoyére-nek meghagyja, hogy tartson beszédet a tüzéreknek; 
az ezredes felmegy a dombra, és hangosan lekiáltja: 

— Katonák, elhoztuk a hőst, akit annyi csatában követtetek. 
Fogadjátok szívesen, és ismételjétek Európa legyőzőinek régi 
üdvkiáltását: , Éljen a császár!" 

És a varázslatos kiáltást még e pillanatban ismételték, de 
nemcsak a várfalakon, hanem a város minden részében. 
Mindenki a kapuk felé tódult, de a kapuk zárva voltak és kulcsai a 
parancsnoknál. A katonák, akik Napóleont követték, szintén 


közeledtek: kérdezősködnek, válaszolnak, a rácsnál kezet fognak, 
hanem a kaput nem nyitják ki. A császár reszketett a 
türelmetlenségtől, mert a helyzet nyugtalanító volt. 

Egyszerre csak kiáltások hallatszanak: , Helyet! Helyet!" Az 
egész — Trés-Cloitre külváros népe rohant gerendákkal 
felfegyverkezve, hogy kifeszítse a kapukat. Sorba állottak a 
feszítőszerszámokkal és munkához láttak. A kapuk nyögve, 
recsegve engedtek és megnyílottak: hatezer ember tódult ki 
egyszerre rajtuk. 

Ez már nem is lelkesedés: ez düh és veszettség. Az emberek 
Napóleonra vetették magukat, mintha darabokra akarták volna 
szaggatni; egy pillanat alatt lekapták lováról, körülhordták, vitték 
őrült kiabálással. Soha egyetlen csatában sem volt hasonló 
veszedelemben; mindenki remegett miatta, mert egyedül csak ő, 
a császár tudta megérteni, hogy az emberáradat, mely elragadta: 
csupa szeretet volt. 

Végre megállottak egy palota előtt, vezérkara utolérte és 
körülvette. De alighogy fellélegzettek, újabb zajongást hallottak: 
a belváros lakosai voltak, akik, mivel nem tudták elhozni neki a 
város kapuinak a kulcsait, elhozták magukkal a kapukat. 

Egy hosszú ünnep volt az egész éjszaka, amely alatt katonák, 
polgárok, parasztok barátkoztak. Ezt az éjszakát felhasználta 
Napóleon, — hogy újra  proklamációkat — nyomtattasson. 
Nyolcadikán reggel  kiragasztják a falakra, szétszórják 
mindenfelé, követek mennek a városból, és széthordják a 
falvakban, kihirdetik, hogy Dauphiné fővárosát birtokukba 
vették, és bejelentik Ausztria és a nápolyi király közeli 
közbelépését. Csak itt Grenoble-ban volt biztos Napóleon, hogy 
meg fog érkezni Párizsba. 


Másnap reggel a papság, a tisztikar, a törvényszék, az összes 
polgári és katonai hatóságok bemutatták szerencsekívánataikat a 
császárnak. Mikor a kihallgatások véget értek, a császár szemlét 
tartott a helyőrség katonái felett, amely hatezer emberből állott, 
és azonnal útnak indult Lyon felé. 

Másnap, miután kiadott három rendeletet, melyben tudtul 
adta, hogy ismét kezei közt van a császári hatalom, folytatja útját, 
és meghál Bourgoin-ban. A tömeg és a lelkesedés egyre 
növekszik, azt lehetne mondani, hogy egész Franciaország kíséri, 
és nyomul vele előre a főváros felé. 

Bourgoin-tól Lyonig vezető útjában Napóleon arról értesül, 
hogy az orleans-i herceg, Artois gróf és Macdonald marsall 
védeni akarják a várost, és hogy le fogják rombolni a Morand és a 
Guillotinére hidat. Napóleon csak nevet ezen a rendelkezésen, 
amelyben nem hisz, mert ismeri jól a lyoniak hazafiságát, és 
megparancsolja a 4. huszárezrednek, hogy küldjön ki egy 
előőrsöt a Guillotinére-ig. Az ezredest ,Éljen a császár! 
kiáltásokkal fogadták; a kiáltások hangja Napóleonig érkezett, aki 
mintegy negyedmérföldnyire követte embereit; megsarkantyúzza 
lovát, és megérkezik egyedül, bizalommal, abban a pillanatban, 
amidőn a legkevésbé várják, a lakosság közé, amelynek 
lelkesedését jelenléte az őrülésig fokozza. 

E pillanatban mindkét részről az őket elválasztó barikádokra 
vetik magukat a katonák, és közös hévvel dolgoznak, hogy 
lerombolják; egy negyedóra alatt egymás karjai közt vannak. Az 
orleans-i herceg és Macdonald tábornok kénytelenek 
visszavonulni. Artois gróf elmenekül; egyetlen katonája kíséri: 
egy királypárti önkéntes, aki nem hagyta cserben. 

Délután öt órakor a helyőrség katonasága a császár elé vonul. 

Egy óra múlva a sereg elfoglalja a várost. 


Nyolc órakor Napóleon bevonul a királyság második 
fővárosába. 

Azalatt a négy nap alatt, amíg ott tartózkodott, ablakai alatt 
állandóan húszezer ember állott. 

13-án a császár elindult Lyonból, és meghált Maconban. A 
lelkesedés még mindig egyre növekedett. Immár nemcsak 
néhány privát ember fogata a városok kapuinál, hanem maguk a 
hivatalnokok. 

17-én Auxerre városában egy prefektus ment elébe: ez volt az 
első főbb hivatalos személy, aki ilyen tüntetést megkockáztatott. 

Este Ney marsaik jelentették be, aki eljött szégyenkezve az 
1814-i hidegségéért és XVIII. Lajosnak tett fogadalmaiért, hogy 
helyet kérjen a gránátosok sorában. Napóleon kitárta előtte 
karjait, , hősök hősének" nevezte, és mindent elfelejtett. 

Ez is halálos ölelés volt. 

Március 20-án délután két órakor Napóleon Fontainebleau- 
ba érkezett. Ez a kastély borzalmas emlékeit őrizte: az egyik 
teremben az életet akarta eldobni magától, a másikban 
császárságát veszítette el. Nem állott meg csak egy pillanatra, 
folytatta győzelmes útját Párizs felé. 

Este érkezett meg, mint Grenoble-ba és Lyonba, egyik hosszú 
napja végén és azon csapatok élén, melyek a külvárosokat 
őrizték: ha akarta volna, kétmillió emberrel érkezhetik. 

Este fél kilenckor vonult be a Tuileriák udvarára. Itt 
rávetették magukat, mint Grenoble-ban tették; ezer kar nyúlt 
felé, megfogták, delíriumos kiáltások között elragadták; fogalmat 
sem lehet róla alkotni. A tömeget nem lehetett megfékezni: 
zuhatag volt, amelynek szabad folyást kellett engedni. Napóleon 
csak e pár szót mondhatta: 

— Megfojtanak, barátaim! 


A termekben Napóleon más tömeget talál, aranyruhás, 
tiszteletteljes tömeget, az udvaroncok, generálisok, marsallok 
tömegét. Ezek öleléseikkel nem fojtogatják: meghajolnak előtte. 

— Uraim — mondta nekik a császár —, önzetlen emberek 
hoztak vissza fővárosomba; a hadnagyok, a közkatonák tettek 
mindent értem: a népnek és a hadseregnek tartozom mindennel. 

Napóleon még azon éjjel hozzákezdett az újjászervezéshez. 
Cambacéres-t kinevezte az igazságügyhöz, Vicence herceget a 
külügyekhez, Dauvous-t a  hadügyhöz, Gaete herceget a 
pénzügyhöz, Decres-t a tengerészethez, Fouché-t a rendőrséghez, 
Carnot a belügyekhez, Bassano herceget visszahelyezte az 
államtitkársághoz,  Mollien-t pedig a kincstárhoz, Rovigo 
herceget csendőrparancsnoknak nevezte ki; Montalivet a polgári 
ügyek kormányzója lett, Letort és Labédoyére tábornokok lettek; 
Bertrand és Drouot megmaradtak udvari főmarsalloknak és 
testőrtáborszernagyoknak; végül minden 1814-i kamarást, 
udvarnokot és ceremóniamestert visszahívatott az udvarhoz. 

Március 26-án a császárság valamennyi nagy állami 
szervezetét meghívták, hogy kifejezzék Napóleon előtt 
Franciaország szerencsekívánatait. 

Március 27-én azt lehetett volna hinni, hogy a Bourbonok 
sohasem léteztek; az egész nemzet azt hitte, hogy álmodott! 

Valóban, a forradalom egy nap alatt befejeződött, és nem 
került egy vércseppbe sem; ez alkalommal Napóleonnak senki 
szemére nem vethette apa, testvér, barát halálát. Az egyetlen 
látható változás, mely e napok alatt végbement, az volt, hogy a 
városokban kitűzött zászlók megváltoztak, és Franciaország 
, Ében a császár!" kiáltásoktól zengett egyik végétől a másikig. 

A nemzet büszke erre az önként jövő nagy cselekedetre, 
melyet most fejezett be: a vállalkozás nagysága, melyet oly jól 


megalapozott, úgy látszik, óriási eredménye által elfeledteti a 
három utóbbi esztendő szomorú eseményeit; és a nemzet hálás 
Napóleonnak, hogy visszalépett a trónra. 

Napóleon megvizsgálja, és így ítéli meg a helyzetét: 

Két út áll előtte: 

Mindent megkísérelni a békéért és készülődni a háborúra; 
vagy megkezdeni azonnal a háborút, váratlan mozdulattal, gyors 
villámcsapással, amelyek már Európa mennydörgő Jupiterévé 
tették Napóleont. 

Mindkét útnak megvannak a maga nehézségei. 

Mindent megkísérelni a béke kedvéért, annyi, mint időt 
engedni a szövetségeseknek az egyesülésre: meg fogják számlálni 
katonáinkat és az övéiket, és nekik seregük lesz annyi, mint 
amennyi divíziónk nekünk. És úgy fogunk állani: egy öt ellen. De 
mit tesz ez! Mi így is győztünk néha. 

Háborút kezdeni annyi, mint igazat adni azoknak, akik azt 
állítják, hogy Napóleon nem akar békét. Aztán a császárnak nem 
áll több, mint 40 000 ember a rendelkezésére. Igaz, hogy ennyi 
elég Belgiumot visszahódítani és bevonulni Brüsszelbe; de ha 
már egyszer Brüsszelbe ér, körül lesz véve erődökkel, amelyeket 
egyiket a másik után be kell venni. És Maastricht, Luxemburg, 
Antwerpen nem rozoga váracskák, Vendée megmozdul, 
Angouléme herceg Lyon ellen indul, a marseille-iek pedig 
Grenoble ellen. Idejében kell foglalkozni Franciaország benső 
forrongásával, amely gyötri, hogy az ellenség előtt teljes 
hatalmával és erejével léphessen fel. 

Napóleon tehát a két eshetőség közül az elsőre határozza el 
magát. És a békét, amelyet Franciaország megszállása után 
Chatillonban 1814-ben visszautasított, elfogadja 1815-ben, 

miután Elba szigetéről visszajött. A fölfelé haladásban meg lehet 
állani, de a lefelé szállásban soha. 

Fiíogy a nemzetnek kimutassa jó szándékát, Európa 
királyaihoz a következő köriratot intézte: 

, Testvér Uram! 

A múlt hónap folyamán tudomást szerezhettek arról, hogy 
átkeltem a francia partokra, hogy visszajöttem Párizsba, és hogy 
a Bourbonok családja eltávozott. Ezen eseményeknek kell, hogy 
Felségedék most megismerjék igazi okát: ellenállhatatlan 
hatalom művei ezek, egy nagy nemzet egyhangú akaratáé, mely 
ismeri kötelességeit és jogait. Azon várakozás, mely engem a 
legnagyobb áldozatra bírt, csalódást hozott, tehát visszatértem. 
Attól a lépéstől kezdve, amint partra tettem lábamat, alattvalóim 
szeretete hozott fővárosomig. Szívemnek első vágya ezt a 
szeretet, visszafizetni becsületes nyugalom által. A császári trón 
visszaállítása a franciák boldogulására szükséges lévén, legfőbb 
gondom, hogy ezt  felhasználjam Európa nyugalma 
megszilárdítására. Elég sok győzelem fűződött a különböző 
nemzetek lobogóihoz; a sors változatossága eleget kergette egyre- 
másra a nagy sikereket és nagy veszteségeket: a mai 
uralkodóknak szebb küzdőtér nyílt meg, és az első vagyok, aki 
oda belépek. Miután bemutattuk a világnak a nagy harcok 
színjátékát, jó lenne más vetélkedést nem ismerni többé, mint 
azt, amelyet a béke előnyei nyújtanak, sem más küzdelmet, mint 
a népek boldogulásának szent kiküzdését. Franciaország szívesen 
proklamálja, nyíltan és őszintén óhajtásainak e nemes célját. 
Féltékeny önállóságára, és ezért politikájának változatlan elve 
lesz a legteljesebb tisztelet más nemzetek önállósága iránt. Ha 
ilyenek, mint ahogy én boldogan megbízom bennük, a 
Felségedék személyes érzései is, akkor az általános béke és 


nyugalom hosszú időre biztosítva van. És az Igazság, mely így 
elhelyezkedett az államok határain, elegendő lesz a határok 
védelmére." 

Ez a békét ajánló levél, melynek eredménye más nemzetek 
önállóságának teljes tisztelete lenne, a szövetséges uralkodókat 
úgy találja, amint Európa felett osztozkodnak. Ezen a nagy 
emberpiacon, e nyilvános lélekvásáron Oroszország elszedi a 
varsói nagyhercegséget; Poroszország a szász királyság egy 
részét, Lengyelország Wesztfália és Frankónia egy részét falja fel, 
és mint egy rettentő kígyó, melynek farka Memelig ér, azt reméli, 
hogy a Rajna bal partján elnyújtja fejét egész Thionville-ig. 
Ausztria Itáliát követeli, amint a campoformiói béke előtt volt az 
övé, mindazt, amit kétfejű sasa a luneville-i, pozsonyi és bécsi 
békének egymás után kiengedett karmai közül. A holland 
helytartó, akit királyi méltóságra emeltek, azt kéri, erősítsék meg 
öröklött államai: Belgium, Liége és a luxemburgi hercegség 
bekebelezését; végül Szardínia sziget királya sürgeti Genova és 
szárazföldi tartományai egyesítését, ahonnan tizenöt év óta ki 
van rekesztve. Minden nagyhatalom, a márványoroszlánhoz 
hasonlóan, a kis gömböcske helyett egy kis királyságot akar 
karmai közt tartani.  Oroszországé lesz Lengyelország, 
Poroszországé lesz a szász királyság, Spanyolországé Portugália, 
Ausztriáé Itália; Angolország pedig, mely mind e forradalom 
költségeit viseli, kettőt fog kapni: Hollandiát és Hannovert. 

A pillanat, mint látjuk, rosszul volt választva. Minazonáltal a 
császár nyilatkozatának lehetett volna valami eredménye, ha már 
a kongreszus szét lett volna oszolva, és a szövetséges 
uralkodókkal külön-külön egyenként tárgyalhat; de így, amint 
egymással szemben ültek, önzésük még jobban felébredt, és 
Napóleon semmi választ nem kapott a levelére. 


A császár nem lepődött meg ezen a hallgatáson: el volt 
készülve rá; nem vesztegetve az időt, a háború készülődéseihez 
látott. Minél figyelmesebben vizsgálta meg a támadás 
lehetőségeit, annál jobban örült, hogy első tervét nem követte. 
Minden züllőfélben volt Franciaországban; a hadseregnek alig 
volt meg a magva. A hadi felszerelés, a puskapor, a fegyverek, az 
ágyúk pedig, úgy látszott, mind eltűntek. 

Három hónapon át Napóleon naponkint tizenhat órát 
dolgozott. Szavára Franciaországban gyárak, műhelyek, öntők 
keletkeztek, és egyedül a főváros fegyverkovácsai háromezer 
fegyvert szállítottak huszonnégy óra alatt, a szabók pedig tizenöt- 
tizennyolcezer egyenruhát szabtak ez idő alatt. A gyalogezredek 
keretét két bataillonról ötre bővítették, a lovasezredeket két 
svadronnal erősítették meg, kétszáz nemzetőr  bataillont 
szerveztek, húsz tengerészezredet és negyven fiatal testőrezredet 
szereltek fel; a régi szabadságolt katonákat fegyverbe szólították, 
az 1814—1815-i sorozásokat megtartották, a tartalékos tiszteket 
és katonákat behívták. Hat hadsereg keletkezett: az északi, a 
moselle-i, a rajnai, a jurái, az alpesi, a pirenei; míg a hetedik, a 
tartalék sereg, Párizs és Lyon falai alatt gyülekezett, melyeket 
meg akartak erősíteni. 

Végre is minden nagyvárost egy csapásra meg kell védeni: a 
régi Lutetia35 nemegyszer falainak köszönhette megmenekülését. 

Ha 1805-ben megvédték volna Bécset, az ulmi csata nem 
döntötte volna el a háborút. Ha 1806-ban megerősítették volna 
Berlint, itt rendbe szedhette volna magát a Jénában megyeit 
hadsereg, és az orosz sereg vele egyesülhetett volna. Ha 1808- 
ban védhető állapotban lett volna Madrid, a francia sereg még az 
espinosai, tudelai, burgosi és somma-sierrai győzelmek után sem 


35 Párizs régi neve. 


mert volna a főváros ellen vonulni, maga mögött hagyván 
Salamanca és Valladolid felé az angol és a spanyol sereget. Végül, 
ha 1814-ben Párizs csak nyolc napig tudta volna magát tartani, a 
szövetséges sereget falai és Napóleon nyolcvanezer embere közé 
szorították volna, akiket Fontainebleau-ban összegyűjtött. 

Haxo tábornok nagy zsenijére bízták ezt a feladatot: ő fogja 
Párizst megerősíteni. Léry tábornok pedig Lyont. 

Ha tehát a szövetséges seregek csak június 1-jéig időt 
engednek, hadseregünk állománya kétszázezer emberről 
négyszáztizennégyezer emberre emelődik fel. És ha szeptember 
1-jéig időt hagynak, nemcsak ez az állomány lesz megkettőzve, 
hanem Franciaország szívéig minden várost megerősítünk, 
úgyhogy mindezek védeni fogják a fővárost. 1815 így vetélkedik 
1793-mal, és Napóleon ugyanazt az eredményt érte el, mint a 
közjóléti bizottmány, anélkül hogy szükség lett volna tizenkét 
guillotinra, amelyek a forradalmi hadsereg felszereléséhez 
hozzátartoztak. 

Egy pillanatnyi vesztegetni való ideje sem volt; a 
szövetségesek, akik Szászország és Krakkó felett vitatkoztak, 
fegyverben maradtak, meggyújtott kanóccal. Négy rendeletet 
bocsátottak ki, és Európa újra Franciaország ellen indult. 

Wellington és Blücher Liége és  Courtrai között 
kétszázhúszezer embert gyűjt össze, angolokat, poroszokat, 
belgákat és  braunschweigiakat. A bajorok, badeniek és 
württembergiek Pfalz és a Fekete-erdő felé igyekeznek; az 
osztrákok megfeszített erővel nyomulnak előre, hogy hozzájuk 
csatlakozzanak. Az oroszok átmennek  Frankónián és 
Szászországon, és két hónap sem telik bele, Lengyelországból a 
Rajna partján vannak. Kilencszázezer ember áll harcra készen, 


másik háromszázezer már útban van. A koalíció ismeri Kadmus 
titkát; szavára földből, föld alól teremnek elő a katonák. 

Ezalatt Napóleon, amilyen mértékben látja növekedni az 
ellenséges seregeket, annál jobban szükségét érzi annak, hogy a 
népre támaszkodhassék, mely 1814-ben hiányzott neki. Egy 
pillanatra ingadozik, hogy ne dobja-e el a császári koronát az első 
konzul kardjáért, de Napóleon, aki forradalmak között született, 
fél a forradalomtól. Fél a nép felbuzdulásától, mert tudja, hogy 
azt semmi sem irányíthatja. A nemzet panaszkodik, hogy nincs 
szabadsága. Napóleon pótalkotmányt ad neki. 1790-ben megvolt 
a szövetsége, 1815-ben meglesz ,májusi csapatszemléje": 
Franciaország talán meg fog nyugodni. Napóleon szemlét tart a 
szövetségesek felett, és június 1-jén a Champ-de-Marson emelt 
oltár előtt hűségesküt tesz az új alkotmányra. Még aznap 
megnyitja a kamarákat. 

Aztán, amint megszabadul ettől a politikai komédiától, 
melyet nem szívesen játszik, átveszi valódi szerepét és 
tábornokká lesz. Száznyolcvanezer emberrel rendelkezik, hogy 
megkezdhesse a hadjáratot. Vajon mit csinál? Az angol, porosz 
sereg elé megy-e, hogy találkozzék velük Brüsszelnél vagy 
Namur-nál? Bevárja-e Párizs vagy Lyon falai alatt a szövetséges 
seregeket? Fabius lesz-e vagy Hannibál? 

Ha Napóleon bevárja a szövetségeseket, időt nyer 
augusztusig, befejezi újoncozását, véghezviszi előkészületeit, 
rendbe szedi egész anyagát, és teljes erejével ütközhetik meg 
azzal a hadsereggel, mely kétharmad résznyire meggyöngült, 
mivel megfigyelő hadtesteket volt kénytelen maga mögött hagyni. 

De Franciaország fele része így ki lenne szolgáltatva az 
ellenségnek, és az okosság nem ezt a haditervet tanácsolta. Lehet 
valaki Fabius, amikor, mint Nagy Sándornak, olyan birodalma 


van, mely a világ hetedrészére kiterjed, vagy amikor, mint 
Wellington, a mások birodalmában hadakozik. Az ilyen 
várakozásokat különben sem ismerte Napóleon zsenije. 

Ellenkezőleg, ha Belgiumba teszi át az ellenségeskedést, meg 
fogja döbbenteni az ellenséget, mely azt hiszi, hogy nem vagyunk 
harcra képes állapotban. Wellingtont és Blüchert megverheti, 
szétszórhatja, megsemmisítheti, mielőtt még a szövetséges 
csapatok többi részének ideje lenne, hogy vele egyesüljön. 
Brüsszel aztán mellé áll, a Rajna-part fegyvert fog, Olaszország, 
Lengyelország és Szászország felkelnek, és így a hadjárat 
kezdetén, ha jól sikerül, egy csapásra szétveri a koalíciót. 

Az igaz, hogy ellenkező esetben még július kezdete előtt 
Franciaországba csalják az ellenséget, azaz még két hónappal 
előbb, mint saját magától jönne. De Golf Juantól Párizsba való 
diadalmas bevonulása után kételkedhetik-e seregében és 
számíthat-e vereségre Napóleon? 

Száznegyvenegyezer . emberéből egy negyedrésznyit 
Bordeaux, — Toulouse, Chambéry, Belfort, Strasbourg 
megerősítésére kell hagyni a császárnak, és el kell nyomnia 
Vendéet, ezt a régi politikai fekélyt, amelyet rosszul irtott ki 
Hoche és Kléber. Marad tehát százhuszonötezer embere, melyet 
Philippeville-től Maubeuge-ig von össze. Igaz, hogy kétszázezer 
ember van előtte, de ha még hat hétig vár, egész Európa ráveti 
magát. Június 12-én elindul Párizsból, 14-én Beaumont-ba teszi 
át főhadiszállását, hol hatvanezer emberrel táborozik, 
tizenhatezer embert küld a jobbszárnyon Philippeville felé, 
balszárnyon pedig negyvenezret Solre-Sur-Sambre felé. Ebben a 
helyzetben Napóleon előtt van a Sambre, jobbra tőle a Meuse, 
balra és háta mögött az avesne-i, chimayi és gedine-i erdő. 


Az ellenség a Sambre és az Escaut között körülbelül húsz 
mérföldnyi területen táborozott. 

A porosz-szász hadsereg, melynek Blücher volt fővezére, az 
előőrsöt képezte. Százhúszezer emberből állott és háromszáz 
ágyúja volt. Négy nagy hadtestre oszlott. Az első, melynek 
Ziethen tábornok volt fővezére, Charleroi és Fleurus között 
táborozott, és ez képezte a csapat középpontját; a második Pirsch 
tábornok vezérlete alatt a Namour vidékén táborozott; a 
harmadik Thielmann tábornok vezénylete alatt Dinant vidékén, a 
Meuse partján: a negyedik, mely Bülow tábornok vezénylete alatt 
a három első háta mögött helyezkedett el, Liége-ben ütötte fel 
főhadiszállását. Ilyenformán a  porosz-szász sereg patkó 
formájában állott fel, melynek élei egyfelől, mint mondottuk, 
Charleroiig, másfelől Dinant-ig nyúlnak, és az egyik három, a 
másik pedig csak másfél mérföldnyi távolságra van előőrseinktől. 

Az angol-holland seregnek Wellington volt a fővezére.36 
Száznégyezer-kétszáz emberből áll és tíz divíziót képez. A divíziók 
két nagy gyaloghadtestbe és egy lovashadtestbe vannak osztva; az 
első gyaloghadtestet az orániai herceg vezényli; főhadiszállása 
Braine-le-Comte. A második hadtestet, melynek főhadiszállása 
Brüsszelben van, Hill táborszernagy vezényli, végül a 
lovasságnak, mely Grommont körül táborozik, Uxbridge herceg a 
vezére. A tüzérség nagy terepe Gantban van. 

A második sereg ugyanúgy helyezkedett el, mint az első, csak 
fordított patkó alakban; szélső szárnyai helyett centruma van 
legközelebb harcélünkhöz, melytől teljesen elválasztja a porosz- 
szász sereg. 


36 Wellington serege 36 000 németből, 32 000 angolból és 25 000 
hollandból állott. 


Napóleon 14-én este kétmérföldnyire érkezett az ellenséghez, 
anélkül hogy annak legkisebb sejtelme is lett volna róla. Az 
éjszaka egy részét azzal töltötte, hogy a vidék térképét böngészte; 
körülötte kémek, akik az ellenség különféle hadállására 
vonatkozólag hoztak biztos jelentéseket. Mikor teljesen 
felismerte az ellenség  hadállásait, szokott gyorsaságával 
kiszámította, hogy annyira elnyújtották harcélüket, hogy 
legalábbis három napba kerül, míg összevonhatják a csapatokat. 
Ha váratlanul megtámadja őket, elvághatja egymástól a két 
sereget, és külön-külön megverheti. Már előzőleg húszezer lovast 
gyűjtött össze egy hadtestben: e lovasság kardjával fogja 
kettévágni a kígyót, melynek aztán szétszelt darabjait 
megsemmisíti. 

A haditerv készen volt. Napóleon kiadja parancsait, tovább 
vizsgálja a terepet és kérdezi ki kémeit. Egész terve azon alapul, 
hogy ismeri az ellenség állását, míg ellenkezőleg: az ellenség előtt 
az övé teljesen ismeretlen. Egyszerre Gérard tábornok hadsegéde 
érkezik vágtatva: azt a hírt hozza, hogy Bourmont táborszernagy 
és Clouet, Willoutrey ezredesek, a negyedik hadtesttől átpártoltak 
az ellenséghez. Napóleon olyan nyugalommal hallgatja, mint aki 
hozzá van szokva az árulásokhoz, aztán Neyhez fordul, aki 
mellette állott: 

— Nos, hallja, marsall! Ez a maga védence, akit nem akartam, 
akit maga ajánlott, és akit csak ön miatt becsültem. Íme, 
átpártolt az ellenséghez! 

— Sire — felelte a marsall -, bocsásson meg, de oly hű 
embernek hittem. Mint magamért, úgy feleltem volna érte. 

— Marsall úr — folytatta Napóleon, felállva és vállára téve 
kezét —, aki kék, az kék marad, s aki fehér, az fehér. 


Aztán visszaül, és még abban a pillantban megcsinálja 
haditervén azokat a változásokat, melyeket ez az árulás tesz 
szükségessé. Hajnalban megindulnak hadoszlopai; 
balszárnyának előőrse, mely Bonaparte Jeromos tábornok 
gyalogdivízójából áll, visszaszorítja Ziethen tábornok porosz 
hadtestének előőrsét, és elfoglalja a marchiennes-i hidat. A 
jobbszárny Gerard tábornok alatt jókor meglepi a cháteleti hidat, 
míg Pajol tábornok könnyűlovassága, mely a centrum előőrsét 
képezi, a harmadik gyaloghadtest védelme alatt előrenyomul, és 
elfoglalja a Charleroi hidat. Tiz órakor a francia sereg átkél a 
Sambre-on, és ellenséges területen lesz. 

Minden úgy megy végbe, amint Napóleon parancsolta. 
Jeromos visszaszorítja Ziethent, és ötszáz foglyot ejt. Gerard 
elfoglalja a cháteleti hidat, és az ellenséget a parttól több mint 
egymérföldnyire visszaszorítja. Csak Vandamme késik, aki reggel 
hatkor még nem mozdult táborából. 

— Majd utolér — mondja Napóleon. — Pajol! Támadjon 
könnyűlovasságával; maga után megyek a gárdámmal. 

Pajol elindul, és visszaszorítja, amit maga előtt talál; csak egy 
gyalogosnégyszög tartja magát; Desmichels tábornok a negyedik 
és kilencedik vadászezred élén, rájuk csap, szétveri, négyfelé 
vágja, aztán darabokra aprítja őket, és pár száz foglyot ejt. 

Pajol kardot vonva érkezik Charleroiba, és bevágtat a 
városba. Napóleon követi. Három órakor megérkezik 
Vandamme: egy rossz szám volt késlekedése oka: egy négyest 
hatosnak olvasott. Meg lett büntetve tévedéséért azzal, hogy nem 
harcolhatott. Még aznap este az egész francia sereg átkelt a 
Sambre-on. — Blücher serege  Fleurus felé visszavonult, 
négymérföldnyi űrt hagyva közte és az angol-holland sereg 
között. 


Napóleon észreveszi a hibát, és ki akarja használni. Neynek 
szóbeli parancsot ad, hogy induljon el negyvenkétezer emberrel a 
Brüsszeltől Charleroiba vezető úton, és csak a jelentéktelen 
Ouatre-Bras tanyánál álljon meg, mely a brüsszeli, nivelli 
charleroi-i és namuri út keresztezésénél van. Itt feltartóztatja az 
angolokat, addig, amíg Napóleon a nála maradt hetvenkétezer 
emberrel megveri a poroszokat. A marsall! azonnal elindul. 

Napóleon, aki azt hiszi, hogy parancsait végrehajtották, 
június tizenhatodikán reggel megindul, és Saint-Armand és 
Sombref között rábukkan a porosz seregre, harcra készen, a 
Sambre-val szemben: Charleroiban, Namurban és Dinant-ban 
táborozó három hadtestből áll ez. Helyzete vigasztalan, mert 
jobbszárnyát kiszolgáltatja Neynek, akinek, ha a kapott 
utasításokat követte, ez órában a Ouatre-Bras majornál, azaz az 
ellenség hátvédjétől kétmérföldnyire kell lennie. Napóleon a 
következő intézkedéseket tette: seregét ugyanolyan vonalban 
állítja fel, mint Blücher, hogy szembetámadhasson, egy 
hadsegédet Neyhez küld, és megparancsolja, hogy egy 
hadosztályt hagyjon a Ouatre-Bras majornál megfigyelés végett, 
aztán amilyen sietve lehet, forduljon vissza Bry felé, és támadja 
meg a porosz hátvédet. Egy másik tiszt ugyanekkor elindul, hogy 
Erlon gróf hadtestét állítsa meg — amely előőrségül áll, és amely 
következésképpen még csak Villers-Perruinnál lehet forduljon 
jobbra, és jöjjön vissza Brybe. Ez az új intézkedés egy órával 
előbbre viszi a dolgot, és megkettőzi a győzelem esélyeit. Miután 
az egyik késik, nem fog késni a másik, és ha mind a kettő 
megérkezik abba a távolságba, hova menniök kell, az egész 
porosz sereg elveszett. Az első ágyúlövés, amit Napóleon Bry vagy 
Vagnelée felől hall, lesz a jel atámadásra. Amint megtette ezeket 
az intézkedéseket, Napóleon megáll és vár. 


Az idő múlik, és Napóleon semmit nem hall. Eljön délután 
két óra, három óra, négy óra, még mindig csend. Pedig a nap 
túlságosan ki van számítva arra, hogy így veszni hagyják. Az 
ellenség másnap egyesülhet, és akkor új csatatervet kell 
kidolgozni, és vissza kell szerezni a győzelem esélyeit. Napóleon 
parancsot ad a támadásra. A csata le fogja kötni a poroszokat, és 
kevesebb figyelmet fognak fordítani Neyre, aki kétségtelenül 
megérkezik az ágyúszóra. 

Napóleon a balszárnyon való erős támadással kezdi meg az 
ütközetet. Azt reméli, hogy így erre az oldalra vonja át az ellenség 
erejének nagyobb részét, és eltávolítja tartalék seregétől arra a 
pillanatra, mire Ney meg fog érkezni a régi brunchaut-i úton, 
mely Gembloux felé vezet. Aztán úgy tervezi, hogy megtöri 
centrumát, kettévágja, és a sereg legerősebb részét bezárja abba a 
vas-háromszögbe, melyet előző nap előkészített. Megkezdődik a 
harc, és két órán keresztül folyik anélkül, hogy hírt kapnának 
Neyről vagy Erlonról. Pedig reggel tíz órakor értesítést 
hagyhattak ezek, és az egyik csak kétmérföldnyire, a másik pedig 
két és fél mérföldnyire volt. Napóleon kénytelen lesz önmaga 
győzni. Parancsot ad, hogy tartaléka tegye meg azt a mozdulatot, 
melynek a nap sikerét kell eldöntenie. E pillanatban azt jelentik 
neki, hogy erős ellenséges hadoszlop mutatkozik a heppignies-i 
síkon és balszárnyit fenyegeti. Hogyan jött át Ney és Erlon között 
ez a hadoszlop? Hogyan vitte véghez Blücher azt a mozdulatot, 
melyről ő, Napóleon, álmodott? Ezt nem érti. Nem baj! 
Megállítja tartalékát, hogy feltartóztassa az új támadást, és a 
centrum ellen irányuló mozdulatot abbahagyja. 

Egy negyedóra múlva megtudja, hogy ez a hadoszlop Erlon 
hadteste, mely a bryi út helyett a saint-amandin vágott át. 
Folytatja tehát félbeszakított mozdulatát, Signy ellen indul, 


rohamlépésben elfoglalja, és az ellenséget visszavonulásra 
kényszeríti. De jön az éjszaka, és Blücher egész serege átvonul 
Bryn, melyet Neynek kellett volna megszállani húszezer 
emberével. Ezt a napot mégis megnyerte: negyven ágyú jut 
kezeink közé, húszezer ember lesz harcképtelen, és a porosz 
hadsereg annyira elzüllött, hogy abból a hetvenezer emberből, 
melyből állott, alig tudtak harmincezret összegyűjteni a 
tábornokok.37 Maga Blücher is leesett a lóról, és egy dragonyos 
lován, összezúzva tudott csak nagy nehezen megmenekülni. 
Éjszaka folyamán Napóleon hírt kap Neyről; Ney ahelyett, 
hogy amint parancsot kapott, napkeletkor indult volna Ouatre- 
Bras-nak, melyet csak tízezer holland tartott megszállva, és 
elfoglalta volna azt, csak délben indult el Gosselies-ből úgy, hogy 
mivel Wellington Ouatre-Bras-ba tűzte ki egymásután a 
különféle hadtestek találkozóját, e hadtestek déltől három óráig 
megérkeztek, és így Ney tízezer ember helyett harmincezret 
talált. A marsall, aki veszély esetén mindig visszanyerte szokott 
önuralmát, és aki különben azt hitte, hogy Erlon húszezer 
embere követi, nem habozott és támadott. Nagy lett 
csodálkozása, amikor látta, hogy az a hadtest, melyre várakozott, 
nem jön segítségére, és tartalékát nem találja arra felé, melyre 
jönnie kellett. Tehát utánaküldött, és szigorúan parancsot adott, 
hogy jöjjön vissza. De e pillanatban kapta Napóleon rendeletét. 
Későn jött: a csata megkezdődött, folytatni kellett. Mégis újra 
Erlon gróf elé küldött, hogy felhatalmazza Bry felé vonulásának 
folytatására, ő pedig újult dühvel fordult az ellenség felé. E 


37 ,Az történt volna az ő seregükkel is — mondja Napóleon az em- 
lékirataiban ha az éj folyamán üldözték volna őket, mint amit 18-án este ők 
csináltak velem,. Példát mutattam nekik. De megtanítottak rá, hogy az éjszaki 
üldözésnek, ha veszélyesnek is tűnik fel a győztes előtt, azért megvannak a 
maga előnyei." 


pillanatban Wellington vezérlete alatt tizenkétezer főnyi angol 
segédcsapat érkezett, és Ney kénytelen volt visszavonulni Frasne 
felé, . mialatt — Erlon gróf serege  menetelésekkel és 
visszavonulásokkal töltve el a napot, folyton hárommérföldnyi 
közben járkált a két ágyúharc között, anélkül hogy bármit 
használt volna akár Neynek, akár Napóleonnak. 

A győzelem azonban, ha kevésbé döntő volt, mint amilyen 
lehetett volna, mégiscsak győzelem maradt. A teljes hátrálásban 
levő porosz sereg balszárnyával visszavonulva, felfedte az angol 
sereget, mely legjobban előrehatolt. Napóleon, hogy ezek 
egyesülését megakadályozza, Groucyt küldi ki ellene harmincezer 
emberrel, és azt a parancsot adja neki, hogy addig szorítsa, míg 
szembe nem száll vele. Hanem Grouchy szintén azt a hibát követi 
el, mint Ney; csakhogy következményei rettentőek lesznek. 

Amennyiben az angol fővezér hozzá volt szokva Napóleon 
gyors lecsapásaihoz, azt hitte, hogy idejében ér a Ouatre-Bras- 
hoz, hogy egyesüljön Blücherrel. Tizenötödikén este hét órakor 
azonban Wellington lordhoz Brüsszelbe futár jön a tábornagytól, 
aki azt jelenti, hogy az egész francia sereg megindult, és az 
ellenségeskedések megkezdődtek. Négy óra múlva, mikor lóra 
akar ülni, megtudja, hogy a franciák Charleroi urai lettek, és 
seregük, mely százötvenezer főből áll, csatarendben vonul 
Brüsszel felé, elborítva a Marchiennes, Charleroi és Chátelet közé 
eső vidéket. Azonnal útnak indul ő is, az összes csapatoknak 
parancsot ad, hogy szedjék fel a tábort és Ouatre-Bras-nál 
gyűljenek össze, hová, mint mondottuk, hat órakor megérkezik, 
és megtudja, hogy porosz sereget megverték. És ha Ney marsall 


követte volna a kapott parancsokat, arról kapott volna hírt, hogy 
megsemmisítették.38 

A halál különben kölcsönösen rettentő aratást csinált: a 
herceg elesett Ouatre-Brasnál, Letort tábornok pedig Fleurusnál. 

A 16-ról 17-re virradó éjjel a következő volt a helyzet: 

Napoleon a harczmezőn táborozott. A harmadik hadtest 
Saint-Amand előtt volt; a negyedik Vichy előtt; Grouchy marsall 
lovassága Sombrefben; a gárda a bry-i magaslaton; a hatodik 
hadtest Ligny mögött; a könnyű lovasság a namuri út felé, hol az 
előőrsök voltak. 

Blücher, akit gyöngén visszaszorított Grouchy, miután 
egyórai üldözés után elvesztette szem elől, két hadoszlopban 
visszavonult, és megállott Gembloux mögött, hol csatlakozott a 
Bülow tábornok vezénylete alatt Liége-ből érkező negyedik 
hadtesthez. 

Wellington Ouatre-Bras-nál tartotta magát, serege egyes 
divíziói, melyek 15-én és 16-án egész éjjel, 16-án egész nap, 16-ról 
17-re virradólag csaknem egész éjszaka meneteltek, egymás után 
csatlakoztak hozzá, a fáradtságtól összetörve. 

Hajnali két óra felé Napóleon egy hadsegédet küld Ney 
marsallhoz: azt hiszi, hogy az angol-holland sereg követni fogja a 
porosz-szász sereg hátráló mozdulatát, és azt rendeli a 
marsallnak, hogy támadja meg újra Ouatre-Bras-t; gróf Lobau 
tábornok, aki a hatodik hadtest két divíziójával, saját könnyű 
lovasságával és Milhaud tábornok vérteseivel a namuri útra 


38 Máskor — mondja Napóleon az emlékirataiban — Ney hat órakor 
elfoglalta volna Ouatre-Bras előtt állását, megverte és elfogta volna az egész 
belga divíziót; azzal hogy a namuri útra fordította volna a porosz sereget; és 
gyorsan a jemmapes-i útra csapna, meglephette volna útban a braunchweigi 
herceget, az ötödik angol divíziót, melyek Brüsszelből jöttek, aztán mehetett 
volna az első és harmadik angol divízió elé, melynek lovasság és tüzérség 
nélkül holtfáradtan érkeztek a nivelles-i útra." 


ment, majd segíteni fogja a támadásban, és ezzel a támogatással 
elég erős lehet, miután minden lehetőség amellett szól, hogy csak 
a sereg hátvédjével lesz dolga. 

Hajnalban a francia sereg két hadoszlopban útnak indul. Az 
egyik oszlop, mely hatvannyolcezer emberből áll, és melynek 
Napóleon a vezére, az angolok után megy; a másik — 
harmincnégyezer ember -, Grouchy vezénylete alatt a poroszokat 
veszi üldözőbe. 

Ney még mindig késik, és Napóleon érkezik elsőnek a guatre- 
bras-i major elé, hol egy angol lovas hadtestet vesz észre: száz 
huszárt küld felderítő szolgálatra, de ezeket erősen visszaszorítja 
az ellenség ezrede. Erre a francia sereg megáll és csatarendbe 
sorakozik; Milhaud tábornok vértesei a jobbszárnyat foglalják el, 
a könnyűlovasság a balszárnyra áll fel, mögötte pedig, a terep 
viszonyait kihasználva, a tüzérség helyezkedik el. 

Ney még most sem jelentkezik; Napóleon, aki attól fél, hogy 
elveszíti, mint előző napon, most nem akar semmibe se kezdeni 
nélküle. Ötszáz huszárt elugraszt Frasne felé, hol lennie kellene, 
hogy keressenek vele összekötettést. Amint ez a csapat a 
delhutte-i erdőbe ér, mely a namuri és charleroi út között van, 
egy vörös dzsidás ezredet, mely Lefévre-Desnouettes divíziójához 
tartozik, angol seregnek néz, és tüzelni kezd. Egy negyedóra 
múlva kiismerik magukat, és minden megmagyarázódik: Ney 
Frasne-ban van, mint ahogy Napóleon hitte. Két tiszt kiválik és 
elvágtat, hogy Ouatre-Bras ellen való támadást siettessék. A 
huszárok visszajönnek, és a francia sereg balszárnyán elfoglalják 
állásukat; a vörös dzsidások helyükön maradnak. Napóleon, 
nehogy időt veszítsen, tizenkét ágyút ütegbe állít és tüzelni kezd: 
csak két ágyú felel vissza, ami új jel arra, hogy az ellenség az 
éjszaka folyamán kiürítette Ouatre-Bras-t, és csak hátvédet 


hagyott ott visszavonulása védelmére. Különben mindezt csak 
sejteni vagy találgatni lehet, mivel szakad az eső, és elzárja az 
igen keskeny láthatárt. Egyórai ágyúzás után, mialatt Napóleon 
folyton Frasne felé figyelt, látva, hogy a marsall még mindig 
késik, parancsot küld parancs után. Aztán jelentik, hagy végre 
Erlon gróf feltűnt hadtestével: mivel még sem Ouatre-Bras, sem 
Ligny ellen nem fordult, Napóleon azzal bízza meg, hogy vegye 
üldözőbe az ellenséget. Ő azonnal a hadoszlop élére áll, és 
rohamlépésben Ouatre-Bras ellen indul. Mögötte megjelenik a 
második hadtest: Napóleon vágtára fogja lovát, alig harminc 
emberrel átvág a két út között levő távolságon, Ney tábornokhoz, 
akinek nemcsak az előző napi lassúságáért tesz szemrehányást, 
hanem a maiért is, ami miatt két drága órát veszített, mert ezalatt 
talán, ha erősen szorongatja az ellenség visszavonulását, futássá 
változtathatta volna. Aztán meg sem hallgatja a marsall 
védekezését, és a sereg élére áll; itt a katonák térdig sárban 
gázolnak a földeken, az úton pedig lábszárig a vízben. Napóleon 
azt hiszi, hogy az angol-holland sereg is hasonló kellemetlen 
helyzetben van, és emellett a visszavonulás összes zavarait érzi. 
Azt parancsolja tehát a röpülő tüzérségnek, hogy menjenek előre 
az úton, hol egész könnyen gördülnek az ágyúk, és egy pillanatra 
se hagyják félbe a tüzelést, hogy így a maga és az ellenség 
állásával tisztában legyen. A két sereg pedig továbbhaladt a 
pocsolyában, a ködben, vonszolta magát az iszapban, és mint két 
óriási özönvíz előtti sárkány, amilyenről Brongniart és Cuvier 
álmodoztak, lángot és füstöt okádott egymásra. 

Este hat óra felé az ágyúzás állandó lesz és erősödik. Az 
ellenség ugyanis fölfödte tizenöt ágyúból álló ütegét. Napóleon 
azt hiszi, hogy hátvédje meg van erősítve, és minthogy 
Wellingtonnak a soignes-i erdő közelében kell lennie, éjszakára 


az erdő előtt foglal állást. Meg akarja magát nyugtatni: kifejleszti 
Milhaud tábornok vérteseit, akik úgy tesznek, mintha 
támadnának a könnyűtüzérség négy ütegének védelme alatt. Erre 
az ellenség fölfed negyven ágyút, melyek egyszerre szólalnak 
meg. Nincs kétség: az egész sereg ott van. Ezt akarta tudni 
Napóleon. Visszahívja vérteseit, akikre holnap szüksége van, 
Planchenoit előtt foglal helyet, a caillou-i majornál felállítja 
főhadiszállását, és parancsot ad, hogy az éjszaka folyamán 
emeljenek — messzelátót, — hogy arról — másnap reggel 
szétnézhessenek a síkságon. Wellington minden valószínűség 
szerint felveszi a harcot. 

Az est folyamán több angol tisztet hoznak Napóleon elé, 
akiket napközben elfogtak, de ezektől semmi felvilágosítást sem 
tud kicsikarni. 

Tíz órakor, miután azt hitte, hogy Grouchy Wavre-ban van, 
egy tisztet küldött hozzá Napóleon, hogy jelentse neki: az egész 
angol-holland sereg előtte van, a soignes-i erdő előtt foglal állást, 
balszárnya a  haye-i majorra támaszkodik, és — minden 
valószínűség szerint, másnap csatába száll vele. Következőleg azt 
a parancsot adja neki, hogy napfeljötte előtt két órával válasszon 
ki seregéből egy hétezer főnyi divíziót, és tizenhat ágyúval indítsa 
útnak Saint-Lambert felé, hogy összeköttetésbe kerüljön a 
fősereg jobbszárnyával és az angol-holland sereg balszárnyát 
támadja meg; ő pedig, amint biztos lesz benne, hogy a porosz- 
szász sereg kiürítette Wavre-ot, csapata nagyobb felével, akár 
Brüsszelnek, akár másfelé, elindul ugyanabban az irányban, mint 
előőrsül szolgáló divíziója, és egész erejéből arra törekszik, hogy 
megérkezzék délután két órára, amikor jelenléte döntő lesz. 
Különben pedig, nehogy a poroszok figyelmét az ágyúzással 


magára terelje, Napóleon csak akkor kezdi meg a küzdelmet, ha a 
nap előrehaladt. 

Alig küldi el ezt a parancsot, amikor Grouchy marsall 
hadsegéde érkezik meg egy délután öt órakor írt jelentéssel, mely 
Gembloux-ból van keltezve. A marsall elvesztette az ellenség 
nyomát. Nem tudja, hogy vajon Brüsszel vagy pedig Liége felé 
vonult-e. Következésképpen előőrsöket állít fel mindegyik úton. 
Napóleon éppen őrvizsgálaton van, s csak akkor kapja a jelentést, 
mikor visszatér. Azonnal egy másik parancsot küld, ahhoz 
hasonlót, mint amelyet Wavre-ba küldött. Alig viszi el egy tiszt, 
egy másik hadsegéd érkezik, aki egy másik, hajnali két órakor írt 
jelentést hoz, mely szintén Gembloux-ban kelt. Grouchy esti hat 
óra felé megtudta, hogy Blücher teljes haderejével Wavre felé 
vonult. Első gondolata az volt, hogy azonnal követi, de csapata 
már tábort ütött és vacsorázik. Tehát csak másnap reggel indul. 
Napóleon nem érti, hogy mért oly restek tábornokai, akiknek 
1814-ben és 1815-ben egy esztendejük volt a pihenésre; egy 
harmadik parancsot indít a marsallhoz, még az előbbieknél is 
sürgetőbbet. 

A tizenhetedikéről tizennyolcadikára virradó éjjel a négy 
hadsereg állása a következő volt: 

Napóleon az első, második és hatodik gyalogos hadtesttel 
Subervic tábornok könnyűlovasságának divíziójával, Milhaud és 
Kellermann vérteseivel és dragonyosaival, végül a császári 
testőrséggel, azaz hatvannyolcezer emberrel és kétszáznegyven 
ágyúval, Planchenoit előtt és mögött a Brüsszelből Charleroi-ba 
vezető országút két oldalán táborozik. 

Wellingtonnak, az egész angol-holland seregnek, mely több 
mint nyolcvanezer emberből és kétszázötven ágyúból állott, 


Waterlooban van főhadiszállása, és a sereg Braine-Laleud-tól la 
Haye-éig egy emelkedés ormán nyúlik el. 

Blücher Wavre-ban van, ahol hetvenezer embert gyűjtött 
össze, akikkel bár merre mehet, amerre az ágyúk jelezni fogják, 
hogy szükség van rá. 

Végül Grouchy Gembloux-ban van, ahol pihen, miután két 
nap alatt három mérföldet tett meg. 

Így telik el az éjszaka; mindenki úgy sejti, hogy egy zámai 
ütközet előestéjén vannak, de még nem tudják, hogy ki lesz 
Hannibál és ki Scipio. 

Hajnalhasadáskor Napóleon nyugtalanul jön ki sátrából, 
mert azt hiszi, hogy Wellingtont nem találja meg előző esti 
állásában: azt gondolja, hogy az angol és porosz tábornok arra 
használta fel az éjszakát, hogy egyesüljenek Brüsszel előtt, és 
hogy őt a soignes-i erdő szorosa előtt várják. De az első 
szempillantás után megnyugodott: az angol-holland csapatok 
még mindig a magaslat élén táboroznak, hol előző nap 
megállottak. Ha elvesztik a csatát, nincs hova forduljanak. 
Napóleon csak egy pillantást vet elhelyezkedésükre, aztán 
visszafordul kísérői felé: 

— Grouchytól függ a mai nap — mondja -, ha végrehajtja a 
kapott parancsokat, akkor az esélyeink: kilencven tíz ellen. 

Reggel nyolc órakor kiderül az idő, és két tüzértiszt, akiket 
Napóleon a terep felderítésére előreküldött, azzal a jelentéssel 
jön vissza, hogy kezd száradni a föld, és egy órán belül a tüzérség 
megkezdheti "mozdulatait. Napóleon, aki leszállott, hogy 
reggelizzék, azonnal újra lóra ül, Belle-Aliance felé indul, és 
észreveszi az ellenség — harcvonalát. Hanem kételkedik 
önmagában, és megbízza Haxo tábornokot, hogy menjen 

lehetőleg még közelebb, és győződjék meg arról, hogy vajon nem 


védi-e az ellenséget valami sánc, amelyet az éjszaka emeltek. Fél 
óra múlva a tábornok visszatért: nem látott semmiféle 
erődítményt, az ellenséget csak maga a terep védi. A katonák 
parancsot kapnak, hogy készülődjenek, és szárítsák meg 
fegyvereiket. 

Napóleonnak előbb az volt a szándéka, hogy a jobbszárnyat 
támadja meg. Hanem délelőtt tizenegy órakor Ney, akit 
megbízott, hogy nézze meg a terepnek ezt a részét, visszajön, és 
azt jelenti, hogy egy patak, amely a szakadékon folyik át, az előző 
napi eső folytán olyan mocsaras folyóvá vált, hogy a gyalogsággal 
lehetetlen lesz rajta keresztülhatolni, és kénytelenek lesznek 
csapatonként a falun átmenni. Napóleon erre megváltoztatja 
tervét: ki fogja kerülni azt a helyi nehézséget, felmegy egész a 
patak eredetéig, centrumában támadja meg az ellenséget, a 
lovasságot és tüzérséget a brüsszeli úton indítja előre. És így a két 
hadtestnek, melyet kettészel a középen, minden visszavonulását 
elvágja, az egyik felől Grouchy, akinek meg kell érkeznie két- 
három órára, másik felől a lovasság és a tüzérség, melyek a 
brüsszeli országutat fogják védeni. Következőleg a császár összes 
tartalékával az ellenséges centrum felé fordul. 

Aztán, miután mindenki helyén van, és csak a parancsot 
várják az indulásra, Napóleon galoppba kapja lovát, átfutja a 
hadsorokat, mire amerre elhalad, felhangzik a katonazene és a 
katonák kiáltása, ami ütközetei kezdetének mindig ünnepies 
hangulatot ad, rikító ellentétben az ellenséges seregeknél 
uralkodó ridegséggel, ahol soha egyetlenegy vezénylő tábornok 
sem kelt elég bizalmat vagy rokonszenvet, hogy ilyen lelkesedést 
váltson ki az emberekből. Wellington egy keresztúton áll, egy 
fához támaszkodva, katonái előtte hadsorokban, és úgy szemléli 


ezt a hatásos színjátékot, ahol egy egész hadsereg esküszik arra, 
hogy vagy meghal, vagy győz. 

Napóleon a rossomme-i magaslatokon száll le a lóról, honnan 
átláthatja az egész csatamezőt. Mögötte a kiáltások és a 
katonazene hangzanak még, mintha egy puskaporos ároknak 
lobbannának lángjai; aztán egyszerre ünnepies csend lesz, olyan 
csend, amilyen két ütközetre kész hadsereg fölött honol. 

A csöndet nemsokára puskaropogás töri meg, mely szélső 
balszárnyunk felől tör elő, és melynek füstjét látni lehet a 
goumont-i erdő felett. Jeromos csatárjai ezek, akik azt a 
parancsot kapták, hogy harcot kezdjenek, és ezzel az angolok 
figyelmét arra felé fordítsák. Az ellenség erre fölfedi tüzérségét, 
és az ágyúk bömbölése elnyomja a puskák ropogását. Reille 
tábornok előreküldi Foy divíziójának ütegét, és Kellermann 
elővágtat tizenkét könnyű ágyújával. Ugyanekkor a sereg 
mozdulatlanul maradt többi részéből előretör Foy divíziója, és 
Jeromos segítségére siet. 

E pillanatban, amikor Napóleon ezen első mozdulatokat 
figyeli, egy hadsegéd érkezik, Ney marsall küldi, aki azzal volt 
megbízva, hogy a brüsszeli úton át a Haye-Sainte major ellen 
irányuló centrum elleni támadást intézze; -— a hadsegéd 
megérkezik vágtatva, és jelenti, hogy minden kész, és a marsall 
csak a jelre vár. Napóleon maga előtt látja nagy tömegekben a 
rendes támadásra szánt csapatokat, és parancsot akar adni, 
amikor hirtelen egy szempillantást vetve még a harctérre, a 
ködben észrevesz egy felhőfélét, mely Saint-Lambert irányában 
halad. 

Dalmácia hercegéhez fordul, aki mint táborszernagy van 
mellette, és megkérdi, mit gondol e jelenségről. A vezérkar 
távcsői mind ez irányban vannak szegezve: egyesek azt állítják, 


hogy fák azok, mások, hogy emberek. Napóleon veszi először 
észre, hogy egy hadoszlop. Vajon Grouchy-e, vagy Blücher? Ez az, 
amit nem tudnak. Soult marsall! azt hiszi, hogy Grouchy, hanem 
Napóleon előérzetszerűleg még kételkedik: előhívatja Domon 
tábornokot, és azt parancsolja, induljon Saint-Lambert felé saját 
és Subervic tábornok könnyűlovasságának divíziójával, hogy a 
jobbszárnyat felderítse, és figyelje meg az érkező hadtesteket, 
egyesüljön velük, ha Grouchy hadosztálya, és tartóztassa fel, ha 
Blücher előőrse. 

Alig adta ki a rendeletet, már a mozdulatot végre is hajtják. 
Háromezer lovas kezd vágtatni, elnyúlik, mint egy hosszú szalag, 
átkígyózik egy percig a hadsorok között, aztán a szélső 
jobbszárnyon kitör, továbbvágtat gyorsan, és szélső jobbunktól 
alig háromezer láncnyira egyesül újra, mint egy csapatszemlén. 

Alig ment végbe ez a mozdulat, melynek pontossága és 
eleganciája egy pillanatra elterelte a figyelmet a goumont-i 
erdőktől, ahol a tüzérség tovább dörög, amikor egy vadásztiszt 
Napóleon elé hoz egy porosz huszárt, akit Wavre és Planchenoit 
között fogtak el repülő földerítő szolgálat közben. Bülow 
tábornok egy levele volt nála, melyben azt jelenti Wellingtonnak, 
hogy Saint-Lambert felől érkezik és parancsait várja. Ez a levél 
okát adja azoknak a tömegeknek, melyeket észrevettek, és 
eloszlat minden kétséget. A fogoly azonkívül új értesüléseket ad, 
amelyeket el kell hinni, bármily hihetetlennek látszanak. 
Éspedig, hogy még reggel a porosz-szász hadsereg három 
hadteste Wavre-ban volt, ahol Grouchy őket meg nem támadta; 
franciákat nem találtak maguk előtt, minthogy ezredének egy 
őrjárata kétmérföldnyire felderítő szolgálatot végzett Wavre-tól, 
anélkül hogy valakire akadtak volna. 

Napóleon Soult marsallhoz fordult: 


— Ma reggel — mondja — az esélyünk még kilencven volt, 
Bülow érkezésével elvesztettünk harmincat, de még mindig van 
hatvan negyven ellen; és ha Grouchy helyrehozza azt a rettenetes 
hibát, melyet tegnap elkövetett azáltal, hogy eltöltötte az időt 
Gembloux-ban, és gyorsan előreküldi hadosztályát, még 
határozottabb lesz a győzelem, mert Bülow hadteste teljesen meg 
fog semmisülni. Hívasson egy tisztet! 

Egy vezérkari tiszt érkezik azonnal: megbízzák, hogy 
Grouchynak vigye el Bülow levelét és megérkezését siettesse. 
Ezek után, e pillanatban, Wavre előtt kell lennie. A vezérkari tiszt 
tegyen kerülő utat, és hátvédjét érje el: négy, vagy ötmérföldnyire 
van ez kitűnő utakon; a tiszt, akinek jó lova van, megígéri, hogy 
odaér másfél óra alatt. 

E pillanatban Domon tábornok hadsegéde érkezik meg, aki 
megerősíti az újságot: poroszok vannak előttük. A maga részéről 
több őrjáratot küldött ki, hogy Grouchy marsallal összeköttetésbe 
lépjen. 

A császár parancsot ad Lobau tábornoknak, hogy két 
divíziójával menjen át a charleroi országúton, és induljon a 
jobbszárny felé, hogy fedezze a könnyűlovasságot, aztán 
válasszon ki egy jó állást, ahonnan tízezer emberrel 
feltartóztathat harmincezret. Így rendelkezik Napóleon, ha tudja, 
hogy kivel van dolga. A mozdulatot azonnal véghezviszik, 
Napóleon visszafordul a csatatér felé. 

A csatárok megkezdték a tüzelést az egész vonalon, de a 
goumont-i erdőben indult heves csatán kívül még komoly dolog 
nem történt; egy divíziót kivéve, melyet az angol sereg 
centrumából küldött ki és indított előőrsei segítségére, az egész 
angol-holland sereg mozdulatlan, szélső balszárnyán Bülow 
csapatai pihennek és sorokba verődnek, mialatt tüzérségüket 


várják, amely még a szorosban van. E pillanatban Napóleon 
parancsot ad Ney marsallnak, hogy kezdje meg ütegeivel a 
tüzelést, vonuljon Haye-Sainte ellen, foglalja el szuronnyal, 
hagyjon ott egy gyalogdivíziót, és azonnal támadja meg a 
papelotti és haye-i két majort, űzze ki onnan az ellenséget, és 
válassza el az angol-holland sereget Bülow hadtestétől. Az a 
hadsegéd, aki e rendeletet viszi, áthalad a kicsiny síkságon, mely 
Napóleont a marsaiból elválasztja, és elvész a hadoszlopok tömör 
sorai között, amelyek a jelre várnak. Néhány perc múlva 
nyolcvan ágyú dördül el egyszerre, és jelenti, hogy a fővezér 
parancsa teljesítve van. 

DErlon gróf három divízióval előrenyomul e rettentő ágyútűz 
oltalma alatt, mely kezdi lyukgatni az angol sorokat, amikor 
hirtelen, amint egy mély árkon halad át, a tüzérség besüllyed. 
Wellington, aki a magaslaton, seregénél állva látta a balesetet, 
kihasználja, és dErlon grófra támad egy lovasbrigáddal, mely két 
részre oszlik, és villámgyorsasággal támadja meg egyrészt 
Marcognet divízióját, másrészt a segítség nélkül maradt ágyúkat, 
amelyek nem tudván megmozdulni, nem csak a támadást 
hagyták félbe, de többé nem tudtak védekezni sem. A gyalogságot 
a támadás leveri, két zászlóalját elveszik, a tüzérséget 
lekaszabolják, az ágyúk istrángját és a lovak inait elvagdossák: 
már hét ágyút tettek hasznavehetetlenné, mikor Napóleon 
észreveszi a zűrzavart, és parancsot ad Milhaud tábornok 
vérteseinek, hogy siessenek testvéreik segítségére. Ez a vasfal 
megmozdul a negyedik dzsidásezred támogatásával, és a 
rajtakapott angol brigádot elsepri, szétszórja, darabokra tépi ez a 
rettentő roham. Többek között két dragonyosezred pusztult el 
teljesen: az ágyúkat visszafoglalták és Marcognet divízióját 
kiszabadították. 


Ezt a csodálatraméltóan véghezvitt parancsot maga Napóleon 
teljesítette, aki a harcsor élére állott az ágyúgolyók és gránátok 
közé, amelyek mellette megölik Devaux-ot és megsebesítik 
Lallemand tábornokot. 

Ezalatt Ney, bár megfosztották tüzérségétől, továbbhalad 
előre, és míg ez a végzetes, bár oly gyorsan kiköszörült baleset 
történt a Charleroiból Brüsszelbe vezető út jobb oldalán, az 
országúton és a bal oldali földeken egy másik oszloppal nyomult 
elő, amellyel végre Haye-Sainte-be ért. 

A teljes angol tüzérség tüzelése alatt, amelyre a mieink már 
csak gyöngén tudnak válaszolni, itt fejlődik ki a legerősebb harc. 
Három óra hosszat Ney visszanyerte legszebb éveinek erejét, és ő 
küzd a hadállásért, melyet végre is elfoglal, az ellenség 
holttesteivel borítva. Három skót ezred feküdt itt egymás mellett, 
sorban, meghaltak, amint küzdöttek; aztán a második belga 
divízió, az ötödik és hatodik angol divízió hagyta itt emberei 
harmadrészét. Napóleon a menekülők után küldi Milhaud 
fáradhatatlan vérteseit, akik kivont karddal üldözőbe veszik őket, 
egész az angol sereg soraiba űzik, ahol rendetlenséget okoznak. 
Arról a magaslatról, ahol állott, a császár észreveszi, hogy az 
angol tartalék és a szekerészek elvonulnak a harctérről, és a 
brüsszeli útra igyekeznek. A mienk a győzelem, ha Grouchy 
megérkezik. 

Napóleon szeme folyton Saint-Lambert felé figyel, hol végre a 
poroszok megkezdték a harcot, és ahol túlnyomó számuk dacára 
feltartóztatta őket Domon és Subervic kétezer-ötszáz lovasa és 
Lobau kétezer embere, akiknek oly nagy hasznát venné e 
pillanatban Napóleon, hogy segítsék a centrum elleni 
támadásban, mely felé figyel, és nem hall és nem lát semmit, ami 
Grouchy annyira várt érkezését jelentené. 


Napóleon parancsot küld a marsallnak, hogy bármibe kerül 
is, tartsa meg pozícióját. Szüksége van arra, hogy egy pillanatig 
tisztán lásson sakktábláján. 

A szélső balszárnyon Jeromos elfoglalta az erdő egy részét és 
a goumont-i kastélyt, amelynek csak négy fala maradt meg, 
fedelét elsöpörték a gránátok. De az angolok tovább tartják 
magukat abban a mély útban, mely a gyümölcsöskertek alatt 
vonul. Itt tehát csak fél a győzelem. 

Szemközt és a centrum felől a marsall elfoglalta Haye- 
Sainte-et, és Wellington tüzérsége és lovasságának támadásai 
dacára, akik muskétásaink rettentő tüzelésétől meghőkölnek — 
megtartja azt. Itt teljes a győzelem. 

Az út jobb oldalán Durutte tábornok a papelotti és haye-i 
majorokért küzd, és itt kilátás van a győzelemre. 

Végül a szélső jobbon Bülow poroszai, akik végre ütközetbe 
szálltak, egyenesen a mi jobbszárnyunkra ereszkednek le. 
Harmincezer ember és hatvan ágyú indul Domon, Subervic és 
Lobau tízezer embere ellen. Egy pillanatra itt az igazi veszély. 

A veszély csak növekszik az érkező jelentések szerint; Domon 
tábornok őrjárata visszajött anélkül, hogy Grouchyt látta volna. 
Nemsokára jelentést kapnak magától a marsalltól. Ahelyett, hogy 
hajnalban elindult volna Gembloux-ból, amint előző napi 
levelében ígérte, csak reggel fél tízkor indult el, és már délután fél 
öt óra van. Öt óra óta bömböl az ágyú; Napóleon még reméli, 
hogy híven a hadiszokáshoz, Grouchy az ágyúszó után indul. Fél 
nyolckor a harctéren lehet; addig meg kell kettőzni erejüket, s 
főleg meg kell állítani Bülow harmincezer emberét, akik, ha 
Grouchy végre megérkezik, két tűz közé fognak kerülni. 

Napóleon parancsot ad Duhesme tábornoknak, aki a fiatal 
gárda két divízióját vezényli, hogy vonuljon Planchenoit felé, 


amerre Lobau a poroszok által szorongatva szabályosan 
visszavonul. Duhesme nyolcezer emberrel és huszonnégy ágyúval 
indul el, melyek vágtatva érkeznek, üteggé formálódnak, és 
tüzelni kezdenek, abban a pillanatban, amikor a porosz tüzérség 
kartácsolni kezdi a brüsszeli utat. Ez a segítség megállítja a 
poroszokat előrehaladó mozdulatukban, és egy pillanatra úgy 
tetszik, hogy visszaszorítja őket. Napóleon felhasználja ezt a 
változást: parancsot ad Neynek, hogy rohamlépésben induljon az 
angol-holland sereg centruma ellen és foglalja el. Odaszólítja 
Milhaud vérteseit, akik szembe támadják meg őket, hogy nyílást 
hasítsanak. A marsall utánuk, és nemsokára csapatai borítják a 
magaslatot. Az egész angol harcsor tüzel, és puskalövésnyire 
osztogatja a halált. Wellington, mialatt gyalogságából négyszöget 
formál, megmaradt csapatait Ney lovassága ellen küldi. 
Napóleon úgy érzi, hogy szükséges folytatni e mozdulatot, és 
parancsot küld Walms grófnak, hogy két vértes divíziójával 
induljon a magaslatok ellen, hogy segítse Milhaud és Lefévre- 
Desnouttes divízióit. E pillanatban Ney marsall elindítja Guyot 
tábornok nehézlovasságát; Milhaud és  Lefévre-Desnouettes 
divízióit egyesíti és rohamra vezényli. Háromezer vértes és 
háromezer dragonyos gárdista, a világ első katonái, vágtatnak és 
támadnak az angol négyszögeknek, melyek  megnyitnak, 
kartácsot okádnak és újra bezárulnak. De katonáink heves 
rohamát semmi sem tartóztathatja fel; az angol lovasságot 
vérteseink és dragonyosaink visszaűzik, nehéz karddal a 
kezükben. Az angolok visszavonulnak, és hátul a tüzérség 
védelme alatt újra rendbe állnak. A vértesek és dragonyosok újra 
nekitámadnak a négyszögeknek, melyek közül néhány megnyílik, 
de meghalnak, mintsem egy lépést hátráljanak. Rettenetes 
mészárlás kezdődik, melyet időnkint a lovasság kétségbeesett 


támadása szakít meg, ami miatt katonáink kénytelenek 
visszafordulni, míg néhány angol négyszög fellélegzik és 
helyreáll; de ezeket újra megtörjük. Wellington, akit négyszögről 
négyszögre kergetünk, dühében sírni kezd, amint látja, hogy 
szemei előtt lemészárolják tizenkétezer legjobb katonáját. De 
tudja, hogy egy lépést sem fognak hátrálni és kiszámítja, hogy 
mennyi időbe telik teljes pusztulásuk; előveszi óráját, és így szól a 
körülötte lévőkhöz: 

— Még két óránk van, és egy óra múlva megjön az éjszaka, 
vagy megjön Blücher. 

Így tart ez háromnegyed óráig. 

A magaslatról, mely az egész csatamezőt uralja, ekkor 
észreveszi Napóleon, hogy a wavre-i úton egy nagy tömeg bukkan 
föl. Végre Grouchy, akit annyira vártak; későn ugyan, de még 
mindig idejében arra, hogy a győzelmet teljessé tegye. E 
segélycsapatok láttára hadsegédeket küld szét minden irányba, 
hogy jelentsék: Grouchy megérkezett és harcba száll. Erre 
egymás után fejlődnek ki a csapatok, és harcba kezdenek. 
Katonáink megkettőztetett harci kedvvel küzdenek, mert azt 
hiszik, hogy csak az utolsó csapás van hátra. Egyszerre borzalmas 
ágyúdörgés hallik az újonnan érkezettek felől, és ahelyett, hogy a 
poroszok ellen irányulnának a gránátok, egész sorokat vágnak 
közöttünk. Napóleon körül mindenki meglepődve néz szét; a 
császár homlokára üt: nem Grouchy ez, hanem Blücher! 

Napóleon egy szempillantással megítéli helyzetét; rettenetes 
ez. Hatvanezer friss ember, akikre nem is számított, támadt 
csapatainkra, melyeket kimerített a nyolcórai küzdelem. A 
centrumnál előnyben van, de nincs többé jobbszárnya; arra 
törekedni, hogy kettévágja az ellenséget, most már hiábavaló, sőt 
veszélyes dolog. A császár ekkor kitalálja és elrendeli egyikét 


azoknak a legszebb mozdulatoknak, amelyekről még a 
legvakmerőbb stratégák sem álmodtak: ez egy rézsútos 
harcélváltoztatás a centrum ellen, melynek segítségével 
szembekerül mind a két sereggel. Aztán telik az idő és az éjszaka, 
mely leszáll az angolokra, majd leszáll őreá is. 

Aztán parancsot ad balszárnyának, hogy hagyja el a 
goumont-i erdőt és azt a néhány angolt, akik még a kastély 
lőrései között meghúzódtak, és váltsák fel az első és második 
hadtestet, melyek sokat szenvedtek; szabadítsák ki Kellermann 
és Milhaud lovasságát, melyet a Mont Saint-jean-i magaslaton 
nagyon szorongatnak. Parancsot ad Lobaunak és Duhesme-nek, 
hogy folytassák a visszavonulást, és Planchenoit fölött álljanak 
hadsorokba, Pelet tábornoknak pedig, hogy erősen tartsa magát a 
faluban, hogy támogathassa ezt a mozdulatot. A centrum megáll 
magában. Ugyanekkor egy hadsegéd parancsot kap, hogy fussa át 
a sorokat, és jelentse Grouchy marsall érkezését. 

Erre a hírre újra fellobban a lelkesedés; az egész végtelen 
hosszú hadoszlop megmozdul. Ney, aki már az ötödik lovon ül, 
kardot fog kezébe, Napóleon tartalékai élére áll, és előrenyomul 
az úton. Az ellenség még mindig centruma felé hátrál, első sorát 
áttörték; a gárda közé tör, és elfoglal egy otthagyott üteget. De 
ekkor a második harcsorra bukkan, mely rettentő tömegből áll: 
azoknak az ezredeknek romja ez, melyeket két órával ezelőtt a 
francia lovasság megvert, és amelyek újratömörültek. Az angol 
gárda brigádjai ezek, a belga Chassé ezred és Braunschweig 
divíziója. Mindegy! Az oszlop kifejlődik, mint egy csapatszemlén. 
De hirtelen tíz ágyú dördül el pisztolylövésnyire, és elsepri a 
csapat egész élét, mialatt másik húsz ágyú kereszttűzbe fogja 
őket, és beleszorítja a Belle-Alliance körül álló csapatokba, 
melyek ezzel a mozdulattal felfedődtek. Friant tábornok 


megsebesül, Mitchel, Jamin és Mailét tábornok elesik. Augelet, 
Cardinal és Agnes őrnagy holtan esnek össze, Guyot tábornok, 
aki nyolcadszor vezeti támadásra nehézlovasságát, két golyót 
kap. Neynek ruháját és kalapját fúrják át a golyók. Egy pillanatra 
ingadozás támad az egész vonalon. 

Blücher e pillanatban érkezik meg a lahaye-i majorhoz, és 
leveri azt a két ezredet, melyek védelmezik. A két ezred, mely egy 
félóra hosszáig állott ellen tízezer embernek, visszavonul. Blücher 
magához szólít hatezer angol lovast, akik Wellington balszárnyát 
védik, és akik fölöslegesekké váltak, mióta a balszárnyat a 
poroszok foglalták el. Ez a hatezer ember, akik összekeveredve 
érkeznek azokkal, akiket üldöznek, rettentő sebet üt a sereg 
szívén. Cambronne az első vadászezred második bataillonjával az 
angol lovasság és a menekülők közé veti magát, négyszöget 
formál, és megakadályozza — a többi  testőr-bataillon 
visszavonulását. Ezt a bataillont éri minden támadás, 
körülveszik, szorítják, támadják minden oldalról. És ekkor 
történt, hogy Cambronne-t felszólították, hogy adja meg magát. 
Nem ugyanazzal a neki tulajdonított virágos mondattal, de felel 
egy szóval, egy egész közönséges katonás szóval, mely azonban e 
pillanatban szinte magasztosnak tetszik; a következő pillanatban 
pedig homlokon találja egy gránátszilánk, és lebukik lováról. 

E pillanatban Wellington előnyomul szélső jobbszárnyával, 
mely felett rendelkezhetik, minthogy a mi mozdulatunk folytán 
nincs többé sakkban, támadásba megy át, és mint a förgeteg 
zúdul le a magaslatról. Ez a lovasság a gárda négyszögei körül 
forog, de nem meri megtámadni, aztán jobbra fordul, és Haye- 
Sainte alatt a centrumunkat akarja keresztültörni. Most híre jön, 
hogy Bülow megkerüli szélső jobbszárnyunkat, Duhesme 
tábornok súlyosan megsebesült, és Grouchy, akire számítottak, 


még most sem érkezett meg. Puskaropogás és ágyúdörgés 
hangzik fel ötszáz lábnyira a hátunk mögött: Bülow elárasztott 
bennünket. , Sauve, guipeut!-kiáltják, és megkezdődik a bomlás. 
Azokat a bataillonokat, melyek még tartják magukat, a 
menekülők szétverik. Napóleon abban a pillanatban, mikor körül 
akarják fogni  Neyvel, Soulttal,  Bertrand-val,  Drout-val, 
Corbineau-val, Flahaut-val, Gourgaud-val és Labédoyére-rel, 
akiknek elfogytak a katonái, Cambronne négyszögéhez vágtat. A 
lovasság fokozottan támad, a magaslatok éléről az angol tüzérség 
végigsepri az egész síkot; a miénk, nincs már emberünk az ágyúk 
mellett, néma marad. Nem csata ez többé, hanem mészárlás. 

E pillanatban kitisztul az ég, Blücher és Wellington, akik a 
Belle-Alliance majornál egyesültek, felhasználják ezt az égi 
segítséget, hogy lovasságukkal üldözőbe vegyék csapatainkat. Az 
óriási test mozgatórugói széttörtek, a sereg szétszóródott, csak a 
gárda néhány bataillonja tartja magát és meghal. 

Napóleon hiába kísérli meg, hogy feltartóztassa ezt a 
bomlást; a zűrzavar közepébe lovagol, egy gárdaezredet és a 
Planchenoit mögött tartalékban álló két üteget összeszedi, 
megpróbálja egyesíteni a menekülőket. Szerencsétlenségére az 
éjszaka megakadályozza abban, hogy lásson, a zavar pedig, hogy 
megértesse magát. Erre leszáll lováról s karddal kezében egy 
négyszög közepébe ugrik. Jeromos követi. 

— Igazad van, testvérem — mondja —, mindenkinek el kell itt 
esnie, akit Bonaparténak hívnak. 

De tábornokai és vezérkari tisztjei lefogják, gránátosai, — akik 
szívesen meghalnak, de nem akarják, hogy császárjuk is velük 
haljon — hátraszorítják, visszaültetik a lóra, egy tiszt megfogja a 
kantárszárat és elvágtat vele. Így vágtat keresztül a poroszokon, 
akik körülbelül egy félmérföldnyire előrenyomultak. Sem golyó, 


sem gránát nem éri; végre Jemappes-be érkezik, egy pillanatra 
megáll, és újra megpróbálja rendbe szedni seregét. De az éjszaka, 
a zűrzavar, az általános bomlás, a sereg ziláltsága és még ennél is 
inkább, a poroszok elkeseredett üldözése, megakadályozzák 
benne. Aztán meggyőződvén, hogy mint Moszkva után, 
másodszor is mindennek vége, és csakis Párizsból gyűjtheti össze 
seregét és mentheti meg Franciaországot, folytatja útját; megáll 
Philippeville-ben, és húszadikán Laonba érkezik. 

E sorok írója életében csak kétszer látta Napóleont, nyolcnapi 
időközben, és ezt is akkor, amikor rövidesen lovat váltott. Először 
amikor Lignybe ment, másodszor, mikor visszatért Waterlooból. 
Először napvilágnál, másodszor lámpafénynél. Először a sokaság 
éljenzése közepette, másodszor a némán maradt nép előtt. 

Napóleon mindkétszer ugyanabban a kocsiban, ugyanazon a 
helyen ült, és ugyanaz a ruha volt rajta. Mindkétszer egyforma 
bizonytalan és révedező volt a tekintete; arca mindkétszer 
egyforma nyugodt és mozdulatlan volt, csak fejét hajtotta kissé 
jobban mellére, amikor visszajött, mint amikor elment. 

Vajon a bosszúság miatt-e, hogy nem tudott aludni, vagy a 
fájdalom miatt, hogy elvesztette a világot? 

Június 21-én Napóleon visszatért Párizsba. 

22-én a felsőház és a képviselőház kijelentették, hogy 
permanenciában maradnak, és hazaárulónak nyilvánítottak 
mindenkit, aki fel akarná függeszteni vagy szét akarná oszlatni 
üléseiket. 

Napóleon még aznap lemond fia javára. 

Július nyolcadikán XVIII. Lajos bevonul Párizsba. 

Tizennegyedikén Napóleon, aki visszautasította Baudin 
kapitány — ma aladmirális — ajánlatát, aki felajánlotta, hogy az 
Egyesült Államokba viszi, a Bellérophon fedélzetére lép, mely 


Maitland kapitány parancsnoksága alatt állott, és a következőket 
írja az angol régenshercegnek: 

, Királyi fenség, 

miután az országomban dúló pártok és az európai 
nagyhatalmak ellenséges indulatának vagyok kitéve, befejeztem 
politikai pályafutásomat.  "Themisztoklészként a brit nép 
oltalmához folyamodom, alávetem magam törvényeinek, 
melyeket királyi fenségedtől, mint leghatalmasabb, legállandóbb 
és legnemesebb ellenségemtől, kérek a magam számára. 

Napóleon." 


Június  tizenhatodikán a  Bellérophon vitorlát bontott 
Angolország felé. Huszonnegyedikén kikötött Torbayban, ahol 
Napóleon megtudja, hogy Gourgaud tábornok, aki levelét vitte, 
nem szállhatott szárazföldre, és kénytelen volt kezeiből kiadni 
üzeneteit. 

Huszonhatodikán este a Bellérophon beért a plymouthi 
kikötőbe. Itt terjedtek el Szent Ilona-i száműzetéséről az első 
hírek: Napóleon nem akarta hinni. 

Július harmincadikán egy küldönc jelentette Napóleonnak a 
Szent Ilona-i száműzetésére vonatkozó határozatot. Napóleon 
méltatlankodva tollat fogott, és a következőket írta: 

, Ünnepélyesen tiltakozom itt, az ég és az emberek előtt, a 
velem történt sérelem, legszentebb jogaim megsértése ellen, az 
ellen, hogy személyemmel és szabadságommal erőszakkal 
bánjanak. Szabad elhatározásból jöttem a  Bellérophon 
fedélzetére; nem vagyok fogoly, Angolország vendége vagyok. A 
kapitány biztatásaira jöttem, aki azt mondotta, kormányától 
rendelete van, hogy hajóra vegyen, és Angolországba vigyen 
kíséretemmel, ha nekem tetszik. Abban a jó reményben jöttem, 


hogy az angol törvények oltalma alá helyezem magam, és amint a 
Bellérophon fedélzetére léptem, a brit nép vendégbarátságának 
oltalma alatt állok. Ha a kormány, amikor parancsot adott a 
Bellérophon kapitányának arra, hogy hajójára vegyen engem és 
kíséretem, csak cselt akart vetni, eljátszotta becsületét és 
meggyalázta lobogóját. 

Ha jóváhagyják ezt a tettet, hiába fognak az angolok 
törvényeikről,  szabadságukról,  lojalitásukról beszélni; a 
Bellérophon vendégszeretetének megsértésével a brit népben 
való hit elveszett. A történelmet hívom tanúul: mondja meg, ha 
egy ellenség, aki sokáig harcolt az angol nép ellen, 
szerencsétlenségében, szabad akaratából, törvényei alatt keres 
menedéket, adhatja ennél nagyobb bizonyítékát bizalmának és 
becsülésének? De hogy feleltek Angolországban erre a 
nagylelkűségre? Azt színlelték, hogy vendégszeretőleg kezet 
nyújtanak az ellenségnek és amikor bizalommal kiszolgáltatta 
magát, akkor feláldozták. 

Napóleon. 
A tengeren, a Bellérophon fedélzetén." 


Augusztus hetedikén, e tiltakozás dacára, kényszerítették 
Napóleont, hogy a Bellérophon-ról menjen át a Northumberland 
fedélzetére. Miniszteri rendeletre elvették kardját. Keith 
admirális szégyellte a rendeletet, és nem akart neki érvényt 
szerezni. 

1815. augusztus hetedikén a Northumberland elvitorlázott 
Szent Ilona felé. 

Október tizenhatodikán, hetven napra Angolországba való 
elutazása és száztíz napra Franciaországból való távozása után, 
lépett Napóleon arra a sziklára, amely piedesztálja lett. 


Angolország teljesen magára vállalta az árulás gyalázatát, és 
1815. október tizenhatodikától kezdve a királyoknak Krisztusuk 
lett, a népeknek pedig Júdásuk. 


VI. 


NAPÓLEON SZENT ILONA SZIGETÉN 


A császár aznap este egy korcsmafélében aludt, ahol igen rosszul 
érezte magát. Másnap reggel 6 órakor lóháton elindult Bertrand 
nagymarsallal és Keith admirálissal Longwood-ba, ahhoz a 
házhoz, amelyek az admirális lakásául kijelölt, mivel a szigeten az 
volt erre a célra a legmegfelelőbb. Amint visszajöttek, a császár 
megállott egy falusi ház pavilonja előtt, amely egy Balcombe 
nevű, a szigeten lakó kereskedő tulajdona volt. Ez volt ideiglenes 
lakása, és addig itt kellett maradnia, míg át nem költözhetik 
Longwoodba. Előző nap este oly rosszul volt, hogy bárha 
csaknem teljesen bútorozatlan volt ez a kis pavilon, nem volt 
kedve a szigetre visszatérni. 

Este, amikor le akart feküdni, észrevette Napóleon, hogy ágya 
mellett egy betört ablak van, amelyen nincs ablaktábla, sem 
függöny. Las-Cases és fia betömték az ablakot ahogy tudták, és 
felmentek egy padlásszobába, ahol mindegyikük egy-egy 
matracon aludt. Az inasok kabátjukba takarózva az ajtó elé 
feküdtek. 

Másnap abrosz és asztalkendő nélkül, az előző napi vacsora 
maradékaiból reggelizett Napóleon. 

Ez csak kezdete volt annak a  nyomorúságnak és 
nélkülözésnek, mely Longwoodban várt rá. 

Közben a helyzet kissé javult; a  Northumberlandról 
áthozatták a fehérneműit és az ezüstkészletét, az 53-as ezred 
ezredese felajánlott egy sátort, mellyel a császár szobáját 


megnyújtották. Napóleon aztán szokott pontosságával azon volt, 
hogy egy kis rendet teremtsen napjaiban. 

Tíz órakor hívatta Las-Cases-t, hogy vele reggelizzék. A 
reggeli után egy félórát társalogtak, aztán Las-Cases felolvasta, 
amit Napóleon előző napon diktált; amint ezt bevégezték, 
Napóleon újra diktált 4 óráig. Négy órakor felöltözött, kiment, 
hogy rendbe szedjék szobáját, lesétált a kertbe, melyet nagyon 
szeretett és amelynek végén egy sátorszerű, vászonnal fedett 
lugas megvédte a nap sugarai ellen. Rendesen ebben a lugasban 
ült, ahova kihoztak egy asztalt és székeket, és annak a 
bajtársának, aki azért jött ki a városból, itt diktált egész 
vacsoráig, mely hét órakor volt. Az est hátralevő részén olvastak; 
vagy Racine-t, vagy Moliére-t, mert nem volt Corneille-jük. 
Napóleon ezt színházba járásnak nevezte. Végül, amilyen későn 
csak tehette, lefeküdt, mivel ha jókor feküdt le, éjszaka felébredt, 
és aztán nem tudott többé elaludni. 

Vajon Dante kárhozottjai közül melyik cserélte volna fel 
büntetését Napóleon álmatlan éjszakáival? 

Pár nap múlva fáradtnak és betegnek érezte magát. Három 
lovat bocsátottak rendelkezésére, és miután azt gondolta, hogy a 
sétalovaglás jót tesz neki, elhatározta, hogy másnap Gourgaud és 
Montholon tábornokokkal kilovagol. De napközben megtudta, 
hogy egy angol tisztnek parancsa van, nehogy szem elől veszítse: 
azonnal visszaküldte a lovakat, azzal a megjegyzéssel, hogy az 
életben minden számítás, és hogy az, hogy fogházőrét látja, 
sokkal rosszabb érzés, mint amilyen jót tenne neki a lovaglás; 
ezért tiszta haszon, ha otthon marad. 

Ehelyett éjszakai sétákat tett, amelyek néha hajnali 2 óráig 
eltartottak. 


Végre december 10-ikén az admirális tudatta Napóleonnal, 
hogy longwoodi háza készen áll. Napóleon még aznap lóháton 
kiment oda. Új berendezéséből legjobban egy fa fürdőkádnak 
örült meg, melyet az admirális készíttetett rajz után egy városi 
áccsal, mivel Longwoodban ismeretlen tárgy volt a fürdőkád. 
Napóleon még aznap használta. 

Másnap beosztották a császár személyzetét három részre: 
komornyik, belső és konyhaszemélyzetre. Az egész személyzet 
tizenegy emberből állott. 

Az udvartartás körülbelül úgy volt beosztva, mint Elba 
szigetén. Bertrand nagymarsall tartotta meg a parancsnokságot 
és a felügyeletet, Montholont bízták meg a házvezetéssel, 
Gourgaud tábornok vezette az istállót, és Las-Cases ügyelt a 
benső ügykezelésre. 

A nap beosztása csaknem olyan volt, mint Briars-ban. Tíz 
órakor szobájában reggelizett egy gueridonon, a nagymarsall és 
társai pedig külön asztalnál ettek, ahol szabad volt vendégeket is 
látniuk. Miután nem szabták meg pontosan a séta idejét, mivel 
nappal nagy volt a forróság, este pedig hirtelen jött és nagy volt a 
nedvesség, az ígért kocsi és a hátaslovak pedig nem érkeztek meg 
Cap-ból: a császár a nap egy részén vagy Las-Cases-vel, vagy 
Gourgaud és Montholon tábornokkal dolgozott. 8-tól 9-ig 
megvacsoráztak gyorsan, mivel az ebédlő festékszaga tűrhetetlen 
volt a császárnak. Aztán átmentek a szalonba, hol felszolgálták a 
csemegét. Racine-t, Moliére-t vagy Voltaire-t olvasták, és 
mindjobban fájlalták Corneille-t. Végre 10 órakor leültek reversit 
játszani, ami a császár kedvenc játéka volt, és rendesen 
eljátszottak éjfél után 1 óráig. 


Az egész kis kolónia Longwoodban lakott, kivéve Bertrand 
marsaik és családját, akik Huts-Gate-ban laktak, egy rossz kis 
házban a városba vezető út mentén. 

A császár lakása két szobából állott, 15 láb hosszú, 12 láb 
széles és körülbelül 7 láb magas volt mindegyik. Nanking- 
szövettel volt behúzva a két szoba fala, és egy rossz szőnyeg 
borította a padlót. 

A hálószobában egy kis tábori ágy állott; itt aludt a császár. 
Aztán egy kanapé, melyen a nap legnagyobb részét könyvei 
között átpihente. Mellette egy kis gueridon, ahol ebédelt és 
vacsorált, és amelyen este egy háromágú gyertyatartó állt, nagy 
ellenzővel. 

A két ablak között, az ajtóval szemben, egy fiókos 
szekrényben állott a császár fehérneműje; rajta piperekészlete. 

A kandallón, mely felett egy kis tükör függött, több kép volt. 
Jobbra a római király arcképe, amint bárányon lovagol, balra 
szintén a római király arcképe, amint egy vánkoson ül és 
papucsát húzza. A kandalló közepén szintén a kis herceg 
márványszobra állott. Két gyertyatartó, két aranyozott ezüst 
tálca, két, a császár piperekészletéből való üveg egészítették ki a 
kandalló felszerelését. 

Végül a kanapé közelében, úgy, hogy ha a császár szokása 
szerint lepihent, amint tette a nap nagy részén, éppen szemben 
függött a császárral Mária Lujza arcképe, amint fiát tartja karjai 
között: Isabey festménye. 

Aztán a kandalló bal oldalán az arcképek előtt Nagy Frigyes 
nagy ezüstórája állott, egy ébresztőóraféle, melyet Potsdamból 
hozott; a túlsó oldalon a császár órája, mely a marengói és 
austerlitzi csata óráját ütötte, kétfelől aranyfedele volt, és rajta a 
B betű. 


A második szobában, mely irodául szolgált, eleinte az összes 
bútorzat csak egyszerű állványokra fektetett puszta deszka volt, 
melyeken egy csomó szétszórt könyv hevert és néhány megírt 
füzet, amelyet a tábornokok vagy titkárok írtak Napóleon 
diktálása után. Aztán a két ablak között, egy könyvtárszerű 
szekrény; szemben vele a másikhoz hasonló ágy, amelyre a 
császár néha napközben lepihent, és amelyen néha aludt éjszaka 
is, ha gyakori és hosszú álmatlansága miatt felkelt a másikból. 
Végül a szoba közepén állott egy munkaasztal, meg voltak jelölve 
azok a helyek, amelyeket diktálás közben elfoglalt a császár, 
aztán akik írtak: Montholon, Gourgaud és Las-Cases. 

Ilyen volt élete és palotája annak az embernek, aki egymás 
után a Tuileriákban, a Kremlben és az Escorialban lakott. 

Dacára a melegnek, az esti nyirkosságnak, és dacára annak, 
hogy a mindennapi életre szükséges dolgok hiányoztak, a császár 
türelmesen elviselte volna mind e nélkülözéseket, ha nem vették 
volna úgy körül, és nem bántak volna vele úgy, mint aki nemcsak 
a szigeten, hanem még a házában is fogoly. Elhatározták, amint 
mondottuk, hogy ha lóra ül, egy tiszt fogja mindig kísérni; 
Napóleon tehát úgy döntött, hogy többé nem lovagol ki. 
Állhatatossága kifárasztotta börtönőreit, és felfüggesztették a 
rendeletet, bár bizonyos határok között fenntartották. Napóleont 
egy bizonyos körön belül őrszemek vették körül. Egyszer az egyik 
őrszem célba vette a császárt, és Gourgaud tábornok kapta ki a 
puskát a kezéből abban a pillanatban, amikor már valószínűleg 
lőni akart. E körön belül különben a császár alig egy fél mérföldet 
lovagolhatott, és miután nem akart továbbmenni, hogy őre 
társaságát elkerülje, leszállott lováról, úgy folytatta alig tört 
utakon, mély szakadékok közt sétáját, szinte hihetetlen, hogy 
tízszer is le nem zuhant. 


Dacára e változásoknak, a császár egészsége elég jó volt az 
első hat hónap alatt. 

De a következő télen állandóvá lett a rossz időjárás, a 
nyirkosság és eső ellepte a kártyaházat, melyben lakott, és 
nagyon gyakran rosszullétet érzett, mely zsibbadtságban és 
megmerevedésben nyilvánult. Napóleon tudta, hogy a levegő 
nagyon egészségtelen, és hogy a szigeten ötvenesztendősnél 
idősebb embert alig találni. 

Időközben új kormányzó jött; az admirális bemutatta a 
császárnak. Negyvenöt év körüli férfi lehetett, közönséges 
megjelenésű, vékony, sovány, száraz, vörös arcú és vörös hajú, 
szeplőfoltos, kancsi szemű, aki mindig félrenézett és csak ritkán 
tekintett egyenesen szembe; szemöldöke égő vörös, sűrű és 
előreugró volt. Sir Hudson Lowe-nak hívták. 

Megérkezésével új  bosszantások kezdődtek, melyek 
mindinkább elviselhetetlenné váltak. Azzal mutatkozott be, hogy 
két röpiratot küldött a császárnak, melyek ellene szóltak. Aztán 
az egész szolgaszemélyzetet kihallgatta, hogy megtudja tőlük: 
vajon szabadon és akaratuk folytán maradtak-e a császár 
szolgálatában. Ezek az új kellemetlenségek okozták Napóleonnál 
azt a rosszullétet, mely mindinkább erőt vett rajta. Öt napig 
tartott; ezalatt nem ment el hazulról, de néha mégis folytatta 
olaszországi hadjáratának diktálását. 

A kormányzó bosszantásai nemsokára még növekedtek. A 
legegyszerűbb illemszabályokat is megsértette, és odáig ment, 
hogy egyszer vacsorára hívta meg , Bonaparte tábornokot", hogy 
bemutassa egy magas állású angol hölgynek, aki Szent Ilona 
szigetén kikötött. Napóleon nem is felelt a meghívásra. Az 
üldözések növekedtek. 


yzy 


Ezután minden levelet előzőleg át kellett adni a 
kormányzónak s minden levelet, amely Napóleonnak, a 
császárnak volt címezve, elkoboztak. 

Tudtára adták Bonaparte tábornoknak, hogy igen sokat költ, 
hogy a kormány nem akar hallani arról, hogy asztalánál naponta 
négy személynél többet lásson; egy üveg bort engedélyeztek 
személyenként napjára és hetenként csak egy napon vendégeket: 
ha túlkiadások állottak be, Bonaparte tábornoknak és kíséretének 
kellett fizetniök. 

A császár összetörette ezüstneműjét és beküldte a városba. 
De a kormányzó megüzentette, hogy csak annak az embernek 
adhatja el, akinek ő akarja. Ez az ember 6000 frankot adott az 
első küldeményért, ami alig volt kétharmada az ezüst 
súlyértékének. 

A császár mindennap fürdőt vett; megüzenték neki, hogy 
elégedjék meg hetente egy fürdővel, mert Longwoodban kevés a 
víz. Volt néhány fa, melyek alatt sétált, és melyek beárnyékolták 
sétáinak határok közé szorított útját. A kormányzó a fákat 
kivágatta. És amikor a császár panaszkodott e kegyetlenség 
miatt, azt felelte, nem tudta, hogy a fák kedvesek voltak 
Bonaparte tábornoknak, de ha sajnálja, ültetnek helyébe újakat. 

Néha aztán hevesen fellobbant Napóleon; erre a válaszra is 
kitört: 

— Az angol miniszterek eljárásában nem az a legrosszabb, 
hogy ide küldtek, hanem hogy az ön kezeire bíztak. 
Panaszkodtam az admirálisra, de neki legalább szíve volt. De ön, 
ön megbecsteleníti a nemzetét; a neve szégyenfolt lesz. 

Végül azt vették észre a húsok minőségéből, hogy a császár 
asztalát nem leölt, hanem döglött állatokkal látják el. Kérték, 


edd 


hogy élő állatokat küldjenek. Visszautasították kérésüket. 


Ettől kezdve Napóleon élete lassú, kínos haldoklás, mely öt 
esztendeig tart. Ez a modern Prométheusz öt évig volt 
odaláncolva ahhoz a sziklához, melyen Hudson Lowe 
marcangolta a szívét.39 Végre 1821. március 20-án, Párizsba való 
bevonulásának dicsőséges évfordulóján reggeltől kezdve erős 
gyomornyomást és mellében fárasztó fulladásfélét érzett 
Napóleon. Nemsokára éles fájdalmai támadtak a gyomor 
környékén, baloldalt a lépében, melyek elterjedtek a mellen át 
egész a bal válláig. A láz az orvosságok dacára nőtt, alteste fájt, ha 
érintették, gyomra pedig kitágult. Délután 5 óra felé fokozódott 
fájdalma, teste jéghideg lett, különösen az alsó részeken, és 
görcsökről panaszkodott. Madame Bertrand éppen ekkor 
látogatta meg; Napóleon erőlködött, hogy kevésbé levertnek 
lássék, és egy kevés vidámságot is erőltetett magára. De 
nemsokára erőt vett rajta búskomorsága. 

— El kell készülnünk a végítéletre. Ön, Bertrand, Hortenzia410 
és én arra vagyunk kárhoztatva, hogy e nyomorult sziklán 
pusztuljunk el. Én megyek el elsőnek, ön jön aztán, és Hortenzia 
követni fogja; de mind a hárman találkozunk odafenn. 

Aztán Zaire-nak idézte e négy verssorát: 


Nem látom Párist, ez vagyon megírva: 
Lásd, útra készen indulok a sírba. 
Fönn vár reám a királyok királya, 

Ki jutalmaz és életünk bírálja. 


A következő éjszaka nyugtalan volt; mind súlyosabbak lettek a 
tünetek. Egy hánytatószer pillanatra eltüntette őket, de 
39 Elfogulatlan történetírók szerint Lowe kormányzó nem volt igazában 


olyan szívtelen ember, mint amilyennek Napóleon és környezete festette le. 
40 Bertrand leánya. 


nemsokára újra megjelentek. Aztán csaknem a császár akarata 
ellenére Antomarchi doktor és Arnot, a szigeten állomásozó 20. 
ezred orvosa, tanácskozást tartottak. Ezek az urak szükségesnek 
látták, hogy mustártapaszt tegyenek a beteg altestére, hashajtót 
adjanak, és óránként ecetet öntsenek a homlokára. A betegség 
mindennek dacára gyorsan kifejlődött. 

Egy este az egyik longwoodi szolga azt mondotta, hogy 
üstököst látott. Napóleon meghallotta, és megdöbbent erre az 
előjelre. 

— Üstökös — kiáltott fel —, ez Caesar halálának volt előjele! 

Április 11-én lábai túlságosan  lehűltek. Az orvos 
borogatásokkal próbálta felmelegíteni. 

— Mindez hasztalan — mondotta Napóleon -—, nem ott, a 
gyomorban, a májban van a baj. Nincs orvosság az ellen a tűz 
ellen, amely bensőmben éget. 

Április 15-én hozzáfogott végrendelete megírásához, és e 
napon mindenkinek tilos volt szobájába lépni, kivéve Marchand 
és Montholon tábornokokat, akik fél kettőtől este 6 óráig 
maradtak vele együtt. 

Hat órakor belépett a doktor. Napóleon megmutatta neki 
végrendeletét és toailett tárgyait, amelyekre mindegyikre rá volt 
ragasztva annak a neve, akinek szánta. 

— Látja — mondta -, készülődöm. 

Az orvos meg akarta nyugtatni; Napóleon félbeszakította: 

— Ne áltassanak többé — mondta -, tudom mi történik, és 
belenyugodtam. 

Tizenkilencedikén kissé jobban érezte magát, ami reménnyel 
töltött el mindenkit, kivéve Napóleont. Mindenki szerencsét 
kívánt javulásához. Napóleon hagyta, aztán elmosolyodott. 


— Nem tévednek, ma tényleg jobban érzem magamat, de 
érzem azt is, hogy végem közeledik. Ha meghalok, 
mindnyájuknak meglesz az az édes vigasztalódása, hogy 
visszatérhetnek Európába. Egyesek viszontlátják családjukat, 
mások barátaikat; én az égben találkozom bátor bajtársaimmal... 
Igen, igen, — tette hozzá, felizgulva és átszellemült hangon -, 
igen, Kleber, Desaix, Bessiéres, Duroc, Ney, Murat, Masséna, 
Berthier elémbe jönnek. Beszélni fognak arról, amit együtt 
tettünk, és elmesélem nekik életem utolsó eseményeit. És ha 
meglátnak, elragadja majd őket a diadal és a lelkesedés. 
Scipióval, Caesarral, Hannibállal fogunk beszélni háborúinkról; 
milyen gyönyörűség lesz... Csak meg ne ijedjenek odafönn — 
folytatta mosolyogva -, ha ennyi harcost látnak együtt. 

Pár nap múlva Viglani káplánért küldött. 

— Katolikus vallásban születtem — mondotta -, eleget akarok 
tenni azoknak a kötelességeknek, melyeket kíván, és részesülni 
akarok a szentségekben, melyeket osztogat. Mindennap misét fog 
mondani a szomszéd kápolnában és kiteszi negyven óra hosszáig 
a szent szakramentumot. Ha meghalok, fejemnél állítson fel 
oltárt a halottas szobában, aztán szolgáltasson misét. Végezze el a 
szokásos szertartásokat, és csak akkor hagyja félbe, ha már a 
földben vagyok. 

A pap után az orvos jött. 

— Kedves doktorom — mondta neki -, halálom után, ami már 
nincs messze, azt akarom, hogy boncolja fel holttestemet. De 
kikötöm, hogy angol orvos ne tegye rám a kezét. Azt óhajtom, 
hogy vegye ki a szívemet, tegye borszeszbe, és vigye el az én 
kedves Mária Lujzámnak. Mondja meg neki, hogy odaadóan 
szerettem és sohasem szűntem meg szeretni. Mondja el neki, mit 
szenvedtem, mondja el neki, amiket látott, beszélje el részletesen 


a halálomat. Különösen szívére kötöm, hogy vizsgálja meg jól a 
gyomromat, és csináljon róla pontos, részletes jelentést, melyet 
át fog adni fiamnak. Bécsből aztán Rómába megy. Felkeresi 
anyámat, családomat, el fogja mondani nekik, amit itt körülem 
tapasztalt. El fogja mondani nekik, hogy Napóleon, akit a világ 
nagynak nevezett, mint Nagy Károlyt és Pompeiust, a 
legszánalomraméltóbb helyzetben halt meg; mindene hiányzott, 
magára volt hagyatva, csak dicsősége maradt meg. Mondja el 
nekik, hogy amikor kilehelte lelkét, utolsó  pillanatainak 
borzalmait és gyalázatát az uralkodó családokra hagyta. 

Május 2-án a láz elérte legmagasabb fokát; érverése 
percenként száz volt; a császár félrebeszélt. Megkezdődött 
haldoklása. De agóniája néhány pillanatra szünetelt; világos 
pillanataiban folyton visszatért arra a megbízásra, amelyet 
Antomarchi doktornak adott. 

— Gondosan végezze el — mondotta -, testem, főleg pedig 
gyomrom anatómiai vizsgálatát. A montpellier-i orvosok azt 
mondták, hogy a pylorus-rák örökletes családomban; jelentésük, 
azt hiszem, Lajos kezei között van. Kérje el, hasonlítsa össze 
azzal, amit ön észlelt; legalább gyermekemet mentsem meg ettől 
a kegyetlen betegségtől. 

Az éjszaka elég nyugodtan telt el; de másnap reggel újult 
erővel tört ki a delírium. 8 óra felé veszített valamit erejéből; 3 
óra felé a beteg eszméletre tért. Ezt arra használta fel, hogy 
magához kérette végrendeleti végrehajtóit, és meghagyta nekik, 
hogy az esetben, ha teljesen elvesztené eszméletét, ne engedjenek 
hozzá angol orvost, Arnot doktor kivételével. Aztán értelme és 
zsenije teljes erejében hozzátette: 

— Meg fogok halni; önök visszamennek Európába. Néhány 
tanácsot kell, hogy adjak, arra nézve, hogy miként viselkedjenek. 


Megosztották száműzetésemet, hívek lesznek emlékemhez, és 
nem csinálnak semmit, amivel megsértenék. Szentesítettem az 
emberiség alapelveit, bevittem törvényeimbe és tetteimbe. 
Egyetlenegy . sincs, amelyiket meg ne tartottam volna. 
Szerencsétlenségemre súlyos viszonyok jöttek; kénytelen voltam 
ellenük cselekedni és életbeléptetésüket elhalasztani; csapások 
jöttek, nem tudtam a fegyvert letenni, és Franciaország meg lett 
fosztva azoktól a szabad intézményektől, melyeket neki szántam. 
Franciaország elnézően ítél meg; számításba veszi szándékaimat; 
nevem és győzelmeim drágák neki. Kövessék ezt a példát. 
Maradjanak hívek azokhoz az elvekhez, melyeket védelmeztek, 
ahhoz a dicsőséghez, melyet megszereztünk; ezenkívül csak 
szégyen és gyalázat vár ránk! 

5-én reggel tetőfokát érte el a betegség. Napóleonnak már 
csak vergődő és fájdalmas vegetálás volt az élet; a lélegzése mind 
gyöngébb lett, tágra nyílt szemei merevek és fénytelenek voltak, 
delíriumos agyának utolsó felvillanásaképpen néhány bágyadt 
szó halt el időnként az ajkán. A téte és arméegs! voltak az utolsó 
szavai, amit hallani lehetett. Szava elhalt, úgy látszott, teljesen 
meghalt, és maga az orvos is azt hitte, hogy életereje elszállt. 
Azonban 8 óra felé újrakezdődött érverése, a halál ereje, mely 
lezárta a haldokló ajkát, úgy látszott, felengedett és néhány 
mélyről feltörő sóhajtás szakadt le melléből. Fél tizenegy órakor 
érverése elhalt, 11 óra és néhány perckor megszűnt élni a 
császár... 

Antomarchi doktor húsz órával felséges betege halála után 
felboncolta úgy, amint azt neki Napóleon oly sokszor meghagyta. 
Aztán kivágta a szívét, melyet a kapott utasítás szerint borszeszbe 
tett, hogy átadja Mária Lujzának. De a végrendeleti 


41 Fej és hadsereg. 


végrehajtóknak sir Hudson Lowe megtagadta, hogy Szent 
Ilonáról nemcsak a testet, hanem bármely részét is elvigyék. A 
szigeten kellett, hogy maradjon. A holttestet vérpadjára 
szegezték. 

Helyet kellett választani a császár sírjának, és abban a 
helyben állapodtak meg, melyet Napóleon csak egyszer látott, de 
amelyről mindig szívesen beszélt: sir Hudson Lowe belegyezett, 
hogy itt ássák meg a sírt. 

A boncolás után Antomarchi orvos  összevarrta az 
összevagdalt részeket, megmosta a testet, és átadta Napóleon 
komornyikjának, aki abba a ruhába öltöztette a császárt, amelyet 
rendesen hordani szokott: azaz fehér kasmírnadrágba, fehér 
selyemharisnyába, kis sarkantyús, hosszú lovaglócsizmába, fehér 
mellénybe, fehér nyakkendőbe, melyet egy feketével vontak be és 
csatoltak össze hátul; aztán ráadták vadászgárdista ezredesi 
kabátját, amelyet a becsületrend nagyszalagjával és rendjeleivel 
és a vaskoronával díszítettek, és végül ráadták háromszögű 
kalapját. Napóleont, így felöltöztetve, május 6-án háromnegyed 
hatkor átvitték a teremből a kis hálószobába, és ott ravatalra 
helyezték. A holttestnek szabadon volt a keze: tábori ágyán 
feküdt, kardja oldalán: kereszt pihent a mellén és marengói kék 
kabátja lábaira volt borítva. Így maradt kitéve két napig. 

Nyolcadikán reggel a császár holttestét — melyet a Vendome 
oszlop alatt kellett volna elhelyezni, és szívét, melyet el kellett 
volna küldeni Mária Lujzának — betették egy kipárnázott, fehér 
atlasz fejpárnával ellátott koporsóba; miután kalapja hely híján 
nem maradhatott a fején, lábaihoz tették. Körülötte szétszórták 
zászlóit és mindazokat a pénzdarabokat, melyeket uralkodása 
folyamán arcképével vertek; fegyverei mellé odatették kését, 


[dd A 


tányérját és asztalneműjét. Ezt a ládát aztán egy mahagónifából 


készült ládába zárták, azt pedig egy harmadikba, egy ólomládába 
tették, amelyet végül egy negyedik, a másodikhoz hasonló, de 
sokkalta nagyobb méretű mahagóniládába helyeztek el. Aztán 
ugyanarra a helyre tették ki a koporsót, ahol a holttest feküdt. 

Fél egykor a helyőrség katonái a koporsót átvitték a kerti 
útra, ahol a halottaskocsi várta. Violaszínű bársonnyal takarták 
le; erre rádobták Napóleon marengói kabátját, és a temetési 
menet megindult a következő sorrendben: 

Vignali lelkész papi ornátusban és mellette a fiatal Henri 
Bertrand, aki ezüst szenteltvízszórót vitt. 

Antomarchi és Arnot orvosok. 

A halottaskocsi fölügyeletével megbízott személyek. A kocsit 
négy ló húzta, melyeket lovászlegények vezettek, és mind a két 
oldalon 12 fegyvertelen gránátos követte; ezeknek kellett vállukra 
venni a koporsót, amikor a rossz út miatt a halottaskocsi nem 
mehetett többé előre. 

A fiatal Bertrand Napóleon és Marchand, mind a kettő gyalog 
a halottaskocsi két oldalán. 

Közvetlen a halottaskocsi után Bertrand és Montholon gróf 
lóháton. 

A császár kíséretének egy része. 

Bertrand grófnő Hortenzia leányával, kétlovas kocsiban, 
melyet kantáron fogva szolgák vezettek, mivel a mélység szélén 
haladt. 

A császár lova, melyet Archambaud lovásza vezetett. 

Gyalog és lovon a tengerésztisztek. 

A vezérkari tisztek lóháton. 

Coffin tábornok és Monchenu márki lovon. 

Az ellentengernagy és a kormányzó lovon. 

A sziget lakói. 


A helyőrségi csapatok. 

A sírt körülbelül egymérföldnyire ásták Huts-Gate-tól; a 
halottaskocsi megállott a sír mellett, és percenként öt ágyúlövés 
dördült el. 

Mialatt Vignali lelkész imádkozott, a holttestet lebocsátották 
a sírba; lábával kelet felé feküdt, melyet meghódított, fejével 
nyugatnak, ahol uralkodott. 

Aztán egy óriási kődarab, mely a császár új pihenőjéül 
szolgált, lezárta utolsó lakását, és Napóleont átadta az 
örökkévalóságnak.42 

Aztán előhoztak egy ezüstlemezt, melyen a következő felírás 
volt: 


NAPOLEON 
született Ajaccióban 1769. augusztus 15-én 
meghalt Szent Ilonán 1821. május 5-én. 
Amikor fel akarták szegezni a kőre, előállott sir Hudson 
Lowe, és kormánya nevében kijelentette, hogy a sírra nem szabad 
más felírást tenni, csak ezt: 


BUONAPARTE TÁBORNOK 


42 1840. december 5-én Napóleon földi maradványait Párizsban az 
invalidusok templomában helyezték el. 


NAPÓLEON VÉGRENDELETE 


Kelt a mai napon, 1821. április 15-én Longwoodban, 
Szent Ilona szigetén. 


Ez a végrendeletem, azaz végső akaratom okmánya 


I. 
1. A római katolikus apostoli vallásban halok meg, melynek 
kebelében születtem, több mint ötven év előtt. 
2 Azt óhajtom, hogy hamvaim a Szajna partján 
nyugodjanak, a francia nép kebelén, melyet annyira szerettem. 
3. Mindig magasztaltam igen kedves feleségemet, Mária 


Lujzát; az utolsó pillanatig a leggyöngédebb érzelmeket őriztem 
meg iránta. Kérem, hogy őrködjék fiam felett, és őrizze meg 
fiamat azoktól a  kelepcéktől, melyek gyermekkorában 
körülveszik. 

4. Figyelmeztetem fiamat, sohasem feledje el, hogy francia 
hercegnek született, és sohasem engedje magát eszközül 
felhasználtatni a triumvirek által, akik elnyomják Európa népeit. 
Sohasem szabad harcolnia, sem bármely más módon 
ármánykodnia Franciaország ellen. El kell — fogadnia 
jelmondatomat: Tout pour le peuple francais. 

5. Idő előtt halok meg: meggyilkolt az angol oligarchia és 
bérence; az angol nép nem késhet megbosszulni. 

6. Az a két szerencsétlen betörés Franciaországba — amikor 
még annyi segélyforrása volt — Marmont, Augereau, Talleyrand 


és La Fayette árulásának következménye volt. Megbocsátok 
nekik; a francia utókor bocsásson meg nekik, mint én, ha tud. 

7. Köszönöm, hogy drága, jó anyám, a kardinális, József, 
Lucien, Jeromos, Paulina, Karolina, Julia, Hortenzia, Jenő 
testvéreim annyira szívükön viselték ügyemet. Megbocsátok 
Lajosnak azért a röpiratért, melyet 1820-ban adott ki: tele van 
hamis vallomásokkal és hamisított okiratokkal. 

8. Megcáfolom a , Kéziratok Szent Ilonáról? és a Maximák, 
Vélemények stb. cím alatt kibocsátott munkákat, melyek hat év 
óta megjelentek: nem ezek az elvek irányították életemet. 
Letartóztattam és elítéltem a denghieni herceget, mivel 
szükséges volt a francia nép biztonsága, haszna és becsülete 
érdekében,... mivel saját vallomása szerint, hatvan gyilkossal 
állott összeköttetésben Párizsban. Hasonló körülmények között 
újból így cselekedném. 


II. 


1. Fiamnak hagyom az A szerinti leltárnak megfelelőleg a 
dobozokat, érdemrendeket és egyéb tárgyakat, mint az 
ezüstneműm, tábori ágyam,  fegyvereim,  lószerszámaim, 
sarkantyúim,  kelyheim, könyveim, az általam használt 
fehérneműeket. Óhajtom, hogy legyen neki drága ez a szerény 
hagyaték, és emlékeztesse atyjára, akinek emlékét az egész világ 
fogja őrizni. 

5: Lady Hollandnak hagyom azt az antik kámeát, melyet VI. 
Pius pápától kaptam Tolentinóban. 

3. Montholon grófnak hagyok kétmillió frankot, hogy 
bizonyítéka legyen annak, mennyire meg voltam elégedve fiúi 
gondosságával, mellyel hat éven át viseltetett velem szemben, és 


hogy kárpótolja azért a veszteségért, melyet Szent Ilona-i 
időzésével szenvedett. 

4. Bertrand grófnak hagyok ötszázezer frankot. 

5. Marchand-nak, első  komornyikomnak, négyszázezer 
frankot hagyok. Barátiak voltak azok a szolgálatok, melyeket 
nekem tett. Azt óhajtom, hogy régi gárdám valamelyik tisztjének 
vagy katonájának vegye feleségül özvegyét, húgát vagy leányát. 


6. Idem, Saint-Denis-nek, százezer frankot. 

7: Idem, Noverraznak százezer frankot. 

8. Idem, Piéronnak, százezer frankot. 

9. Idem, Archambaud-nak, ötvenezer frankot. 


10. — Idem, Coursot-nak, huszonötezer frankot. 

11. Idem, Chandelier-nak, huszonötezer frankot. 

12. — Idem, Vignali lelkésznek százezer frankot. Óhajtom, hogy 
Ponte-Nuevo-di-Rostino közelében építse fel házát. 

13. — Idem, Las-Cases grófnak, százezer frankot. 

14. — Idem, Lavalette grófnak, százezer frankot. 

15. — Idem, Larrey főorvosnak százezer frankot. Ö a 
legderekabb ember, akit ismertem. 

16. — Idem, Brayer tábornoknak százezer frankot. 

17. Idem, Lefévre-Denouettes tábornoknak százezer frankot. 
18.  — Idem, Drouot tábornoknak százezer frankot. 

19. . Idem, Cambronne tábornoknak százezer frankot. 

20. — Idem, Monton-Duvernet tábornok gyermekeinek százezer 
frankot. 

21. —— Idem, a bátor Labédoyére gyermekeinek százezer frankot. 
22. — Idem, a Lignynál elesett Girard tábornok gyermekeinek 
százezer frankot. 

23. — Idem, Chartrand tábornok gyermekeinek százezer frankot. 


24. — Idem, a derék Travot tábornok gyermekeinek százezer 
frankot. 

25. —— Idem, ifjabb Lallemand tábornoknak százezer frankot. 

26. — Idem, Réal grófnak százezer frankot. 

27.  — Idem, Costának (Bastelica, Korzika) százezer frankot. 

28. — Idem, Clausel tábornoknak százezer frankot. 

29.  — Idem, Menneval bárónak százezer frankot. 

30. Idem, Arnault-nak, Marius szerzőjének százezer frankot. 
31. . Idem, Marbot ezredesnek százezer frankot. Megbízom, 
hogy írásaiban továbbra is vegye védelmébe a dicsőséges francia 
seregeket, és bélyegezze meg a rágalmazókat és árulókat. 

32. — Idem, Bignon bárónak százezer frankot. Megbízom, hogy 
írja meg a francia diplomácia történetét 1792-1815-ig. 

33. — Idem, Poggi di Talavónak százezer frankot. 

34. — Idem, Emmery orvosnak százezer frankot. 

35. —— Ezen összegeket abból a hatmillióból vonják le, amit 1815- 
ben, Párizsból eljőve elhelyeztem, és ennek 1815 júliusától 
számítandó ötszázalékos kamataiból. Az elszámolást Montholon, 
Bertrand és Marchand grófok ejtik meg a bankárral. 

36. — Mindaz, ami eme ötmillió-hétszázezer frankon fölül 
marad, melyről fentebb rendelkeztem, a waterlooi sebesültek, az 
elba-szigeti bataillon tisztjei és katonái jutalmazására fordítandó 
a Montholon, Bertrand, Drouot, Cambronne és Larrey orvos által 
megállapított arányban. 

37. — Elhalálozás esetén ezek az adományok az özvegyeknek és 
gyermekeknek fizettetnek ki, ezek híján a tőkéhez csatoltatnak. 


III. 


1. Magánvagyonom saját tulajdonom lévén, melytől, 
tudomásom szerint, a fÍrancia törvény nem fosztott meg, 
Bouillerie báró fogja előterjeszteni róla számadását, aki 
kincstárnoka volt; több mint kétszázmillióra kell, hogy rúgjon. 
Tudniilik: 

1. Értékpapírok, melyeket tizennégy éven át, évenként több 
mint tizenkétmilliónyi civillistámból takarítottam meg — ha jól 
emlékszem. 2. Eme értékpapírok jövedelme. 3. Palotáim 
bútorzata, ahogy 1814-ben állott, római, flórenci, turini 
palotáimat beleértve; mind e bútorokat a megtakarított civil-lista 
jövedelemből vásároltam. 4. Az olasz királyságban lévő palotáim 
feloszlatásából származó ezüst, ezüstnemű, ékszerek, bútorok, 
istállók. Jenő herceg és Campagnoni udvari intendáns fognak 
vele elszámolni. 

Napóleon. 


Második ív 


Magánvagyonomat felerészben annak a fÍrancia seregnek 
megmaradt tisztjei és katonáira hagyom, amely 1792-től 1815-ig a 
nemzet dicsőségéért és függetlenségéért harcolt; a szétosztás a 
tényleges szolgálat alatti fizetés arányában fog megtörténni. 
Felerészben pedig azokra az elzászi, lotharingiai, franchecomtii, 
bourgogne-i,  ile-de-france-i, champagne-i, forezi, dauphinéi 
városokra és vidékekre hagyom, melyek egyik vagy másik betörés 
által szenvedtek. Ebből az összegből egymilliót Brienne, 
egymilliót pedig Méry városa részére vonnak le. 


Végrendeletem  végrehajtóiul  Montholon, Bertrand és 
Marchand grófokat nevezem ki. 
A jelen végrendeletet végig saját kezűleg írtam, aláírtam és 
pecsétemmel elláttam. 
(Pecsét helye.) 
Napóleon. 


A végrendeletéhez csatolt A) leltár. 


Longwood, Szent Ilona szigete, 1821. április 15-én 


I 6 
1. A szent vázák, melyeket longwoodi kápolnámban 
használtam. 
2. Vignali lelkészt megbízom, hogy őrizze meg őket, és adja 


át fiamnak, amikor tizenhat esztendős lesz. 
II. 


1. Fegyvereim, azaz: kardom, amelyet Austerlitznél hordtam, 
Sobiesky kardja, tőröm, pallosom, vadászkésem, két pár 
versailles-i pisztolyom. 

2. Arany toalettkészletem, melyet Ulm, Austerlitz, Jéna, 
Eylau, Friedland, Lobau szigete, Moszkva és Montmirail reggelén 
használtam. Ezért óhajtom, hogy becsesek legyenek fiamnak. 
(1814 óta Bertrand gróf a letéteményese.) 

3. Megbízom Bertrand grófot, hogy vegye gondjaiba, őrizze 
meg e tárgyakat, és adja ál fiamnak, amikor tizenhat éves lesz. 


III. 


1. Három  — kicsiny —— mahagónidoboz. Az elsőben 
harminchárom tubákosszelence és bonbonniére. A másodikban 
tizenkét doboz császári címerrel, két kicsiny távcső és négy 
doboz melyeket 1811. március húszadikán a Tuileriákban XVIII. 
Lajos asztalán találtam. A harmadikban három ezüst, 
monogrammal ellátott, a császár — használatára való 
tubákosszelence, aztán különféle toalettcikkek az I., II., III. leltári 
jegyzéknek megfelelőleg. 


2. Hadi távcsőm. 

4. Toalettkészletem, egy-egy darab minden uniformisból, egy 
tucat ingem, egy teljes öltözékem és általában minden toalett- 
tárgyam. 

5. Mosdóasztalom. 

6. Kis ingaórám, mely longwoodi hálószobámban van. 

7. Két zsebórám és a császárné hajából készült lánc. 

8. Megbízom Marchand-t, főkomornyikomat, hogy őrizze 


meg e tárgyakat, és adja át fiamnak, amikor tizenhat éves lesz. 


IV. 
1. Ékszerszekrény. 
2. Ezüstnemű és sévres-i porcelánom, melyet Szent Ilonán 


használtam [a), b), c) leltár szerint]. 
3. Megbízom Montholon grófot, hogy őrizze meg e tárgyakat, 
és adja át fiamnak, amikor tizenhat éves lesz. 


V. 


1. Három nyergem és kantárom, sarkantyúim, melyeket 
Szent Ilonán használtam. 

2. —— Öt darab vadászfegyverem. 

3. Megbízom Noverraz vadászomat, hogy őrizze meg e 


tárgyakat, és adja át fiamnak, amikor tizenhat éves lesz. 


VI. 

1. Könyvtáramból négyszáz kiválasztott kötet, amelyeket 
legtöbbet használtam. 
2. Megbízom Saint-Denis-t, hogy őrizze meg e tárgyakat, és 
adja át fiamnak, amikor tizenhat éves lesz. 

Napóleon. 

A) Leltár 

1. Holmimból, amit használtam, egy darabot se adjanak el; 


ami megmarad, osszák szét végrendeleti végrehajtóim és 
testvéreim között. 

28 Marchand megőrzi hajamat, és csináltatni fog belőle 
karkötőt kis aranylakattal, és küld belőle Mária Lujza 
császárnőnek, anyámnak, minden testvéremnek, húgomnak, 
unokaöcsémnek,  unokahúgomnak, a  kardinálisnak, egy 


nagyobbat pedig fiamnak. 

3. Marchand egy pár arany cipőcsatomat József hercegnek 
fogja elküldeni. 

4. Egy pár kicsiny arany  harisnyakötőcsatot Lucien 


hercegnek. 


5. Egy arany nyakkendőcsatot Jeromos hercegnek. 
A) Leltár 


Leltári jegyzéke ama tárgyaknak, melyeket Marchand meg fog 
őrizni, hogy átadja fiamnak. 

1. Ezüst toalettkészletem, mely asztalomon van, teljes 
felszereléssel, borotvákkal stb. 

2. Ébresztőórám: második Frigyes ébresztőórája, melyet 
Potsdamból hoztam el. (A 3-as számú dobozban.) 

3. Két órám, egyik a császárné hajából készült lánccal és a 
másik óra részére hajamból font lánc. Marchand Párizsba küldi 
őket. 

4. Két pecsétnyomóm. (Egyik franciaországi, a hármas 
számú dobozban.) 


5. Kicsiny aranyozott ingaóra, mely most hálószobámban 
van. 

6. Mosdószekrényem, vizeskancsóm és állványa. 

7. Éjjeliszekrényeim, melyeket Franciaországban használtam 
és aranyozott ezüst bidém. 

8. Két vaságyam, matracaim, takaróim, ha meg lehet őket 
őrizni. 

9. Ezüst illatszerüvegeim. 


10.  — Franciaországi távcsőm. 

11. —— Két pár sarkantyúm. 

12. . Három mahagónidoboz, melyek tubákosszelencéimet és 
más egyebet tartalmaznak. 

13. — Egyaranyozott ezüst lábas. 


Fehérneműm. 

Hat ing. 

Hat zsebkendő. 

Hat nyakkendő. 

Hat törülköző. 

Hat pár selyemharisnya. 

Négy fekete gallér. 

Hat pár harisnya. 

Két pár batisztlepedő. 

Két párnahuzat. 

Két háziruha. 

Két hálónadrág. 

Egy pár nadrágtartó. 

Négy fehér kasmír ujjas alsónadrág. 

Hat flanelmellény. 

Négy lábravaló. 

Hat pár bokavédő. 

Egy kicsiny dohánnyal teli doboz. 

Egy arany nyaklánc. 

Egy pár arany harisnyakötőcsat. 

Egy pár arany cipőcsat. (Mindezek a hármas számú 
dobozban.) 


Ruházat. 

Egy vadászegyenruha. 

Egy gránátos-egyenruha. 

Egy nemzetőri egyenruha. 

Két csákó. 

Egy szürke-zöld köpeny. 

Egy kék kabát (melyet Marengónál viseltem.) 


Egy zöld cobolybunda. 
Két pár cipő. 
Két pár csizma. 
Egy pár papucs. 
Hat kardkötő. 
Napóleon. 


B) Leltár 


Leltárjegyzéke azoknak a tárgyaknak, melyeket Turenne grófnál 
hagytam. 
1. Sobieskynek egy kardja. [Ez tévedésből vétetett fel az A) 
leltárba; Bertrand gróf kezei között az a kard van, melyet a 
császár Abukirnál használt.] 
A becsületrend egy nagy nyaklánca. 
Egy aranyozott ezüst kard. 
Egy konzuli pallos. 
Egy vaskard. 
Egy bársony kardkötő. 
Az aranygyapjas rendnek egy nyaklánca. 
Egy kicsi acél toalettkészlet. 
Egy ezüst éjjeli lámpa. 
Egy antik kardmarkolat. 
Egy IV Henrik-kalap, egy bársonysapka és a császár csipkéi. Egy 
kis ékszertartó. 
Két török szőnyeg. 
Két kárminvörös hímzett bársonykabát mellénnyel és nadrággal. 
1. Fiamnak hagyom Sobiesky kardját. 
Ugyanannak a becsületrend nyakláncát. 
Ugyanannak az arannyal vert ezüstkardot. 


Ugyanannak a konzuli pallost. 

Ugyanannak az aranykardot. 

Ugyanannak az aranygyapjasrend nyakláncát. 

Ugyanannak a IV Henrik-kalapot és a bársonysapkát. 

Ugyanannak az arany fogtisztító készletet, mely a 

fogorvosnál maradt. 

2. Mária Lujza császárnénak csipkéimet. 

Anyámnak az ezüst éjjeli lámpást. 

A kardinálisnak az acél toalettkészletet. 

Jenő hercegnek az arannyal vert ezüst kézi gyertyatartót. 

Paulina hercegnőnek a kis ékszertartót. 

A nápolyi királynőnek egy kis török szőnyeget. 

Hortenzia királynőnek egy kis török szőnyeget. 

Jeromos hercegnek az antik kardmarkolatot. 

József hercegnek egy hímzett köpenyt, mellényt, nadrágot. 

Lucien hercegnek egy hímzett köpenyt, mellényt, nadrágot. 
Napóleon. 


Ez fiókvégrendeletem, 
azaz az utolsó akaratom okmánya 


Longwood, 1821. április 24-én. 


A Mária Lujza császárnőnek, igen kedves és szeretett 
feleségemnek, 1814-ben Orleansban átadott összegből az enyém 
kétmillió, mely felől a jelen fiókvégrendeletemben rendelkezem, 
hogy jutalmazza leghűbb szolgáimat, akiket különben az kedves 
Mária Lujzám jóakaratába ajánlok. 

1. Meghagyom a császárnőnek, hogy Bertrand grófnak adja 
vissza harmincezer fÍranknyi járadékát, mely a pármai 


hercegségből és a milánói Napóleon-hegy után járt neki, 
valamint ennek hátralékos kamatait. 

27 Hasonlóképpen rendelkezem az isztriai hercegre, Duroc 
leányára és többi híveire vonatkozólag, akik hívek maradtak 
hozzám és mindig drágák nekem; a császárné ismeri őket. 

3. A fent említett kétmillióból háromszázezer frankot 
Bertrand grófnak hagyományozok, melyekből százezer frankot a 
kincstárnoknak fog kifizetni, hogy rendelkezéseim szerint azokra 
az adományokra fordítsák, melyekkel meg akarom nyugtatni 
lelkiismeretemet. 

4. Kétszázezer frankot Montholon grófnak hagyományozok, 
melyből százezer frankot a kincstárnoknak fog kifizetni, fentihez 
hasonló használat végett. 

5. Idem, kétszázezer frankot Las-Cases grófnak, amelyből 
százezer frankot a kincstárnoknak fog kifizetni, a fentihez 
hasonló célra. 


6. Idem, százezer frankot Marchand-nak, melyből ötvenezer 
frankot hasonló célra a pénztárnak fog kifizetni. 
7. Jean-Jerome Levynek, aki a forradalom kezdetén Ajaccio 


polgármestere volt, vagy özvegyének, gyermekeinek vagy 
unokáinak százezer frankot. 
8. Duroc leányának százezer frankot. 
9. Bessiéres fiának, Isztria hercegének, százezer frankot. 
10. Drouot tábornoknak százezer frankot. 
11. —— Lavalette grófnak százezer frankot. 
12. — Idem, százezer frankot, azaz huszonötezer frankot Piéron 
szakácsomnak; 

huszonötezret Noverraz vadászomnak; 

huszonötezer frankot Saint-Denis-nek, könyveim 
gondozójának; 


huszonötezer frankot Santininek, volt ajtónállómnak. 

13. — Idem, százezer frankot, azaz: negyvenezer frankot Planat- 
nak, ordonánctisztemnek; húszezer frankot Hébert-nek, aki 
legutóbb házfelügyelő volt Rambouillet-ban, és aki Egyiptomban 
szobámban teljesített szolgálatot. Húszezer frankot Lavignének, 
aki legutóbb egyik istállómnak volt felügyelője és Egyiptomban 
vadászom volt. Húszezer frankot Jeannet-Dervieux-nak, aki 
istállófiúm volt és Egyiptomban szolgált. 

14. —— — Kétszázezer frankot a brienne-le-chauteau-i lakosok között 
alamizsnaként osszanak szét azoknak, akik legjobban rá vannak 
szorulva. 

A még fennmaradó háromszázezer frank osztassák szét el-ba- 
szigeti gárdám bataillonjának tisztjei és katonái között, ha még 
élnek, vagy özvegyeiknek, fizetésük arányában és végrendeleti 
végrehajtóim által megállapított összegben. A súlyosan 
sebesültek vagy nyomorékok kétszeresét kapják. Larrey és 
Emmery állapítják meg az összeget. 

E fiókvégrendeletet teljesen saját kezűleg írtam, aláírtam és 
pecsétemmel elláttam. 


Napóleon. 
(Pecsét helye.) 


Ez fiókvégrendeletem, vagyis utolsó akaratom okmánya 
Kelt Longwoodban, 1821. április 24-én. 


Itáliai civillistám felosztásából a pénzt, ékszereket, ezüstneműt, 
fehérneműt, bútorokat, istállókat, melyek fölött az alkirály 
rendelkezik és ami az enyém, kétmillió felől úgy rendelkezem, 
hogy leghűbb híveimnek hagyom őket. Remélem, hogy fiam, 
Jenő Napóleon, híven minden ürügykeresés nélkül ki fogja 
fizetni. Ne felejtse, hogy negyvenmillió frankot adtam neki, 


részint Olaszországban, részint pedig anyja örökségének 
felosztásából. 

1. Ebből a  kétmillióból Bertrand grófnak hagyok 
háromszázezer frankot, melyből százezret átad a kincstárnoknak, 
hogy rendeléseim szerint, lelkiismeretbeli hagyományaimra 
fordítsa. 


2. Montholon grófnak kétszázezer frankot, melyből százezer 
frankot átad a kincstárnak, ugyancsak a fenti célra. 

3. Las-Cases grófnak kétszázezer frankot, ötvenezer frankot 
fog befizetni a fenti célra. 

4. Marchand-nak százezer frankot, melyből ötvenezer 
frankot fog befizetni a fenti célra. 

5. Lavalette grófnak ötvenezer frankot. 

6. Hogendorf holland tábornoknak, Brazíliába menekült 
hadsegédemnek százezer frankot. 

7. Corbineau hadsegédemnek ötvenezer frankot. 

8. Caffarelli hadsegédemnek ötvenezer frankot. 

9. Dejeau hadsegédemnek ötvenezer frankot. 


10.  — Percynek, Waterlooi főorvosnak ötvenezer frankot. 
11. Ötvenezer frankot, azaz: 
Tízezer frankot Pieron főszakácsomnak; 
Tízezer frankot Saint-Denis-nek, első lovászomnak; 
Tízezer frankot Noverraznak; 
Tízezer frankot Cursot-nak, főtitkáromnak; 
Tízezer frankot Archambaud lovászomnak. 
12. Menneval bárónak ötvenezer frankot. 
13. —— Isztria hercegének, Bessiéres fiának, ötvenezer frankot. 
14. — Duroc leányának ötvenezer frankot. 
15. Labédoyére gyermekeinek ötvenezer frankot. 
16. . Mouton-Duvernet gyermekeinek ötvenezer frankot. 


17. — A derék és bátor Travot tábornok gyermekeinek ötvenezer 
frankot. 
18. — Chartrand gyermekeinek ötvenezer frankot. 
19. Cambronne tábornoknak ötvenezer frankot. 
20.  — Lefévre-Desnouettes tábornoknak ötvenezer frankot. 
21. A külföldi országokban, Francia-, Olasz-, 
Spanyolországban, Hollandiában vagy Belgiumban vagy a rajnai 
tartományokban — bolyongó  száműzötteknek végrendeleti 
végrehajtóim rendelkezése szerint százezer frankot. 
22. — A még életben maradt lignyi, waterlooi súlyos sebesültek 
vagy bénák számára végrendeleti  végrehajtóim által 
megállapított arányban, kétszeresen számítva a testőrség, 
négyszeresen az elbai testőrség számára, kétszázezer frankot. 
Végrendeleti végrehajtóimhoz csatlakozzanak e célból még 
Cambronne, Larrey, Percy és Emmery. 

E fiókvégrendeletet teljesen magam kezével írtam, aláírtam 


és pecsétemmel elláttam. 
(Pecsét helye.) 
Napóleon. 


Ez április 15-én kelt végrendeletem harmadik záradéka 
Kelt Longwoodban, 1821. április 21-én. 


1. A korona gyémántjai között, melyek 1814-ben 
visszaadattak, öt-hatszázezer franknyi saját vagyonom volt; ezt át 
fogják adni, hagyományaim kifizetésére. 

2. Tortolia bankárnál Rómában 1815-ben két-háromszázezer 
frankot tettem le értékpapírokban, melyeket  elba-szigeti 
jövedelmemből szereztem, Sieur Perruse, bárha nem volt 
kincstárnokom és nem volt rá megbízása, átvette tőle ezt az 
összeget, adják vissza neki. 


3. Az isztriai —— hercegnek —— háromszázezer frankot 
hagyományozok, amelyből azonban csak százezer frank 
szolgáltatandó ki özvegyének, ha a herceg a hagyaték 
kiszolgáltatása előtt meghalna. Óhajtom, hogy ha nincs semmi 
akadálya, a herceg vegye el Duroc leányát. 

4. Frioul hercegnőnek, Duroc leányának kétszázezer frankot 
hagyományozok. Ha meghalna a hagyaték kiszolgáltatása előtt, 
anyja semmit sem kap. 


5. Rigaud tábornoknak, akit száműztek, tízezer frankot 
hagyok. 

6. Brisnod utalványozó biztosnak százezer frankot hagyok. 

77. Letört tábornok gyermekeinek, aki az 1815-i ütközetben 
esett el, százezer frankot hagyok. 

8. Ezt a nyolcszázezer franknyi hagyományt úgy vegyék, 


mintha végrendeletem 36. pontjának folytatása lenne, amellyel 
hatmillió-négyszázezer frankra emelkedik ama hagyományok 
összege, melyekről végrendeletemben rendelkezem, bele nem 
értve a második fiókvégrendeletemben tett adományokat. Saját 
kezemmel írtam, aláírtam és pecsétemmel elláttam. 


(Pecsét helye.) 
Napóleon. 


Hátul: 
Felnyitandó ugyanegy napon és közvetlenül végrendeletem 


felbontása után. 
Kelt Longwood, 1821. április 24-én. 


Ez végrendeletem negyedik záradéka 


Előbbi rendelkezésekkel nem tettünk minden kötelességeinknek 
eleget, ezért határoztuk el, hogy megcsináljuk e negyedik 
záradékot. 

1. Dutheil báró, tüzérségi táborszernagy,  saint-andre-i 
nemes (aki a forradalom előtt az auxonne katonai iskolát vezette) 
fiának vagy unokájának, százezer (100 000) frankot 
hagyományozunk, hálás emlékül azért a gondoskodásért, mellyel 
a derék tábornok körülvett minket, mikor főhadnagyként és 
századosként alatta szolgáltunk. 

2. Idem, Dugommier tábornok, a touloni sereg fővezére, 
fiának százezer (100 000) frankot. Mi vezérlete alatt intéztük azt 
az ostromot és vezettük a tüzérséget. Hálás emlékül a becsülés, 
vonzalom és barátság jeleiért, melyeket irántunk ez a derék, 
megfélemlíthetetlen tábornok tanúsított. 

3. Idem. Százezer (100 000) frankot hagyunk Gasparin 
konventi képviselő, a touloni sereg mellett a nép képviselője, 
fiának vagy unokájának, amiért védelmébe vette és 
helybenhagyta tekintélyével azt a haditervet, melyet 
kidolgoztunk, s melynek alapján a várost bevettük, s amely 
ellentétben állott a közjóléti bizottmányéval. Gasparin védelmébe 
vett a vezérkar tudatlanságával szemben, mellyel a sereget 
Dugommier barátom érkezése előtt vezették. 

4. Idem. Százezer (100 000) frankot hagyunk Muiron 
hadsegédünk özvegyének, fiának vagy unokájának, aki 
mellettünk halt meg Arole-ban és testével védett minket. 

5. Idem, tízezer (10 000) frankot Cantillon altisztnek, aki 
végigszenvedett egy pört, melyben azzal vádolták, hogy meg 
akarta gyilkolni Wellingtont, s amelynek folyamán ártatlannak 
jelentették ki. Cantillonnak lett volna annyi joga, hogy 
meggyilkolja azt az oligarchát, mint neki arra, hogy engem a 


Szent Ilona-i sziklákra küldjön elpusztulni. Wellington, aki e 
merényletet indítványozta, Nagy-Britannia érdekeivel akarta azt 
igazolni. Cantillont, ha valójában meggyilkolta volna a lordot, 
felmentették volna, és igazságot szolgáltattak volna neki 
ugyanezek az indokok: mert Franciaországnak érdeke volt 
megszabadulni attól a tábornoktól, aki előbb megsértette a 
párizsi kapitulációt és aztán ő felelős a mártír Ney, Labédoyére és 
a többiek véréért, azért a bűnért, hogy a szerződések ellenére 
kirabolták a múzeumokat. 

6. Négyszázezer (400 000) frankot hozzáadunk ahhoz a 
hatmillió-négyszázezer ífrankhoz, melyről rendelkeztünk és 
hatmillió-nyolcszáztízezer . frankra emeljük fel; az a 
négyszáztízezer frank úgy tekintendő, mint végrendeletünk 
harmincötödik pontja, és az a feladata, mint a többi 
hagyományoknak. 

7; Az a kilencszázezer livre sterling, melyet Montholon 
grófnak és grófnőnek adtunk, ha ők kielégítettek, leszámítandó és 
ama adományok javára írandó, melyeket végrendeletünk szerint 
tettünk; ha ők nem elégíttettek volna ki, rendelkezésünk semmis. 
8. Annál az adománynál fogva, melyet végrendeletünkkel 
Montholon gróf javára tettünk, a feleségének rendelt húszezer 
franknyi nyugdíj megsemmisítendő. Montholon gróf bízatik meg, 
hogy ezt neki fizesse. 

9. Miután hasonló örökség elintézése, teljes végrehajtásáig 
irodai, utazási, kiküldési, becslési költségeket kíván, végrendeleti 
végrehajtóinkat felhatalmazzuk, hogy három százalékot tartsanak 
vissza minden adományból, úgy a hatmillió-nyolcszázezer 
frankból, valamint a záradékokban lévő összegekre és a 
magánvagyonomat képező kétszázmillió frankra. 


10. — E visszatartott jövedelemből eredő összegek egy 
kincstárnok kezéhez teendők le, és végrendeleti végrehajtóim 
rendelkezése szerint használandók fel. 

11. . Ha a fenti jövedelmekből járó összegek nem lennének 
elegendők a költségekre, a három végrendeleti végrehajtó és a 
kincstárnok hagyományából vonandó le a többlet, mindegyiknél 
a végrendeletünk és záradékunk szerint tett adományok 
irányában. 

12. — Ha a fenti jövedelmekből jövő összegek felülmúlnák a 
szükségletet, , a — maradvány  szétosztandó végrendeleti 
végrehajtóim és a kincstárnok között, kapott adományaik 
arányában. 

13. — Las-Cases grófot, halála esetén fiát, ennek halála esetén 
Drouot tábornokot nevezzük ki kincstárnoknak. 

A jelen záradékot teljesen saját kezünkkel írtuk, aláírtuk és 


pecsétünkkel elláttuk. 
(Pecsét helye.) 
Napóleon 


ELSŐ LEVÉL - Laffitte Úrhoz 


Laffitte úr, 

1815-ben, Párizsból való  elutazásomkor átadtam önnek 
körülbelül hatmilliót, melyről kettős nyugtát adott. Az egyik 
nyugtát megsemmisítettem, és megbízom Montholon grófot, 
hogy mutassa be a másik nyugtát, hogy átadhassa neki halálom 
után a fenti összeget, 1815. július 1-jétől járó ötszázalékos 
kamataival, levonván azokat a fizetségeket, melyeket az én 
rendeleteimre kifizetett. 

Óhajtom, hogy elszámolását ön, Montholon gróf, Bertrand 
gróf és sieur Marchand állapítsák meg, és az elszámolás 
megejtésével a jelen levelemmel teljes és feltétlen felmentvényt 
adok önnek a fenti összegről. 

Átadtam önnek egy dobozt is, melyben ékszertartóm volt; 
kérem, adja át Montholon grófnak. 

Ennek a levélnek egyéb célja nem lévén, arra kérem Istent, 
hogy önt, Laffitte úr, ép egészségben tartsa meg. 

Napóleon. 
Longwood, Szent Ilona szigetén, április 25. 


MÁSODIK LEVÉL - Labouillerie báróhoz 


Longwood, Szent Ilona szigetén, 1821. ápr. 25. 


Labouillerie bárót, magánvagyonom kincstárnokát arra kérem, 
hogy halálom után elszámolását és számláját adja át Montholon 
grófnak, akit végrendeletem végrehajtásával megbíztam. 
E levélnek nem lévén más célja, arra kérem Istent, hogy önt, 
Labouillerie báró úr, ép egészségben tartsa meg. 
Napóleon. 


